**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 1 Ιουνίου 2020, ημέρα Δευτέρα και ώρα 12.15΄, στην Αίθουσα συνεδριάσεων της Ολομέλειας της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Αναβάθμιση του Σχολείου και άλλες διατάξεις».

Στη συνεδρίαση, παρέστησαν η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη, ο Υφυπουργός Παιδείας και Θρησκευμάτων, κ. Βασίλειος Διγαλάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Ράπτη Ζωή, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Στολτίδης Λεωνίδας, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων «Αναβάθμιση του Σχολείου και άλλες διατάξεις».

Θα προχωρήσουμε στον προγραμματισμό των επόμενων συνεδριάσεων μας, ως εξής: Προτείνω αύριο, στις 11.00΄, να πραγματοποιηθεί η ακρόαση των φορέων, στην αίθουσα της Γερουσίας, μέσω υπηρεσιών τηλεδιάσκεψης, αλλά και για τα μέλη της Επιτροπής, που δεν είναι δυνατόν να παραστούν. Το απόγευμα, στις 18.00΄, να προχωρήσουμε στην επί των άρθρων συζήτηση στην Αίθουσα της Ολομέλειας, με φυσική παρουσία όλων των μελών της Επιτροπής. Στη συνέχεια, να έχουμε τη δεύτερη ανάγνωση, την Πέμπτη, στις 10.00΄, στην Αίθουσα της Ολομέλειας.

Να σας γνωστοποιήσω ότι στη συνεδρίαση της ακρόασης των φορέων, στην Αίθουσα της Γερουσίας, η οποία θα πραγματοποιηθεί εκεί, λόγω μη διαθεσιμότητας της Αίθουσας της Ολομέλειας, μπορούν να συμμετέχουν οι Εισηγητές, οι Ειδικοί Αγορητές και ένας Βουλευτής από κάθε Κοινοβουλευτική Ομάδα, πλέον των Κοινοβουλευτικών Εκπροσώπων, εφόσον επιθυμούν, δηλαδή, συνολικά 18 Βουλευτές. Οι υπόλοιποι, όπως ανέφερα και πιο πριν, θα μπορούν να συμμετέχουν, μέσω υπηρεσιών τηλεδιάσκεψης.

Θα παρακαλούσα κατά τη διάρκεια των ομιλιών των δύο πρώτων Εισηγητών, να δοθούν από τους Εισηγητές και τους Ειδικούς Αγορητές των Κομμάτων, εγγράφως, οι προτεινόμενοι φορείς, προκειμένου να καταρτιστεί ο κατάλογος των δέκα, κατά το μέγιστο αριθμό, φορέων, σύμφωνα με τον Κανονισμό, που θα κληθούν.

Παρούσες και παρόντες, σήμερα, στην Αίθουσα είναι η Υπουργός Παιδείας και Θρησκευμάτων, κυρία Νίκη Κεραμέως, η Υφυπουργός Παιδείας και Θρησκευμάτων, κυρία Σοφία Ζαχαράκη και ο Υφυπουργός Παιδείας και Θρησκευμάτων, κ. Βασίλης Διγαλάκης. Προτείνω να δώσουμε το λόγο στους Υπουργούς, για είκοσι λεπτά.

Ορίστε, κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Καλημέρα, πρώτα απ' όλα σε όλους, καλό μήνα, καλό καλοκαίρι.

Σε ό,τι αφορά τον προγραμματισμό των εργασιών, κύριε Πρόεδρε, η Τρίτη είναι μια ημέρα, η οποία δεν νομίζω ότι «βγαίνει» εύκολα. Είναι ένα νομοσχέδιο, το οποίο διατρέχει όλη τη ραχοκοκαλιά της εκπαίδευσης, με τους φορείς, το πρωί και στη συνέχεια, επί των άρθρων, δεν προλαβαίνουμε, καθόλου, να ενσωματώσουμε την όποια άποψη. Προτείνω η Τρίτη να είναι ημέρα αφιερωμένη στους φορείς. Έτσι κι αλλιώς, διάλογος σε αυτό το νομοσχέδιο δεν έχει γίνει, τουλάχιστον, ας κρατήσουμε λίγο, διαδικασίες πιο ευρύχωρες.

Η πρότασή μου προς το Σώμα είναι την Τρίτη να έχουμε τους φορείς, να τους ακούσουμε, να τους δώσουμε χρόνο και να μπορέσουμε την Τετάρτη να συζητήσουμε επί των άρθρων. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλει να μιλήσει κάποιος άλλος ή να απαντήσω εγώ; Ορίστε, κύριε Ανδριανέ.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Θα διαφωνήσω με την κυρία συνάδελφο, ως προς το γεγονός ότι δεν έχει γίνει διάλογος. Έχει γίνει διάλογος, έχει εξαντληθεί όλη η διαδικασία και θέλω να το επισημάνω αυτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εγώ διαπιστώνω και βλέπω ότι ο αριθμός των προτεινόμενων φορέων δεν είναι πολύ μεγάλος, είναι γύρω στους δέκα, το πολύ να πάμε στους δεκατρείς, με δεκατέσσερις, κάπου εκεί, μέχρι τους δεκατέσσερις φορείς.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Δεν έδωσαν όλοι προτεινόμενους φορείς.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Μα, έχουν έρθει εδώ τα σημειώματα με τους προτεινόμενους φορείς, από τέσσερα Κόμματα και από το Κ.Κ.Ε..

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Μα, εμείς δεν δώσαμε γι’ αυτό και είναι μικρός ο αριθμός τους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Βλέπω, λοιπόν, ότι έχουν έρθει σημειώματα για τους προτεινόμενους φορείς από το Κ.Κ.Ε., τη Ν.Δ., τον ΣΥΡΙΖΑ και την Ελληνική Λύση. Δεν θα είναι πάνω από δεκατέσσερις οι φορείς, που θα παραστούν.

Πρέπει να μεσολαβήσει μια ημέρα, ανάμεσα στην επί των άρθρων συζήτηση και τη δεύτερη ανάγνωση και γι΄ αυτό την έχουμε βάλει την Πέμπτη, το πρωί. Θα γίνει και εκτεταμένος διάλογος. Υπάρχουν και προβλήματα διαδικαστικά, με τις αίθουσες.

Επίσης, οι υπηρεσίες και εγώ προσωπικά έχουμε φροντίσει όλα τα σημειώματα, τα υπομνήματα, τα οποία έχουν σταλεί ηλεκτρονικά στη Διεύθυνση Κοινοβουλευτικών Επιτροπών, να διανεμηθούν σε όλους τους Βουλευτές της Επιτροπής μας και σε όλα τα Κόμματα. Άρα, τα υπομνήματα έχουν έρθει, έχουν μοιραστεί, διάλογος έχει γίνει, προτείνω να προχωρήσουμε.

Το λόγο έχει η κυρία Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε.

Καλημέρα, κύριοι συνάδελφοι και καλό μήνα. Εκ μέρους του Υπουργείου, να πω ότι δεν υπάρχει κανένα απολύτως πρόβλημα στο να γίνει αυτό, που προτείνει η αγαπητή κυρία συνάδελφος. Να διευκρινίσω μόνο ότι ο Κανονισμός της Βουλής προβλέπει, τουλάχιστον, μια μέρα κενή, μεταξύ της συζήτησης επί των άρθρων και της δεύτερης ανάγνωσης. Συνεπώς, αν ακολουθήσουμε αυτό, που λέτε, από την πλευρά μας, δεν υπάρχει καμία αντίρρηση, θα πρέπει να γίνει Παρασκευή, η συζήτηση της δεύτερης ανάγνωσης. Από πλευράς μας, κύριε Πρόεδρε, αν επιτρέπουν οι υπηρεσίες της Βουλής, δεν υπάρχει απολύτως καμία αντίρρηση. Θέλουμε να γίνει ο εκτενέστερος δυνατός διάλογος και γι' αυτόν ακριβώς τον λόγο έχει προβλεφθεί μια διάρκεια δύο εβδομάδων, συνολικά, με το νομοσχέδιο, που κατατέθηκε, πολύ νωρίς, προκειμένου να εξαντληθεί ο διάλογος. Συνεπώς, από τη δική μας πλευρά, με πολλή μεγάλη χαρά, δεχόμαστε αυτό που προτείνει η κυρία Κεφαλίδου, εφόσον αυτό μπορεί να υποστηριχθεί από τις υπηρεσίες της Βουλής.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε και εμείς.

Θέλω να σας κάνω γνωστό το εξής. Την Παρασκευή, το πρωί, έχει Κοινοβουλευτικό Έλεγχο, επίκαιρες ερωτήσεις. Συνεπώς, εάν πάει η συνεδρίαση της Επιτροπής την Παρασκευή, θα πρέπει να ξεκινήσουμε, μετά τις 2 το μεσημέρι. Συνομιλώντας, με πολλούς Βουλευτές, που είναι από την Περιφέρεια, ξέρω ότι την Παρασκευή θέλουν να γυρίσουν στην περιφέρειά τους.

Έχουμε προγραμματίσει την αυριανή συνεδρίαση να ξεκινήσει, το πρωί, στις 11.00΄ και να τελειώσει μέχρι τις 18.00΄, το απόγευμα. Με 14 φορείς, σε 7 ώρες, νομίζω ότι θα καλυφθούν και θα εκφραστούν όλοι και θα μπορέσετε και εσείς να προετοιμαστείτε. Εξάλλου, το νομοσχέδιο είναι γνωστό εδώ και πολλούς μήνες και δεν υπάρχει κάτι καινούργιο.

Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Ευχαριστώ πολύ, κύριε Πρόεδρε. Όταν σας το ζητάμε τα Κόμματα και δέχεται και η κυρία Υπουργός, νομίζω ότι μπορούμε να συμφωνήσουμε στο να απλωθεί λίγο η διαδικασία. Προφανώς, υπάρχουν κάποιες δεσμεύσεις και από τη δική μας πλευρά, που δεν μπορούν να κάνουν δεκτό το αίτημα, για να είναι η Τρίτη ημέρα, με δύο συνεδριάσεις. Αυτό το θέτω στην κρίση σας. Ευχαριστώ την κυρία Υπουργό, για την κατανόηση.

Σας παρακαλώ πολύ, εφόσον υπάρχει και η σύμφωνη γνώμη από το σύνολο των Κομμάτων, να προχωρήσουμε την Τετάρτη, στην επί των άρθρων συζήτηση. Έχει σημασία. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε και εμείς.

Υπάρχουν δύο προβλήματα, διότι έχουν εργαστεί οι υπηρεσίες της Βουλής, για να γίνει το καλύτερο δυνατό, για τον διάλογο.

Με ενημερώνουν ότι την Τετάρτη έχει συνεδρίαση η Ολομέλεια της Βουλής. Συνεπώς, η συνεδρίαση της Επιτροπής θα πρέπει να γίνει, στην Αίθουσα της Γερουσίας, με τηλεδιάσκεψη, όπου οι Βουλευτές θα συμμετέχουν και αυτοί με τηλεδιάσκεψη. Είπαμε ότι ο μέγιστος αριθμός των παρόντων είναι 18, ο Εισηγητής, οι Κοινοβουλευτικοί Εκπρόσωποι και ένας ακόμη Βουλευτής από κάθε Κοινοβουλευτική Ομάδα. Άρα, έχουμε περιορισμένη συμμετοχή Βουλευτών, σε σχέση με τη δυνατότητα, που μας δίνεται, σε αυτήν εδώ την Αίθουσα.

Δεύτερον, γνωρίζω, γιατί ομιλώ με πάρα πολλούς Βουλευτές, από όλα τα Κόμματα, τι σκέφτονται και τι επιθυμούν, σε σχέση με την Παρασκευή και ειδικότερα, με το να ξεκινήσει μία συνεδρίαση Παρασκευή, μετά τις 14. 00΄, το μεσημέρι. Εγώ, λοιπόν, προτείνω να κρατήσουμε, σεβόμενοι την επιθυμία των περισσότερων Βουλευτών, το αρχικό πρόγραμμα, για αύριο στις 11:00΄, οι φορείς, στις 18:00΄, η επί των άρθρων συζήτηση και την Πέμπτη, το πρωί, η β΄ ανάγνωση.

Το λόγο έχει η κυρία Κεραμέως, Υπουργός Παιδείας και Θρησκευμάτων.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Για να σεβαστούμε την πρόταση της κυρίας Κεφαλίδου. Υπάρχει η δυνατότητα να γίνει, αύριο, το πρωί η συνεδρίαση με τους φορείς, την Τετάρτη, η συνεδρίαση επί των άρθρων και την Πέμπτη, με συναίνεση του σώματος, η β΄ ανάγνωση; Θέτω και αυτό, ως μια εναλλακτική. Έστω και Τετάρτη απόγευμα, ενδεχομένως τα άρθρα, εάν υπάρχει το πρωί Ολομέλεια.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ακούστε το εξής, την Τετάρτη η συνεδρίαση θα γίνει στην Αίθουσα της Γερουσίας, όπου οι Βουλευτές θα συμμετέχουν με τηλεδιάσκεψη. Αν πάμε για την Τετάρτη. Προτείνω να μείνουμε στην Τρίτη, το απόγευμα.

Το λόγο έχει ο κ. Λοβέρδος.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ:** Την Τετάρτη το απόγευμα, έχει άλλη συνεδρίαση η Επιτροπή Μορφωτικών Υποθέσεων, για το νομοσχέδιο του Υπουργείου Πολιτισμού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Συνεχίζουμε με τον αρχικό προγραμματισμό.

Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Συνεδριάζουμε όχι εν κενώ, αλλά μέσα σε μια διαδικασία κοινωνικής αναταραχής και θα ήθελα να θέσω μια ερώτηση, προκαταρκτικά. Σήμερα, ήταν να ανοίξουν τα δημοτικά σχολεία, θα δούμε πως θα ανοίξουν. Εύχομαι να ανοίξουν καλά, η εικόνα, που έχουμε από τα γυμνάσια και τα λύκεια, είναι ότι το 61%-63% των παιδιών δεν πήγαν στα σχολεία.

Εντάξει, πάμε στα δημοτικά. Άκουσα από την κυρία Υπουργό, δια τηλεοράσεως, να αναγγέλλει ότι δεν θα ανοίξουν, σήμερα, τα ολοήμερα. Αληθεύει αυτό; Τα ολοήμερα δημοτικά σχολεία θα ανοίξουν, άνοιξαν ή όχι, σήμερα; Θέλω μια ρητή απάντηση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν γίνεται σήμερα κοινοβουλευτικός έλεγχος.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Η Επιτροπή Μορφωτικών Υποθέσεων συζητάει ένα νομοσχέδιο, που περιλαμβάνει θέματα δημοτικού και νηπιαγωγείου. Η κυρία Υπουργός εξήγγειλε, δια της τηλεοράσεως, ότι σήμερα δεν θα άνοιγαν τα ολοήμερα δημοτικά. Αυτό ακούσαμε. Έχει στείλει σχετική εγκύκλιο στα σχολεία; ‘Ήδη, αρχίζει αναβρασμός και αβεβαιότητα, από γονείς και εκπαιδευτικούς. Στης 13:15΄ θα φύγουν όλα τα παιδιά από τα σχολεία; Ή θα πάνε να τα πάρουν οι παππούδες τους; Τι θα γίνει;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προφανώς, η Υπουργός θα έχει προχωρήσει στις απαραίτητες ενέργειες, στις αποφάσεις και στην έκδοση εγκυκλίου.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Να μας απαντήσει η ίδια, όχι εσείς. Επαναλαμβάνω, σήμερα υπάρχουν 660.000 παιδιά, που προσκλήθηκαν να πάνε στα δημοτικά. Υπάρχει υπουργική εγκύκλιος για το θέμα του Ολοήμερου;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν έχουμε κοινοβουλευτικό έλεγχο. Δεν έχετε το λόγο κύριε Φίλη.

Προχωρούμε, οι Εισηγητές θα λάβουν τον λόγο, για 15 λεπτά...

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν είναι κοινοβουλευτικός έλεγχος, η ερώτηση αφορά το νομοσχέδιο, πρέπει να το καταλάβετε. Ερωτώ και θέλω μια απάντηση. Υπάρχει από την κυρία Υπουργό εγκύκλιος;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κάντε την ερώτηση κατά την Εισήγησή σας. Η κυρία Υπουργός θα σας απαντήσει…

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ερωτώ τώρα και θέλω μια απάντηση. Υπάρχει από την κυρία Υπουργό εντολή, εγκύκλιος ή οτιδήποτε για να μην ανοίξουν σήμερα τα Ολοήμερα ή λειτουργούν τα σχολεία, με βάση την τηλεοπτική εξαγγελία; Είναι θέμα τάξης και λειτουργίας του κράτους. Αφορά χιλιάδες οικογένειες, που ταλαιπωρούνται. Τι συζητάμε για αναβάθμιση της εκπαίδευσης, όταν δεν ξέρουμε τι γίνεται με τα Ολοήμερα, σήμερα; Θέλω σαφή απάντηση και την αναμένω.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ζαχαράκη, Υφυπουργός Παιδείας και Θρησκευμάτων.

**ΣΟΦΙΑ ΖΑΧΑΡΑΚΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε. Εγκύκλιος εστάλη, με όλες τις οδηγίες για την πρωτοβάθμια, σχετικά με τη λειτουργία. Έχει ανακοινωθεί ότι τα ολοήμερα, προσωρινά, δεν θα λειτουργήσουν, μάλιστα έχει γίνει ειδική ενημέρωση στους περιφερειακούς διευθυντές και στους διευθυντές εκπαίδευσης, έτσι ώστε για να μπορέσουμε να κάνουμε καλύτερη αξιοποίηση του πρωινού τμήματος. Όλοι είναι ενημερωμένοι, κ. Φίλη, ότι λειτουργούμε, με το πρωινό τμήμα, για τώρα και ότι εάν οι συνθήκες το επιτρέψουν, θα λειτουργήσουν τα απογευματινά, εννοώ το ολοήμερο. Έφυγε έγκαιρα εγκύκλιος, με όλες τις λεπτομέρειες, τις οδηγίες, για τη λειτουργία των δημοτικών, των νηπιαγωγείων γενικής και ειδικής αγωγής.

Μιλάμε για μια δυσκολία στον οικογενειακό προγραμματισμό, αυτή τη στιγμή, υπήρξε συνεννόηση με το Υπουργείο Εσωτερικών, υπενθυμίσαμε ότι υπάρχει δυνατότητα για όλους τους υπαλλήλους του δημοσίου, αλλά και του ιδιωτικού τομέα, να μπορούν να παίρνουν νωρίτερα τα παιδιά, γιατί, πράγματι, υπάρχει μια ανατροπή στον οικογενειακό προγραμματισμό. Είναι όλοι ενήμεροι, το έχουν εφαρμόσει περιφερειακοί διευθυντές εκπαίδευσης σε ειδική τηλεδιάσκεψη, διευθυντές εκπαίδευσης, πάλι σε ειδική τηλεδιάσκεψη και όλες οι ενημερώσεις, που έχουν γίνει μέσω των εγκυκλίων. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας θυμίζω ότι οι Εισηγητές των Κομμάτων θα λάβουν τον λόγο για 15 λεπτά, οι Υπουργοί θα έχουν τον λόγο για 20 λεπτά.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, καλημέρα, καλό μήνα και καλή επάνοδο στους μαθητές μας, νηπιαγωγείων, δημοτικών και σχολείων ειδικής αγωγής. Συζητάμε, σήμερα, επί της αρχής του νομοσχεδίου, ενός νομοσχεδίου, με τίτλο «Αναβάθμιση του σχολείου και άλλες διατάξεις». Επιτρέψτε μου τέσσερα εισαγωγικά σχόλια, πριν μπω στην ουσία των ρυθμίσεων.

Πρώτον, το νομοσχέδιο αυτό, στην ουσία του, είναι γνωστό από τον Νοέμβριο του 2018, γιατί τότε παρουσιάστηκε το πλήρες πρόγραμμα της Νέας Δημοκρατίας για την Παιδεία, όταν η Νέα Δημοκρατία ήταν Αξιωματική Αντιπολίτευση. Σήμερα, υλοποιούμε τις δεσμεύσεις μας στην Παιδεία, βάσει των οποίων εκλεγήκαμε, ως Κυβέρνηση.

Δεύτερον, ως γνωστόν, οι ρυθμίσεις, που εφαρμόζει το σχολείο, πηγάζουν από διαφορετικές νομικές πράξεις, άλλα ρυθμίζονται με νόμο, άλλα ρυθμίζονται, με υπουργική απόφαση και άλλα με εγκυκλίους.

Εμείς επιλέξαμε να θέσουμε στο δημόσιο διάλογο, όχι μόνο τις ρυθμίσεις, που προβλέπονται με νόμο, αλλά και άλλες, που ρυθμίζονται με Υπουργικές Αποφάσεις. Γιατί το κάναμε αυτό; Για να θέσουμε, με απόλυτη διαφάνεια, το προτεινόμενο πλαίσιο για το σχολείο και να ακούσουμε απόψεις. Παράδειγμα, η ρύθμιση για το «κόντρα μάθημα», που εισηγούμαστε για την Γ΄ Λυκείου, δεν προβλέπεται σε νόμο, αλλά σε Υπουργική Απόφαση.

Εσκεμμένα, λοιπόν, παρουσιάσαμε, συνολικά, τις ρυθμίσεις για το σχολείο και συμπεριλάβαμε και ρυθμίσεις για τα Γυμνάσια και τα Λύκεια, που ρυθμίζονται, μέσω Υπουργικής Απόφασης.

Τρίτον. Η διαβούλευση, που έλαβε χώρα, ήταν, κατά τη γνώμη μου, εξαιρετικά γόνιμη. Διαβούλευση, που κινήθηκε, σε δύο, κυρίως, άξονες. Πρώτος άξονας, ηλεκτρονική διαβούλευση, με ρεκόρ συμμετοχής πολιτών και μελών της εκπαιδευτικής κοινότητας και δεύτερον, διαβούλευση, με θεσμικούς φορείς. Η Κυβέρνηση αυτή ακούει, καταγράφει και φέρνει αλλαγές, όταν θεωρεί ότι αυτές κινούνται επί τα βελτίω. Αυτός είναι ο πλούτος της διαβούλευσης και το ίδιο ισχύει, βεβαίως και για την Κοινοβουλευτική διαδικασία, που εκκινεί σήμερα.

Τέταρτο εισαγωγικό σχόλιο. Η γενική προσέγγιση του νομοσχεδίου είναι από κάτω προς τα πάνω, με αλλαγές, που αρχίζουν από το νηπιαγωγείο, όπως η εισαγωγή νέων θεματικών και η εισαγωγή δραστηριοτήτων στα αγγλικά και φτάνουν μέχρι τις εξετάσεις για την εισαγωγή στην τριτοβάθμια εκπαίδευση. Παράλληλα, το νομοσχέδιο περιλαμβάνει ρυθμίσεις, που στοχεύουν στην ενίσχυση των Πανεπιστημίων, όπως για παράδειγμα, η προώθηση της εξωστρέφειας των ελληνικών ΑΕΙ, με την ίδρυση ξενόγλωσσων προγραμμάτων και τη συνεργασία με ΑΕΙ του εξωτερικού.

Για το νομοσχέδιο αυτό του οποίου η συζήτηση ξεκινάει, σήμερα, θα ήθελα να ευχαριστήσω, θερμά, τους δύο Υφυπουργούς, τη Σοφία Ζαχαράκη και τον Βασίλειο Διγαλάκη, καθώς και όλους τους Γενικούς Γραμματείς, οι οποίοι συνέβαλαν καθοριστικά, στη σύνταξη αυτού του νομοσχεδίου.

Έρχομαι, τώρα, στην ανάλυση του νομοσχεδίου επί της αρχής και θα επικεντρωθώ συγκεκριμένα σε έξι σημεία αυτού. Σημείο πρώτο, αλλαγές στο εκπαιδευτικό πρόγραμμα και

εκπαιδευτικές διαδικασίες. Εισάγονται, πιλοτικά, τα εργαστήρια δεξιοτήτων στο υποχρεωτικό ωρολόγιο πρόγραμμα νηπιαγωγείων, δημοτικών και γυμνασίων, από το ερχόμενο σχολικό έτος 2020-2021. Απομακρυνόμαστε από τη στείρα μετάδοση γνώσεων και σηματοδοτούμε τη στροφή σε ένα σύγχρονο σχολείο, σε ένα σχολείο, που δίνει έμφαση στην καλλιέργεια δεξιοτήτων του εικοστού πρώτου αιώνα. Ήπιες δεξιότητες, δεξιότητες ζωής, δεξιότητες τεχνολογίας και επιστήμης, όπως ενδεικτικά: κριτική σκέψη, δημιουργικότητα, συνεργασία, επικοινωνία, ευελιξία, προσαρμοστικότητα, πρωτοβουλία, οργανωτική ικανότητα, ενσυναίσθηση, κοινωνικές δεξιότητες, επίλυση προβλημάτων, ψηφιακός και τεχνολογικός γραμματισμός.

Τονίζω ορισμένες πτυχές αυτού του προγράμματος. Υποχρεωτικό ωρολόγιο πρόγραμμα, όχι σε κάποια ευέλικτη ζώνη, όχι προαιρετικά, μπαίνουν μέσα στο υποχρεωτικό ωρολόγιο πρόγραμμα του σχολείου και μπαίνουν με δύο πτυχές, θεωρητικές και βιωματικές. Ένα παράδειγμα. Οικολογική συνείδηση και στην τάξη, αλλά και με βιωματικές πτυχές, όπως για παράδειγμα, να συμμετέχουν τα παιδιά σε μία δράση, όπου θα καθαρίσουν μια παραλία, ακριβώς, για να ενισχύσουμε τη βιωματική μάθηση.

Τέσσερις βασικοί θεματικοί κύκλοι. Πρώτος κύκλος «ευ ζην», με επιμέρους θεματικές, όπως η πρόληψη από εξαρτήσεις. Χτες, ήταν η Παγκόσμια Ημέρα κατά του Καπνίσματος. Προβλέπουμε ειδική θεματική, αναφορικά με την πρόληψη κατά του καπνίσματος και κατά λοιπών εξαρτήσεων. Υγιεινή διατροφή και οδική ασφάλεια. Αυτά μπαίνουν μέσα στο «ευ ζην».

Δεύτερος κύκλος, «περιβάλλον», με μαθήματα, όπως η οικολογική συνείδηση, η πρόληψη και η προστασία από φυσικές καταστροφές.

Τρίτον, «κοινωνική συναίσθηση και ευθύνη», που περιλαμβάνει, προγράμματα εθελοντισμού, αλληλοσεβασμού και διαφορετικότητας.

Τέταρτος, «δημιουργική σκέψη και πρωτοβουλία», με θεματικές, που αφορούν σε τεχνολογίες αιχμής, επιχειρηματικότητα, ρομποτική και επαγγελματικό προσανατολισμό.

Κάθε θεματική είναι σταθμισμένη, με την εκπαιδευτική βαθμίδα και την ηλικία των μαθητών. Δεν διδάσκονται όλες οι θεματικές, σε όλες τις ηλικίες. Και βεβαίως, μεγάλο κομμάτι σε όλο αυτό, η επιμόρφωση των εκπαιδευτικών, σε μεθοδολογίες εργαστηριακής μη τυπικής προσέγγισης διδασκαλίας. Το ΙΕΠ έχει ήδη εκπονήσει ένα αναλυτικό πρόγραμμα για την επιμόρφωση, ακριβώς, αναφορικά, με τις νέες αυτές θεματικές, τα εργαστήρια δεξιοτήτων. Εξαιρετικά πολύτιμη είναι και η συνδρομή φορέων, που έχουν ήδη εκπονήσει σχετικά εκπαιδευτικά προγράμματα. Λάβαμε τριακόσιες δεκατρείς προτάσεις εκπαιδευτικού υλικού, στους επιμέρους αυτούς τομείς.

Εισάγεται, πιλοτικά, στο νηπιαγωγείο, η ενασχόληση των μαθητών, με την αγγλική γλώσσα, μέσω δημιουργικών δραστηριοτήτων. Στόχος του εγχειρήματος η διεύρυνση της γλωσσολογικής αντίληψης των παιδιών, για να τους δώσουμε εφόδια, που θα τους είναι πολύτιμα στο μέλλον. Τονίζω και εδώ, συγκεκριμένες πτυχές αυτού του πιλοτικού προγράμματος. Ερώτηση. Εισάγεται μάθημα αγγλικών; Απάντηση, όχι. Η ενασχόληση των μαθητών, με την αγγλική γίνεται, μέσω δημιουργικών δραστηριοτήτων, σε απόλυτη συναρμογή με τον ενιαίο και διαθεματικό χαρακτήρα του Νηπιαγωγείου. Άρα, καμία «σχολειοποίηση» του Νηπιαγωγείου.

Ερώτηση. Έχουμε διεθνείς παραστάσεις γι’ αυτό το μέτρο; Βεβαίως. Ενδεικτικά, θα πω, ότι ξένη γλώσσα διδάσκεται από την ηλικία των τριών, σε 14 ευρωπαϊκά εκπαιδευτικά συστήματα. Ενδεικτικά, στο Βέλγιο, την Εσθονία, την Ισπανία, την Κύπρο, την Κροατία, το Λουξεμβούργο, τη Φιλανδία και την Πορτογαλία. Συμβαίνει, βέβαια και στη χώρα μας. Στα περισσότερα ιδιωτικά νηπιαγωγεία, έχουν εισάγει και αυτές τις δραστηριότητες, στην αγγλική γλώσσα. Ο εκπαιδευτικός αγγλικών θα υλοποιεί τις δραστηριότητές του, με την παρουσία του εκάστοτε νηπιαγωγού, με σεβασμό, στην ιδιαιτερότητα της σχέσης, μεταξύ του νηπιαγωγού και των μικρών παιδιών. Προβλέπεται και εδώ ειδική επιμόρφωση από το ΙΕΠ για το πιλοτικό αυτό πρόγραμμα.

Ενισχύουμε, ιδιαιτέρως, κάποια γνωστικά αντικείμενα και μέσω του νομοσχεδίου, αλλά και μέσω των Υπουργικών Αποφάσεων, που θα ακολουθήσουν, όπως η Πληροφορική, με προσθήκη τριών ωρών, τα Κλασικά Γράμματα, με τα Αρχαία να συμπεριλαμβάνονται εκ νέου στα εξεταζόμενα μαθήματα, στο Γυμνάσιο και τα Λατινικά στα πανελλαδικώς εξεταζόμενα μαθήματα στην Γ΄ Λυκείου, τη Φυσική Αγωγή, με την καθιέρωση δίωρου σε όλο το Λύκειο, των Ξένων Γλωσσών, με την προσθήκη και εδώ σημαντικού αριθμού ωρών. Διευρύνονται οι μέθοδοι αποτίμησης της προόδου των μαθητών. Για παράδειγμα, μέσω ερευνητικών εργασιών στην Πληροφορική, στην Πολιτική Παιδεία και αυξάνονται τα γραπτώς εξεταζόμενα μαθήματα.

Θεσμοθετείται η Τράπεζα Θεμάτων Διαβαθμισμένης Δυσκολίας, στο Λύκειο, με άμεση εφαρμογή στην Α΄ Λυκείου, από το επόμενο σχολικό έτος, 2020 - 2021. Η λειτουργία της Τράπεζας έχει διττό σκοπό. Πρώτον, την εξασφάλιση της κάλυψης του συνόλου της διδακτέας ύλης από όλα τα σχολεία της χώρας και επομένως, την αποφυγή μαθησιακών κενών και δομικών ανισοτήτων. Δεύτερον, τη διαμόρφωση ενός συνεκτικού συστήματος αποτίμησης της προόδου των μαθητών, μέσα από την εξαγωγή στοιχείων επί αντικειμενικής βάσης.

Η θεσμοθέτηση της Τράπεζας Θεμάτων διευκολύνει συνακόλουθα το σχεδιασμό της εκπαιδευτικής πολιτικής, θέτοντάς τον στη σωστή βάση. Συνεχής αξιολόγηση και, όπου χρειάζεται, επανεξέταση των ακολουθούμενων διδακτικών και μαθησιακών προτύπων και μεθόδων.

Εισάγεται η λογική του «κόντρα μαθήματος», στην Γ΄ Λυκείου. Γιατί; Για να προσφέρουμε στα παιδιά μας μια ευρύτερη καλλιέργεια, μια σφαιρικότερη μόρφωση. Έτσι, στους μαθητές μας, που θέλουν να ακολουθήσουν θεωρητική κατεύθυνση, θα κάνουν και μαθηματικά - για το απολυτήριο μιλάμε, πάντοτε - και στους μαθητές, που θέλουν να ακολουθήσουν πρακτική κατεύθυνση, θα κάνουν και Ιστορία. Ο στόχος είναι η ευρύτερη καλλιέργεια των μαθητών μας, η σφαιρικότερη καλλιέργεια των μαθητών μας.

Εξορθολογίζεται η διαδικασία προαγωγής και απόλυσης μαθητών. Στο Γυμνάσιο, ο μαθητής κρίνεται άξιος προαγωγής, όταν έχει σε κάθε μάθημα βαθμό ετήσιας απόδοσης τουλάχιστον 10 ή γενικό μέσο όρο 13. Αν έχει μέχρι 4 μαθήματα, κάτω από τη βάση, μπορεί να εξεταστεί εκ νέου, το Σεπτέμβριο. Στο Λύκειο, η βαθμολογική βάση αυξάνεται και εδώ, από το 9,5 στο 10, ενώ επαναφέρονται και οι συντελεστές βαρύτητας, στις πανελλαδικές εξετάσεις.

Σημείο δεύτερο. Όπως είχαμε δεσμευθεί, προχωρούμε με την αξιολόγηση της σχολικής μονάδας και του εκπαιδευτικού έργου. Αξιολόγηση, βασισμένη σε ένα τρίπτυχο, προγραμματισμός, αυτοαξιολόγηση και εξωτερική αξιολόγηση. Τρεις πυλώνες, λοιπόν.

Πρώτον, συλλογικός προγραμματισμός του εκπαιδευτικού έργου και σχεδιασμός δράσεων και ερευνητικών διαδικασιών. Ο Σύλλογος θα συνεδριάζει, τουλάχιστον, ανά δίμηνο, για να παρακολουθεί την πορεία υλοποίησης του αρχικού προγραμματισμού και των δράσεων και ερευνητικών διαδικασιών, που έχουν σχεδιαστεί.

Δεύτερον, εσωτερική αξιολόγηση, αυτοαξιολόγηση, δηλαδή, του σχολείου από το Σύλλογο Διδασκόντων, που θα περιλαμβάνει ετήσια απολογιστική έκθεση, για τους τομείς, που αποτέλεσαν αντικείμενο εστίασης, τους στόχους, που είχαν τεθεί και την τεκμηριωμένη αποτίμηση της επίτευξης των στόχων αυτών. Δράσεις βελτίωσης της σχολικής μονάδας, επιμόρφωσης και επαγγελματικής ανάπτυξης των εκπαιδευτικών, δυσκολίες υλοποίησης, που παρουσιάστηκαν.

Τρίτον, η εξωτερική αξιολόγηση της σχολικής μονάδας. Υποβολή και ανταλλαγή παρατηρήσεων και προτάσεων προς τη σχολική μονάδα, για τη βελτίωση της ποιότητας του παρεχόμενου εκπαιδευτικού έργου από τους συντονιστές εκπαιδευτικού έργου και τα περιφερειακά κέντρα εκπαιδευτικού σχεδιασμού, με τη συμμετοχή και της Αρχής για τη Διασφάλιση Ποιότητας στην Πρωτοβάθμια και Δευτεροβάθμια Εκπαίδευση και του Ινστιτούτου Εκπαιδευτικής Πολιτικής. Τα αποτελέσματα της αξιολόγησης αναρτώνται διαδικτυακά, σε ειδικά διαμορφωμένη πλατφόρμα του ΙΕΠ, καθώς και στις ιστοσελίδες του σχολείου και του οικείου ΠΕΚΕΣ. Ξεκινάει το αμέσως επόμενο διάστημα και η διαδικασία σύνταξης του πλαισίου για την αξιολόγηση των εκπαιδευτικών.

Σημείο τρίτο: Εισάγονται ρυθμίσεις, για την ενίσχυση της ασφάλειας στο σχολικό περιβάλλον. Θεσμοθετείται ο Σύμβουλος Σχολικής Ζωής, εκπαιδευτικός, που αναλαμβάνει την παροχή συμβουλών και παιδαγωγικής υποστήριξης προς μαθητές, εκπαιδευτικούς, γονείς και κηδεμόνες, με στόχο τη διαχείριση ειδικών καταστάσεων, όπως κρούσματα ενδοσχολικής βίας. Εδώ, θέλω να είμαι ξεκάθαρη. Ο Σύμβουλος Σχολικής Ζωής είναι το πρώτο αποκούμπι, η πρώτη επαφή, αναφορικά με τέτοια περιστατικά. Ο στόχος δεν είναι να υποκαταστήσει ούτε τους μηχανισμούς υποστήριξης των σχολικών μονάδων, ούτε τους υφιστάμενους θεσμούς. Προβλέπεται και η θεσμοθέτηση του εσωτερικού κανονισμού λειτουργίας των σχολείων. Το ΙΕΠ θα εκδώσει έναν κανονισμό, ένα σχέδιο, ένα πρότυπο, βάσει του οποίου μπορούν να βασιστούν τα σχολεία, εν συνεχεία, θα συντάξουν, σε κάθε περίπτωση, το δικό τους εσωτερικό κανονισμό λειτουργίας.

Σημείο τέταρτο: Ενισχύεται και διευρύνεται ο θεσμός των πρότυπων και πειραματικών σχολείων. Διαχωρίζονται τα Πρότυπα και τα Πειραματικά Σχολεία. Τα Πρότυπα στοχεύουν στην ενίσχυση της αριστείας, με την έννοια της διαρκούς αυτοβελτίωσης των μαθητών και εισέρχονται οι μαθητές με εξετάσεις. Στα Πειραματικά Σχολεία δίνεται ιδιαίτερη έμφαση στην υλοποίηση πειραματικών μεθόδων, πρακτικών και εργαλείων, νέων εκπαιδευτικών εργαλείων, σε τυχαίο δείγμα του μαθητικού πληθυσμού. Άρα, στα πειραματικά, εισέρχονται οι μαθητές, με κλήρωση. Οι εξετάσεις για όλα τα Πρότυπα θα γίνουν, στις 29 Ιουνίου, όπως είχαμε προαναγγείλει και η κλήρωση για τα Πειραματικά θα γίνει, στις 25 Ιουνίου.

Τα σχολεία αυτά αποτελούν από κοινού ένα εκπαιδευτικό εργαστήριο εθνικών διαστάσεων για το σχεδιασμό και την εφαρμογή καινοτόμων εκπαιδευτικών πολιτικών. Από το Σεπτέμβριο, προβλέπεται η λειτουργία 28 Προτύπων Σχολείων και 34 Πειραματικών Σχολείων. Πειραματικά παραμένουν τα σχολεία Δευτεροβάθμιας Εκπαίδευσης, τα οποία είναι τα ιστορικά πανεπιστημιακά. Πανεπιστήμια Αθηνών, Θεσσαλονίκης, Μακεδονίας, Πάτρας και Κρήτης Ρεθύμνου. Τα υπόλοιπα, όλα μετατρέπονται σε Πρότυπα και, ταυτόχρονα, προβλέπεται η έκδοση ανοιχτής πρόσκλησης από το 2020 για μετατροπή και άλλων δημοσίων σχολείων σε Πρότυπα και Πειραματικά, βάσει κριτηρίων, που θα εξειδικευθούν.

Οι εκπαιδευτικοί στα σχολεία αυτά τοποθετούνται, επί θητεία. Η εισαγωγική θητεία είναι ενός έτους, στη διάρκεια της οποίας προβλέπεται αξιολόγηση. Σε περίπτωση επιτυχούς αξιολόγησης, δίνεται η δυνατότητα τοποθέτησης των εκπαιδευτικών, για τετραετή θητεία και πάλι, με δυνατότητα ανανέωσης. Όσο αξιολογείται θετικά ο εκπαιδευτικός, τόσο μπορεί να παραμένει σε αυτό το σχολείο. Τα κριτήρια της αξιολόγησης είναι η παιδαγωγική επάρκεια, η διδακτική επάρκεια και η υπηρεσιακή επάρκεια των εκπαιδευτικών. Προβλέπεται εκτενής αξιολόγηση του εκπαιδευτικού έργου σε δύο άξονες: Εσωτερική αξιολόγηση και εξωτερική.

Σημείο πέμπτο: Λαμβάνονται ειδικά μέτρα για την αποτελεσματικότερη στελέχωση σχολικών μονάδων. Διορθώνουμε χρόνιες παθογένειες. Για παράδειγμα, προβλέπουμε διπλή μοριοδότηση για όσους εκπαιδευτικούς βρίσκονται σε σχολεία, σε δυσπρόσιτες περιοχές. Προβλέπουμε μείωση της διάρκειας των πινάκων, από 3 χρόνια σε 2. Γιατί; Για να προσμετράται πιο γρήγορα η προϋπηρεσία και τα προσόντα των εκπαιδευτικών μας. Προβλέπεται αποκλεισμός για 2 χρόνια, για όσους εκπαιδευτικούς δεν αναλάβουν υπηρεσία, σε σχολεία, που έχουν οι ίδιοι επιλέξει. Επιλέγουν μια περιοχή, εν συνεχεία, δεν εμφανίζονται, χωρίς να έχουν κάποιο συγκεκριμένο σοβαρό λόγο, προφανώς, γιατί υπάρχουν άλλες διατάξεις, που εφαρμόζονται. Στην περίπτωση, λοιπόν, αυτή, προβλέπεται διετής αποκλεισμός, προκειμένου να μπορέσει και η τοπική κοινωνία να λειτουργήσει. Η τοπική κοινωνία, το τοπικό σχολείο, οι μαθητές μας να έχουν όλοι πρόσβαση στην εκπαίδευση.

Σημείο έκτο και τελευταίο: Εισάγονται ειδικές ρυθμίσεις και για την τριτοβάθμια εκπαίδευση. Οι ρυθμίσεις αυτές στοχεύουν πάντοτε σε ιδρύματα πιο ελεύθερα, πιο αυτόνομα, πιο εξωστρεφή. Όπως ήταν, λοιπόν, η προεκλογική μας δέσμευση, ενισχύουμε την εξωστρέφεια των Πανεπιστημίων και δίνουμε τη δυνατότητα ίδρυσης ξενόγλωσσων προπτυχιακών προγραμμάτων, αυτόνομα, από κάθε Πανεπιστήμιο. Δεν είναι απαραίτητο να συνεργάζονται με το διεθνές, όπως είχε προβλέψει η προηγούμενη Κυβέρνηση. Μπορεί το κάθε Πανεπιστήμιο, αυτόνομα, να ιδρύει ξενόγλωσσο μεταπτυχιακό και χωρίς έγκριση Υπουργού. Αυτό που λέγαμε, προεκλογικά, το κάνουμε πράξη: Απεμπολούμε εξουσίες προς όφελος των πανεπιστημίων μας, για να δώσουμε μεγαλύτερη ελευθερία και αυτονομία στα πανεπιστήμιά μας. Θεσμοθετούμε τα κοινά προγράμματα σπουδών, τα διπλά προγράμματα σπουδών, μεταξύ ελληνικών και ξένων πανεπιστημίων, καθώς και τα θερινά προγράμματα. Να γίνει η χώρα μας ένας φάρος γνώσης, που θα προσελκύει φοιτητές, από όλο τον κόσμο. Να αναδειχθεί η αξία των ελληνικών πανεπιστημίων.

Είκοσι επτά (27) κορυφαία αμερικανικά πανεπιστήμια έχουν εκδηλώσει ενδιαφέρον, να συνεργαστούν με τα δικά μας εξαιρετικά πανεπιστήμια. Αναφέρω, ενδεικτικά τα Harvard, Princeton, Columbia, Berkeley, Tufts, John Hopkins. Όλα αυτά τα πανεπιστήμια ήταν να έρθουν στις 28 Μαρτίου, αλλά, δυστυχώς, είχαμε την πανδημία. Έχει, όμως, προβλεφθεί, ήδη, διαδικτυακά, να ξεκινήσει εκ νέου αυτή η συνεργασία με αυτά τα πανεπιστήμια, που έχουν εκδηλώσει τέτοιο ενδιαφέρον. Για τέτοιου είδους συνεργασίες και για πολλές άλλες χρειάζεται το πλαίσιο, που θέτουμε προς ψήφιση, στο παρόν νομοσχέδιο.

Προβλέπουμε και κάτι άλλο. Προβλέπουμε την εισαγωγή ακαδημαϊκού κριτηρίου στις μετεγγραφές. Γιατί; Γιατί θεωρούμε άδικο, ένας φοιτητής όποιος π.χ. έχει πάρει στις πανελλαδικές βαθμό 9,5 στα 20, να μπορεί να μετεγγραφεί σε ένα τμήμα, στο οποίο μπαίνει κανείς με 19,5 στα 20. Προβλέπουμε, λοιπόν, ακαδημαϊκό κριτήριο και από εκεί και πέρα, εφόσον πληρείται αυτό τα ακαδημαϊκό κριτήριο, εξετάζονται εξορθολογισμένα και οικονομικά και κοινωνικά κριτήρια. Προβλέπουμε, όπως, επίσης, ήταν δέσμευσή μας τη διαδικασία ανάδειξης των πρυτανικών αρχών, στη βάση ενιαίου ψηφοδελτίου, για μία τετραετή θητεία, για την πιο εύρυθμη λειτουργία του πανεπιστημίου.

Κυρίες και κύριοι συνάδελφοι, το νομοσχέδιο αυτό στοχεύει στο να δώσει στους νέους μας καλύτερα και περισσότερα εφόδια, στο να αλλάξουμε τα πράγματα από τη βάση, από κάτω προς τα πάνω, στο να καλλιεργήσουμε σύγχρονες δεξιότητες, στο να επενδύσουμε στις δυνατότητες της εκπαιδευτικής κοινότητας, στο να βελτιώσουμε την ποιότητα του εκπαιδευτικού έργου. Σε αυτή την προσπάθεια, η συνδρομή όλων είναι πολύτιμη. Νομίζω, ότι αποδείξαμε, έμπρακτα, κατά τη διαδικασία της διαβούλευσης, ότι ακούμε, καταγράφουμε, βελτιώνουμε. Καλώ, λοιπόν, όλους τους Βουλευτές της Συμπολίτευσης και της Αντιπολίτευσης να καταθέσουν προτάσεις, να καταθέσουν προτεινόμενες βελτιώσεις, για να συνθέσουμε ένα νομοθετικό έργο, το οποίο θα επιτρέψει στο σχολείο να γυρίσει σελίδα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την κυρία Υπουργό.

Προχωρούμε με τους Εισηγητές των Κομμάτων. Ο Εισηγητής της Πλειοψηφίας, ο κ. Ιωάννης Ανδριανός έχει το λόγο, για 15 λεπτά.

**ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, καλό μήνα. Καλούμαστε σήμερα, να επεξεργαστούμε ένα πολυνομοσχέδιο για την εκπαίδευση, όπως είπε και η κυρία Υπουργός, πριν από λίγο, που αποτυπώνει, με ξεκάθαρο τρόπο, τις κυβερνητικές προτεραιότητες γι΄ αυτό το κρίσιμο εθνικό θέμα, αλλά ανταποκρίνεται και στη διακηρυγμένη βούληση της μεγάλης πλειοψηφίας τόσο της εκπαιδευτικής κοινότητας, των εκπαιδευτικών, των μαθητών, των σπουδαστών, των γονέων και των κηδεμόνων, όσο και ευρύτερα της ελληνικής κοινωνίας.

Πριν αναφερθώ στο περιεχόμενο του νομοσχεδίου, οφείλω, πρώτα απ’ όλα, να υπογραμμίσω την αποτελεσματικότητα, με την οποία η πολιτική ηγεσία και τα στελέχη του Υπουργείου Παιδείας και Θρησκευμάτων, σε συνεργασία με το Υπουργείο Υγείας, την Επιτροπή Λοιμοξιολόγων και την Πολιτική Προστασία διαχειρίστηκαν και συνεχίζουν να διαχειρίζονται τις προκλήσεις, που δημιούργησε η κρίση του κορονοϊού, παρά το γεγονός ότι, όπως τόνισε και ο ίδιος Πρωθυπουργός, στην κρίση αυτή, ολόκληρη η κοινωνία μας κλήθηκε να κινηθεί σε αχαρτογράφητα νερά.

Το Υπουργείο, με υπευθυνότητα, αποτελεσματικότητα και ευαισθησία, έπραξε και πράττει ό,τι χρειάζεται, ώστε, αφενός να διασφαλιστεί η δημόσια υγεία στους εκπαιδευτικούς, τα παιδιά και τις οικογένειές τους και στο γενικό πληθυσμό και αφετέρου, να συνεχιστεί, με τον πλέον πρόσφορο τρόπο, η εκπαιδευτική διαδικασία, αξιοποιώντας προς τούτο κάθε δυνατότητα, που παρέχει η σύγχρονη τεχνολογία.

Μετά τα Λύκεια και τα Γυμνάσια, σήμερα, το πρωί, χτύπησε το κουδούνι στα δημοτικά και νηπιαγωγεία της χώρας. Εύχομαι, λοιπόν, με αυτή την ευκαιρία, στα παιδιά, στους δασκάλους, στους γονείς, καλή συνέχεια, με υγεία και δημιουργικότητα.

Θέλω να μου επιτρέψετε, ξεχωριστά, να εξάρω την καθοριστική συμβολή των εκπαιδευτικών όλων των βαθμίδων, που, με υψηλό φρόνημα και ευσυνειδησία, μέσα σε ελάχιστο χρονικό διάστημα, εξοικειώθηκαν με τα νέα εργαλεία και τα αξιοποίησαν, με δημιουργικότητα, παρέχοντας στα παιδιά και τους νέους ανθρώπους, όχι μόνο τη συνέχιση του εκπαιδευτικού έργου, αλλά και την αισιοδοξία ότι από αυτήν την περιπέτεια θα βγούμε νικητές.

Επίσης, οφείλω να υπογραμμίσω την υπευθυνότητα, που η πολιτική ηγεσία του Υπουργείου Παιδείας ανταποκρίθηκε στις προτάσεις, τις επισημάνσεις, αλλά και τις εποικοδομητικές κριτικές, αυτούς τους κρίσιμους τελευταίους μήνες, αποδεικνύοντας έτσι, με τον καλύτερο τρόπο, την αποφασιστική βούληση της σημερινής Κυβέρνησης να επιδιώκει, ενεργά, τη σύνθεση, μακριά από ιδεοληψίες και προκαταλήψεις.

Αυτή, άλλωστε, η αποφασιστικότητα διαφαίνεται ξεκάθαρα και στον τρόπο, με τον οποίο προετοιμάστηκε αυτό το νομοσχέδιο, το οποίο συζητάμε, σήμερα. Πρώτα απ’ όλα, κανείς δεν αιφνιδιάζεται. Ο βασικός προσανατολισμός, οι άξονες και οι επιμέρους προβλέψεις του νομοσχεδίου είχαν, ήδη, αποτυπωθεί στο προεκλογικό πρόγραμμα της Νέας Δημοκρατίας και τέθηκαν στην κρίση των πολιτών.

Είναι το αποτέλεσμα μιας μακράς και παραγωγικής δουλειάς, που ξεκίνησε, πολύ πριν τις εκλογές, στο πλαίσιο του τομέα Παιδείας της Νέας Δημοκρατίας και, φυσικά, συνεχίστηκε και ολοκληρώθηκε, μετά τις εκλογές. Αυτή η βούληση σύνθεσης συνεχίστηκε και μετά την περίοδο της δημόσιας διαβούλευσης, που διήρκεσε, από τις 22 Απριλίου, έως τις 6 Μαΐου, κατά την οποία αποτυπώθηκαν, πάνω από 14. 700 σχόλια, πολλά από τα οποία αποτυπώθηκαν στο κείμενο του νομοσχεδίου και συνεχίζεται, έως και σήμερα, στη φάση της επεξεργασίας.

Είναι σημαντικό ότι το νομοσχέδιο αυτό εισήχθη, αφού διήλθαμε από την πιο δύσκολη φάση της πανδημίας. Ακολουθεί την κανονική διαδικασία και, σύμφωνα με τις διαβεβαιώσεις της ίδιας της Υπουργού, παραμένει ανοιχτό προς επιμέρους βελτιωτικές συμπληρώσεις και τροποποιήσεις από προτάσεις των φορέων και των κοινοβουλευτικών δυνάμεων.

Ταυτόχρονα, όμως, αποτυπώνει στις προβλέψεις, συνολικά, μία σαφή φιλοσοφία για το σύγχρονο σχολείο και ευρύτερα την Παιδεία. Μία φιλοσοφία, που θέλει ένα σχολείο, που τιμώντας, πλήρως, τη βασική αποστολή του, της διαφύλαξης, δηλαδή, και της προαγωγής της πολιτιστικής μας ταυτότητας, ανταποκρίνεται, χωρίς φοβικότητα και προκαταλήψεις, στις ανάγκες, τις προκλήσεις και τις ευκαιρίες της εποχής μας.

Ένα νέο σχολείο, που ενθαρρύνει τα παιδιά να επιδιώξουν την αριστεία στα πεδία, που τους ταιριάζουν και τους εμπνέουν, που τα μορφώνει σφαιρικά και τους παρέχει τις γνώσεις, τις δεξιότητες, αλλά και τη δύναμη του χαρακτήρα και την αρετή, ώστε να κυνηγήσουν τα δικά τους όνειρα και ταυτόχρονα, να συμβάλουν ουσιαστικά στην κοινή προκοπή.

Ένα σχολείο, που, αντί να επιλέγει τον εύκολο, αλλά αδιέξοδο, δρόμο της ήσσονος προσπάθειας, της απάθειας, της απαξίωσης και της ισοπέδωσης προς τα κάτω, λειτουργεί, πραγματικά και ουσιαστικά, ως ο ισχυρότερος μοχλός κοινωνικής κινητικότητας, ως το αποτελεσματικότερο «εργαλείο», που διαθέτουμε, ως κοινωνία, για να αντιμετωπίσουμε την πολύ υπαρκτή ανισότητα και αδικία.

Ιδιαίτερη σημασία έχει το γεγονός ότι ξεκινά, από κάτω προς τα πάνω, από το Νηπιαγωγείο, δηλαδή, έως και το πανεπιστήμιο, ενώ εισάγει εύλογες αιτιολογημένες αλλαγές, που βασίζονται στην επιστημονική γνώση και τις διεθνείς βέλτιστες πρακτικές, με τρόπο, που επιτρέπει στα παιδιά και τις οικογένειές τους, στους εκπαιδευτικούς και σε κάθε ενδιαφερόμενο να κάνουν τους σχεδιασμούς τους, χωρίς ανατροπές και αιφνιδιασμούς.

Το νομοσχέδιο κινείται σε τρεις άξονες: Την αναμόρφωση των προγραμμάτων σπουδών στο σχολείο, τις στοχευμένες παρεμβάσεις, για την ενίσχυση του παρεχόμενου εκπαιδευτικού έργου και τις οργανωτικές και βελτιωτικές ρυθμίσεις, στην Ανώτατη Εκπαίδευση. Όπως έχετε διαπιστώσει, πρόκειται για ένα μεγάλο, σε έκταση και εύρος, νομοθέτημα, με 115 άρθρα, κατανεμημένα σε 10 Κεφάλαια. Στην κατ’ άρθρο επεξεργασία, θα έχουμε την ευκαιρία να συζητήσουμε τις εισαγόμενες ρυθμίσεις, με λεπτομέρειες.

Σε αυτή τη φάση, θέλω να σταθώ, κυρίως, στις βασικές καινοτομίες, που εισάγονται, καθώς και στη φιλοσοφία, που τις διέπει και τις καθοδηγεί, η οποία διαφέρει σημαντικά από την αντίστοιχη της προηγούμενης Κυβέρνησης.

Ξεκινώ από τις αλλαγές στο Νηπιαγωγείο, στο πιο βασικό και απ’ ό,τι φαίνεται σημαντικό βήμα της εκπαιδευτικής διαδικασίας. Είναι πολύ σημαντικό ότι εισάγεται η πρώτη επαφή, με την αγγλική γλώσσα, μέσα από δημιουργικές δραστηριότητες.

Στην ίδια κατεύθυνση, ενισχύεται η διδασκαλία των αγγλικών και στο Δημοτικό, ενώ, συνολικά, δίνεται μεγαλύτερη έμφαση, σε σχέση με τα ισχύοντα, σήμερα και στη διδασκαλία της Πληροφορικής, των Κλασσικών Γραμμάτων και της Φυσικής Αγωγής. Ιδιαίτερη σημασία έχει, επίσης, η εισαγωγή των εργαστηρίων δεξιοτήτων από το Νηπιαγωγείο, μέχρι και το Γυμνάσιο, μία πρωτοβουλία, που έχει, ως στόχο, τη συστηματικότερη καλλιέργεια ήπιων δεξιοτήτων στα παιδιά και την παροχή απαραίτητων, για την εποχή μας, γνώσεων για θέματα, που εκτείνονται, από τον εθελοντισμό, την οδική ασφάλεια, την πρόληψη από εξαρτήσεις, το σεβασμό στη διαφορετικότητα, μέχρι τη ρομποτική, τη σεξουαλική αγωγή και την επιχειρηματικότητα.

Εκεί, λοιπόν, που η προηγούμενη Κυβέρνηση δίσταζε, εμείς τολμάμε να εισάγουμε με σεβασμό, υπευθυνότητα και επιστημονικότητα, αντικείμενα και θέματα απολύτως κρίσιμα για την υγεία και την ποιότητα ζωής των παιδιών μας, ενώ, παράλληλα, προχωρούν, σε μεγαλύτερο βαθμό, οι αλλαγές σε προγράμματα και σχολικά βιβλία, ώστε να ενισχυθούν ακόμη περισσότερο τα σχολεία μας, με σύγχρονο, άρτιο, ποιοτικό και καλαίσθητο εκπαιδευτικό υλικό, που θα ανταποκρίνεται, στις ανάγκες των σημερινών παιδιών και των νέων ανθρώπων.

Σε ό,τι αφορά, κυρίως, στη Δευτεροβάθμια Εκπαίδευση, οι μέθοδοι αποτίμησης της προόδου των μαθητών διευρύνονται και αυξάνονται τα γραπτώς εξεταζόμενα μαθήματα, ενώ συστήνεται η Τράπεζα Θεμάτων Διαβαθμισμένης Δυσκολίας στο Λύκειο, ένα ιδιαίτερα χρήσιμο μέτρο, για την εναρμόνιση της αξιολόγησης και την κάλυψη της ύλης.

Επίσης, ιδιαίτερη σημασία έχει η εισαγωγή του λεγόμενου «κόντρα μαθήματος» στη Γ΄ Λυκείου. Έτσι, οι μαθητές, που θα επιλέγουν πρακτική κατεύθυνση, θα εξετάζονται και στην Ιστορία, ενώ οι μαθητές της θεωρητικής κατεύθυνσης θα εξετάζονται και στα Μαθηματικά, με τα μαθήματα αυτά να προσμετρώνται στο απολυτήριο, ώστε να ενισχυθεί ο χαρακτήρας του Λυκείου, ως χώρος καλλιέργειας της Γενικής Παιδείας και όχι ως προθάλαμος εξετάσεων για το πανεπιστήμιο.

Ακόμη, εξορθολογίζεται η διαδικασία προαγωγής και απόλυσης των μαθητών, ενώ επαναφέρεται η αναγραφή του χαρακτηρισμού της διαγωγής των μαθητών στους τίτλους σπουδών, ένα παιδαγωγικό μέτρο, που στόχο έχει την ταυτόχρονη καλλιέργεια των αρετών της ελευθερίας και της ευθύνης, μία σύνθεση απολύτως αναγκαία για τη μετέπειτα ζωή του παιδιού.

Θέλω να σταθώ σε δύο σημαντικές προβλέψεις για τη Δευτεροβάθμια Εκπαίδευση. Η πρώτη αφορά στη θεσμοθέτηση ενός συνεκτικού, λειτουργικού και δίκαιου πλαισίου για την αξιολόγηση της σχολικής μονάδας και του εκπαιδευτικού έργου, με απόλυτο σεβασμό, στην ευσυνειδησία της πολύ μεγάλης πλειονότητας των εκπαιδευτικών, με απόλυτο σεβασμό, στη δυνατότητα κάθε εκπαιδευτικής κοινότητας να ορίζει εκπαιδευτικούς στόχους και να αποφασίζει τους βέλτιστους τρόπους επίτευξής τους. Η πρόβλεψη αυτή, που βασίζεται στο τρίπτυχο «προγραμματισμός - αυτοαξιολόγηση - εξωτερική αξιολόγηση», έχει ως στόχο την επιβράβευση των νησίδων της αριστείας, την ανάδειξη των θετικών παραδειγμάτων και την ενσωμάτωσή τους στην ευρύτερη εκπαιδευτική διαδικασία, αλλά και την έγκαιρη παροχή της δυνατότητας ενίσχυσης εκεί όπου αυτό χρειάζεται.

Ταυτόχρονα, βεβαίως, ενισχύονται οι δυνατότητες περαιτέρω επιμόρφωσης των εκπαιδευτικών μας, με προγράμματα, δράσεις και πρωτοβουλίες, στις οποίες έχει σημαντικό ρόλο το ΙΕΠ.

Στο παρελθόν, σε εποχές μειωμένης κοινωνικής εμπιστοσύνης, κάθε αναφορά σε αξιολόγηση, συναντούσε μεγάλες αντιδράσεις. Ταυτόχρονα, όλοι αναγνωρίζαμε, ακόμη και τότε, πώς όταν δεν έχεις σαφή εικόνα του πραγματικού αποτελέσματος μιας διαδικασίας, όταν δεν έχεις δείκτες ποιότητας, όταν δεν έχεις κανέναν τρόπο να επιβραβεύσεις την αριστεία και να παρέμβεις ενισχυτικά, εκεί όπου χρειάζεται, τότε δεν μπορείς και να βελτιώσεις τα πράγματα.

Η πρόκληση, λοιπόν, σήμερα είναι μαζί με την ευρύτερη αποκατάσταση της εμπιστοσύνης στο κράτος και στους θεσμούς, που ήδη συντελείται, να πείσει η Κυβέρνηση στην πράξη, ακόμα και τους πιο δύσπιστους και επιφυλακτικούς, ότι η αξιολόγηση θα γίνει όπως πρέπει και θα αποδώσει τα θετικά αποτελέσματά της.

Η δεύτερη μεγάλη τομή, την οποία θέλω να υπογραμμίσω, είναι η ενίσχυση και διεύρυνση του θεσμού των πρότυπων και πειραματικών σχολείων. Ένας θεσμός, που χτυπήθηκε, στο παρελθόν, από μια τυφλή και άδικη προκατάληψη, πιστεύω. Το νομοσχέδιο, λοιπόν, αυτό, όχι απλώς αποκαθιστά αυτούς τους πολύτιμους για την εκπαίδευση και την κοινωνία μας συνολικά θεσμούς, αλλά και προβλέπει την επέκταση των Προτύπων και Πειραματικών σχολείων, ώστε να γίνουν διαθέσιμα, σε ολοένα και περισσότερα παιδιά, σε ολοένα και περισσότερες οικογένειες, για να μπολιάσουν, με τις καινοτόμες πρακτικές τους, ακόμη πιο αποτελεσματικά, ολόκληρη την εκπαιδευτική διαδικασία.

Χαρακτηριστικά, από το Σεπτέμβριο του 2020, προβλέπεται η λειτουργία 28 προτύπων και 34 πειραματικών σχολείων, αλλά και η έκδοση ανοικτής πρόσκλησης, για μετατροπή δημοσίων σχολείων σε πρότυπα και πειραματικά. Μάλιστα, η επέκταση των σχολείων αυτών ξεκινά, εμβληματικά, από τη Δυτική Αττική, μια επιλογή, που συμβολίζει την πίστη μας ότι το ποιοτικό δημόσιο σχολείο ενισχύει κυρίως τις οικογένειες, με χαμηλότερο εισόδημα, δίνοντας στα παιδιά μας ουσιαστικές ευκαιρίες να κυνηγήσουν τα όνειρά τους και να προκόψουν.

Ιδιαίτερα μεγάλη σημασία έχουν ακόμα οι προβλέψεις, που στοχεύουν στην αποτελεσματικότερη στελέχωση των σχολικών μονάδων, ιδίως σε απομακρυσμένες και δυσπρόσιτες περιοχές. Ακόμα και στην Αργολίδα, την Περιφέρεια απ’ όπου εκλέγομαι, παρά το γεγονός ότι χιλιομετρικά δεν απέχει υπερβολικά από την Αθήνα, υπάρχουν πολλά σχολεία, ιδίως σε ορεινές περιοχές, που συχνά περνούν μήνες, μέχρι να καλυφθούν τα κενά σε εκπαιδευτικούς. Τα μέτρα, όπως η διπλή μοριοδότηση, για τις δυσπρόσιτες περιοχές και η μείωση της διάρκειας των πινάκων απαντούν σε αυτό το οξύ πρόβλημα. Με επόμενο δε νομοθέτημα, προβλέπονται να ρυθμιστούν και άλλα ζητήματα και θέλω, ξεχωριστά, να σταθώ στις προβλέψεις, που αφορούν επίσης τους διορισμούς για την ειδική αγωγή. Επισημαίνω εδώ, ότι σύμφωνα και με τις δεσμεύσεις της Κυβέρνησης, ήδη, προχωρά η διαδικασία της πρόσληψης των 4.500 εκπαιδευτικών. Ήδη, έχουν αναρτηθεί οι πίνακες για 1.040 εκπαιδευτικούς και βοηθητικό προσωπικό ειδικής αγωγής.

Σε ό,τι αφορά στις ρυθμίσεις για την τριτοβάθμια εκπαίδευση, υπογραμμίζω την ενίσχυση της εξωστρέφειας των πανεπιστημίων, με τη δυνατότητα αυτόνομης ίδρυσης ξενόγλωσσων προπτυχιακών προγραμμάτων, κοινών και διπλών προγραμμάτων, μεταξύ ελληνικών και ξένων ιδρυμάτων, καθώς και θερινών προγραμμάτων.

Υπογραμμίζω τον εξορθολογισμό του πλαισίου των μετεγγραφών, με την εισαγωγή ακαδημαϊκού κριτηρίου, αλλά και την πληρέστερη και δικαιότερη εξέταση των οικονομικών και κοινωνικών κριτηρίων.

Υπογραμμίζω, τέλος, τις αλλαγές, που αφορούν τη διαδικασία της ανάδειξης των πρυτανικών αρχών, που εγγυώνται τη διαφάνεια, την ανεξαρτησία από αθέμιτες πιέσεις και αντιδημοκρατικές πρακτικές και την εναρμόνιση, με τις βέλτιστες πρακτικές και τις δυνατότητες της σύγχρονης τεχνολογίας.

Θέλω, επίσης, να αναφερθώ στις προβλέψεις του τρίτου Κεφαλαίου του νομοσχεδίου, που αφορούν την ενίσχυση της ελληνόγλωσσης εκπαίδευσης, στο εξωτερικό. Ένα ευαίσθητο ζήτημα εθνικού χαρακτήρα, στο οποίο οφείλουμε, ως οργανωμένη πολιτεία, να αφιερώσουμε όλες τις δυνάμεις μας, δίνοντας στα ελληνόπουλα του εξωτερικού τη δυνατότητα να γνωρίσουν, να βιώσουν και να αγαπήσουν τη γλώσσα και τον πολιτισμό μας.

Κυρίες και κύριοι συνάδελφοι, θα μπορούσε, ίσως, η σημερινή Κυβέρνηση να ακολουθήσει τον εύκολο δρόμο της συντηρητικής διαχείρισης, που, όμως, δεν ανταποκρίνεται στις ανάγκες και τις απαιτήσεις της τεράστιας πλειονότητας της εκπαιδευτικής κοινότητας. Θα μπορούσε, ίσως, η σημερινή Κυβέρνηση να κινηθεί, με γνώμονα την ιδεοληψία, την προκατάληψη και το φόβο της αλλαγής. Αν το έκανε, όμως, αυτό, δεν θα τιμούσε το δεσμευτικό συμβόλαιο, που συνυπογράψαμε με τους πολίτες, στις εκλογές του περσινού καλοκαιριού.

Δεν θα τιμούσε την ιστορία της Νέας Δημοκρατίας, της Παράταξης που σταθερά ιεραρχεί το συμφέρον του έθνους και της κοινωνίας, πάνω από οποιοδήποτε άλλη στόχευση.

Είμαι γι’ αυτό ιδιαίτερα ευτυχής, που έχω σήμερα την τιμή να εισηγούμαι στην Επιτροπή ένα νομοσχέδιο, που, με τρόπο συστηματικό και συνεκτικό, διορθώνει λάθη, καλύπτει κενά, αλλά, πρωτίστως, δημιουργεί ένα νέο σύγχρονο, αισιόδοξο περιβάλλον για την παιδεία στη χώρα μας, δίνοντας στα παιδιά και τους νέους ανθρώπους καλύτερες και ουσιαστικότερες ευκαιρίες πραγματικής μόρφωσης και απόκτησης των εργαλείων, που θα τους επιτρέψουν να γίνουν καλοί και άξιοι πολίτες, να προκόψουν στο πεδίο, που θα επιλέξουν και να συμβάλλουν, ταυτόχρονα, στην κοινή προκοπή ολόκληρης της κοινωνίας μας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Ευχαριστώ, κύριε Πρόεδρε. Κυρίες και κύριοι συνάδελφοι, επέμεινα προδιαδικαστικά για το θέμα του ολοήμερου σχολείου, διότι είναι από τις βασικές, σημαντικές θεσμικές αλλαγές, στις οποίες προχωρήσαμε, ως Κυβέρνηση του ΣΥΡΙΖΑ, επεκτείνοντας το ολοήμερο σχολείο, σε όλη την Ελλάδα, σχολείο ισότητας, σχολείο δημοκρατίας.

Αυτό έχει κατοχυρωθεί, με το προεδρικό διάταγμα 79/2017. Η αναστολή λειτουργίας του ολοήμερου σχολείου, η οποία έγινε, με μία τηλεοπτική διακήρυξη της κυρίας Υπουργού, είναι παράνομη. Τα προεδρικά διατάγματα δεν αναστέλλονται, με τηλεοπτικές εξαγγελίες, χρειάζονται νομική πρωτοβουλία. Μπορούσε να περάσει μια Π.Ν.Π. και να πει αυτό που λέει. Είναι συνήθεια της κυρίας Υπουργού να δημιουργεί ανακατωσούρα στην εκπαίδευση, να μη δίνει λόγο ούτε σκοπιμότητας ούτε νομιμότητας για τις ενέργειες της.

Ζητήσαμε να έρθει εδώ κ. Τσιόδρας και οι εμπειρογνώμονες, να κουβεντιάσουμε εγκαίρως το θέμα του ανοίγματος των σχολείων, δεν τους κάλεσε και δεν κάναμε συζήτηση.

Ζητήσαμε στοιχεία για την εξ αποστάσεως εκπαίδευση, που έχουν να κάνουν με αυτά που ζητά και η Αρχή Προστασίας Προσωπικών Δεδομένων και με την ιστορία της Cisco και με την ιστορία της εκτίμησης αντίκτυπου και με την ιστορία της λειτουργίας του site του Υπουργείου. Δεν ήρθαν τα στοιχεία αυτά, αγνοήθηκε και αυτό.

Ζητήσαμε, σήμερα, μια άποψη, τι έγινε με τα ολοήμερα; Μισόλογα. Είναι προφανές, αν έχει στείλει, δεν έχει στείλει – αυτό ξέρω εγώ, ίσως να μην ξέρω καλά – όμως, αν έχει στείλει εγκύκλιο, που λέει ότι αναστέλλεται τον επόμενο μήνα η λειτουργία των ολοήμερων, είναι καραμπινάτη παρανομία. Δεν το γνωρίζει η κυρία Υπουργός αυτό ή γι’ αυτό δεν μιλάει;

Επαναλαμβάνω «κεραμιδαριό» η εκπαίδευση, δυστυχώς. Έχω μία εξήγηση, που τη διάβασα, χθες, στην Εφημερίδα το ΒΗΜΑ, όπου εμφανίζει την κυρία Υπουργό, την εριστική Υπουργό, όπως λέει, να είναι υπέρμαχος του να μην κλείσουν τα σχολεία στην πανδημία. Αυτά που λέει ότι άκουσε τους ειδικούς είναι για το «πόπολο». Στη δύσκολη επιλογή, που ήταν να κλείσουν τα σχολεία για την πανδημία, η κυρία Υπουργός ήταν ανάποδα από τους ειδικούς και αναγκάστηκε, βεβαίως, μετά, να συμμορφωθεί με την απόφαση του Πρωθυπουργού. Αυτά λέει το ΒΗΜΑ, να διαψευστούν, αν δεν είναι αλήθεια.

Μπαίνω, τώρα, στην ουσία των θεμάτων, γιατί είναι άχαρο να επισημαίνουμε αυτά που ονόμασα «κεραμιδαριό» στην εκπαίδευση. Μιλούμε, σήμερα, εν μέσω πανδημίας για ένα νομοσχέδιο, το οποίο ανατρέπει στοιχεία στην εκπαίδευση και η ανατροπή δεν είναι θετική, είναι αρνητική, άνω – κάτω, ερήμην των εκπαιδευτικών.

Μέσα στην πανδημία, έγιναν δύο κινητοποιήσεις εκπαιδευτικών, διαδηλώσεις, εδώ απέξω, οι ίδιοι εκπαιδευτικοί αρνήθηκαν να εφαρμόσουν τα περί κάμερας, που έλεγε η κυρία Υπουργός, στην εκπαίδευση, ήταν μια αντίδραση, μια αντίσταση, μια κριτική αντίδραση σ’ αυτά, τα οποία απεργάζεται το Υπουργείο για την εκπαίδευση. Τώρα, μας λένε ότι πήραν υπόψη τους όσα είπαν στη διαβούλευση. Μα 15.000, περίπου, πολίτες ήταν εναντίον του νομοσχεδίου, ελάχιστοι ήταν υπέρ. Ήταν εναντίον, και η κυρία Υπουργός έκανε μερικούς ελιγμούς, δευτερεύουσας σημασίας αλλαγές. Τα βασικά τα κράτησε ή τα βασικά τα αφήνει για το επόμενο νομοσχέδιο.

Κυρίες κα κύριοι συνάδελφοι, το νομοσχέδιο επιγράφεται «νομοσχέδιο αναβάθμισης της εκπαίδευσης». Είναι ψευδώνυμος τίτλος. Δημιουργεί προϋποθέσεις για ένα σχολείο φθηνό για το κράτος, ακριβό για την οικογένεια, τιμωρητικό για τους εκπαιδευτικούς, ανταγωνιστικό και τελικά εξοντωτικό για τους μαθητές. Βάζει τα θεμέλια της διαστροφής της δημόσιας εκπαίδευσης, σε ένα σχολείο της αγοράς.

Τέτοια τα είχαμε δει, στην Ευρώπη, επί Θάτσερ και αλλού. Έχει χρεοκοπήσει αυτό το μοντέλο αλλού, το φέρνουν εδώ πολυκαιρισμένο. Γιατί; Διότι ο επικεφαλής του Ινστιτούτου Εκπαιδευτικής Πολιτικής, ο κ. Αντωνίου, που ήρθε και στην Επιτροπή Μορφωτικών Υποθέσεων της Βουλής, για να διοριστεί, έχειένα σύνθημα, το λέει παντού, «όπισθεν ολοταχώς». Του αρέσει το όπισθεν. «Όπισθεν ολοταχώς» λέει και αυτό κάνει. Ξηλώνει όποιες κατακτήσεις υπήρξαν.

Με εμπιστοσύνη και περηφάνια για την πολιτική του ΣΥΡΙΖΑ, σε συνθήκες σκληρής δημοσιονομικής λιτότητας, για την πολιτική μας στην εκπαίδευση, θέλω να υπενθυμίσω τα εξής:

Πρώτον, καθιερώσαμε, από τα κάτω προς τα πάνω – αυτό σημαίνει «από τα κάτω προς τα πάνω», δεν ξεθεμελιώσαμε, ιδρύσαμε – τη δίχρονη υποχρεωτική προσχολική αγωγή. Ξεσηκώθηκε, τότε, η Νέα Δημοκρατία και οι δήμαρχοί της. Το άφησαν. Τώρα, πάνε να το πειράξουν, όμως, ως δομή, αλλά, ως κατεύθυνση, η δίχρονη προσχολική εκπαίδευση είναι έργο της κυβέρνησης ΣΥΡΙΖΑ και τώρα πάνε να το διαστρέψουν.

Δεύτερον, καθιερώσαμε το ολοήμερο δημοτικό σχολείο της ισότητας, για όλα τα σχολεία, σε όλη την Ελλάδα. Φώναζε ο κ. Μητσοτάκης, τότε, «Καταργείτε το ολοήμερο». Πήγε σε ένα σχολείο στην Αργυρούπολη και έλεγε ότι καταργούμε το ολοήμερο. Δεν βλέπω να κάνει τίποτα στο θέμα αυτό, το αφήνει. Ήταν μια ρύθμιση, που αγκαλιάστηκε, από τους γονείς και τους εκπαιδευτικούς.

Τρίτον, προχωρήσαμε στην κατάργηση των λαιμητόμων εξετάσεων, στα γυμνάσια. Έντεκα εξετάσεις τελικές, στην Α΄, Β΄ και Γ΄ Γυμνασίου. Βόγκηξαν οι οικογένειες και οικονομικά ξοδεύτηκαν για τα φροντιστήρια. Ανακουφίστηκαν και τα παιδιά και οι οικογένειες, 4 μαθήματα λέμε, σε κάθε τάξη, τελικά.

Τρίτον, καταργήσαμε την Τράπεζα Θεμάτων. Γιατί την καταργήσαμε την Τράπεζα Θεμάτων; Διότι η Τράπεζα Θεμάτων δεν εξυπηρετεί τον έλεγχο των γνώσεων των μαθητών. Όχι, άλλο πράγμα εξυπηρετεί. Σας λέω ένα απλό παράδειγμα. Μία χρονιά εφαρμόστηκε, το 2013 – 2014 και είχαμε μετεξεταστέους το 24% των παιδιών. Τρομοκρατήθηκε, τότε, η Κυβέρνηση Σαμαρά και έσπευσε να κάνει και δεύτερη εξεταστική δυνατότητα, για να πέσει στο 10% το ποσοστό. Από 5% έως 6%, που ήταν οι απορριπτόμενοι, οι μετεξεταστέοι, κάθε χρονιάς, πήδηξε στο 24%. Δηλαδή, είναι μια λαιμητόμος, για να υπάρχει σχολείο για λίγους και όχι σχολείο για όλα τα παιδιά.

Και υπάρχει και ένα άλλο σοβαρό επιχείρημα. Η Τράπεζα Θεμάτων δεν συνδέεται με την είσοδο στα πανεπιστήμια, δηλαδή, με το να υπάρχει αξιόπιστο απολυτήριο, που θα λαμβάνεται υπόψη για τα πανεπιστήμια. Αυτό καταργείται από την Κυβέρνηση. Δεν υπάρχει τέτοια σύνδεση. Άρα, έχει εσωτερικό χαρακτήρα και όπως ακούστηκε, νωρίτερα, έχει να κάνει με την αξιολόγηση των εκπαιδευτικών. Δηλαδή, πειραματόζωα τα παιδιά μας, σε μια δογματική αντίληψη τιμωριτικής αξιολόγησης των εκπαιδευτικών. Είναι, λοιπόν, τόσο πολύ καινοτόμο αυτό το σχέδιο!

Υπάρχουν και άλλα ζητήματα, στα οποία θα πρέπει να αναφερθούμε. Για παράδειγμα, στο θέμα του νηπιαγωγείου. Δεν θέλω να μιλήσω πολύ, καταθέτω την απόφαση των κατεξοχήν ειδικών, που είναι οι πρόεδροι των παιδαγωγικών τμημάτων των πανεπιστημίων της χώρας μας. Όλοι, ομοφώνως, είναι εναντίον, διότι διασπά την εκπαιδευτική ενότητα του σχολείου και το μετατρέπει σε γυμνάσιο, στην ουσία. Είναι εναντίον και ζήτησαν από το Υπουργείο να αποσύρει αυτή τη διάταξη. Εδώ, βλέπετε οι ειδικοί δεν είναι του γούστου της κυρίας Υπουργού, δεν τους ακούει. Θα μου πείτε και τον Τσιόδρα τον άκουσε; Αναγκαστικά, λόγω του Μητσοτάκη, τον άκουσε. Άρα, λοιπόν, εδώ είναι πολύ σημαντικό θέμα αυτό.

Θα μπορούσα να υπεισέλθω και σε άλλα ζητήματα, που ακούγονται όμορφα στην κοινή γνώμη, π.χ. το θέμα των αγγλικών. Επικαλούμαι διεθνείς επιστημονικές μελέτες, που λένε ότι μετά τα έξι χρόνια θα πρέπει τα παιδιά να διδάσκονται τη μη μητρική τους γλώσσα. Υπάρχουν μελέτες, σε όλο τον κόσμο και στην Ελλάδα.

Όταν, ως Υπουργός, πήρα την πρωτοβουλία να βάλω τη διδασκαλία – ήπια – της αγγλικής, στην πρώτη δημοτικού και το έκανα αυτό το πράγμα, υπήρξε αντίδραση και από Βουλευτές της Νέας Δημοκρατίας, που μου επεσήμαναν ότι, νωρίς το βάζεις, διότι το παιδί έχει ανάγκη να κατακτήσει τη γλωσσική δομή της φυσικής του γλώσσας και μετά πηγαίνει σε άλλη γλώσσα ή τουλάχιστον τη γλωσσική δομή μιας γλώσσας, που ακούει, στο οικογενειακό του περιβάλλον και μετά πάει σε άλλη γλώσσα.

Υπάρχει κίνδυνος σύγχυσης γλωσσικής και η σύγχυση η γλωσσική σημαίνει σύγχυση πολύ βαθύτερη, για την προσωπικότητα ενός παιδιού.

Ποιος τα είπε αυτά τα πράγματα; Δείτε την Επιτροπή Μορφωτικών Υποθέσεων, που είχαμε συζητήσει, ανάμεσα τους και η πρώην Υπουργός Παιδείας, η κυρία Γιαννάκου. Είπα από 6 ετών και πάνω, μου λένε οι ειδικοί να προχωρήσω και προχώρησα σιγά - σιγά από την πρώτη δημοτικού. Τώρα, μας τα φέρνουν από 4 ετών !

Μα, λέει η κυρία Υπουργός «δεν θα μαθαίνουν, παιχνιδάκια θα είναι». Τι παιχνιδάκια; Παιχνιδάκια με καθηγητή αγγλικής; Παιχνιδάκια τους κάνει ο νηπιαγωγός, λοιπόν; Εδώ θα πηγαίνει καθηγητής αγγλικής, μέσα στο τμήμα, στο νηπιαγωγείο, με την παρουσία, λέει, του νηπιαγωγού. Τι χρειάζεται ο νηπιαγωγός, εάν είναι ο καθηγητής της αγγλικής εκεί;

Προσέξτε, εμείς, ως ΣΥΡΙΖΑ, σε νηπιαγωγείο, βάλαμε γλώσσα μητρική, ήταν στη Θράκη, κάτι το οποίο κατήργησε η Κυβέρνηση, δυστυχώς, από τα πρώτα μέτρα, μέσα στον εθνικιστικό παροξυσμό της. Στα νηπιαγωγεία, που πηγαίνει η μειονότητα, τα παιδάκια δεν καταλάβαιναν τίποτα από τα ελληνικά, εκεί μέσα και βάλαμε ένα δεύτερο βοηθό στο νηπιαγωγό, που ξέρει τη μητρική τους γλώσσα, την τουρκική, για να μπορέσουμε τα παιδιά να τα κερδίσουμε, επί της ουσίας, στη διαπαιδαγώγηση του ελληνικού κράτους και όχι να τα απομονώσουμε στις αγκάλες των ακραίων της μειονότητας. Το καταργήσατε αυτό.

Εκεί, λοιπόν, που η επιστημονική κοινότητα λέει να βάλουμε ξένη γλώσσα, με βοήθεια, το καταργείτε. Εκεί που η επιστημονική κοινότητα λέει, όλοι οι εκπρόσωποι και οι πρόεδροι των παιδαγωγικών τμημάτων «να μην πάτε σε ξένη γλώσσα» μας λέτε κάτι ακαταλαβίστικα πράγματα, τι συμβαίνει αλλού. Εντάξει. Ειδικοί, λοιπόν, να τους ακούτε πάντα.

Προχωρώ στο επόμενο θέμα, κυρίες και κύριοι συνάδελφοι, που είναι το θέμα των ΕΠΑΛ. Υπήρχε στο προσχέδιο, η διαβούλευση το έκαψε το θέμα αυτό και ορθώς, διότι ήταν ένα ρατσιστικό μέτρο, παιδιά άνω των 17 ετών να μην μπορούν να πάνε να εγγραφούν στα ΕΠΑΛ, διότι, επί των ημερών του ΣΥΡΙΖΑ, αναβαθμίστηκε η λειτουργία των ΕΠΑΛ και το κύρος τους και είχαμε πολλαπλασιασμό στις εγγραφές παιδιών στα ΕΠΑΛ, όχι βίαια. Εθελοντικά, πήγαν εκεί, για να πάρουν και 1ο και 2ο πτυχίο ειδικότητας, για να πάρουν δυνατότητα μαθητείας. Αυτά τα καταργούσατε εσείς. Η ιδέα, γιατί ελιγμό κάνετε, στο θέμα αυτό, ήταν να διώξετε τα παιδιά αυτά όλα από τη δημόσια εκπαίδευση, να υποβαθμιστούν τα ΕΠΑΛ, να μην έχουν πολλές ειδικότητες και όλα αυτά να πάνε στον ιδιωτικό τομέα με voucher. Σας θυμίζει, κύριοι συνάδελφοι, τίποτα η λέξη «voucher»; Και εδώ voucher παραμονεύει.

Κυρίες και κύριοι συνάδελφοι, θα μπορούσαμε και άλλα ζητήματα να αναφέρουμε τα οποία, κατά τη γνώμη μας, συνιστούν μια αντιπαιδαγωγική λειτουργία του νομοσχεδίου.

Άκουσα το θέμα των προτύπων και πειραματικών σχολείων. Εγώ είμαι τελειόφοιτος Πρότυπου Σχολείου και θυμάμαι, πολύ καλά, τον τρόπο στο σχολείο, δεν έχω κάτι εναντίον, αλίμονο, αλλά σκέφτομαι. Θέλουμε να έχουμε σχολείο για λίγους; Ήταν 4 στην εποχή μου και μετά έγιναν 8. Σχολεία για λίγους μαθητές ή σχολεία για όλους τους μαθητές, άριστα σχολεία; Η νοοτροπία, όπως βγαίνει από το νομοσχέδιο, είναι μια νοοτροπία με την οποία, διάφορες θετικές, κατά τη γνώμη μας, μορφωτικές διαδικασίες περιορίζονται, μόνο στα Πρότυπα και Πειραματικά Σχολεία, ενώ θα έπρεπε να πάνε σε όλα τα σχολεία και δεν γίνεται αυτό.

Επίσης, αυτό το οποίο γίνεται είναι ότι δημιουργείται μια ιδεολογία ελίτ. Παίρνουμε τους καλύτερους μαθητές, από τα δημοτικά, από αλλού και τους πηγαίνουμε, σε όλο και πιο πολλά. Αυτό τα νομοσχέδιο έχει 4, 5, 8, 50 – θα ήταν 28 τώρα, 100 του χρόνου Πρότυπα.

Ποιο είναι το αποτέλεσμα το παιδαγωγικό; Αφαιρούμε τους καλούς μαθητές, τα παιδιά, που έχουν μία έφεση, μια κοινωνική και μια προσωπική έφεση στη μόρφωση, από το δημόσιο σχολείο. Δεν μπορεί να γίνει μάθημα, σε μια τάξη, όταν φεύγουν οι καλοί μαθητές και εάν είναι εδώ πέρα κάποιος εκπαιδευτικός, μπορεί να το επιβεβαιώσει. Έχουμε ανάγκη από ανάμειξη, για να προχωρήσει μία τάξη. Άρα, υπονομεύεται το δημόσιο σχολείο και η αντιπαιδαγωγική αυτή λειτουργία έρχεται να συνδυαστεί και με τον τρόπο της αξιολόγησης των εκπαιδευτικών. Δεν έχουν οργανική θέση.

Κάθε χρόνο, λέει, για τα επόμενα δύο χρόνια, θα φεύγουν, αν δεν κρίνονται ικανοί. Προσέξτε το. Συζήτηση για τη διάλυση της εκπαίδευσης και ταυτοχρόνως, θα γίνεται μια αξιολόγηση και εξωτερική, όπου θα αναρτάται το αποτέλεσμα της αξιολόγησης στο site του σχολείου. Δηλαδή, καλλιστεία, ανταγωνισμός σχολείων. Πού πάμε, δηλαδή; Πάμε στο μοντέλο της Θάτσερ. Επιλογή σχολείου από το γονιό και voucher. Απομάκρυνση του σχολείου από την οικονομική του υποχρέωση να δίνει χρήματα στην εκπαίδευση. Πράγμα, το οποίο φαίνεται και από αυτά, που ακούσαμε, που διαβάσαμε, ότι στην Επιτροπή του Υπουργείου Εσωτερικών, να εκχωρηθεί η οικονομική επιχορήγηση των σχολείων από τους δήμους και όχι από τον δημόσιο προϋπολογισμό. Άρα, εδώ έχουμε να κάνουμε με τα πρότυπα και πειραματικά. Με πειραματισμούς για τα σχολεία της αγοράς, με πειραματισμούς, σε βάρος του μέλλοντος των παιδιών, σε βάρος του να έχουμε άριστα σχολεία, με ψευδώνυμη αριστεία.

Κυρίες και κύριοι συνάδελφοι, υπάρχουν και άλλα ζητήματα, στα οποία θα μπορούσε κανένας να αναφερθεί. Δεξιότητες. Είμαστε αναφανδόν υπέρ του να υπάρχουν ήπιες δραστηριότητες στο σχολείο. Δεν είμαστε, το κάναμε, ως Κυβέρνηση του ΣΥΡΙΖΑ. Είχαμε τη θεματική εβδομάδα, με όλα τα ζητήματα, που αφορούν τη σεξουαλική αγωγή, τον εθισμό, την κυκλοφοριακή συνείδηση και ούτω καθεξής. Το κάναμε, με μεγάλη επιτυχία. Με εκθέσεις, που επιβεβαιώνουν την επιτυχία από το ΙΕΠ. Και εσείς, εν μία νυκτί, καταργείτε τη θεματική εβδομάδα. Την καταργείτε αυτή τη θεματική εβδομάδα, γιατί; Για να κάνετε, σε δύο χρόνια από τώρα, εργαστήρια δεξιοτήτων. Αφήστε τη θεματική εβδομάδα, που υπάρχει και που είναι ο ορισμός των δεξιοτήτων, μέσα στο σχολείο. Αφήστε τη, λοιπόν και μετά βλέπετε τι θα κάνετε, όταν είστε έτοιμοι. Δεν το κάνετε αυτό, την καταργείτε.

Κύριοι συνάδελφοι, πολλά πράγματα είναι από αυτά, τα οποία θα μπορούσε κανείς να επισημάνει. Στέκομαι σε ένα. Κοινωνιολογία vs Λατινικά. Τώρα, Λατινικά vs Κοινωνιολογία. Κοιτάξτε, τα Λατινικά είναι μια γλώσσα, που μας εισάγει και μας ενισχύει την μάθηση των κλασικών σπουδών. Είναι αναγκαία, για να μπούμε σε ορισμένα τμήματα της Φιλοσοφικής, Ιστορικό, Αρχαιολογικό και λοιπά. Δεν είναι αναγκαία, όμως, για να μπει ένα παιδί στη μεγάλη πλειοψηφία των τμημάτων, που τώρα δίνει εξετάσεις. Δηλαδή, στην Ψυχολογία, στις Πολιτικές επιστήμες, στην Κοινωνιολογία, στις διεθνείς σπουδές, ακόμα και στη Νομική, που ήμουν εγώ, ένα μάθημα είχαμε, με τον μακαρίτη τον Τριανταφυλλόπουλο, Ρωμαϊκό δίκαιο, τίποτα άλλο. Ένα μάθημα στα 45, στην εποχή μου. Γιατί έπρεπε να ξέρεις Λατινικά, να έχεις διαβάσει το συντακτικό του Ρίπους Κάσι για να μπεις στο πανεπιστήμιο; Είναι λυπηρό. Δείχνει έναν ελιτισμό, μία οπισθοδρόμηση σε έναν κλασικισμό άλλης εποχής. Ενώ η Κοινωνιολογία – την οποία ο κ. Άδωνις Γεωργιάδης, πέρσι, την είχε κατατάξει στις «αριστερές επιστήμες», μπούρδα, δηλαδή, δεν υπάρχουν δεξιές και αριστερές επιστήμες – δίνει τη δυνατότητα στο παιδί να καταλάβει καλύτερα το περιβάλλον του και τώρα, ως μαθητής και αύριο, ως φοιτητής. Δυστυχώς, όχι μόνο η Κοινωνιολογία, αλλά και τα άλλα μαθήματα πολιτικής αγωγής, περιορίζεται η διδασκαλία τους στην εκπαίδευση. Λες κι η ανάγκη διαμόρφωσης ελεύθερου πολίτη, όπως λέει το Σύνταγμα, δεν περνά και μέσα από τη διδασκαλία τόσο ευρύτερου προσανατολισμού και θέασης μαθημάτων στην εκπαίδευση. Λες και η ανάπτυξη της συνείδησης, για έναν ελεύθερο πολίτη, όπως είπε, κάποια στιγμή, η κυρία Υπουργός, ακατανόητα, περνάει μέσα από την επαναφορά της διαγωγής, κοσμίας, επίμεμπτης και ό,τι άλλο θέλει, στην εκπαίδευση.

Η επιστροφή στον παιδαγωγισμό, τον αντιδραστικό παιδαγωγισμό, να έχουμε αναγραφή της διαγωγής, πάνω στο απολυτήριο, είναι επικίνδυνη παλινδρόμηση, στις πιο σκοτεινές περιόδους της σχολικής και της εθνικής μας ζωής. Ίσως, δεν γνωρίζει ο κόσμος ότι το απολυτήριο συνοδεύει τα παιδιά, σε όλη την ηλικία τους. Είναι τίτλος, για να διοριστούν στο δημόσιο, σε πολλές εξετάσεις. Δεν αλλάζει, είναι στάμπα. Δεν υπάρχει διαδικασία αλλαγής της διαγωγής, πάνω στα απολυτήριο και είναι μια παραβίαση προσωπικών δεδομένων. Διότι δεν μπορεί όλη η κοινωνία να ξέρει, επί όσα χρόνια ζει ένας άνθρωπος, ότι κάποια στιγμή, για κάποιο θέμα, που δεν ξέρει κανένας, αλλά ούτε και μπορεί να εκτιμήσει, ότι αυτό το παιδί ήταν κακό στη συμπεριφορά του. Είναι στιγματισμός κοινωνικός. Με αυτό τον τρόπο, επιδιώκετε να κάμψετε το ελεύθερο φρόνημα και τη δημοκρατική αντίληψη της σημερινής νέας γενιάς. Να τιμωρήσετε, με εξετάσεις - λαιμητόμο και με την αναγραφή της διαγωγής στο απολυτήριο. Είναι ντροπή. Πρέπει να σκεφτόμαστε και λίγο, ως εκπαιδευτικοί, και ως γονείς και ως δημοκράτες πολίτες.

Κυρίες και κύριοι συνάδελφοι, υπάρχουν πολλά ζητήματα, άφησα, ως τελευταίο, το ζήτημα, που αφορά την Ανώτατη Εκπαίδευση, τα περιβόητα ξενόγλωσσα Τμήματα.

Ως ΣΥΡΙΖΑ, ιδρύσαμε ξενόγλωσσα τμήματα στα πανεπιστήμια, με τη συνδρομή του Διεθνούς Πανεπιστημίου, αλλά, προσέξτε, τα τμήματα αυτά αφορούσαν φοιτητές εκτός Ευρωπαϊκής Ένωσης. Το τονίζω, εκτός Ευρωπαϊκής Ένωσης. Θέλαμε να φέρουμε παιδιά από την Ασία, από την Αμερική, από την Κίνα, που υπήρχε ενδιαφέρον για κλασικά, κυρίως, τμήματα, στην Ελλάδα, εκεί που έχουμε ένα know how ισχυρό στα ελληνικά πανεπιστήμια.

Τώρα, η κυρία Υπουργός κάνει άλλο πράγμα. Αφήνει την αρμοδιότητα αυτή και την ευθύνη και επαίρεται γι’ αυτό, ότι δήθεν δίνει αυτονομία στα πανεπιστήμια, σε κάθε πανεπιστήμιο. Ξέρετε τι σημαίνει αυτό; «Μπίζνα». Αυτό σημαίνει «μπίζνα», σημαίνει «εξωστρεφή δράση», σε πολλά εισαγωγικά, που σημαίνει ιδιωτικοποίηση και κάθε πανεπιστήμιο, να φτιάχνει ένα μαγαζάκι, για να φέρνει πόρους από το εξωτερικό, φοιτητές και πόρους απ’ το εξωτερικό και από την Ελλάδα. Προσέξτε, διότι υπάρχει το Ενωσιακό Δίκαιο, που απαγορεύει να βάλεις φραγμό και να πεις, ότι όσοι είναι από την Ελλάδα, δηλαδή, μέλη της Ευρωπαϊκής Ένωσης, δεν μπορούν να πάρουν μέρος σε μια δυνατότητα, που δίνεις για τις άλλες χώρες της Ευρωπαϊκής Ένωσης. Θα πάνε στο Σ.τ.Ε. οι άνθρωποι και θα καταπέσει αυτή η ρήτρα. Άρα, από το παράθυρο - παράκαμψη του άρθρου 16.

Και το χειρότερο: Καθιερώνονται δύο ειδών πτυχία, τα γνωστά «συμβατικά», δηλαδή, αυτά, τα οποία απονέμονται, με βάση την αρχή ότι κάθε πανεπιστημιακό αντιστοιχεί σε μια αναγνωρισμένη επιστήμη, όπως τα μαθηματικά, η νομική, η φυσική και ούτω καθεξής.

Αυτή είναι η αρχή, έτσι δομείται το πανεπιστήμιό μας, στην Ελλάδα και στον υπόλοιπο κόσμο, με τμήματα, τα οποία θα δίδουν πτυχία ευέλικτα, δηλαδή, λίγο μαθηματικά, λίγο φυσική και τι θα βγάζουν; Επαγγελματικά δικαιώματα; Επιστημονική συγκρότηση; Είναι διπλού χαρακτήρα πτυχία, ενώ εμείς λέγαμε ότι πρέπει να είναι προγράμματα σπουδών, όχι πτυχία. Αυτές είναι οι βασικές μας διαφορές. Εμείς υποστηρίζαμε την εξωστρέφεια του ελληνικού πανεπιστημίου, αλλά όχι τη διαστροφή του και εδώ διαστρέφετε το δημόσιο πανεπιστήμιο, υπέρ, επαναλαμβάνω, «μπίζνας», αυτό θα γίνει.

Ήδη, άκουσα από ένα από τα μεγαλύτερα πανεπιστήμια της χώρας εξήγγειλε ότι θα ιδρύσει δεύτερη Ιατρική Σχολή. Ακούστε, ακούστε, τώρα, δεύτερη Ιατρική Σχολή ! Έχει μία, που λειτουργεί, με βάση τα νοσοκομεία και το ιατρο-νοσηλευτικό προσωπικό και πληρώνει το ελληνικό δημόσιο και πάνω σε αυτή την υποδομή, για να μαζεύει λεφτά και να κάνει και άλλα πράγματα, θα κάνει και μια δεύτερη Ιατρική Σχολή το Πανεπιστήμιο !

Εκεί πηγαίνουμε, σε πλήρη διάλυση των πανεπιστημίων και τελειώνω με αυτό, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ολοκληρώστε, κύριε Φίλη, είμαστε ήδη στα 22 λεπτά.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Τελειώνω, αμέσως, έχετε δίκιο.

Και τι σημαίνει αυτό; Όσοι έχουν λεφτά από τους Έλληνες, θα πηγαίνουν τα παιδιά τους σε ένα από αυτά τα τμήματα.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Απαγορεύεται.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Επαναλαμβάνω, ότι δεν απαγορεύεται, θα πέσει στο Σ.τ.Ε., το ξέρετε. Το Ενωσιακό Δίκαιο είναι σαφές, δεν υπάρχει εξαίρεση των Ελλήνων πολιτών απ’ ό,τι ισχύει σε όλη την Ευρωπαϊκή Ένωση. Το λέτε στα λόγια. Αφήστε το «απαγορεύεται», ακούει η Βουλή.

Το λέτε στα λόγια, για να βάλετε ένα μαντήλι, ένα φερετζέ, στην κουβέντα, η πραγματικότητα είναι ότι ιδιωτικοποιούνται τα πανεπιστήμια, οι έχοντες χρήματα Έλληνες θα βάλουν τα παιδιά τους να φοιτούν, αφού δεν περνούν με εξετάσεις, στο συμβατικό δίκτυο και να πηγαίνουν σ’ αυτό το πρόγραμμα.

Λυπούμαι, είναι προφανές, ότι λέμε «όχι» στο σύνολο του νομοσχεδίου και σε κάθε παράγραφό του. Λέμε «όχι», με συνείδηση του ότι έχουμε επιτελέσει σοβαρό έργο στην εκπαίδευση και με συνείδηση ότι στο «όχι» αυτό δεν είμαστε μόνοι μας, είναι όλοι οι κοινωνικοί φορείς, που έκαναν διαδηλώσεις, που διαμαρτύρονται όλοι οι εκπαιδευτικοί και δεν τους λάβατε καθόλου υπόψη σας και είσαστε εδώ, μόνοι, εδώ μέσα, μόνοι από όλα τα Κόμματα και μόνοι από όλη την κοινωνία και μπορείτε να επαίρεστε ότι φτιάχνετε, όχι την αναβάθμιση του σχολείου, αλλά το σχολείο, το αγοραίο σχολείο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ, κύριε Φίλη.

Σας δόθηκε χρόνος να μιλήσετε ελεύθερα, 23 λεπτά.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Κύριε Πρόεδρε, παίρνω τον λόγο, γιατί το θεωρώ πολύ σημαντικό να είμαστε όλοι πάρα πολύ ακριβείς στο δημόσιο διάλογο. Θα μιλήσω με διάταξη. Άρθρο 82 του προτεινόμενου νομοσχεδίου: «Τα ξενόγλωσσα απευθύνονται αποκλειστικά σε αλλοδαπούς πολίτες». Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Σας ευχαριστώ, κύριε Πρόεδρε.

Καλημέρα και καλό μήνα. Να ευχηθώ καλή αρχή σε όλα τα παιδιά, που ξεκινούν, σήμερα, στα δημοτικά και μια μικρή παρατήρηση, κύριε Πρόεδρε, όταν δίνουμε τη δυνατότητα στα παιδιά μας να πάνε στα δημοτικά, νομίζω ότι θα μπορούσαμε τους φορείς να τους έχουμε, με φυσική παρουσία και στη Βουλή. Σιγά – σιγά, πρέπει και η Βουλή να αποκτήσει την κανονικότητα, που της λείπει.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Κεφαλίδου, να ξέρετε ότι οι αποφάσεις είναι αποφάσεις της Διάσκεψης των Προέδρων της Βουλής.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Το γνωρίζω, αλλά κοίταξε λίγο την αντίθεση, την αντίφαση, λειτουργούν τα δημοτικά μας και η Βουλή είναι ακόμη σε μη κανονικές συνθήκες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρία Κεφαλίδου, η Βουλή δεν σταμάτησε καθόλου να λειτουργεί, το ξέρετε αυτό.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ (Ειδική Αγορήτρια του Κινήματος Αλλαγής):** Το γνωρίζω κύριε Πρόεδρε, η παρατήρησή μου καταγράφηκε.

Συζητάμε, σήμερα, επιτέλους, δια ζώσης, ίσως το επιδραστικότερο σχέδιο νόμου, όπως φάνηκε και από το εξαιρετικά μεγάλο ενδιαφέρον, που έδειξαν οι πολίτες, στη διάρκεια αυτής της δεκαπενθήμερης διαβούλευσης, με πάνω από 14.700 σχόλια.

Το γεγονός ότι ήρθε σε χρόνο γενικευμένου lookdown, που σχολεία, μαθητές, εκπαιδευτικοί ήταν απομονωμένοι, το ξέρετε ότι έχει προκαλέσει αλγεινή εντύπωση και με το «καλημέρα σας» γέμισε τον πολιτικό κόσμο, τους εμπλεκόμενους φορείς και μεγάλο μέρος της κοινωνίας, με επιφυλάξεις. Δεν ήταν ο κατάλληλος χρόνος κατάθεσης ενός τέτοιου μεγέθους και εθνικής σημασίας σχεδίου νόμου. Μέσα στην πανδημία και ενώ κύριο μέλημα όλων ήταν πώς θα επανέλθουμε στην κανονικότητα του σχολείου, πώς θα αποκατασταθεί η εκπαιδευτική διαδικασία, τι θα γίνει με τις εξετάσεις και τι έχουμε να αντιμετωπίσουμε, τον ερχόμενο Σεπτέμβριο, η ηγεσία του Υπουργείου Παιδείας μοιάζει να λειτούργησε λάθρα, με αποτέλεσμα το νομοσχέδιο να συγκεντρώσει, πριν καλά - καλά ξεκινήσει η συζήτηση, την καχυποψία όλων και εύλογα. Οι 15 μέρες διαβούλευσης ακούγονται αρκετές, μόνο για τους αδαείς. Δεν είναι, αφενός, γιατί, ούτως ή άλλως, πρόκειται για ένα νομοσχέδιο, που όπως διαφημίστηκε, φιλοδοξεί να μεταρρυθμίσει την εκπαίδευση στη χώρα.

Σας θυμίζω ότι το τελευταίο τέτοιο σχέδιο νόμου ήταν, επί ΠΑΣΟΚ. Είναι, εδώ, ο Πρόεδρος, ο Γιώργος Παπανδρέου και ο ουσιαστικός διάλογος, αν θυμάμαι καλά, είχε ξεπεράσει τους πέντε μήνες. Αφετέρου, γιατί οι δεκαπέντε μέρες, όταν η χώρα βρίσκεται με κατεβασμένα ρολά και όλοι αγωνιούν για την επόμενη μέρα, μάλλον, δείχνει προχειρότητα και, μάλιστα, προχειρότητα ανάρμοστη για τη σοβαρότητα αυτού, που καλείται να ρυθμίσει και δεν είναι άλλο από τη δημόσια εκπαίδευση των Ελλήνων. Θα ισχυριστείτε ότι τελειώνει το σχολικό έτος. Είστε, όμως, Κυβέρνηση και ηγεσία στο Υπουργείο Παιδείας, δέκα μήνες τώρα. Δεν βρίσκετε ότι είναι ικανός ο χρόνος, για να ανοίξετε, κανονικά, τον διάλογο και να φέρετε τις απαραίτητες νομοθετικές ρυθμίσεις; Προεκλογικά, εσείς δεν είχατε πει ότι είστε πανέτοιμοι με νομοσχέδια; Το αμπαλάζ αστραφτερό, ας πάμε, όμως, στο περιεχόμενο.

Η ηγεσία του Υπουργείου Παιδείας έφερε ένα νομοσχέδιο, με ποικίλες παρεμβάσεις, σε όλες τις βαθμίδες της εκπαίδευσης, που διατρέχει τη ραχοκοκαλιά της εκπαιδευτικής διαδικασίας, στη χώρα μας. «Στόχος τους», λέτε, «είναι η μεταρρύθμιση και εκσυγχρονισμός του σχολείου, σε όλες τις βαθμίδες και η εισαγωγή στην Τριτοβάθμια Εκπαίδευση». Ως προς το εύρος, είναι, πράγματι, μεγάλο το φάσμα, που καλύπτει, δεν αφήνει καμία βαθμίδα εκπαίδευσης αλώβητη. Ως προς τα ποιοτικά χαρακτηριστικά, είναι ένα πόνημα βιαστικό, επιδερμικό από το οποίο απουσιάζει, εντελώς, το τι θέλουμε να κάνουμε με την εκπαίδευσή μας. Παραμένει αυτοσχεδιαστικό, ατελές, αναχρονιστικό και, όπως είδατε, όλα τα μέσα ασχολούνται με τη «διαγωγή κοσμία» και αν θα είναι τα Λατινικά ή η Κοινωνιολογία.

Η αναφορά, λοιπόν, και η επίκληση, το άλλο, που κάνετε, σε τίτλους, που θυμίζουν μεταρρυθμιστικές τομές, που είχαν δημιουργήσει αίσθηση και είχαν κάνει τη διαφορά και την ανατροπή στη δημόσια εκπαίδευση, όπως είναι το εθνικό απολυτήριο, όπως είναι η Τράπεζα Θεμάτων, όπως οι δεξιότητες, η επιμόρφωση, τα πρότυπα και πειραματικά, όταν τα φέρνετε και τα αποδομείτε σε ό,τι αφορά το περιεχόμενό τους, τελικά, αποδομείτε και την ουσία των εκπαιδευτικών πολιτικών και των δράσεων.

Κυρία Υπουργέ, η διακυβέρνηση ΣΥΡΙΖΑ ισοπέδωσε και απογύμνωσε το δημόσιο σχολείο. Εσείς ερχόμενοι με εξαγγελίες και βαθυστόχαστες ανακοινώσεις, το αφήνετε στη γύμνια του και το διαφημίζετε κιόλας ! Αγνοείτε, επιδεικτικά, το δημόσιο σχολείο, όταν δεν το ευτελίζετε.

Διαβάζοντας το νομοσχέδιο, αντιλαμβάνεται κανείς το άγχος, που σας διακατέχει, να τελειώσετε, πρόχειρα και βιαστικά, τη δουλειά, την οποία ουσιαστικά δεν αγαπάτε και στην πραγματικότητα η ουσία της δείχνει να μην σας ενδιαφέρει, σαν να μην σας αφορά.

Το έχω ξαναπεί, δεν δίνετε εξετάσεις αριστείας στον Πρωθυπουργό. Δίνετε προαγωγικές εξετάσεις στην ελληνική κοινωνία. Εξηγήστε μας ποιο είναι το πρόβλημα, στο οποίο δίνει απάντηση το νομοσχέδιο, που φέρνετε; Δεν υπάρχει. Δεν απαντάει σε κανένα από τα προβλήματα της ελληνικής κοινωνίας, ειδικά, μετά τους δύο μήνες πανδημίας.

Ποιο είναι το στρατηγικό σχέδιο και το όραμα σας για το δημόσιο σχολείο; Ποιο σχολείο θέλετε; Δεν προκύπτει από πουθενά. Δεν βάζετε πουθενά κανένα στόχο, καμία μέθοδο παρακολούθησης προόδου, κανένα σαφές κοστολογημένο σχέδιο υλοποίησης, καμία πρόβλεψη πόρων και πηγών χρηματοδότησης. Μπάλωμα στο μπάλωμα, πάνω στην καταστροφική πολιτική του ΣΥΡΙΖΑ.

Το νομοσχέδιο προτείνει αλλαγές, χωρίς να εξηγεί σε τι και πόσο θα βοηθήσουν το σύνολο της ελληνικής μαθητικής κοινότητας. Τα παιδιά που μεγαλώνουν στο Νευροκόπι, στα Κύθηρα, στο Λασίθι, στην Αθήνα, στο Διδυμότειχο, περιμένουν. Και εσείς φέρατε 9 φτωχά άρθρα, για τη λειτουργία του συνόλου των σχολικών μονάδων, από τις 13.500, που έχουμε και 13 άρθρα για τη λειτουργία των 62 πρότυπων και πειραματικών δημόσιων σχολείων.

Έτσι, εννοείτε την αριστεία; Εξαντλούμενοι στην εθνική εκπαιδευτική πολιτική στα 1.000, 3.000, 5.000 ξεχωριστά μυαλά και αγνοώντας το σύνολο των μαθητών;

Προς Θεού, μακριά από μένα, δεν υποτιμώ την αριστεία. Δεν υποτιμώ την αξία των αρίστων και την ανάγκη στήριξης της πολιτείας, για να ανθίσουν και να μπορέσουν να είναι οι μπροστάρηδες του αύριο. Δεν τελειώνει, όμως, σε αυτούς η δουλειά της πολιτείας. Για την ακρίβεια, το δικό σας πρωταρχικό έργο γι΄ αυτά τα παιδιά, είναι να μην τους βάζετε εμπόδια. Έτσι κι αλλιώς, θα προχωρήσουν μπροστά, τους το επιβάλλει η φύση τους. Δουλειά σας είναι να φτιάξετε το δημόσιο σχολείο, που θα κινητοποιεί τους πάντες, μαθητές, εκπαιδευτικούς, γονείς, παραγωγικούς φορείς, τοπική αυτοδιοίκηση, ερευνητικούς φορείς. Και θα απευθύνεται σε όλους: Στον άριστο, στον μέτριο, στον κάτω του μέσου μαθητή, προσπαθώντας να τον κάνει καλύτερο, με κριτική σκέψη, να του μάθει να ανταπεξέρχεται στις προκλήσεις της ζωής, να προσφέρει στον εαυτό του και την κοινωνία, να είναι ικανός να ζει μια αξιοπρεπή και ενδιαφέρουσα ζωή, έχοντας διαρκή δίψα για μάθηση και πρόοδο. Τελικά, με αυτόν τον τρόπο, υπάρχει μια πιθανότητα να τον έχουμε έναν ολοκληρωμένο πολίτη και έναν ολοκληρωμένο ενήλικα.

Αυτή είναι η οργανωμένη ενσωμάτωση της αριστείας. Εκεί θα μετρηθούν τα βέλτιστα αποτελέσματα. Εκεί χρειάζονται και οι καινοτομίες, που απουσιάζουν, εντελώς, από το νομοσχέδιο σας, στην τεράστια πλειοψηφία των δημόσιων σχολείων.

Και, ναι, θέλει τόλμη. Θέλει τόλμη, για να αλλάξουν τα ωρολόγια και αναλυτικά προγράμματα. Θέλει τόλμη για να αλλάξουν οι διδακτικές μεθοδολογίες, τα εργαλεία της σχολικής δουλειάς, η διοίκηση της εκπαίδευσης. Θέλει τόλμη, για να αλλάξει το σχολείο.

Απ' αυτή, λοιπόν, που εσείς δεν έχετε, προδίδεται η αδιαφορία σας και τελικά, από αυτήν προέρχεται η στρέβλωση στο επιδιωκόμενο του σκοπού. Το κύριο κίνητρό σας δεν είναι το σχολείο και πώς θα γίνει καλύτερο, αποτελεσματικότερο, προσφέροντας δεξιότητες και όσα χρειάζονται οι μαθητές, είναι ο εντυπωσιασμός του πολιτικού σας προϊσταμένου και εκεί εξαντλείται. Κυρία Υπουργέ, δεν νοείται εκπαιδευτική πολιτική στο λύκειο, με πλήρη απουσία της επαγγελματικής εκπαίδευσης. Είναι συγκλονιστικό, εάν το σκεφτεί, με σοβαρότητα και ο πιο απλός πολίτης.

Γίνεται αναφορά στο γενικό λύκειο και στις εισαγωγικές εξετάσεις. Πιστέψτε με, οι εξετάσεις δεν ήταν ποτέ το πρόβλημα και τα επαγγελματικά λύκεια αγνοούνται, παντελώς. Δεν υπάρχει πουθενά καμία συνολική πρόταση για τη λυκειακή εκπαίδευση και τη σύνδεσή της με τις κοινωνικές και παραγωγικές ανάγκες της χώρας. Και κοιτάξτε, τώρα, τι οξύμωρο υπάρχει. Σε όλο αυτό το νομοσχέδιο, η μόνη αναφορά, που κάνετε, στα παιδιά των επαγγελματικών λυκείων, είναι στο άρθρο 40, για να πείτε, ότι δίνετε τη δυνατότητα, τόσο στα παιδιά των γενικών λυκείων όσο και στα παιδιά των ΕΠΑΛ, να εισάγονται καθ’ υπέρβαση του αριθμού των εισακτέων, εφόσον έχουν λάβει διακρίσεις, σε διεθνείς διαγωνισμούς, σε τομείς, όπως είναι τα μαθηματικά, η ρομποτική, η φυσική, η βιολογία. Με αυτό και μόνο το άρθρο, τι μας λέει το Υπουργείο; Ότι αγνοεί, παντελώς, τα παιδιά των τεχνικών λυκείων, εγκαταλείποντάς τα στην τύχη τους, ως μαθητές δεύτερης διαλογής. Για να τα θυμηθείτε, όσα από αυτά, σε πείσμα της εγκατάλειψης, καταφέρνουν και ανθίζουν, μέσα σε ένα άνυδρο περιβάλλον επαγγελματικής απαιδευσίας. Όλα τα παιδιά των επαγγελματικών λυκείων, στον κόσμο της κυρίας Υπουργού, απλά δεν υπάρχουν. Σας ρωτώ: Γίνεται να έχουμε σύγχρονο σχολείο, συντηρώντας το αποτυχημένο μοντέλο του φτωχού ισοπεδωτικού σχολείου του ΣΥ.ΡΙΖ.Α.; Τέτοιο πράγμα νομίζετε ότι μπορεί να υπάρξει;

Προσθέσατε λέτε τα αγγλικά στο νηπιαγωγείο. Πρέπει να σας ενημερώσω, για να το ξέρετε, ότι αυτή η επιλογή, ήδη, υπάρχει. Θεωρείτε ότι αυτό είναι η σούπερ καινοτομία; Η πρόκληση, ξέρετε ποια θα ήταν, κυρία Υπουργέ; Να επαναφέρετε το ενιαίο διαθεματικό πλαίσιο, που κατήργησε η προηγούμενη Κυβέρνηση και την πολιτική των πολυδύναμων νηπιαγωγείων. Ήρθε ο κ. Φίλης και σας εγκαλεί για το ολοήμερο. Και σας λέω, ότι πολύ καλά κάνει. Γιατί το ολοήμερο, έτσι όπως το κατέστρεψε ο ΣΥ.ΡΙΖ.Α., έρχεστε εσείς να επιβεβαιώσετε την πολιτική του επιλογή. Ολοήμερα, με αναμορφωμένο πρόγραμμα 8-2 και 4-6, είναι αυτό το οποίο περιμέναμε από εσάς, κυρία Υπουργέ. Δίνετε επιχειρήματα στον ΣΥ.ΡΙΖ.Α. και νομιμοποιείτε την ισοπεδωτική πολιτική του. Και ναι, θέλει θράσος, για να διαφημίζετε την τρομερή αλλαγή, που κάνετε, με την προσθήκη ωρών αγγλικής, στην πρώτη και δευτέρα δημοτικού, που τις αφαιρείτε από τη μελέτη περιβάλλοντος. Εξαπατάτε ουσιαστικά την Κυβέρνηση και αυτό μπορεί λίγο να ενδιαφέρει τους περισσότερους, αλλά κυρίως, εξαπατάτε τους πολίτες, λέγοντας ότι το νομοσχέδιο φέρνει τα τρομερά εργαστήρια δεξιοτήτων ! Μεγάλη καινοτομία και θα τα βάλετε και πιλοτικά ! Το ξέρετε, ότι αυτά λειτουργούν; Το ξέρετε ότι αυτά λειτουργούν, από το 1997, με το ν. 2525 του Υπουργού Αρσένη και ότι μετά εκσυγχρονίστηκαν, με το νέο σχολείο, το 2011, επί υπουργίας Διαμαντοπούλου και μας μιλάτε για αγωγή υγείας, για περιβαλλοντική εκπαίδευση, για πολιτιστικές δραστηριότητες, για πολιτική και κοινωνική αγωγή; Όλα αυτά διδάσκονταν, στην ευέλικτη ζώνη, στις ζώνες εκπαιδευτικής προτεραιότητας (ΖΕΠ). Αλλά φαίνεται ότι το Υπουργείο δεν τα γνωρίζει αυτά.

Πάμε στα πρότυπα και πειραματικά. Επαναφέρετε ρυθμίσεις των Κυβερνήσεων ΠΑ.ΣΟ.Κ., με ορισμένες παραλλαγές και αυτοσχεδιασμούς και αυθαιρεσίες, θα σας έλεγα, χωρίς κανένα κριτήριο. Μετονομάζετε πρότυπα σε πειραματικά, απλά σχολεία σε πρότυπα και με αυτό θεωρείτε ότι έχετε καλύψει τους στόχους, που είχε το πρόγραμμα της Ν.Δ. για τα πρότυπα και πειραματικά. Επιτέλους, σταματήστε να έχετε, ως κολυμβήθρα του Σιλωάμ, τη Δυτική Αττική. Φτάνει. Εγώ σας λέω, λοιπόν, ότι δεν αρκεί. Και γιατί δεν αρκεί; Γιατί όλα αυτά, που κάνετε, δεν είναι ενταγμένα σε κανένα σχεδιασμό ποιοτικής αναβάθμισης της παιδείας.

Πάμε τώρα στο Γυμνάσιο. Στο Γυμνάσιο, όντως, γίνονται αναγκαίες και λογικές βελτιώσεις, που επαναφέρουν τα αυτονόητα. Η ουσιαστική αναβάθμισή του, όμως, δεν ολοκληρώνεται, αφού και τώρα δεν έχετε την τόλμη να παρέχετε την πιστοποίηση της Πληροφορικής και της αγγλικής γλώσσας. Δόθηκαν μάχες, για να μπορέσει να υπάρχει αυτό το κεκτημένο, σε όσα παιδιά τελειώνουν την υποχρεωτική εκπαίδευση, μαζί με το απολυτήριο του Γυμνασίου. Δυστυχώς, δεν υπάρχει καμία αλλαγή στο περιεχόμενο, καμία αλλαγή στη διδακτική μεθοδολογία και την επαναφορά του επαγγελματικού προσανατολισμού. Όλες αυτές οι λεκτικές αναφορές σε Τράπεζα Θεμάτων, εθνικό απολυτήριο, χωρίς την απαραίτητη πρόταση αλλαγής του ωρολογίου και των αναλυτικών προγραμμάτων, τις οποίες παραπέμπετε σε υπουργικές αποφάσεις και δεν είναι εύκολη υπόθεση να φτιάξεις τον κορμό αυτών των θεμάτων, απλά δεν πείθουν ούτε για τις καλές σας προθέσεις, αλλά ούτε και για την ικανότητα της ηγεσίας του Υπουργείου Παιδείας να εφαρμόσει ουσιαστικές μεταρρυθμίσεις, που θα προστατεύουν το μορφωτικό χαρακτήρα του λυκείου. Όχι, τον χαρακτήρα του λυκείου τον εξεταστικό, όπως το έκανε ο ΣΥΡΙΖΑ. Δεν μπορούμε, τέλος, να συζητάμε για αναβάθμιση του σχολείου, χωρίς ούτε μία αναφορά, σε υποστηρικτικές δομές και πολιτικές για την ειδική αγωγή, για τη μειονοτική και τη μεταναστευτική εκπαιδευτική πολιτική.

Διαφημίζετε μια κενή περιεχομένου εκπαιδευτική μεταρρύθμιση και, δυστυχώς, για άλλη μια φορά, ο νόμος Γαβρόγλου για τις δομές και τις προσλήψεις των εκπαιδευτικών, ζει και βασιλεύει. Τον είχατε καταψηφίσει, ως Αντιπολίτευση, το θυμάστε; Στο νομοσχέδιο απουσιάζει οποιαδήποτε αξιολόγηση. Για ποια αξιολόγηση μιλάτε; Για ποια αξιολόγηση, με ολοκληρωμένη πολιτική εκπαιδευτικής διαδικασίας; Ξέρετε τι κάνετε; Προσπαθείτε να βολέψετε την κατάσταση, με περιορισμένες βελτιώσεις, στην, ήδη, παραπλανητική πολιτική Γαβρόγλου, για μια υποτιθέμενη αξιολόγηση των σχολικών μονάδων, στο πλαίσιο μιας ανταγωνιστικής λογικής.

Συνεχίζουμε, με άλλα πρωτοποριακά. Μετατρέψατε τον «εκπαιδευτικό εμπιστοσύνης», άλλη τρομερή πρόταση ευρεσιτεχνίας, σε «σύμβουλο σχολικής ζωής», αλλά, δυστυχώς, δεν μπορείτε να καλύψετε την ανυπαρξία δομών εποπτείας, καθοδήγησης και επιμόρφωσης, δεν μπορείτε να καλύψετε την απουσία σχεδιασμού, αλλά και την ασυνέπεια, με τις προεκλογικές υποσχέσεις για την επαναφορά του θεσμού των σχολικών συμβούλων.

Στο θέμα των μεταγραφών, θα τα πούμε επί της αρχής. Όμως, πρέπει να σας πω ότι εδώ, ανοίγετε ένα θέμα, το οποίο εξακολουθεί να είναι δαιδαλώδες, έτσι όπως το διαχειρίζεστε και αντί να το λύνετε, βάζετε περισσότερες δυσκολίες, περισσότερα θέματα και δεν υπάρχει κανένα αποτέλεσμα στο τέλος. Διαφημίζετε τα ξενόγλωσσα προγράμματα σπουδών. Σας λέω, λοιπόν, για να ξέρετε, ότι ξενόγλωσσα προγράμματα σπουδών, τα οποία θέλετε κιόλας να τα περάσετε στην πανεπιστημιακή κοινότητα, δεν μπορούν να γίνουν, εάν δεν υπάρχει προηγούμενη, καμία, μα, καμία διαβούλευση, με την ακαδημαϊκή κοινότητα. Σας το έχουν πει και οι πρυτάνεις. Αποσύρετε το, ας το συζητήσουμε και το φέρνετε μετά. Εσείς, όμως, βιάζεστε. Υπάρχει χρονοδιάγραμμα, φαίνεται. Και ξέρετε τι κάνετε; Δημιουργείτε ένα παράλληλο όργανο διοίκησης, διότι δεν δίνετε τη δυνατότητα, μόνο στα ευρωπαϊκά πανεπιστήμια, αλλά στα πανεπιστήμια οποιασδήποτε χώρας, Ουγκάντα, Μασσαλία, Κίνα να έρχονται και να είναι όποιας φύσης και ιδιωτικά και δημόσια. Κάνετε εκπαίδευση franchising και αυτό είναι ουσιαστικά η ιδιωτικοποίηση εκ των έσω.

Κυρία Υπουργέ, κυρίες και κύριοι συνάδελφοι, οι μεγάλες μεταρρυθμίσεις, που βίαια διέκοψαν τα μνημόνια και ο ΣΥΡΙΖΑ, περιμένουν, εδώ και χρόνια, σε θέση εκκίνησης. Η παιδεία είναι ίσως η πιο μακρόπνοη και, ταυτόχρονα, η πιο επείγουσα και η πιο αναγκαία. Έχουμε μπροστά μας χρυσή ευκαιρία, για να γίνουν πραγματικότητα όσα έχουν κερδηθεί, με δύσκολες μάχες, για τον εκσυγχρονισμό της παιδείας, ήδη, από το 2010. Έχουμε τους πολίτες, έχουμε τα παιδιά μας, έχουμε την ελληνική οικογένεια, ολόκληρη την κοινωνία, που βρίσκεται τελικά πολύ πιο ώριμη και διψάει για πραγματική εκπαιδευτική μεταρρύθμιση.

Αν θέλετε να σας το αποκωδικοποιήσω, αυτό είναι, που φωνάζουν τα ρεκόρ, σε αριθμό, σχόλια της διαβούλευσης.

Λέτε, ότι θέλετε να αναβαθμίσετε το δημόσιο σχολείο, όχι όλο, αλλά τέλος πάντων. Πολύ ωραία. Πώς θα γίνει αυτό; Στο νομοσχέδιο, απουσιάζουν οι πολιτικές επιμόρφωσης. Υπάρχει μόνο μία αποσπασματική και ανούσια κατάργηση του ΕΚΕΠΕ, που είναι στο ΕΑΠ, με το άρθρο 101, χωρίς καμία ουσιαστική πρόταση. Σας ρωτώ, πώς θα γίνει η αναβάθμιση του δημόσιου σχολείου, χωρίς επιμόρφωση των εκπαιδευτικών; Πώς θα γίνει αυτό, χωρίς ουσιαστική αξιολόγηση των βασικών συντελεστών της; Πώς θα γίνουν οι προσλήψεις των νέων εκπαιδευτικών, με τη συνέχιση της πολιτικής κατάργησης του ΑΣΕΠ; Αυτή είναι η πολιτική της Νέας Δημοκρατίας; Πείτε το, καθαρά. Πώς θα γίνει αυτό, όταν έρχεστε, κυρία Κεραμέως, για δεύτερη φορά, να δώσετε παράταση στους διευθυντές διεύθυνσης εκπαίδευσης; Είναι ο τρίτος χρόνος, δύο παρατάσεις εσείς, μία παράταση ο κ. Γαβρόγλου. Γιατί συνεχίζετε αυτήν την πολιτική ΣΥΡΙΖΑ; Γιατί δεν καταργείτε το ν. 4547/2018;

Δυστυχώς, αυτήν τη στρεβλή ιεράρχηση, στην πολιτική του Υπουργείου Παιδείας, την ανικανότητα και την ατολμία του, θα την πληρώσουμε όλοι. Την πληρώνει, ξανά ακριβά, η διοίκηση της εκπαίδευσης, τα σχολεία, οι μαθητές και οι πολίτες. Η ηγεσία του Υπουργείου Παιδείας εξακολουθεί να κρατά τιμωρημένα 900 στελέχη εκπαίδευσης, που είναι σχολικοί σύμβουλοι και διευθυντές εκπαίδευσης, ήταν οι μόνοι - σημειώστε το αυτό - που είχαν αξιολογηθεί και επιμορφωθεί, με βάση το π.δ. 150/2013. Δεν τα γνωρίζετε αυτά; Δεν γνωρίζετε, ότι τα στελέχη, που εσείς θα βάλετε να υλοποιήσουν την όποια αξιολόγηση, επιλέχθηκαν από την προηγούμενη Κυβέρνηση, με κριτήριο – κι αυτό θέλω να το θυμηθείτε – την απαξιωτική τους αντίληψη, για κάθε μορφή αξιολόγησης; Δεν τα θυμάστε αυτά;

Κυρίες και κύριοι συνάδελφοι, αν εννοούμε, πράγματι, ότι θέλουμε ποιοτική αναβάθμιση της παρεχόμενης δημόσιας εκπαίδευσης, οφείλουμε τώρα να ανοίξουμε τη συλλογική συζήτηση, συνολικά και ολοκληρωμένα, χωρίς φόβο. Σήμερα, εκτός από το νομοσχέδιο, θέλω πραγματικά να σας καταθέσω την πρότασή μας και την άποψή μας.

Ξεκινώ από την ανάγκη αναγνώρισης του προβλήματος. Ποιο είναι; Είναι η μαθησιακή κρίση, που υπάρχει και αυτή η μαθησιακή κρίση υποσκάπτει την ανάπτυξη του ανθρώπινου δυναμικού της χώρας. Οι άριστοι μειώνονται, ενώ οι αδύναμοι πληθαίνουν. Κοιτάξτε τα αποτελέσματα, στην Πίζα, 2014 – 2018, στο ΕΔΙΠ – ΕΕΠ, 2019. Στη συνέχεια, λοιπόν, αφού κάνουμε όλοι μαζί καταγραφή αυτού του προβλήματος και συμφωνήσουμε, ότι αυτό είναι το μεγάλο πρόβλημα, ελάτε, με ειλικρίνεια και με σαφήνεια, να πούμε ποιο είναι το όραμά μας, τι θέλουμε για το δημόσιο σχολείο και το δημόσιο πανεπιστήμιο. Έστω και μέσα από τις διαφωνίες, έστω και μέσα από ιδεολογικούς περιορισμούς, οφείλουμε να βρούμε κοινό τόπο. Σας το λέμε από την αρχή, χωρίς συναίνεση, η παιδεία, που είναι εθνική υπόθεση, δεν μπορεί να προχωρήσει. Δεν είναι δυνατόν να μην μπορούμε ούτε στα βασικά να τα βρούμε. Μόνο έτσι, θα μπορέσει η παρεχόμενη εκπαίδευση να μετουσιωθεί στο μοχλό ανάπτυξης, που έχουμε τόσο ανάγκη και ατομικά και συλλογικά.

Εφόσον συμφωνήσουμε, σε αδρές γραμμές, έστω ποιο είναι το όραμα για την ποιοτική εκπαίδευση του 2020, 21ος αιώνας, επιτέλους, μέσα από το δημόσιο σχολείο, τότε κάθε πολιτική απόφαση, κάθε νομοθέτηση οφείλει να σχεδιάζεται, έτσι ώστε να εξυπηρετεί αυτόν το σαφή, πολύ συγκεκριμένο και πολύ συμφωνημένο σκοπό. Στη διαδικασία δε υλοποίησης, χρειαζόμαστε τη στήριξη όλων των δυνάμεων της εκπαιδευτικής διαδικασίας, την εκπαιδευτική κοινότητα, τη μαθητική κοινότητα, τους συλλόγους γονέων, τους παραγωγικούς φορείς, την κοινωνία των πολιτών. Ερήμην τους, έχουμε καταλάβει τώρα πια, μετά από τόσα χρόνια κρίσης, ότι δεν μπορεί να αλλάξει τίποτα, γιατί είναι αυτοί, που καλούνται να δώσουν σάρκα και οστά στις πολιτικές, που αποφασίζονται. Δεν πρέπει να ξαναζήσουμε, ούτε ως κοινωνία, αλλά ούτε και μέσα σε αυτήν την Αίθουσα, να ξηλώνονται, τόσο άμεσα και τόσο μεθοδικά, οι σπουδαίες μεταρρυθμίσεις, που ψηφίζονται, με τόσο κόπο και έχει τόσο μεγάλη ανάγκη η ελληνική κοινωνία.

Στόχος της παρεχόμενης εκπαίδευσης, σε ένα σύγχρονο κράτος, εμείς πιστεύουμε ότι πρέπει να είναι η ευημερία όλων των πολιτών. Υπό την έννοια αυτή, οι εκπαιδευτικές πολιτικές οφείλουν να παρέχουν στους νέους εργαλεία γνώσεων και δεξιοτήτων, να διδάσκουν αξίες και ηθικές αρχές, ώστε αυτοί, με ευκολία, να μπορούν να εντάσσονται, να προσαρμόζονται και, κυρίως, να ευημερούν, σε ένα όλο και πιο αλληλοσυνδεδεμένο, όλο και πιο πολύπλοκο κόσμο. Προτεραιότητες των όποιων εκπαιδευτικών πολιτικών οφείλει να είναι η βελτίωση των επιδόσεων όλων των μαθητών και η διάχυση της αριστείας στην κοινωνία και ταυτόχρονα, η μείωση των ασύμμετρων ανισοτήτων, όχι δια της μεθόδου της ισοπέδωσης, αγαπητοί συνάδελφοι του ΣΥΡΙΖΑ.

Όλα αυτά, για να μην μένουν ευχολόγια και να μην μείνουν αφ’ υψηλού θεωρητικές προσεγγίσεις, για όλα αυτά, επιβάλλεται να έχουμε αποτελέσματα. Αποτελέσματα των επιμέρους στόχων και όλα αυτά πρέπει να είναι μετρήσιμα και να αντέχουν στους αριθμούς.

Συνεπώς, ο σχεδιασμός εργαλείων πρόσληψης γνώσης και απόκτησης δεξιοτήτων, πρέπει να μπορεί να αποτιμάται, ως προς τα αποτελέσματα, που φέρνει και σε συγκεκριμένο χρονικό διάστημα. Ο δρόμος του συγκεκριμένου, οι μηχανικοί αυτό έχουμε μάθει, κυρία Υπουργέ, είναι ο μόνος ασφαλής, για ένα αξιόπιστο σύστημα ελέγχου μεθόδων, μέτρων, πρακτικών, που, κάθε φορά, επιλέγονται, ενισχύοντας τη λογοδοσία, αλλά, κυρίως, δίνοντας κίνητρο, όρεξη και μεράκι για βελτίωση, σε κάθε ένα από αυτά τα 13.500 ελληνικά δημόσια σχολεία.

Αυτή είναι η διάχυση της αριστείας και αυτό έχει ανάγκη ο τόπος, για να ξεφύγει από το φαύλο κύκλο της μιζέριας. Η χώρα, ασφαλώς, χρειάζεται τους άριστους, ασφαλώς, χρειάζεται τους ξεχωριστούς. Περισσότερο, όμως, από κάθε τι χρειάζεται τους πολλούς, αυτούς που μπολιάστηκαν, που θέλουν να γίνονται διαρκώς καλύτεροι, για να τα καταφέρουν να διακρίνονται και έτσι, για να έχουμε μια συνολική εικόνα, η παρεχόμενη δημόσια εκπαίδευση να είναι το εφαλτήριο μας για την εθνική φυγή προς τα εμπρός.

Θα σας πω ότι λυπάμαι και στεναχωριέμαι, γιατί περιμέναμε από εσάς να πιάσετε το νήμα, από εκεί που αφήσαμε, το 2014 και εσείς έρχεστε να ρετουσάρετε τα συντρίμμια του ΣΥΡΙΖΑ. Γι’ αυτό και θα καταψηφίσουμε την νομοθετική σας πρωτοβουλία. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θέλω να σας διαβάσω ποιοι φορείς έχουν στείλει υπόμνημα και το έχουμε διανείμει στα mail όλων των Βουλευτών, όλων των Κομμάτων και στη συνέχεια, τους φορείς, που θα καλέσουμε αύριο, να μιλήσουν.

Όσοι φορείς έχουν προταθεί, που δεν θα είναι σ’ αυτούς, που θα τοποθετηθούν, αύριο, μέσω τηλεδιάσκεψης, παρακαλώ να μας στείλουν υπομνήματα, επικοινωνήστε μαζί τους να επικοινωνήσουν με τη Βουλή ή αν μας ακούνε, τώρα, να μας στείλουν υπομνήματα, να τα διανείμουμε στους Βουλευτές.

Τώρα, θα αναφέρω τους συλλόγους, τους φορείς, οι οποίοι έστειλαν υπόμνημα και το έχουμε ήδη διανείμει και δεν είναι στους φορείς, που θα κληθούν, αύριο. Είναι ο Σύνδεσμος Κοινωνικών Λειτουργών Ελλάδος, ο Σύλλογος Γονέων και Κηδεμόνων Πειραματικού Σχολείου Πανεπιστημίου Αθηνών, ο Σύλλογος Αποφοίτων Τμήματος Μουσικών Σπουδών Ιονίου Πανεπιστημίου «Μάριος Μαυροειδής», οι γονείς μαθητών, που φοιτούν στα Πειραματικά Δημοτικά Σχολεία του Πανεπιστημίου Αθηνών του Μαρασλείου, η Ομοσπονδία Συλλόγων ΕΕΠ - ΑΕΙ, το Σωματείο «Παίζοντας» για την προαγωγή του παιχνιδιού στην παιδική ηλικία, η Πανελλήνια Ένωση Αναπληρωτών Νηπιαγωγών, η Πανελλήνια Ένωση Εκπαιδευτικών Κοινωνικών Επιστημόνων, ο Σύλλογος Γονέων Παιδιών με Δυσκολίες στη Μάθηση Νομού Ζακύνθου, οι Σύλλογοι Γονέων Πρότυπων Σχολείων Αναβρύτων, Βαρβακείου, Ευαγγελικής, Ζωσιμαίας, Ιωνειδίου και το Επιμελητήριο Εικαστικών Τεχνών Ελλάδος.

Τον λόγο έχει ο κύριος Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Η σημερινή συζήτηση, βέβαια, στη Βουλή, συμπίπτει με την επαναλειτουργία, σήμερα, των Δημοτικών, των Νηπιαγωγείων, αλλά και των Ειδικών Σχολείων, μετά από τρεις περίπου μήνες. Αξίζει να σταθούμε, λιγάκι σε αυτό. Καταρχήν, η επαναλειτουργία αυτή δημιουργεί αρκετά ερωτηματικά και σε αυτό, η ευθύνη της Κυβέρνησης είναι όλη δική της, για τον τρόπο, που γίνεται αυτή η επαναλειτουργία, σε σχέση με την ασφάλεια και την υγεία μαθητών και εκπαιδευτικών και αφετέρου, βεβαίως, γιατί υπονομεύει, με τον τρόπο που γίνεται, την ίδια την εκπαιδευτική διαδικασία.

Ξεκαθαρίζουμε ότι για το Κόμμα μας, το Κ.Κ.Ε., το πραγματικό ερώτημα ποτέ δεν ήταν, αν πρέπει ή δεν πρέπει να ανοίξουν τα σχολεία, τα οποία, ασφαλώς και δεν μπορεί να μένουν κλειστά εσαεί. Το πραγματικό ερώτημα πάντα ήταν και εξακολουθεί να είναι, με ποιους όρους και με ποιες προϋποθέσεις τα σχολεία οφείλουν να λειτουργούν. Ιδιαίτερα, μάλιστα, σε συνθήκες υγειονομικού κινδύνου, όπως οι τωρινές. Είναι ακριβώς αυτοί οι όροι της λειτουργίας των σχολείων, σήμερα, που δεν καλύπτονται, δυστυχώς, από τις κυβερνητικές επιλογές και αποφάσεις.

Κατ’ αρχήν, στο βασικό ζήτημα της καθαριότητας των σχολείων, οι ελλείψεις είναι κραυγαλέες και γνωστές, ήδη και πριν την πανδημία. Όπως είναι γνωστό, προκειμένου να καλυφθούν οι ανάγκες των Γυμνασίων και των Λυκείων, που άνοιξαν, νωρίτερα, οι δήμοι μετακίνησαν εκεί το προσωπικό της καθαριότητας από την Πρωτοβάθμια. Είναι φανερό, επίσης, ότι τώρα, που ανοίγουν τα δημοτικά, τα νηπιαγωγεία και τα ειδικά σχολεία, με μαθητές μικρότερων και ευαίσθητων ηλικιών και πολύ περισσότερο, βεβαίως, τα ειδικά σχολεία, αυτά χρήζουν μιας πιο επιμελούς, μιας πιο σχολαστικής, όπως έλεγε και η διαφήμιση, φροντίδας στο θέμα της καθαριότητας. Πώς θα γίνει αυτό; Θα γυρίσουν οι καθαρίστριες στα δημοτικά και τα νηπιαγωγεία από τη δευτεροβάθμια; Και τι θα γίνει, τότε, στα Γυμνάσια και τα Λύκεια; Τι θα γίνει στις πανελλαδικές; Θα διακτινιστούν οι καθαρίστριες ή θα τις ξεθεώσετε στη δουλειά; Μήπως θεωρείτε λύση αυτό που κάνουν, ήδη, ορισμένοι δήμοι, να στέλνουν, δηλαδή, ως καθαριστές στα σχολεία, τριμηνίτες εποχικούς της πυροπροστασίας;

Δυστυχώς, παρά τις αυξημένες ανάγκες της καθαριότητας στην εκπαίδευση, τόσο καιρό, καμία πρόβλεψη δεν έχει γίνει για την κάλυψή τους. Όχι μόνο η σημερινή Κυβέρνηση αρνείται να μονιμοποιήσει το προσωπικό της καθαριότητας, που, στα λόγια, τους αποκαλείτε «ήρωες», αλλά δεν μεριμνά η Κυβέρνηση, ούτε για το νέο επιπλέον προσωπικό καθαριότητας, που χρειάζονται, σήμερα τα σχολεία. Δεν πάν να λένε οι οδηγίες του ΕΟΔΥ για σχολαστικό καθαρισμό των σχολείων, δύο φορές, τη μέρα και για συχνό καθαρισμό των κοινόχρηστων χώρων, στις περισσότερες περιοχές; Τα σχολεία ανοίγουν, χωρίς το απαιτούμενο προσωπικό καθαριότητας και όλη αυτή η διαφοροποιημένη, η διαφορετική κατάσταση από δήμο σε δήμο - ξέρετε τι γίνεται στην Αθήνα - αφού το κράτος δεν αναλαμβάνει να αντιμετωπίσει, κεντρικά και σχεδιασμένα, το ζήτημα της καθαριότητας των σχολείων, το κράτος, δηλαδή, δεν αναλαμβάνει τη δική του ευθύνη, παρά τη μεταθέτει στους δήμους, προβληματίζει, τουλάχιστον, προβληματίζει, πάρα πολύ σοβαρά, τους γονείς.

Πάμε, τώρα, σε μια άλλη πλευρά του σχολείου. Σύμφωνα με την Κυβέρνηση, ένα ποσοστό, γύρω στο 10% των εκπαιδευτικών, αντικειμενικά, δεν μπορούν να επιστρέψουν στα σχολεία, επειδή ανήκουν στις ομάδες υψηλού κινδύνου και για άλλους λόγους.

Πώς το αντιμετωπίζει αυτό η Κυβέρνηση; Μήπως, με προσλήψεις; Ή μήπως, με τη μονιμοποίηση των δεκάδων χιλιάδων, κάθε χρόνο, Αναπληρωτών του εαυτού τους; Όχι. Απλώς, με μια καλύτερη διαχείριση του υπάρχοντος προσωπικού, λέει, όπως στη δευτεροβάθμια. Αυτή, τη διαχείριση, όμως, τη ζουν, σήμερα, οι μαθητές της δευτεροβάθμιας, με τα κενά των εκπαιδευτικών και με τα μαθήματα, που απλά δεν διδάσκονται, καθόλου.

Στην πρωτοβάθμια, όμως, ξέρετε, τα πράγματα είναι λιγάκι διαφορετικά. Γιατί, αν δεν μπορεί να επιστρέψει στο σχολείο ο δάσκαλος ή η νηπιαγωγός, αυτό σημαίνει ότι το τμήμα του, πολύ απλά, δεν μπορεί να λειτουργήσει. Μήπως, για να καλύψετε αυτές τις ελλείψεις είναι και ο λόγος, που δεν ανοίγετε τα ολοήμερα σχολεία; Ξέρετε, όμως, ακόμα και με όλους τους εκπαιδευτικούς των ολοήμερων, πάλι, δεν λύνεται το πρόβλημα. Αυτό που σίγουρα συμβαίνει με τα κλειστά ολοήμερα, είναι να γίνονται «άνω-κάτω», κυριολεκτικά, τα προγράμματα των οικογενειών και πολλοί εργαζόμενοι γονείς να ψάχνονται τι θα κάνουν με τα παιδιά τους, όταν σχολάνε το μεσημέρι.

Υπάρχουν, όμως και μαθητές, ξέρετε, που δεν μπορούν να επιστρέψουν στα σχολεία. Τι επιλέγει να κάνει γι΄ αυτούς τους μαθητές η Κυβέρνηση; Αντί να προσλάβει όλους τους απαραίτητους εκπαιδευτικούς για τις πρόσθετες εκπαιδευτικές ανάγκες, που δημιουργούνται, αυτήν την περίοδο – συμπεριλαμβανομένης, φυσικά, και της τηλεκπαίδευσης – στα ξαφνικά, μία Παρασκευή, το βράδυ, ψηφίζει μια απαράδεκτη και επικίνδυνη ρύθμιση, για την ηλεκτρονική αναμετάδοση του μαθήματος, μέσα από τις σχολικές αίθουσες, που μετατρέπονται, όπως καταλαβαίνετε, σε στούντιο ! Καλά θα κάνετε, κυρία Υπουργέ, ειδικά αυτό να το αποσύρετε! Μην επιμένετε. Είναι καθολική πια η απαίτηση της κοινωνίας. Το βλέπετε, νομίζω, και εσείς.

Επειδή, καταλαβαίνει η Κυβέρνηση, ότι άσχετα με το τι λέει δημόσια, δεν εξασφαλίζει, όπως είναι υποχρέωσή της και ευθύνη της, τους αναγκαίους όρους για την κανονική επαναλειτουργία των σχολείων, καταφεύγει, ξανά, στην ατομική ευθύνη των γονιών. Και το μπαλάκι της δικής της κυβερνητικής ευθύνης, το πετάει στους γονείς, ώστε να πάρουν οι γονείς το ρίσκο της απόφασης, αν θα στείλουν τα παιδιά τους, στο σχολείο. Ταυτόχρονα, βέβαια, τους «κλείνει και το μάτι», λέγοντάς τους ότι οι απουσίες δεν μετράνε, ούτε λίγο ούτε πολύ, δηλαδή, η επαναλειτουργία των σχολείων, αυτήν την περίοδο, είναι προαιρετική. Αποτέλεσμα; Αναστέλλοντας την υποχρεωτικότητα της εκπαίδευσης, να δημιουργείται σε αυτή μια κατάσταση, σχεδόν διαλυτική. Δείτε, τι γίνεται στα Γυμνάσια και τα Λύκεια, όπου τα επίσημα στοιχεία, τα δικά σας στοιχεία, μιλούν για απουσία του 40%, τουλάχιστον, των μαθητών, με το ποσοστό διαρκώς να αυξάνει.

Εμείς ρωτάμε: Είναι δυνατόν, η ίδια η Κυβέρνηση να σπρώχνει μαθητές, έξω από τα σχολεία, με το να μην εξασφαλίζει τους όρους της λειτουργίας τους; Είναι δυνατόν, η ίδια η Κυβέρνηση να απαξιώνει το δημόσιο σχολείο και τη σημασία, που έχει αυτό για τη γνώση και τη διαπαιδαγώγηση του παιδιού; Τι θα γίνει, δηλαδή, εδώ; Θα αποδεχτούμε αυτό το αντιδραστικό, ότι «δεν τρέχει τίποτα, άμα χάσουμε και ένα μήνα μάθημα»; Ή «Δεν τρέχει και τίποτα, αν όλα αυτά που χάσαμε, στην εποχή της πανδημίας, δεν τα αναπληρώσουμε. Σιγά πια!». Και αυτή η συζήτηση, κυρίες Υπουργοί και κύριε Υπουργέ, δεν είναι μόνο για τον τωρινό Ιούνη. Είναι, κυρίως, και για τον κοντινό Σεπτέμβρη της νέας σχολικής χρονιάς, τότε, που τα σχολεία πρέπει να ανοίξουν για όλα τα παιδιά. Κανονικά, όμως και όχι εκ περιτροπής!

Για να γίνει, όμως, αυτό και για να αναπληρωθεί, λέμε εμείς, η διδακτέα ύλη, που χάθηκε, για τους μαθητές, όλοι οι αναγκαίοι εκπαιδευτικοί πρέπει να είναι στις θέσεις τους, από την προηγούμενη μέρα του ανοίγματος των σχολείων και όχι να στέλνονται από το Υπουργείο, τμηματικά, μέχρι και μετά τα Χριστούγεννα, ακόμα. Θα μου πείτε, βέβαια, «Λεφτά θέλουν αυτά, θέλουν λεφτά». Σωστό. Δεν είναι δύσκολο, όμως, νομίζω να βρεθούν. Τόσα δισεκατομμύρια κυκλοφορούν από την Ε.Ε., πάνω από τα κεφάλια μας, δεν νομίζω να το θεωρείτε σπατάλη ορισμένα από αυτά να πάνε στην εκπαίδευση.

Θα χρειαστεί, όμως, εκτός από λεφτά και κάτι άλλο. Θα χρειαστεί και ένας συνολικός ουσιαστικός ανασχεδιασμός και όχι το γνωστό, βέβαια, μέχρι τώρα «Βλέποντας και κάνοντας».

Μέσα σε αυτή τώρα την κατάσταση, την πρωτόγνωρη, ομολογουμένως, η Κυβέρνηση επιλέγει να φέρει αυτό το νομοσχέδιο για την παιδεία. Ο ΣΥΡΙΖΑ τα δικά του τα νομοσχέδια τα ψήφιζε ή το καλοκαίρι ή μεγαλοβδόμαδα. Η Κυβέρνηση διάλεξε την πανδημία! Με λίγα λόγια, πανδημία «ξε-πανδημία» το αστικό κράτος την αποστολή του δεν τη λησμονά. Το στρατηγικό του σχεδιασμό στην παιδεία δεν τον παραμελεί ούτε χάνει, βέβαια, το βασικό του στόχο για την εκπαίδευση, που δεν είναι άλλος, βέβαια, ο στόχος αυτός από την όσο γίνεται καλύτερη προσαρμογή της εκπαίδευσης, στις ανάγκες και τις ιδεολογικές, αλλά και τις οικονομικές, όπως θα δούμε, του εκμεταλλευτικού, δηλαδή, του καπιταλιστικού τρόπου οργάνωσης της οικονομίας και της κοινωνίας. Το συμπέρασμα αυτό δεν είναι αυθαίρετο. Βγαίνει, αν κοιτάξει κανείς όλη τη μέχρι τώρα πολυκύμαντη πορεία των αναδιαρθρώσεων στην εκπαίδευση, παρά τις αλλεπάλληλες αλλαγές των Κομμάτων στην εξουσία, συχνότατες αλλαγές, ειδικά τα τελευταία χρόνια.

Το νομοσχέδιο, τώρα, λοιπόν, αν και ρετουσαρισμένο, σε σχέση με την αρχική του μορφή, αφού «λειάνθηκαν» λίγο ορισμένες «οξείες του γωνίες», ωστόσο, ως προς το βασικό του περιεχόμενο, παραμένει «δηλητήριο σκέτο», για τις μορφωτικές ανάγκες της λαϊκής νεολαίας και για τον κόσμο της εκπαίδευσης. Ουσιαστικά, πρόκειται για το δεύτερο κύμα εφαρμογής των δεσμεύσεων του τρίτου μνημονίου, που ψηφίστηκε, επί ΣΥΡΙΖΑ, από τρία Κόμματα μαζί, στη βάση, βεβαίως, διαφόρων Εκθέσεων του ΟΟΣΑ, για την εκπαίδευση, στην Ελλάδα.

Το πρώτο κύμα αυτών των μνημονιακών δεσμεύσεων του ΣΥΡΙΖΑ ήταν, θυμίζουμε, ο νόμος που ψηφίστηκε, πέρυσι, μεγαλοβδόμαδα, με Υπουργό Παιδείας τον κ. Γαβρόγλου. Το νομοσχέδιο, τώρα, της κυρίας Κεραμέως, κυριολεκτικά, «παίρνει τη σκυτάλη» από την κυβερνητική πολιτική ΣΥΡΙΖΑ, στην παιδεία και οικοδομεί, πάνω σε αυτά, που άφησε η προηγούμενη Κυβέρνηση και γι' αυτό είναι, που χειροτερεύει η κατάσταση στα σχολεία. Πρόκειται, δηλαδή, για μια ακόμα αντιδραστική τομή, όπως αντιδραστική τομή ήταν και ο νόμος Γαβρόγλου για το Λύκειο και για τους διορισμούς των εκπαιδευτικών, για να μην ξεχνιόμαστε.

Αυτοί οι νόμοι του ΣΥΡΙΖΑ, ξέρετε, μένουν άθικτοι, τους διατηρεί και όχι μόνο τους διατηρεί, τους «εμπλουτίζει» από πάνω και η Ν.Δ.. Κι όμως, παρόλα αυτά, δεν είναι «μια από τα ίδια», ακριβώς, αυτό το νομοσχέδιο και δεν θα μπορούσε να είναι, ξέρετε. Η κοινή στρατηγική, υλοποιείται μεν, τώρα, από τη Ν.Δ., αλλά με έναν ορισμένο διαφορετικό ιδεολογικό πολιτικό μανδύα. Βλέπετε, για κάθε κυβέρνηση, υπάρχουν και ορισμένα συμβολικά σημεία, όπως τώρα για τη Ν.Δ. η διαγωγή, για παράδειγμα, στον τίτλο σπουδών ή όπως το ζήτημα της σημαίας, παλαιότερα για το ΣΥΡΙΖΑ, με τα οποία συμβολικά σημεία, η κάθε κυβέρνηση επιλέγει, επιδιώκει, μάλλον, να δώσει το δικό της ιδιαίτερο ιδεολογικοπολιτικό στίγμα. Θα είναι λάθος, όμως, να πούμε πως αυτά τα σημεία, τα οποία εμείς καθόλου, μα, καθόλου δεν τα υποτιμούμε, ότι αυτά καθορίζουν και την ουσία της εκάστοτε κυβερνητικής εκπαιδευτικής πολιτικής και η ουσία, βεβαίως, βρίσκεται αλλού. Δείτε: Στις διατάξεις του νομοσχεδίου της Ν.Δ. «βγάζουνε μάτι» οι προσαρμογές της εκπαίδευσης στις τρέχουσες αστικές, οικονομικές και πολιτικές προτεραιότητες. Τι θέλουν, άραγε, σήμερα; Και για ποια πράγματα φωνάζουν και γράφουν, κάθε μέρα, οι αστοί και οι «κονδυλοφόροι» τους; Τα αστικά επιτελεία, σήμερα, στη χώρα μας και την Ε.Ε., φυσικά, «καίγονται» για την εισαγωγή, όχι μιας πολύπλευρης γνώσης, αλλά για την εισαγωγή μιας νέας γκάμας δεξιοτήτων, στην υποχρεωτική εκπαίδευση, ως λύση, όπως λένε, στην αναντιστοιχία προσόντων και αγοράς εργασίας. Χρησιμοποιώ αρκετή ποσότητα από τη δική τους φρασεολογία. «Καίγονται», επίσης, τα ίδια επιτελεία και για την αποτίμηση, την αξιολόγηση, δηλαδή, του εκπαιδευτικού έργου, με όρους μαθησιακών αποτελεσμάτων. Έ, λοιπόν, σε αυτά, επιχειρεί να απαντήσει το νομοσχέδιο της Ν.Δ. και εδώ νομίζουμε ότι βρίσκεται και όλη του η ουσία. Να’ τα, λοιπόν και μάλιστα πρώτα - πρώτα, «φάτσα κάρτα» στο νομοσχέδιο τα εργαστήρια δεξιοτήτων, για δεξιότητες ήπιες, για δεξιότητες ζωής και για δεξιότητες τεχνολογίας και επιστήμης.

Θα πει κανείς εδώ «Μα, είναι κακό το σχολείο να καλλιεργεί δεξιότητες, αναγκαίες, στη σημερινή εποχή;» Όχι, βέβαια, απαραίτητα για όλες. Οπωσδήποτε, όμως, λέμε εμείς, με μία βασική προϋπόθεση. Αν θέλουμε οι δεξιότητες, που καλλιεργούνται στο σχολείο, να μην είναι ληξιπρόθεσμες και να μην απαξιώνονται, στην πρώτη στροφή της τεχνολογίας και της κοινωνικής ζωής, τότε, αυτές οφείλουν να θεμελιώνονται, πάνω στα γερά θεμέλια μιας πολύπλευρης επιστημονικής γνώσης και όχι σε απλές χρηστικές πληροφορίες. Και εδώ, το αστικό σχολείο υστερεί, σημαντικά.

Ας γυρίσουμε, όμως, στα εργαστήρια δεξιοτήτων, που εισάγονται, με το νομοσχέδιο. Ρωτάμε εμείς, πώς σκοπεύει αυτά τα εργαστήρια να τα λειτουργήσει η Κυβέρνηση; Θα φροντίσει να δημιουργηθούν υποδομές και υλικοτεχνικά μέσα, για όλους τους μαθητές - και δωρεάν - για να τις παρακολουθήσουν αυτές τις δραστηριότητες; Παραδείγματος χάρη, τις δραστηριότητες της ρομποτικής. Και εδώ, ξέρετε, χρειάζονται κονδύλια. Με τα ψέματα, δε γίνεται δουλειά στη ρομποτική. Ή θα δίνονται ψίχουλα και αυτά σε λίγους, όπως έκανε το Υπουργείο Παιδείας, πριν λίγο καιρό, με τα laptop στα σχολεία; Θα φροντίσει η Κυβέρνηση να δημιουργηθεί με κεντρική, κρατική, δηλαδή, ευθύνη, σε αυτά τα εργαστήρια δεξιοτήτων, ένα περιεχόμενο, βασισμένο στην επιστήμη και την παιδαγωγική ή στο σχολείο θα μπαινοβγαίνουν διάφοροι περίεργοι, άσχετοι φορείς, με την εκπαιδευτική κοινότητα; Ξέρετε, για να πω ένα παράδειγμα και επίκαιρο μάλιστα, για την αναγκαία σεξουαλική διαπαιδαγώγηση των μαθητών, εκτός από το σκοταδισμό, που διαμαρτύρεται, διαχρονικά, για το θέμα αυτό ή τη μία ώρα το πολύ – πολύ , που λέει το Υπουργείο ότι δίνει, υπάρχει και κάτι άλλο για το θέμα της σεξουαλικής διαπαιδαγώγησης. Υπάρχει και η επιστημονική προσέγγιση, προσαρμοσμένη, φυσικά, σε κάθε μαθητική ηλικία και αυτή είναι, που πρέπει να ακολουθηθεί και στο σχολείο.

Επιτέλους, πότε θα σταματήσει αυτή η μονότονη επιμονή όλων των κυβερνήσεων πια γι’ αυτή τη διδασκαλία της επιχειρηματικότητας; Νομίζετε ότι αυτό, που λείπει, σήμερα, από το σχολείο και τα παιδιά είναι αυτό; Η επιχειρηματικότητα;

Όσο για τις ρυθμίσεις του νομοσχεδίου, για την αξιολόγηση, που προωθεί η Κυβέρνηση, με διάφορα κριτήρια, μεταξύ άλλων, τα εκπαιδευτικά αποτελέσματα, εδώ να μην υπάρχει καμία αυταπάτη, για τις λαϊκές οικογένειες. Εργαλείο ελέγχου της εφαρμογής των αντιδραστικών αλλαγών στο σχολείο είναι η αξιολόγηση και μια αδυσώπητη μηχανή κατηγοριοποίησης σχολείων και μαθητών, όπως το δείχνει πια και η διεθνής πείρα. Γι’ αυτούς τους λόγους, είναι καταδικαστέα η αξιολόγηση, με όποιο περιτύλιγμα και αν σερβίρεται.

Μιας και μιλάμε, όμως, για την αξιολόγηση, νομίζουμε ότι το αντίθετο είναι, εδώ, που πρέπει να γίνει. Μαθητές, γονείς, εκπαιδευτικοί, είναι αυτοί, που πρέπει να αξιολογήσουν επιτέλους τις κυβερνήσεις, με βάση την κατάσταση, που ζουν και βιώνουν. Και τότε, αμέσως, θα τις βγάλουν μετεξεταστέες, αφού ούτε τα σοβαρά προβλήματα των σχολείων αντιμετωπίζουν ούτε τους εκπαιδευτικούς βοηθούν, ουσιαστικά, να ανταπεξέλθουν στο ρόλο τους. Παραπέρα, με το νομοσχέδιο, προστίθενται επιπλέον ταξικά εμπόδια και φίλτρα στην προσπάθεια, που κάνουν οι μαθητές να μορφωθούν και να περάσουν στα πανεπιστήμια, αφού η Νέα Δημοκρατία, διατηρώντας το νόμο του ΣΥΡΙΖΑ, για το Λύκειο, όπως είπαμε, τον εμπλουτίζει, περαιτέρω, με την εισαγωγή της Τράπεζας Θεμάτων, από την Α΄ Λυκείου και με πανελλαδικού τύπου εξετάσεις, για κάθε τάξη του λυκείου. Λύκειο, δηλαδή, «φροντιστηριοποιημένο», μια απέραντη εξεταστική αρένα, ένα «ρινγκ» εξετάσεων, με ακόμα μεγαλύτερη συμπίεση του ελεύθερου χρόνου των παιδιών και φυσικά, με ακόμα μεγαλύτερη οικονομική αφαίμαξη της λαϊκής οικογένειας, η οποία, ήδη, στενάζει. Προσθέστε, τώρα, πάνω σε αυτά και τον περιορισμό των μετεγγραφών στα πανεπιστήμια, προσθέστε τα δίδακτρα στα μεταπτυχιακά, που γενίκευσε ο ΣΥΡΙΖΑ, προσθέστε και το άνοιγμα του δρόμου, με το σημερινό νομοσχέδιο, για να μπουν δίδακτρα και στα προπτυχιακά, με το μανδύα, με το φερετζέ, με το πρόσχημα των ξενόγλωσσων προγραμμάτων και πείτε μας πώς θα σπουδάσουν τα παιδιά τους οι λαϊκές οικογένειες.

Είναι δυνατόν, λοιπόν, ένα τέτοιο νομοσχέδιο να μη συναντήσει αντιδράσεις και ξέρετε, οι αντιδράσεις αυτές θα αυξηθούν και θα ενταθούν. Γι’ αυτό και εμείς, για όλους αυτούς τους λόγους, βεβαίως, το καταψηφίζουμε, επί της αρχής.

Σήμερα, άλλο είναι αυτό, που χρειάζεται ο λαός μας. Χρειάζεται ένα σχολείο, που θα δίνει όλη την αναγκαία μόρφωση και τις ικανότητες, που απαιτούνται, να έχουν σήμερα οι μαθητές, με επιστημονικό και παιδαγωγικό τρόπο, χωρίς κενά στα σχολεία και με την άμεση επιτέλους μονιμοποίηση των χιλιάδων αναπληρωτών, που βρίσκονται, στα σχολεία. Ένα λύκειο, που θα προετοιμάζει τους μαθητές να μπουν στην ενήλικη φάση της ζωής τους, ουσιαστικά, χωρίς άγχος, χωρίς να τους κατηγοριοποιεί, χωρίς να τους κάνει πειραματόζωα, από τις κάθε φορά κυβερνήσεις και ένα πανεπιστήμιο, βεβαίως, που θα δίνει όλη την αναγκαία γνώση και θα την περιέχει, μέσα στο πτυχίο, χωρίς το άγχος και το κυνήγι των μετέπειτα προσόντων, για μια «θέση στον ήλιο», κατοχυρώνοντας, βεβαίως, το πτυχίο, ως μοναδική προϋπόθεση, για την πρόσβαση στο επάγγελμα.

Επαναλαμβάνω, καταψηφίζουμε, επί της αρχής, το νομοσχέδιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σοφία – Χάιδω Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης):** Σας ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ξεκινά, σήμερα, η συζήτηση ενός νομοσχεδίου, που αφορά έναν από τους βασικούς πυλώνες ενός δημοκρατικού κράτους και διαδραματίζει θεμελιώδη ρόλο, στην πορεία των μελλοντικών πολιτών. Βιώσαμε και εξακολουθούμε να βιώνουμε μία συγκυρία, η οποία επηρέασε, όπως ήταν αναμενόμενο και τον τομέα της εκπαίδευσης. Είδαμε τα σχολεία να κλείνουν, ελέω κορωνοϊού και ταυτόχρονα, γίναμε παρατηρητές της εισαγωγής στις ζωές τόσο των μαθητών, όσο και των εκπαιδευτικών, της διαδικασίας της τηλεκπαίδευσης.

Επρόκειτο για μία διαδικασία, κατά την οποία προέκυψε πληθώρα προβλημάτων, τα οποία επισημάναμε, δια μέσω του Κοινοβουλευτικού Ελέγχου, καθ’ όλη τη διάρκεια του αποκλεισμού. Πρόκειται για ερωτήσεις, οι οποίες, βεβαίως, παραμένουν αναπάντητες. Με παλιό λογισμικό, ανεπαρκείς εξυπηρετητές και γραμμές, αποτελεσματική τηλεκπαίδευση δεν γίνεται. Οι ανά την επικράτεια εκπαιδευτικές μονάδες έπρεπε να ήταν εφοδιασμένες και εξοπλισμένες, με το κατάλληλο, για την εξ αποστάσεως εκπαίδευση, εκπαιδευτικό υλικό, λογισμικό και συσκευές, για να μιλάμε για επιτυχία.

Είχαμε επισημάνει ότι η ανάγκη για ανοιχτή εξ αποστάσεως εκπαίδευση προϋπήρχε, ως απαίτηση από ειδικούς ερευνητές επιστήμονες, στο πλαίσιο της εκπαιδευτικής διαδικασίας, εδώ και χρόνια. Υπάρχουν διαφόρων ειδών ασθένειες και ιώσεις, οι οποίες αναγκάζουν τους μαθητές να απέχουν από την εκπαιδευτική διαδικασία και να χάνουν πληθώρα διδακτικών ωρών. Με την επείγουσα ανάγκη για διεξαγωγή μαθημάτων από απόσταση, διαπιστώσαμε την απουσία ετοιμότητας ικανού αριθμού εκπαιδευτικών και τη μη διαθεσιμότητα του απαραίτητου εξοπλισμού από μαθητές και εκπαιδευτικούς. Προέκυψαν αρκετές περιπτώσεις σχολείων, τα οποία είτε δεν διέθεταν τον κατάλληλο εξοπλισμό, είτε είχαν έλλειψη κατάλληλου για ανοιχτή εξ αποστάσεως εκπαίδευση εκπαιδευτικού υλικού και άλλα.

Με το παρόν σχέδιο νόμου, εισάγεται πληθώρα αλλαγών, τις οποίες θα αναλύσουμε, διεξοδικότερα, στην κατ’ άρθρον συζήτηση των επιμέρους διατάξεων του παρόντος. Δεν γίνεται να μην εκφράσουμε την πλήρη διαφωνία μας, με τη χρονική στιγμή, που επιλέξατε να διεξαχθεί η διαβούλευση, πολλώ δε μάλλον, διαφωνούμε, έτι περαιτέρω, με την ποιότητα του περιεχομένου της. Επιλέξατε να κατεβάσετε το νομοσχέδιο, χωρίς προηγούμενη επικοινωνία, με τους άμεσα ενδιαφερόμενους, δηλαδή, τους δασκάλους, τους καθηγητές, τους γονείς, καθώς και τα υπόλοιπα μέλη, που εμπλέκονται στην εκπαίδευση. Πρόκειται για μία απαράδεκτη και εχθρική ενέργεια, ενάντια στους χιλιάδες εκπαιδευτικούς, που, τις ημέρες της καραντίνας, έδιναν τη δική τους μάχη για τη στήριξη των μαθητών, μέσα σε πρωτόγνωρες συνθήκες, χωρίς καμία ουσιαστική στήριξη από την πλευρά της Κυβέρνησης.

Και σ΄ αυτό το νομοσχέδιο αγνοήθηκαν, συνειδητά, οι αρχές καλής νομοθέτησης. Επιμέρους άρθρα συντάσσονται, αντικαθιστώντας, συνήθως, μέρη ή και το σύνολο άρθρων προηγούμενου νομοθετήματος.

Η σύγκριση με τα προηγούμενα εν ισχύι νομοθετήματα είναι σχεδόν αδύνατη. Τα τελικά νομοθετήματα, μόνο από νομικούς γίνονται κατανοητά. Μήπως, τελικά, συνειδητά αυτό επιδιώκετε; Οι συνεχείς αλλαγές μόνο τα αντίθετα από τα επιθυμητά αποτελέσματα μπορούν να επιφέρουν.

Τα νηπιαγωγεία και κατ΄ επέκταση τα δημοτικά αποτελούν κομβικό σημείο για την ανάπτυξη των δεξιοτήτων, όπως επί παραδείγματι, το ενδιαφέρον για μάθηση, η κοινωνικοποίηση, η ικανότητα κατανόησης και έκφρασης, η δημιουργική σκέψη κ.α. Πρόκειται για εφόδια, που θα ενισχύσουν το παιδί, για την περαιτέρω προσαρμογή του στο εκπαιδευτικό σύστημα, αλλά και στο κοινωνικό περιβάλλον, που θα κληθεί να αναπτυχθεί αργότερα, ως πολίτης.

Γι΄ αυτό ακριβώς πιστεύουμε ότι πρέπει να δίδεται ιδιαίτερη προτεραιότητα στο παιχνίδι και σε δράσεις, που βοηθούν στην ανάπτυξη αντίληψης του περιβάλλοντος και δημιουργίας κριτικής σκέψης. Αν και στις μέρες μας, τα παιδιά είναι ιδιαίτερα εξοικειωμένα με τα τεχνικά μέσα, είναι επιστημονικά τεκμηριωμένο ότι διασπούν την προσοχή, τα εκπαιδεύουν να σκέπτονται, με τον τρόπο, που υποδεικνύουν εκείνα και προκαλούν ένα σωρό άλλα προβλήματα, όπως αποξένωση, από τα άλλα παιδιά, ακόμα και βίαιες συμπεριφορές και αντιδράσεις, λόγω της χρήσης τους.

Εμείς, στην Ελληνική Λύση, όπως έχουμε αναφέρει, πολλές φορές, προτείνουμε τη σύσταση διακομματικής επιτροπής, προκειμένου να καταρτιστεί ένα δωδεκαετές πρόγραμμα εκπαίδευσης, το οποίο θα εφαρμόζεται, χωρίς αλλαγές από οποιοδήποτε Κόμμα βρίσκεται στην κυβέρνηση. Μιλάμε για την παιδεία μας, για τα παιδιά μας. Δεν μπορούμε να παίζουμε με το μέλλον τους, αλλάζοντας, συνεχώς, τον τρόπο, με τον οποίο θα καταφέρουν να υλοποιήσουν τις επιδιώξεις τους.

Κάνετε το σχολείο πανεπιστήμιο, με ερευνητικές εργασίες, για τις οποίες, μάλιστα, δεν προσδιορίζεται, πλήρως η έννοια τους, η βαθμολογία των οποίων αποτελεί το 50% του τετραμήνου. Για ποιο λόγο; Στο δημοτικό, οι ώρες διδασκαλίας της Ιστορίας και των Θρησκευτικών, ολοένα και συρρικνώνονται, μία ώρα τα Θρησκευτικά, στην Ε΄ και Στ΄ δημοτικού και τρεις ώρες, τα αγγλικά. Μήπως σκοπεύετε να τα εξαλείψατε, εντελώς, για να χάσουμε, πλήρως, την ταυτότητά μας; Η Ιστορία σφραγίζει την ιδιαιτερότητα και το μέγεθος της παρουσίας ενός λαού. Συνείδηση της Ιστορίας σημαίνει συνείδηση της εθνικής μας ταυτότητας.

Εισάγετε προς ψήφιση το πολύ δύσκολο και δυστυχώς, συνεχώς επίκαιρο ζήτημα του σχολικού εκφοβισμού. Δεν βλέπουμε, όμως, τη μεθοδολογία, που προτίθεστε να ακολουθήσετε, προκειμένου να νικηθεί.

Θεωρούμε ότι τα σχετικά μέτρα, που προτίθεται να λάβει το Υπουργείο, θα έπρεπε να ρυθμίζονται, εντός του παρόντος ή τουλάχιστον να αναφέρονται οι βασικές κατευθυντήριες γραμμές.

Ο αριθμός των μαθητών, εντός της σχολικής αίθουσας, αυξάνεται στα 25 άτομα, εν μέσω της πανδημίας του κορωνοϊού. Θεωρούμε ότι είναι αναγκαία η μείωση των μαθητών ανά τμήμα, σε όλες τις εκπαιδευτικές βαθμίδες, από την Α΄ δημοτικού μέχρι και την Γ΄ γυμνασίου, σε όλα τα σχολεία της Επικράτειας.

Όσον αφορά στα πρότυπα και πειραματικά σχολεία, διαπιστώνουμε ασάφειες, στο πλαίσιο των σκοπών των δύο τύπων σχολείων. Δεν είναι διακριτό ποιες είναι οι ουσιαστικές διαφορές, μεταξύ των πρότυπων και πειραματικών, με εξαίρεση τον τρόπο εισαγωγής των μαθητών. Θεωρούμε ότι η ποσοτική αύξηση των προτύπων πειραματικών σχολείων ελάχιστη σχέση έχει με την αναβάθμιση της εκπαίδευσης. Οτιδήποτε θετικό, πιθανόν, συμβαίνει σε αυτά ουδέποτε μεταφέρθηκε στο υπόλοιπο εκπαιδευτικό σύστημα ή επέδρασε θετικά στα παραγόμενα από αυτό εκπαιδευτικά αποτελέσματα. Απουσιάζει, πλήρως, ο θεσμικός τρόπος διάχυσης των καλών πρακτικών τους στο σύνολο της εκπαίδευσης.

Τα νέα γνωστικά αντικείμενα και οι μέθοδοι διδασκαλίας, που προβλέπονται, δεν είναι νέα, αφού βρίσκονται, ήδη, διάχυτα στα ισχύοντα αναλυτικά προγράμματα σπουδών.

Επίσης, δεν είναι σαφής και η λογική, με την οποία προσεγγίζεται το θέμα. Συγχέετε τις αυξημένες γονεϊκές προσδοκίες, που αποτελούν και το μοναδικό παράγοντα διαμόρφωσης του μαθητικού πληθυσμού των Πρότυπων και Πειραματικών Σχολείων, με την πραγματική επιλογή προικισμένων μαθητών.

Ακόμα, εσείς προτείνατε, με τροπολογία, που καταθέσατε 13/5/2015 στο ν. 4327/ 2015 τη σύνδεση των Πειραματικών Δημοτικών Σχολείων Μαρασλείου του Εθνικού Καποδιστριακού Πανεπιστημίου Αθηνών, με το 1ο Πειραματικό Γυμνάσιο Αθήνας, με στόχο όπως λέγατε, τη διασφάλιση της συνέχισης της ακαδημαϊκής πορείας των μαθητών αυτών, χωρίς να διασκορπίζονται, σε πολλές σχολικές μονάδες, αλλά και τη δυνατότητα, τόσο για το 1ο Πειραματικό Γυμνάσιο, όσο και για τα Πειραματικά Δημοτικά του Μαρασλείου να αναπτύξουν παράλληλες διδακτικές προσεγγίσεις, σε διάφορα γνωστικά αντικείμενα, επιτελώντας, με τον τρόπο αυτόν, καλύτερα το ρόλο τους.

Ελέγξατε ποτέ, αν πράγματι αυτή η διασύνδεση είχε τα αποτελέσματα, που περιμένατε; Έγινε κάποιου είδους αξιολόγηση; Με ποιο σκεπτικό αλλάζετε γνώμη και θέλετε η εισαγωγή των μαθητών να γίνεται, με εξετάσεις, γεγονός, που, εκ των πραγμάτων, αποσυνδέει τα Δημοτικά του Μαρασλείου από το 1ο Πειραματικό Γυμνάσιο Αθήνας; Με ποια λογική τα Πειραματικά Σχολεία γίνονται Πρότυπα;

Για εμάς στην «Ελληνική Λύση», το ζητούμενο είναι ότι όλα τα σχολεία της χώρας να λειτουργούν, με τα ίδια υψηλά ποιοτικά χαρακτηριστικά, να υποστηρίζουν τον πειραματισμό, την καινοτομία και τη συνεχή επιμόρφωση του εκπαιδευτικού και επιστημονικού προσωπικού τους.

Στην Αιτιολογική Έκθεση, απλά, τονίζετε τις αδυναμίες της προηγούμενης κατάστασης, στην προσπάθειά σας να αιτιολογήσετε τις εισαγόμενες αλλαγές, χωρίς να παρουσιάζετε τη σκοπιμότητα των αλλαγών αυτών.

Πιστεύουμε ότι δεν αποτελούν ισχυρό επιχείρημα, κατά τα προβλεπόμενα, στις υφιστάμενες οικείες διατάξεις ούτε τεκμηριώνονται, η κατά λογική αναγκαιότητα επιβεβλημένες, με τους κανόνες της παιδαγωγικής επιστήμης και της ορθολογικής κατανομής προσωπικού, αλλαγές, που επιφέρει το πολυνομοσχέδιο.

Θα περιμέναμε, τουλάχιστον, από το Υπουργείο Παιδείας οι προτεινόμενες αλλαγές να δικαιολογούνται, με αναφορές, σε επιστημονικές έρευνες και συμπεράσματα επί ειδικών ερευνών.

Έγινε αποτίμηση της εφαρμογής της Τράπεζας Θεμάτων της περιόδου 2013 – 2014;

Γιατί στο Γυμνάσιο εξετάζεται, γραπτώς, η Βιολογία και όχι η Χημεία;

Για ποιο λόγο στην Α΄ Λυκείου συμβαίνει, ακριβώς το αντίθετο;

Για ποιο λόγο εξετάζονται στην Άλγεβρα οι μαθητές της Ομάδας Ανθρωπιστικών Σπουδών και όχι των Θετικών;

Με ποια λογική οι υποψήφιοι των Παιδαγωγικών Τμημάτων δεν διαγωνίζονται στα Μαθηματικά; Μιλάμε για υποψηφίους δασκάλους, που θα διδάξουν μαθηματικά στα παιδιά του δημοτικού σχολείου. Δεν νομίζετε ότι είναι αυθαίρετα όλα αυτά;

Τέλος, σας θυμίζω ότι οι μαθητές με αναπηρία ή και ειδικές εκπαιδευτικές ανάγκες αποτελούν ένα σημαντικό ποσοστό του μαθητικού πληθυσμού. Σύμφωνα με επίσημα στοιχεία του πληροφοριακού συστήματος «My school», που επεξεργάστηκε το Παρατηρητήριο Θεμάτων Αναπηρίας της ΕΣΑμΕΑ, ο μαθητικός πληθυσμός με αναπηρία ή και ειδικές εκπαιδευτικές ανάγκες, με επίσημη γνωμάτευση, ανήλθε το σχολικό έτος 2017 - 2018 σε 90.743 μαθητές, αποτελώντας το 6,3% του συνολικού μαθητικού πληθυσμού της χώρας. Παρόλα αυτά, το σχέδιο νόμου δεν κάνει καμία αναφορά στους μαθητές με αναπηρία, λες και δεν υπάρχουν, αλλά τους αντιμετωπίζει, ως παιδιά ενός κατώτατου Θεού. Διατηρεί ένα εκπαιδευτικό σύστημα, μακριά από κάθε έννοια συμπεριληπτικής εκπαίδευσης με δομές και προγράμματα, που δεν διασφαλίζουν την υποχρεωτική προσβασιμότητα, τη διαφοροποιημένη διδασκαλία και την εξατομικευμένη υποστήριξη κάθε μαθητή ή μαθήτριας. Η συμπεριληπτική εκπαίδευση, προφανώς, αφορά σε όλους τους μαθητές, ειδικότερα, όμως, δίνει τη δυνατότητα σε μαθητές με αναπηρία να φοιτούν στο γενικό σχολείο της γειτονιάς τους, στο οποίο θα αντιμετωπίζονται, ισότιμα.

Το Σεπτέμβριο του 2019, πραγματοποιήθηκε η αξιολόγηση της χώρας μας από την Επιτροπή του Ο.Η.Ε. για τα Δικαιώματα των Ατόμων με Αναπηρία, σχετικά με την πρόοδο, που έχει επιτευχθεί, στην Ελλάδα, ως προς την εφαρμογή της Σύμβασης για τα Δικαιώματα των Ατόμων με Αναπηρίες. Στις τελικές παρατηρήσεις και συστάσεις, που απηύθυνε η Επιτροπή του Ο.Η.Ε. προς τη χώρα μας, διατύπωσε και την ανησυχία της για το γεγονός, ότι δεν υπάρχει στην Ελλάδα ολοκληρωμένη και σαφής νομοθεσία, στρατηγική και διάθεση πόρων, για τη συμπεριληπτική εκπαίδευση.

Συνέστησε, μεταξύ άλλων, στη χώρα μας: Να υιοθετήσει και να εφαρμόσει μία συνεκτική στρατηγική, για τη συμπεριληπτική εκπαίδευση, στο γενικό εκπαιδευτικό σύστημα, διασφαλίζοντας την προσβασιμότητα, προωθώντας τον καθολικό σχεδιασμό, την εξατομικευμένη στήριξη, τα συμπεριληπτικά προγράμματα σπουδών, τις συμπεριληπτικές τεχνολογίες πληροφορίας και επικοινωνίας, για μαθητές και φοιτητές με αναπηρία, την ψηφιακή εκπαίδευση και να διαθέσει αποτελεσματικούς και επαρκείς οικονομικούς και υλικούς πόρους και κατάλληλα και πρακτικά εκπαιδευμένο προσωπικό, συμπεριλαμβανομένων των ατόμων με αναπηρία, ώστε να εγγυηθεί τη συμπεριληπτική εκπαίδευση, με αποτελεσματικό τρόπο.

Η φράση «ράβε – ξήλωνε» έχει χρησιμοποιηθεί από κυβερνητικούς παράγοντες της νυν και της προηγούμενης Κυβέρνησης, για να εκφράσει, από την πλευρά της Αντιπολίτευσης, κυρίως της προηγούμενης και της νυν, αυτό, που, εδώ και χρόνια, συμβαίνει στην παιδεία. Γιατί, αυτό συμβαίνει, «ράβετε και ξηλώνετε».

Σε διάστημα 30 ετών, άλλαξε ριζικά ή μερικώς το εξεταστικό σύστημα για την πρόσβαση στα τμήματα της τριτοβάθμιας εκπαίδευσης 12 φορές. Συνεχείς αλλαγές στο σύστημα μεταγραφών φοιτητών. Ίδρυση, συγχώνευση, κατάργηση τμημάτων ΑΕΙ, με ή χωρίς αξιολόγηση. Και το αποτέλεσμα; Οι μαθητές να εξελίσσονται σε πειραματόζωα.

Δεν είναι αυτό το μέλλον, που οφείλουμε να εξασφαλίσουμε στα παιδιά μας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Το λόγο έχει η Ειδική Αγορήτρια του ΜέΡΑ 25, η κυρία Σοφία Σακοράφα, για 15 λεπτά.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Ευχαριστώ, κύριε Πρόεδρε. Βρισκόμαστε μπροστά σε ένα νομοσχέδιο, που, αν δώσουμε βάση στον τίτλο του, θέλει να αναβαθμίσει το ελληνικό σχολείο.

Κυρίες και κύριοι συνάδελφοι, νομίζω ότι θα πρέπει να ξεκινήσουμε από μια αναγκαία αρχική παραδοχή. Η αντιμετώπιση των θεμάτων της παιδείας καθορίζεται, καταλυτικά από το περιεχόμενο, που αποδίδει ο καθένας, στην όλη εκπαιδευτική διαδικασία. Δηλαδή, ποιος είναι ο ρόλος, που θέλουμε να έχει το ίδιο το σχολείο. Μια στοιχειώδης, υπεύθυνη πολιτεία λειτουργεί συνειδητά, για την οργάνωση ενός συστήματος παιδείας, που θα εξασφαλίζει όλες τις αναγκαίες προϋποθέσεις, για την ισορροπημένη και πλήρη ανάπτυξη της προσωπικότητας του παιδιού και των δεξιοτήτων του. Πάντοτε, με απαράβατη προτεραιότητα, στην ιερή υποχρέωση της εξασφάλισης ίσων ευκαιριών για όλα τα παιδιά. Η προ - αποδοχή του πλαστού αξιώματος για το αναπόφευκτο των ανισοτήτων, το οποίο ευαγγελίζεται ο φιλελευθερισμός και έχει υποστηρίξει δημόσια, σε δηλώσεις του ο κύριος Πρωθυπουργός, δεν μπορεί να έχει θέση στο σχολείο. Πολύ περισσότερο, δεν πρέπει να έχει θέση στην εκπαίδευση η θέσπιση και λειτουργία μηχανισμών περαιτέρω όξυνσης των κοινωνικών αντιθέσεων και διεύρυνσης των κοινωνικών διαφορών.

Από άποψης περιεχομένου της εκπαιδευτικής διαδικασίας, το σύγχρονο σχολείο θα πρέπει να καθορίζεται από την ουσιαστική κατάκτηση γνώσης, δομημένη σε μία συνδυαστική επιστημολογική βάση και με αναγκαίο συμπλήρωμα την ανάπτυξη της κριτικής ικανότητας. Αλλιώς, καταλήγει στην καλύτερη περίπτωση, σε ένα κοινωνικά άγονο μηχανισμό σώρευσης πληροφοριών.

Εντέλει, το περιεχόμενο, που αποδίδουμε, στη διαδικασία της παιδείας και το πώς αντιμετωπίζουμε το ρόλο του σχολείου, ενέχει και εκφράζει την αντίληψή μας για το τι είδους κοινωνία επιθυμούμε και το τι είδους πολίτες θέλουμε να παράγουμε, αν επιτρέπεται αυτή η διατύπωση. Με αυτήν την έννοια, επιτρέψτε μου να πω ότι η μεταξύ μας διάσταση, στο συγκεκριμένο τομέα, είναι αγεφύρωτη και η απόσταση μας είναι πάρα πολύ μεγάλη.

Το δικό μας όραμα για την παιδεία είναι άλλο. Όμως, έχουμε τη θεσμική υποχρέωση να παρεμβαίνουμε στην κοινοβουλευτική διαδικασία, προσπαθώντας, με κάθε τρόπο, να διασώσουμε, τουλάχιστον, ό,τι είναι δυνατόν να διασωθεί. Ο ρόλος του σχολείου δεν περιορίζεται στη στείρα μετάδοση πληροφοριών, σε διάφορα απομονωμένα γνωστικά αντικείμενα. Αν ήταν μόνο αυτό, κάθε συζήτηση για την παιδεία θα μπορούσε να εξαντλείται στην αποδοχή κάποιων προγραμμάτων διδασκαλίας και στον έλεγχο της προόδου των μαθητών, με αλλεπάλληλες εξετάσεις.

Δυστυχώς, θα μου επιτρέψετε να πω ότι αυτήν την αντίληψη αποπνέει το παρόν νομοσχέδιο και είναι κρίμα, γιατί οι κοινωνικές ανάγκες είναι υπαρκτές και επιτακτικές και εμείς φαίνεται ότι είμαστε και πάλι πίσω - πολύ πίσω θα έλεγα - από τις απαιτήσεις των καιρών.

Δυστυχώς, φαίνεται ότι σαν πολιτικό σύστημα δεν έχουμε ακόμη διδαχθεί πως κάθε νόμος, που αφορά στην Παιδεία, καθορίζει ουσιαστικά το μέλλον της χώρας.

Η εκπαιδευτική αντίληψη, που επιμένει στην αναπαραγωγή του μοντέλου της σχολικής επιτυχίας, μέσω της μηχανικής αποστήθισης κατακερματισμένων πληροφοριών, η οποία, μάλιστα και επιβραβεύεται, μέσω των εξεταστικών διαδικασιών, έχει αποτύχει, παταγωδώς.

Απορώ, πραγματικά, κυρία Υπουργέ, πώς γίνεται να μην το βλέπετε αυτό. Αλλά καταλήγω στο συμπέρασμα ότι, βεβαίως και το βλέπετε, αλλά αυτό ακριβώς επιδιώκετε, θέλετε τον οργανωμένο σχεδιασμό σώρευσης ενός όγκου γνωστικών πληροφοριών, με σκοπό μόνο την απομνημόνευση και την παράλληλη υποβάθμιση της κριτικής ικανότητας και δυνατότητας των μαθητών στην εκπαιδευτική διαδικασία.

Στην κατ’ άρθρον συζήτηση, θα μας δοθεί η ευκαιρία να αναφερθούμε στις ειδικότερες ρυθμίσεις του νομοσχεδίου.

Εισαγωγικά και μόνο, θα πρέπει να επισημάνω ορισμένα σημεία, που καταδεικνύουν την παρωχημένη πολιτική και εκπαιδευτική αντίληψη, που διέπει αυτό το νομοσχέδιο. Αν θέλουμε να κυριολεκτούμε, πρόκειται, στην πραγματικότητα, για αντιεκπαιδευτική αντίληψη. Να αναφερθούμε, κατ’ αρχήν, στην προβλεπόμενη ενίσχυση της διαδικασίας των εξετάσεων, μια εξεταστική εντατικοποίηση, που, από παιδαγωγική άποψη, έχει εντελώς αμφίβολα αποτελέσματα.

Γνωρίζετε, όμως, τουλάχιστον το αποδέχεστε, αλλά δεν το επιλέγετε, συνειδητά, ότι θα έχει μία βέβαιη συνέπεια: Την ουσιαστική υποβάθμιση του σχολείου και την ενίσχυση της παραπαιδείας, αφού θα αυξήσει και θα επιτείνει την ανάγκη καταφυγής των οικογενειών σε φροντιστήρια, ιδιαίτερα μαθήματα και λοιπά.

Κατ’ αυτόν τον τρόπο, διευρύνετε και τις κοινωνικές ανισότητες, αφού αυτοί, που έχουν την οικονομική δυνατότητα, θα αντιμετωπίσουν αποτελεσματικότερα τον εξεταστικό φόρτο, που εσείς θεσπίζετε, με πρόσχημα, την ψευδεπίγραφη αναβάθμιση των σχολείων.

Αν, όντως, θέλετε να αναβαθμίσετε τα σχολεία, γιατί συντηρείτε και αναπαράγετε αυτά τα παρωχημένα μοντέλα στην εκπαίδευση;

Όλος ο κόσμος μελετά την αποδοτικότητα του σκανδιναβικού εκπαιδευτικού μοντέλου. Η διεθνής εκπαιδευτική κοινότητα ασχολείται με το πρότυπο π.χ. της Φιλανδίας, όπου δεν υπάρχουν ουσιαστικά εξετάσεις. Εμείς δεν προτείνουμε, βέβαια, την άμεση και πλήρη κατάργηση των εξετάσεων, αλλά δεν μπορούμε να μην καταδείξουμε την ανάγκη αλλαγής του προσανατολισμού και του περιεχομένου της εκπαίδευσης.

Κι όμως, εσείς γυρνάτε την πλάτη στο μέλλον και καταδικάζετε τη χώρα μας, σε μειονέκτημα εκκίνησης, «χάντικαπ» το λέμε εμείς στον αθλητισμό, απέναντι στο διεθνή ανταγωνισμό.

Σε κάθε περίπτωση, να μην θεωρείτε ότι απαλλάσσεστε από την ιστορική ευθύνη, επειδή και μόνο έχετε βάλει στον τίτλο του νόμου τη λέξη «αναβάθμιση».

Σε ό,τι αφορά τα προγράμματα σπουδών. Γνωρίζετε ότι στη διαβούλευση, υπήρξε σωρεία σχετικών παρατηρήσεων και σας το είπαν και άλλοι συνάδελφοι, πολλές από τις οποίες είναι βάσιμες, ας μην τις ξεπεράσετε, με την εύκολη προσχηματική επιχειρηματολογία, ότι υποκρύπτουν συντεχνιακή αντίληψη των ενδιαφερόμενων κλάδων. Η καλλιέργεια, λόγου χάριν, των δεξιοτήτων, σε σχέση με τη μουσική, το θέατρο και τις τέχνες, γενικότερα, δεν μπορεί να απουσιάζει από το σύγχρονο σχολείο. Εδώ δεν απουσίαζε, πριν από χιλιετίες, από την αρχαιοελληνική Παιδεία, που θεωρεί τον τομέα αυτό, όπως και την άθληση, σαν απολύτως αναγκαίους και ισότιμους πυλώνες, για την ολοκληρωμένη ανάπτυξη της ανθρώπινης προσωπικότητας.

Προφανώς, ο σύγχρονος συντηρητισμός, σε συνδυασμό με τη φιλελεύθερη λογική, που υποτάσσει την Παιδεία στις ανάγκες των περίφημων αγορών, θεωρούν αυτά τα μοντέλα ξεπερασμένα. Δεν σας απασχολεί ότι πολλοί ειδικοί επιστήμονες, ομόφωνα και κατηγορηματικά, αποδεικνύουν και προτείνουν τα αντίθετα. Η πολιτική σας ιδεοληψία αδιαφορεί για τα επιστημονικά δεδομένα και επιτίθεται και πάλι κατά της πραγματικότητας. Υπάρχουν και άλλα πολλά σημεία, ως προς την αντιμετώπιση γνωστικών αντικειμένων στα διδακτικά και εξεταστικά προγράμματα, τα οποία θα τα δούμε κατ’ ιδίαν.

Θα μου επιτρέψετε να πω και να σταθώ, όμως, λόγω και της προσωπικής μου ευαισθησίας, στην υποβάθμιση της φυσικής αγωγής. Η φυσική δραστηριότητα αποτελεί αναγκαίο συστατικό της ισόρροπης ανάπτυξης της πραγματικότητας, όχι μόνο, επειδή λειτουργεί εκτονωτικά και δεν είναι τώρα η ώρα και η στιγμή να αναλύσω τη σχετική επιχειρηματολογία, την οποία θεωρώ εξάλλου κοινότοπη. Κυρία Υπουργέ, σε κάθε περίπτωση, αν δεν είναι δυνατόν να είναι καθημερινά στο πρόγραμμα, δεν μπορεί να είναι λιγότερο, από τρεις ώρες την εβδομάδα, σε όλες τις τάξεις, γιατί αλλιώς, δεν αναβαθμίζουμε το σχολείο, αλλά αντίθετα υποβαθμίζουμε, συνειδητά, την εκπαιδευτική διαδικασία, αφού αποδεχόμαστε, εκ των προτέρων, τα αρνητικά αποτελέσματα, που συνεπάγεται αυτού του είδους η υποβάθμιση.

Το απολύτως χαρακτηριστικό της όλης αντίληψής σας για την παιδεία είναι η επαναφορά της περίφημης διαγωγής στους τίτλους σπουδών. Πρόκειται για έναν αναχρονισμό, όχι απλώς ανώφελο, αλλά και με προδιαγεγραμμένη αρνητική λειτουργία. Δεν υπάρχει καμία ουσιαστική διερωτητική βάση γι’ αυτό το μέτρο, εκτός από μία δική σας αταβιστική κυβερνητική πρόταση επιστροφής στο ένδοξο παρελθόν των δεκαετιών, μέχρι το 1950 ή έστω και της δικτατορίας.

Η ατεκμηρίωτη και αντιεπιστημονική θέση της Αιτιολογικής Έκθεσης, ότι, δήθεν, μπορεί αυτό να αποτελέσει παιδαγωγικό μέσο, δεν έρχεται από το μέλλον, έρχεται από το παρελθόν, που, δυστυχώς, φαίνεται ότι για σας δεν έχει παρέλθει.

Ένα σύγχρονο σχολείο, εάν αυτό θέλατε και όχι την αναβίωση αναχρονιστικών ιδεοληψιών, οφείλει να ασχολείται, πρωτίστως, με τα αίτια των συμπεριφορών, να έχει υποδομή και μεθοδολογία για την ψυχοκοινωνική στήριξη του μαθητή και του περιβάλλοντός του. Δεν έχει νόημα ο στιγματισμός ενός μαθητή, που έχει ακόμα αδιαμόρφωτη προσωπικότητα. Στιγματισμός, που τον περιθωριοποιεί, μέσα στο σχολείο, αλλά και θα τον ακολουθεί, σε ολόκληρη τη ζωή.

Πρόκειται για μέτρο, που θα προκαλέσει την ενίσχυση των αρνητικών συμπεριφορών. Θα λειτουργήσει, επίσης, άδικα, σε βάρος των ατόμων, που, λόγω οποιασδήποτε ιδιαιτερότητάς τους, δέχονται πρόσθετη πίεση στο σχολικό περιβάλλον και υποχρεώνονται να αμυνθούν και να αντιδράσουν σε αυτήν, με τρόπο, ίσως και μη ελεγχόμενο.

Με τον τρόπο αυτόν, φορτώνετε σε κάθε έναν εκπαιδευτικό τον ρόλο του αλήστου μνήμης παιδονόμου και του καθημερινού δικαστή ανηλίκων, χωρίς μάλιστα κανένα πλέγμα κριτηρίων και κανόνων. Αφήνετε, δηλαδή, ανοιχτά τα περιθώρια και για κάθε είδους αυθαιρεσίες και καταχρήσεις.

Εξάλλου, η εκτροπή στη συμπεριφορά του μαθητή ενέχει, υποχρεωτικά και μια αντίστοιχη αποτυχία του εκπαιδευτικού συστήματος, κυρίες και κύριοι συνάδελφοι. Συνεπώς, δεν είναι καν ηθικό για την πολιτεία να μετακυλύει αυτή την ευθύνη της στο πρόσωπο του ανηλίκου. Αφήστε, λοιπόν, τις παλαιοδεξιές ιδεοληψίες. Αν θέλετε να αντιμετωπίσετε, πραγματικά, το πρόβλημα, ενισχύστε την παρουσία ψυχολόγων και κοινωνικών λειτουργών στην εκπαίδευση. Αυτό θα ήταν αναβάθμιση του σχολείου.

Την αναχρονιστική και απολύτως ταξική αντίληψή σας για την παιδεία, το σχολείο, αποδεικνύει και η θέσπιση του ανώτατου ηλικιακού ορίου των 17 ετών για τη φοίτηση στα ημερήσια ΕΠΑΛ. Είναι εντελώς απαράδεκτη η πολιτική αντίληψη, που δεν διστάζει να επιβάλει αυτόν τον αποκλεισμό, σε βάρος κοινωνικά αδύναμων ομάδων, ενισχύοντας συνειδητά και απροκάλυπτα, τις κοινωνικές αντιθέσεις.

Μόνη, αλλά εξίσου απαράδεκτη εξήγηση είναι η πρόθεση της Κυβέρνησης να αφήσει, ως μόνη επιλογή, σε όλο αυτό τον κόσμο, την καταφυγή στα ιδιωτικά ΙΕΚ, για χάρη των οποίων το κράτος, στη συγκεκριμένη περίπτωση, λειτουργεί, θα μου επιτρέψετε να πω, ως κανονικός προαγωγός. Η διάταξη αυτή αποτελεί, από κάθε άποψη όνειδος, με όλη τη σημασία της λέξης.

Για τα θέματα της ξενόγλωσσης εκπαίδευσης στο εξωτερικό, αλλά και αυτά των πρότυπων και πειραματικών σχολείων, θα αναφερθούμε στην κατ’ άρθρον συζήτηση εκτενέστερα.

Προς το παρόν, θα πρέπει, εισαγωγικά, να αναφερθούμε στο σύστημα αξιολόγησης των εκπαιδευτικών. Την περίφημη αξιολόγηση, που την κραδαίνετε, ως σημαία της πολιτικής σας, αλλά περιφρονείτε, επιδεικτικά, την ουσία της και εξηγώ, γιατί το λέω αυτό. Σύστημα αξιολόγησης, που δεν βασίζεται σε σαφή μεθοδολογία, καθεστώς διαφάνειας και επαρκείς υποδομές είναι καταδικασμένο σε αποτυχία. Το πρόβλημα γίνεται ακόμα χειρότερο, όταν δεν εξασφαλίζεται ο απόλυτος αποκλεισμός της δυνατότητας αυθαιρεσιών ή και υποκειμενικών διακρίσεων. Δεν είναι δυνατόν το όλο σύστημα αξιολόγησης να περιορίζεται στην ατομική τοποθέτηση του Διευθυντή και του Συντονιστή Εκπαιδευτικού Έργου και, μάλιστα, κατά τρόπο εντελώς ανεξέλεγκτο. Πού είναι η αξιολόγηση των αξιολογητών και πού είναι τα κριτήρια της επιλογής τους; Εντελώς, ανέξοδα και ανεύθυνα, προδιαγράφετε θυσίες δικαίων και αδίκων, στο βωμό της ιδεοληψίας σας.

Μια τελευταία παρατήρηση, κυρία Υπουργέ, για την αναβάθμιση του σχολείου και για να ανταποκριθεί αυτό, στις σύγχρονες ανάγκες, θα έπρεπε να υπάρχει ένα ενιαίο πλαίσιο για τη διαχείριση των μαθησιακών δυσκολιών, δυσλεξία κ.λπ. στην όλη εκπαιδευτική διαδικασία και ιδίως, ως προς τις εξετάσεις και το σύστημα αξιολόγησης αυτών των μαθητών.

Δυστυχώς, από το παρόν νομοσχέδιο απουσιάζει κάθε σχετική πρόβλεψη. Νομίζω ότι είναι μια χαμένη ακόμα ευκαιρία. Ούτε εδώ, αναβάθμιση του σχολείου.

Κυρία Υπουργέ, μακάρι να μπορούσαμε να ζητήσουμε να επανεξετάσετε αυτό το νομοσχέδιο στο σύνολό του. Δεν έχει νόημα, γιατί είναι προφανές ότι είστε, σαν Κυβέρνηση, δέσμιοι αναχρονιστικών, κατά την άποψή μας, ιδεοληψιών, αλλά και μιας συγκεκριμένης πολιτικής αντίληψης, που δεν έχει τίποτε να προσφέρει, στην κατεύθυνση πραγματικής αναβάθμισης του σχολείου.

Το νομοσχέδιο δεν αναμορφώνει και δεν αναβαθμίζει τίποτα απολύτως, απλά συμπληρώνει το άναρχο πλαίσιο του ελληνικού εκπαιδευτικού συστήματος, αναπαράγοντας τα αδιέξοδά του, με αποσπασματικές και ούτε καν διορθωτικές κινήσεις. Με ρυθμίσεις, που πολλές φορές και σε πολλές περιπτώσεις, εντείνουν αδικίες και διακρίσεις, σε βάρος μαθητών και εκπαιδευτικών.

Αυτό το νομοσχέδιο, πάντως, κερδίζει τη διακριτή ιστορικότητα του, χάρη στις διατάξεις, με τις οποίες επιχειρεί μεγάλα βήματα, που θέλουν, πράγματι, τόλμη. Μόνο που αυτά τα άλματα είναι προς τα πίσω. Μια απρόσμενη βαθιά βουτιά, στο παρελθόν.

Κατά τα λοιπά, προφανώς και επιφυλασσόμαστε να αναφερθούμε στις επόμενες συζητήσεις, εκτενέστερα, ως προς τα άρθρα. Και είναι σαφές, κυρία Υπουργέ, ότι αδυνατούμε να το υποστηρίξουμε επί της αρχής. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε την κυρία Σακοράφα.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Ράπτη Ζωή, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Στολτίδης Λεωνίδας, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Όπως είπα και πριν, θα διαβάσω τους φορείς. Έχει γίνει μία σύνθεση, από όσους έχουν προταθεί από όλα τα Κόμματα.

Είναι συνολικά 15 φορείς και είναι οι εξής: Η Ομοσπονδία Λειτουργών Μέσης Εκπαίδευσης, η ΟΛΜΕ, η Διδασκαλική Ομοσπονδία Ελλάδος, ο Σύνδεσμος Ιδιωτικών Σχολείων, η Ομοσπονδία Ιδιωτικών Εκπαιδευτικών Λειτουργών Ελλάδας, ΟΙΕΛΕ, η ΕΛΜΕ Προτύπων Πειραματικών Σχολείων, η Εταιρεία Ελλήνων Φιλολόγων, η Ομοσπονδία Εκπαιδευτικών Φροντιστών Ελλάδος, ΟΕΦΕ, η Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής, η Ένωση Εκπαιδευτικών Λειτουργών Ειδικής Αγωγής, η Πανελλήνια Επιστημονική Ένωση Διευθυντών Σχολικών Μονάδων, το Προεδρείο της Συνόδου των Πρυτάνεων, η Πανελλήνια Ομοσπονδία Συλλόγων Διδακτικού και Ερευνητικού Προσωπικού, ΠΟΣΔΕΠ, η ΕΣΑΜΕΑ, οι εκπρόσωποι από ΕΔΙΠ-ΕΤΕΠ και η Ομοσπονδία Διοικητικών Υπαλλήλων ΑΕΙ.

Τον λόγο έχει, ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Να κληθούν εκπρόσωποι των πολυτέκνων και των τριτέκνων. Μιλάμε όλοι για το δημογραφικό, για την υπογεννητικότητα, στην Ελλάδα. Δεν μπορούμε να τους αγνοήσουμε. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Υπάρχει μια κρίσιμη διάταξη, που αφορά στη διδασκαλία και στην εξέταση Λατινικών και Κοινωνιολογίας. Ορθώς, καλείτε την Πανελλήνια Ένωση Φιλολόγων, που θα αναφερθεί στο θέμα των Λατινικών, προφανώς. Δεν θα καλέσουμε και την Ένωση των Κοινωνιολόγων, να μιλήσουν για το θέμα αυτό, να ακούσουμε τι λένε;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν υπάρχει Πανελλήνια Ένωση Φιλολόγων. Εταιρεία Ελλήνων Φιλολόγων υπάρχει.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Αυτό λέω. Κοινωνιολόγων, έχουμε ζητήσει. Οι φιλόλογοι υπάρχουν. Είναι θέμα, που συζητείται, παντού.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Δεν ξέρω, αν το είπατε και εγώ δεν το άκουσα, δεν άκουσα να συμπεριλαμβάνεται στους φορείς η Ανώτατη Συνομοσπονδία Γονέων Μαθητών Ελλάδας, η ΑΣΓΜΕ. Καταλαβαίνετε και εσείς ότι να αποκλείονται οι γονείς από ένα τέτοιο νομοσχέδιο είναι αχαρακτήριστο. Ελπίζω να μην το άκουσα εγώ.

Και κάτι, ακόμα. Έχουμε προτείνει και τον Σύλλογο των Ελλήνων Κοινωνιολόγων. Αυτός είναι ο ακριβής τίτλος. Όπως, επίσης και τη Συντονιστική Επιτροπή των Μαθητών της Αθήνας. Είναι ένα νομοσχέδιο, που αφορά τους μαθητές, πάνω απ΄ όλα και μιλάμε για μαθητές, οι οποίοι είναι εκλεγμένοι από τα 15μελή.

Περιμένουμε απαντήσεις για τον αποκλεισμό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, ακούστε, κανένας αποκλεισμός. Έχουμε πει ότι θα μπορούν να δώσουν υπόμνημα και να διανεμηθεί.

Σας λέω, λοιπόν, το εξής, ότι είπαμε, από την αρχή, οι φορείς να είναι 14. Είναι 15, μαζί με την Ομοσπονδία Διοικητικών Υπαλλήλων ΑΕΙ, που προτείνατε, από το Κομμουνιστικό Κόμμα Ελλάδας.

Θα σας πω, λοιπόν, δεν έχει μπει κανένας εκπρόσωπος συλλόγων, που εκπροσωπούν μάθημα, που διδάσκεται στις εγκύκλιες σπουδές, όπως η Πληροφορική και άλλοι σύλλογοι εκπαιδευτικών. Οι υπόλοιποι θα στείλουν υπόμνημα. Ενημερώστε τους, θα αναγνώσω, αύριο, τα υπομνήματα, τα οποία θα μας έχουν στείλει και θα τα πούμε. Έχει γίνει σύνθεση φορέων που έχουν προταθεί από δύο και τρία Κόμματα, τους οποίους ανέγνωσα πιο πριν. Ούτως ή άλλως, με τηλεδιάσκεψη θα γίνει η συζήτηση. Προχωρούμε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Τότε, τι νόημα υπάρχει; Να κληθούν στη διαβούλευση οι τρίτεκνοι και οι πολύτεκνοι και να εκφράσουν τις απόψεις τους οι ίδιοι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι φορείς θα είναι αυτοί. Ενημερώστε τους υπόλοιπους φορείς να μας στείλουν υπόμνημα.

**ΜΕΡΟΠΗ ΤΖΟΥΦΗ:** Κύριε Πρόεδρε, μας στερείτε τη δυνατότητα, θα είμαστε μόνο δύο Βουλευτές, να κάνουμε ερωτήσεις στους φορείς. Εκτός από αυτό, που δεν ταιριάζει, με το επιδημιολογικό προφίλ, έχουμε κάνει συζήτηση με τον Πρόεδρο της Βουλής, δεν δίνετε τη δυνατότητα στους φορείς να έρθουν να εκφράσουν τη γνώμη τους. Σε άλλα νομοσχέδια, έχουν κληθεί μέχρι 25 και 30 φορείς, στο νομοσχέδιο Περιβάλλοντος και σε άλλα, που τα παρακολουθούμε από τη διαδικασία της Βουλής. Δεν μπορεί να στερήσετε αυτή τη δυνατότητα.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Να καλέσετε την Ομοσπονδία Πολυτέκνων και Τριτέκνων, εσείς, ο Πρόεδρος της Επιτροπής.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας λέω, λοιπόν, το εξής: Οι Βουλευτές έχουν τη δυνατότητα, στη συνεδρίαση των φορέων, να κάνουν παρέμβαση και να τοποθετηθούν και να κάνουν και ερωτήσεις στους φορείς.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Γονείς και μαθητές είναι οι άμεσοι ενδιαφερόμενοι. Δεν πρέπει να έρθουν εδώ να τους ακούσουμε τι λένε; Τι συμπεριφορά είναι αυτή;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Υφυπουργός, ο κ. Διγαλάκης.

**ΒΑΣΙΛΕΙΟΣ ΔΙΓΑΛΑΚΗΣ (Υφυπουργός Παιδείας και Θρησκευμάτων):** Καλό μήνα, και καλή εβδομάδα και από εμένα.

Θα αναφερθώ στους τρεις άξονες, που αφορούν την ανώτατη εκπαίδευση, στα ξενόγλωσσα προγράμματα σπουδών, στο θέμα των μετεγγραφών και στην εκλογή πρυτανικών αρχών. Θα ξεκινήσω από αυτό, που είναι το πιο σημαντικό. Και είναι το πιο σημαντικό, γιατί αντικατοπτρίζει το πανεπιστήμιο, το οποίο εμείς θέλουμε, ένα πανεπιστήμιο εξωστρεφές, ένα πανεπιστήμιο διεθνοποιημένο, ένα πανεπιστήμιο, το οποίο θα ανταγωνίζεται τα καλύτερα πανεπιστήμια, στον κόσμο.

Άκουσα, πριν, από τον κύριο Φίλη, ότι έφεραν τις διατάξεις για τα ξενόγλωσσα προγράμματα σπουδών, το 2017 και αυτό είναι αλήθεια. Κύριε Φίλη, ρητορική ερώτηση: Πόσα ξενόγλωσσα προγράμματα σπουδών ιδρύθηκαν από τότε, όταν για κάθε ένα από αυτά θα πρέπει να βγει μία υπουργική απόφαση και να γίνει σε συνεργασία με το διεθνές; Το αποτέλεσμα δείχνει την ποιότητα αυτών των διατάξεων.

Εμείς λέμε ότι θέλουμε να ενισχύσουμε το αυτοδιοίκητο, θέλουμε να ενισχύσουμε την εξωστρέφεια των πανεπιστημίων και γι’ αυτόν το λόγο τα ξενόγλωσσα προγράμματα σπουδών ιδρύονται, με απόφαση της Συγκλήτου, όχι Υπουργού και χωρίς συνεργασία με το διεθνές.

Σας άκουσα να λέτε, ότι με αυτόν τον τρόπο, ανοίγουμε το πανεπιστήμιο, το κάνουμε μπίζνα, προγράμματα σπουδών, χωρίς κανένα έλεγχο, τα οποία θα λειτουργούν, παράλληλα. Ένα παράλληλο, δηλαδή, πανεπιστήμιο, με αυτό που, ήδη, έχουμε. Κύριε Φίλη, ο κρατισμός δεν είναι συνώνυμο της ποιότητας. Δεν σημαίνει ότι αν ενισχύσεις το αυτοδιοίκητο στο πανεπιστήμιο, αυτό θα σημαίνει και αυτόματα υποβάθμιση του επιπέδου των σπουδών. Τι κάνουμε, λοιπόν. Η απόφαση της Συγκλήτου περιλαμβάνει το περιεχόμενο, το πρόγραμμα σπουδών, τον αριθμό των εισακτέων, τα κριτήρια επιλογής, τα τέλη φοίτησης, τον προϋπολογισμό, χωρίς επιβάρυνση του κρατικού προϋπολογισμού, τη μελέτη σκοπιμότητας, επιστημονική και επιστημολογική μελέτη, όπου όλος αυτός ο φάκελος, πριν ξεκινήσει το ξενόγλωσσο πρόγραμμα σπουδών, υποβάλλεται στην Εθνική Αρχή Ανώτατης Εκπαίδευσης, προκειμένου να πιστοποιηθεί. Στη συνέχεια, αξιολογείται, περιοδικά, κατά τη διάρκεια της λειτουργίας του.

Ποια είναι τα οφέλη, πέραν του ότι δημιουργούνται πρόσθετοι πόροι για το ελληνικό πανεπιστήμιο, ποιοι θα διδάξουν; Προσέξατε, στις διατάξεις, ποιος πρόκειται να διδάξει σε αυτά τα προγράμματα σπουδών; Πρόσθετα, με το υπάρχον διδακτικό προσωπικό, καθηγητές, μέλη ΔΕΠ, ΕΔΙΠ, ΕΤΕΠ, που θα μπορούν να διδάξουν, επιπλέον των υποχρεώσεων, τις οποίους έχουν στα κανονικά προγράμματα σπουδών. Δίνουμε τη δυνατότητα σε νέους Έλληνες επιστήμονες, είτε από το εξωτερικό είτε από την Ελλάδα, να έρθουν και να διδάξουν, σε αυτά τα ξενόγλωσσα προγράμματα σπουδών. Είναι ο καλύτερος τρόπος, το ελληνικό πανεπιστήμιο να συμβάλει στην αντιστροφή του brain drain και να το κάνει brain gain.

Ένα όφελος των ξενόγλωσσων προγραμμάτων σπουδών είναι ότι στα προγράμματα αυτά θα μπορούν να διδάσκουν, πέραν του προσωπικού των πανεπιστημίων ΔΕΠ – ΕΔΙΠ -ΕΤΕΠ, οι οποίοι μπορεί να διδάσκουν με πρόσθετη απασχόληση, πέραν των κανονικών τους υποχρεώσεων, μπορούν να διδάσκουν, στα προγράμματα αυτά, νέοι Έλληνες επιστήμονες οι οποίοι είτε βρίσκονται στην Ελλάδα είτε έχουν φύγει στο εξωτερικό και με αυτό τον τρόπο ενισχύουμε, αντιστρέφουμε το brain drain και μπορούμε να φέρουμε πίσω τα παιδιά, τους Έλληνες επιστήμονες στο ελληνικό πανεπιστήμιο.

Είναι προγράμματα, τα οποία ενισχύουν τη διεπιστημονικότητα, ενισχύουν τις συνεργασίες, ενισχύουν την καλύτερη δυνατή αξιοποίηση των πόρων, που έχει το ελληνικό πανεπιστήμιο και την ανταγωνιστικότητα του. Θα δώσω ένα παράδειγμα, ένα πρόγραμμα διπλής ειδίκευσης. Τι είναι τα Joint degrees; Είναι διπλώματα, προγράμματα σπουδών, τα οποία καλύπτουν δύο επιστημονικά πεδία και τα οποία αναπτύσσονται, ισομερώς, θα έλεγα, στη διάρκεια του προγράμματος σπουδών, έτσι ώστε να καλλιεργηθεί η διεπιστημονικότητα και έχουμε ένα πολύ πρόσφατο παράδειγμα, με την πανδημία, όπου ένα τμήμα Ιατρικής, με ένα τμήμα Μαθηματικών, θα μπορούσαν να συνεργαστούν και να δώσουν ένα πρόγραμμα σε μαθηματική μοντελοποίηση, για επιδημιολογικά μοντέλα. Είναι προγράμματα σύγχρονα, τα Joint, τα double, τα ξενόγλωσσα προγράμματα σπουδών, που ενισχύουν την εξωστρέφεια, ενισχύουν τις συνεργασίες, με τα ξένα πανεπιστήμια, φέρνουν το ελληνικό πανεπιστήμιο να μπορεί να ανταγωνιστεί, ευθέως, τα καλύτερα ξένα πανεπιστήμια. Βέβαια, κάποιες διατάξεις, που υπάρχουν στα προγράμματα αυτά, στις ρυθμίσεις, που έχουμε φέρει, αφορούν και τις διευκολύνσεις και την εξυπηρέτηση, που παρέχει στους ξένους φοιτητές, γιατί δεν μπορείς να αναπτύξεις ξενόγλωσσα προγράμματα σπουδών, να φέρεις ξένους φοιτητές, αν δεν έχεις και τις υποδομές και τις διαδικασίες εκείνες, που θα τους διευκολύνουν. Υπάρχουν, λοιπόν, ρυθμίσεις, υπάρχουν μονάδες υποστήριξης των αλλοδαπών φοιτητών στα πανεπιστήμια και παράλληλα, διαδικασίες, με τις οποίες μπορούν οι αλλοδαποί φοιτητές να παίρνουν, γρήγορα, άδεια παραμονής, αντί να τους στέλνουμε στη μία περιφερειακή διεύθυνση και στην άλλη.

Τέλος, ήθελα να αναφερθώ στο θέμα της ανταπόκρισης, που βρήκαν αυτά τα προγράμματα σπουδών και συζητήθηκε το θέμα αυτό, με τους φορείς, στα πλαίσια της διαβούλευσης, αλλά και με τη Σύνοδο Πρυτάνεων, γιατί νομίζω ότι άκουσα, προηγουμένως, ότι μας ζητήθηκε να τα πάρουμε πίσω.

Θα διαβάσω από το δελτίο τύπου, που εξέδωσε η Σύνοδος Πρυτάνεων, το Νοέμβριο 2019:

«Τα πανεπιστήμια θεωρούν ότι η ενίσχυση της διεθνοποίησης τους είναι απαραίτητη προϋπόθεση, για τη λειτουργία και διάκρισή τους στο νέο παγκόσμιο χώρο της τριτοβάθμιας εκπαίδευσης και την επιτυχή αντιμετώπιση των νέων προκλήσεων. Για το σκοπό αυτόν, είναι απαραίτητη η απλοποίηση του θεσμικού πλαισίου για την παροχή ξενόγλωσσων προγραμμάτων σπουδών, σε όλα τα επίπεδα. Τα τμήματα πρέπει να έχουν τη δυνατότητα να αναπτύσσουν ξενόγλωσσα προγράμματα σπουδών, μετά από αποφάσεις της συνέλευσης και έγκριση της Συγκλήτου, χωρίς την υποχρεωτική εμπλοκή τρίτων.».

Αυτή την απόφαση θα την καταθέσω στα πρακτικά. Θα μου πείτε ότι ήταν πολύ νωρίς, το Νοέμβριο, έγινε και δεύτερη Σύνοδος, μεταγενέστερα, στις 29 Απριλίου, έκτακτη Σύνοδος, με την οποία συζήτησα τις διατάξεις του νομοσχεδίου, οι οποίες ήταν πλέον σε διαβούλευση.

Θα διαβάσω και από αυτή τη Σύνοδο των Πρυτάνεων:

«Η Σύνοδος χαιρετίζει την πρωτοβουλία του Υπουργείου Παιδείας, για την ίδρυση και λειτουργία ξενόγλωσσων προπτυχιακών προγραμμάτων σπουδών και θερινών σχολείων από τα πανεπιστήμια. Αυτή η νομοθετική ρύθμιση ενισχύει το αυτοδιοίκητο των ιδρυμάτων και την εξωστρέφειά τους.».

Άρα, όχι μόνο δεν μας ζήτησε η Σύνοδος να τα πάρουμε πίσω, αλλά, αντίθετα, είναι απολύτως θετικοί στις διατάξεις και για τα ξενόγλωσσα προγράμματα και για τις μετεγγραφές, στις οποίες θα σταθώ, στη συνέχεια.

*Στο σημείο αυτό ο Υφυπουργός, κ. Βασίλειος Διγαλάκης, καταθέτει τα δυο έγγραφα στα πρακτικά.*

Τώρα, ακούστηκε επίσης, ότι τα ξενόγλωσσα προγράμματα σπουδών έχουν προβλήματα αντισυνταγματικότητας είτε προβλήματα με το ευρωπαϊκό δίκαιο. Τα ξενόγλωσσα προγράμματα σπουδών απευθύνονται αποκλειστικά σε αλλοδαπούς φοιτητές. Είναι αυτόνομα προγράμματα, που το περιεχόμενό τους διακρίνεται πλήρως από τα λοιπά προγράμματα σπουδών. Είναι αντισυνταγματικά, επειδή μπαίνουν τέλη φοίτησης; Το Σύνταγμα δεν παραβιάζεται, καθώς η υποχρέωση παροχής δωρεάν τριτοβάθμιας εκπαίδευσης αφορά, αποκλειστικά, τους Έλληνες φοιτητές. Αυτά τα προγράμματα απευθύνονται σε αλλοδαπούς φοιτητές. Αφετέρου η ενωσιακή νομοθεσία δεν θέτει περιορισμούς, σχετικά με την εκπαίδευση, που παρέχεται, σε χώρες - κράτη μέλη της Ένωσης. Κάθε ευρωπαϊκή χώρα έχει διαφορετική προοπτική, ως προς το θέμα της επιβολής ή μη διδάκτρων.

Πάμε τώρα στο θέμα της ίσης μεταχείρισης και της μη διάκρισης των Ευρωπαίων πολιτών. Ακούστηκε ότι, επειδή βάζουμε δίδακτρα στους αλλοδαπούς, που μπορεί να περιλαμβάνουν και Ευρωπαίους πολίτες, παραβιάζεται η αρχή της μη διάκρισης της ευρωπαϊκής νομοθεσίας. Εδώ, λοιπόν, θέλω να πω ότι δεν εισάγουμε αυτό το πλαίσιο, καταργώντας το παλιό. Οι αλλογενείς ή αλλοδαποί και επομένως και οι πολίτες της Ευρωπαϊκής Ένωσης έχουν δικαίωμα, με το υφιστάμενο πλαίσιο, να μπουν, με ποσοστό, στα υφιστάμενα προγράμματα σπουδών.

Παράλληλα με αυτό, μπορούν να εγγραφούν και να φοιτήσουν και στα νέα προγράμματα, τα οποία θα είναι ξενόγλωσσα, με δίδακτρα και επομένως, μη καταργώντας την αρχική δυνατότητα, που είχαν, να έχουν πρόσβαση στα υπάρχοντα προγράμματα, απολαμβάνουν, ακριβώς, τα ίδια δικαιώματα και παροχές με τους Έλληνες πολίτες.

Τέλος, θα μπορούσε κανείς να πει ότι ο αποκλεισμός των Ελλήνων είναι πιθανότατα μια αντίστροφη δυσμενής διάκριση, έναντι των Ευρωπαίων. Και αυτό, όμως, δεν ισχύει. Είναι επιτρεπτό, σε ορισμένες περιπτώσεις, καθώς από το ισχύον καθεστώς διασφαλίζεται πλήρως η πρόσβαση των Ελλήνων πολιτών στο αγαθό της δημόσιας εκπαίδευσης.

Αυτά, λοιπόν, περί της αντισυνταγματικότητας και της μη αποδοχής στα ξενόγλωσσα προγράμματα σπουδών από την πανεπιστημιακή κοινότητα.

Θα περάσω στο θέμα των μετεγγραφών. Το 2019 -2020 είχαμε 78.335 εισακτέους και 9.750 μετεγγραφές, δηλαδή, ποσοστό, περίπου, 12,5%. Το πρόβλημα, λοιπόν, δεν είναι από τον αριθμό των μετεγγραφών, το πρόβλημα είναι από τη μη ομοιόμορφη κατανομή των μετεγγραφών, καθώς οι περισσότεροι συγκεντρώνονται σε τμήματα της Αθήνας και της Θεσσαλονίκης, υπερφορτώνοντας τα τμήματα αυτά και παράλληλα, αποδυναμώνοντας τα περιφερειακά ΑΕΙ και τους λόγους, για τους οποίους αναπτύχθηκαν τα πανεπιστήμια, στην περιφέρεια. Αναπτύχθηκαν για να τονώσουν την ανάπτυξη στην περιφέρεια και με τον τρόπο αυτόν, χάνουν τους φοιτητές τους, οι οποίοι συγκεντρώνονται στα πανεπιστήμια της Αθήνας και της Θεσσαλονίκης.

Τώρα, τι θα θέλαμε, ιδανικά; Ιδανικά, θα έπρεπε το ακαδημαϊκό κομμάτι της εισαγωγής ενός φοιτητή σε ένα πανεπιστήμιο να αποσυνδεθεί, πλήρως, από το κομμάτι της φοιτητικής μέριμνας. Δεν είναι οι μετεγγραφές λύση στο πρόβλημα της φοιτητικής μέριμνας, όπου δίνουμε τη δυνατότητα, προσπαθώντας να λύσουμε, μάλλον, το κοινωνικό ζήτημα, επιτρέπουμε μετεγγραφές, υπερφορτώνοντας τα πανεπιστήμια του κέντρου και αποψιλώνοντας τα πανεπιστήμια της περιφέρειας.

Είχαμε περιπτώσεις μετεγγραφών σε τμήματα, με βάση 18.000 μόρια. Δέχτηκαν φοιτητές από μετεγγραφές, από τμήματα, που δημιουργήθηκαν, με τις μεταρρυθμίσεις του κυρίου Γαβρόγλου, με βάση 4.500 μόρια. Δεν χρειάζεται να αναφερθώ σε συγκεκριμένα τμήματα, αλλά τα νούμερα είναι πραγματικά. Φοιτητής από τμήμα, με 4.550 μόρια, μετεγράφηκε σε τμήμα με 18.000 μόρια.

Αυτό, λοιπόν, τι πρόβλημα δημιουργεί; Δημιουργεί πρόβλημα, πρώτα – πρώτα, αδικίας. Είναι άδικο για φοιτητές, που δε μπόρεσαν να μπουν στο τμήμα, που έχει βάση 18.000 μόρια, να βλέπουν άλλους φοιτητές, με πολύ χαμηλότερη επίδοση, να καταφέρνουν να πάνε σε εκείνο το τμήμα. Δημιουργεί προβλήματα στην ακαδημαϊκή λειτουργία, καθώς έχεις φοιτητές διαφορετικών ταχυτήτων, μέσα στο ίδιο τμήμα, με αποτέλεσμα να μην μπορεί να προχωρήσει η εκπαιδευτική διαδικασία. Τέλος, ενισχύει και αυξάνει τον αριθμό των λιμναζόντων και των αιώνιων φοιτητών.

Γι' αυτόν, λοιπόν, το λόγο, καθιερώνουμε τη βάση μετεγγραφής. Ένα ακαδημαϊκό κριτήριο, που λέει ότι για να πας σε ένα τμήμα, θα πρέπει να έχεις πιάσει ένα βαθμό, κοντά στη βάση εισαγωγής του συγκεκριμένου τμήματος. Και αυτή η διάταξη είχε πολύ καλή αποδοχή από τους φορείς, με τους οποίους συζητήθηκε και θα ήθελα να πω εδώ, ότι υπάρχουν και άλλες διατάξεις, στο πλαίσιο των μετεγγραφών, στις οποίες θα αναφερθώ, στη συζήτηση επί των άρθρων.

Εξορθολογισμός οικονομικών και κοινωνικών κριτηρίων, έμφαση σε πολυμελείς, πολύτεκνες και τρίτεκνες οικογένειες και επίσης, μια καινοτομία, που αφορά τη μετακίνηση σε τμήμα του ίδιου επιστημονικού πεδίου.

Είναι λογικό ότι κάποιοι δεν θα μπορέσουν να πάρουν μετεγγραφή, λόγω του βαθμολογικού κριτηρίου. Τι κάνουμε με αυτούς; Γιατί μπορεί να έχουν πραγματικά λόγους, για τους οποίους πρέπει να μετακινηθούν, σε μία άλλη πόλη. Τους επιτρέπουμε, λοιπόν, να μπορούν να μετακινηθούν σε ένα τμήμα, το οποίο δεν είναι αντίστοιχο, αλλά είναι στο ίδιο επιστημονικό πεδίο και θα δώσω ένα παράδειγμα. Ηλεκτρολόγος φοιτητής, ο οποίος έχει μπει στο Τμήμα Ηλεκτρολόγων Μηχανικών, στην Κοζάνη και μιλάω τώρα, για την περσινή ακαδημαϊκή χρονιά, με 13.730 μόρια, βάση εισαγωγής, θέλει να πάει, στην Αθήνα, για κοινωνικούς - οικονομικούς λόγους. Οι Ηλεκτρολόγοι του Μετσόβιου έχουν βάση, που είναι περίπου 5.000 μόρια, παραπάνω, 18.314. Δεν μπορεί να πάει, με τις νέες διατάξεις, εκεί. Του δίνεται, όμως, η δυνατότητα να πάει στους Μηχανικούς Πληροφορικής και Υπολογιστών του Πανεπιστημίου Δυτικής Αττικής, το οποίο, επίσης, είναι στην Αθήνα, έχει επίσης, παρεμφερές αντικείμενο και έχει και φοιτητές, οι οποίοι είναι στο ίδιο επίπεδο με αυτό, που είχε ο φοιτητής, που μπήκε στους Ηλεκτρολόγους, στην Κοζάνη. Πετυχαίνουμε, λοιπόν, με αυτόν τον τρόπο, αντισταθμίζοντας το βαθμολογικό κριτήριο, το επιθυμητό, που είναι μια πιο ομοιόμορφη κατανομή στις μετεγγραφές.

Θα κλείσω, με το θέμα της ανάδειξης των Πρυτανικών Αρχών. Είμαστε συνεπείς στις δεσμεύσεις. Καταρχήν, η αλλαγή στον τρόπο εκλογής των Πρυτανικών Αρχών ξεκινάει από ένα ενιαίο ψηφοδέλτιο Πρύτανη - Αντιπρυτάνεων. Αυτό για ποιο λόγο; Γιατί, βοηθά την κυβερνησιμότητα στο Πανεπιστήμιο, βοηθάει την Πρυτανική Αρχή να έχει ένα ενιαίο όραμα και μια κοινή στρατηγική. Θα αναφέρω παράδειγμα πραγματικό από ελληνικό πανεπιστήμιο, στο οποίο, ο Αντιπρύτανης Οικονομικών δεν ψήφισε τον προϋπολογισμό του ιδρύματος, τον οποίο, στη συνέχεια, ήταν αυτός, που ήταν αρμόδιος να εφαρμόσει. Τα πανεπιστήμια μας θέλουν αποτελεσματική διακυβέρνηση, για να μπορέσουν να πάνε μπροστά.

Εκλεκτορικό Σώμα. Ορίζουμε ότι το Εκλεκτορικό Σώμα θα απαρτίζεται από τα μέλη ΔΕΠ και τους υπηρετούντες λέκτορες. Για ποιο λόγο γίνεται αυτό; Γίνεται, με βάση την αρχή του εκλέγειν και εκλέγεσθαι, δηλαδή, όποιοι δυνητικά, στο μέλλον, μετά την εξέλιξή τους, έχουν τη δυνατότητα να είναι υποψήφιοι, είτε για θέση Πρύτανη, είτε για θέση Αντιπρύτανη, αυτοί μπορούν να ψηφίσουν στην εκλογή Πρύτανη και Αντιπρύτανη. Είναι αυτό έλλειψη δημοκρατίας; Όχι. Όλοι οι φορείς του πανεπιστημίου εκπροσωπούνται στα ανώτατα διοικητικά όργανα του ιδρύματος, των σχολών και των τμημάτων, στη Σύγκλητο, στις γενικές συνελεύσεις και αυτό θα εξακολουθήσει να ισχύει. Ο λόγος, που γίνεται αυτό, είναι, αφενός η αρχή του εκλέγειν και εκλέγεσθαι, αφετέρου, γιατί, ο Πρύτανης είναι μεν το ανώτατο διοικητικό όργανο του ιδρύματος, αλλά τα καθήκοντά του είναι, σε πάρα πολύ μεγάλο βαθμό, ακαδημαϊκά και κρίνεται και το ακαδημαϊκό του προφίλ.

Επαναφέρουμε την ηλεκτρονική ψηφοφορία, που έχει χρησιμοποιηθεί, είναι αποτελεσματική και τέλος, την τετραετή θητεία. Ο λόγος είναι ότι θεωρούμε ότι μία θητεία τριών ετών, που είχε θεσμοθετηθεί, πρόσφατα, από τον κ. Γαβρόγλου, δεν επαρκεί, προκειμένου μια Πρυτανική Αρχή να μπορέσει να εφαρμόσει ένα πρόγραμμα. Είναι πολύ σύντομο το χρονικό διάστημα. Επομένως, επανερχόμαστε στην τετραετή θητεία.

Αυτά είναι, σε γενικές γραμμές οι διατάξεις περί της Ανώτατης. Σας ευχαριστώ, θα πούμε περισσότερα στη συζήτηση επί των άρθρων. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κύριε Υπουργέ.

Πρέπει να κάνω μία ανακοίνωση. Θα προσθέσουμε άλλους δύο φορείς: Την Ανώτατη Συνομοσπονδία Γονέων Μαθητών Ελλάδας και τον εκπρόσωπο των γονέων από τα Ιστορικά Πρότυπα Σχολεία.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Οι Κοινωνιολόγοι; Δεν θα έρθουν;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν βάλαμε εκπρόσωπο από κανένα σχολείο.

**ΜΕΡΟΠΗ ΤΖΟΥΦΗ:** Οι γονείς του «Μαρασλείου»; Έχω κάνει προσωπικό αίτημα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επαναλαμβάνω. Ανώτατη Συνομοσπονδία Γονέων Μαθητών Ελλάδας, (ΑΣΓΜΕ) και οι γονείς εκπροσώπων των Ιστορικών Πρότυπων Σχολείων.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Δεν είναι εικόνα αυτή…

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Προχωρούμε, με τονκατάλογο των ομιλητών Βουλευτών.

Ο κ. Ταραντίλης έχει το λόγο.

**ΧΡΗΣΤΟΣ ΤΑΡΑΝΤΙΛΗΣ:** Ευχαριστώ, κύριε Πρόεδρε.Καλησπέρα σας. Κυρίες και κύριοι Βουλευτές, θα επικεντρωθώ στην ομιλία μου στις αρχές, που, κατά τη δική μου άποψη, αναδεικνύονται από τις ρυθμίσεις του νομοσχεδίου της Κυβέρνησης για την αναβάθμιση της εκπαίδευσης.

Κύριοι αξιακοί πυλώνες, θα έλεγα, αυτού του νομοσχεδίου είναι η αριστεία, ο εκσυγχρονισμός, η αξιολόγηση και η εξωστρέφεια. Όσον αφορά στον πρώτο πυλώνα της αριστείας, η έκταση των ρυθμίσεων, αλλά και η αύξηση του αριθμού των Προτύπων Σχολείων είναι ενδεικτικές της σημασίας, που αποδίδουμε στην αριστεία, για την αναβάθμιση του εκπαιδευτικού συστήματος, στη χώρα μας. Ενός συστήματος, που δίνει ίσες ευκαιρίες, σε όλους, ενός συστήματος, που αναδεικνύει αξιοκρατικά τους άριστους, ενός συστήματος, που είναι ανοιχτό σε νέες μεθόδους μάθησης και εκπαίδευσης, απαντώντας, με αυτόν τον τρόπο στην απαίτηση προόδου.

Δεύτερος πυλώνας του νομοσχεδίου είναι ο εκσυγχρονισμός του σχολείου, ώστε να συμβαδίζει, με τις ανάγκες της εποχής. Στον άξονα αυτόν, κινείται η πιλοτική ένταξη νέων θεματικών στο σχολικό πρόγραμμα. Τα εργαστήρια δεξιοτήτων εφαρμόζονται, πιλοτικά και ο στόχος είναι να αρχίσουν οι μαθητές μας να εξοικειώνονται με θεματικές, που καλλιεργούν ήπιες δεξιότητες (soft skills), όπως τα ξέρουμε, δεξιότητες, που δρουν, συμπληρωματικά μεν, αλλά ουσιαστικά και αποτελεσματικά προς τη γνώση, βοηθώντας τους μαθητές μας να κάνουν, τι; Να λειτουργούν και να εξελίσσονται μέσα στις ομάδες, καθώς και να έχουν τη δυνατότητα να εφαρμόζουν στην πράξη αυτά, που ξέρουν, σε διαφορετικά δεδομένα και σε διαφορετικές καταστάσεις.

Παραδείγματα, όπως η κριτική σκέψη, η επίλυση προβλημάτων, η δημιουργικότητα η συνεργασία, η επικοινωνία, ο ψηφιακός και τεχνολογικός γραμματισμός είναι απλά κάποια από αυτές τις προσωπικές, θα τις έλεγα, ικανότητες, που χρειάζονται, πραγματικά, να αναπτυχθούν, για να μεγιστοποιηθεί η δύναμη της γνώσης, καθώς επίσης και να συμβάλουν στη σφαιρική ανάπτυξη της προσωπικότητας των μαθητών μας.

Τον ίδιο σκοπό ενός σύγχρονου σχολείου, που ενισχύει τις βασικές ικανότητες των μαθητών για την ανάπτυξή τους στο σύγχρονο διασυνοριακό, διαπολιτισμικό και ψηφιακό περιβάλλον, υπηρετεί η πιλοτική εισαγωγή στο Νηπιαγωγείο της δημιουργικής ενασχόλησης με την αγγλική γλώσσα, όπως ακριβώς γίνεται σε πάρα-πάρα πολλές χώρες στο εξωτερικό. Η αύξηση των ωρών διδασκαλίας των αγγλικών στις πρώτες τάξεις του δημοτικού και η έμφαση στο μάθημα της πληροφορικής.

Τρίτος πυλώνας του νομοσχεδίου είναι η αξιολόγηση. Η αξιολόγηση, στο συγκεκριμένο νομοσχέδιο, έχει διττό σκοπό. Αφενός είναι προαπαιτούμενο της αξιοκρατίας, που με τη σειρά της, προφανώς, αποτελεί διαχρονικά ενεργό κοινωνικό και πολιτικό ζητούμενο και αφετέρου, αξιοποιείται, με τη συνεχή βελτίωση και την ποιοτική αναβάθμιση του εκπαιδευτικού συστήματος.

Ενδεικτικά, στο πλαίσιο αυτό, ενισχύεται το διπλό σύστημα εσωτερικής και εξωτερικής αξιολόγησης, σε όλες τις σχολικές μονάδες.

Στην ίδια κατεύθυνση της ενίσχυσης της αξιολόγησης, αυτή τη φορά, των μαθητών, η επαναφορά της Τράπεζας Θεμάτων, για τις προαγωγικές και τις απολυτήριες εξετάσεις, διασφαλίζει όρους διαφάνειας, αντικειμενικότητας, ίσου μέτρου κρίσης στο εξεταστικό σύστημα, για όλους τους μαθητές είτε των δημόσιων είτε των ιδιωτικών σχολείων. Επιπλέον, καθιερώνεται, για πρώτη φορά, πρόσθετο ακαδημαϊκό κριτήριο, για τις μετεγγραφές φοιτητών, εξαρτώμενο από τα μόρια, που έχει πάρει ο υποψήφιος φοιτητής, στις πανελλαδικές εξετάσεις, τα οποία δεν μπορεί να υπολείπονται σημαντικά και συγκεκριμένα 2.750 μόρια της βάσης εισαγωγής του τμήματος, που θέλει να μετεγγραφεί, δηλαδή, απόλυτα λογικό.

Τέταρτος πυλώνας είναι η εξωστρέφεια. Ενδεικτικά και πάλι: Όργανο εξωστρέφειας σίγουρα αποτελεί το Συμβούλιο στήριξης του σχολείου, στο οποίο, ουσιαστικά, θα έλεγα ότι δημιουργείται μια νέα διαλεκτική σχέση, μεταξύ του σχολείου και της τοπικής κοινωνίας, όπου λειτουργεί, με την ανάπτυξη δράσεων προσφοράς και τη συμμετοχή σε πολιτισμικές δραστηριότητες. Ομοίως εξωστρεφή επιδιώκεται να είναι και τα πρότυπα και πειραματικά σχολεία, προκειμένου να διασφαλιστεί η διάχυση των βέλτιστων πρακτικών, σε όλο τον εκπαιδευτικό ιστό. Η συνεργασία με ελληνικά και ξένα πανεπιστήμια, ερευνητικά κέντρα, κοινωφελή ιδρύματα, η δημιουργία ομίλων, με ποικίλα αντικείμενα, στους οποίους ομίλους, θα μπορούν να συμμετέχουν και παιδιά από άλλα δημόσια σχολεία, είναι σίγουρα και ξεκάθαρα, πρακτικές εξωστρέφειας, που φέρνουν τις σχολικές κοινότητες σε γόνιμη διεπαφή μεταξύ τους, σε θέματα και σε περιβάλλοντα, εκτός του σχολικού περίβολου.

Τέλος, η εξωστρέφεια προωθείται, προφανώς και στην τριτοβάθμια εκπαίδευση. Πρώτον, η διοργάνωση ξενόγλωσσων προγραμμάτων σπουδών από τα πανεπιστήμια, χωρίς να απαιτείται η σύμπραξη του Διεθνούς Πανεπιστημίου και οπωσδήποτε, το ανέφερε και ο κ. Υπουργός, χωρίς την υπογραφή του Υπουργού, όπως ίσχυε, περιοριστικά, μέχρι και σήμερα. Δεύτερον, η ανάπτυξη κοινών και διπλών προγραμμάτων σπουδών, όπως ανέφερε ο κ. Υπουργός, μεταξύ ελληνικών και ξένων πανεπιστημίων και τρίτον, η δημιουργία θερινών προγραμμάτων στα πανεπιστήμιά μας. Αυτές οι τρεις δράσεις, αυτές οι τρεις πρωτοβουλίες, που, ενδεικτικά, ανέφερα, σίγουρα, ενισχύουν το διεθνή χαρακτήρα των πανεπιστημίων μας και κατ' επέκταση την εξωστρέφεια. Δεν θα πω άλλα. Έχουμε και άλλες μέρες μπροστά μας. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Οι ομιλητές είναι: Ο κ. Κωνσταντόπουλος, ο κ. Φωτήλας, η κυρία Αναγνωστοπούλου, ο κ. Κέλλας, ο κ. Μπούμπας, ο κ. Συντυχάκης, η κυρία Ξενογιαννακοπούλου, η κυρία Χρηστίδου, ο κ. Κωτσός, η κυρία Γκαρά, ο κ. Κεγκέρογλου, ο κ. Μάρκου και ο κ. Μπουρνούς, που θα μιλήσει πρώτος, αύριο, στην επί των άρθρων συνεδρίαση.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρίες και κύριοι Υπουργοί, αγαπητοί συνάδελφοι, το σχέδιο νόμου, αλλά και η σημερινή τοποθέτηση των Υπουργών Παιδείας περιγράφεται, ως μία επιστροφή στην κανονικότητα. Μια κανονικότητα, που βιώσαμε, ήδη, από το πρώτο διάστημα ανάληψης των κυβερνητικών καθηκόντων της Ν.Δ. και περιλαμβάνει, κατά τη γνώμη μας, την κακή και αποσπασματική νομοθέτηση, την απουσία διαλόγου - το είδαμε και σήμερα - και μάλιστα, εδώ ξανακαλώ το Προεδρείο να δώσει τη δυνατότητα σε όλους όσους θέλουν να συμμετάσχουν σε αυτήν την πολύ σημαντική διαδικασία, στον κόσμο, δηλαδή, της εκπαίδευσης, στους συνδικαλιστικούς φορείς, στους γονείς και στους μαθητές. Βεβαίως, έχουμε συναντήσει και τον αιφνιδιασμό, αλλά θα έλεγα κυρίως, την αποθέωση της επικοινωνιακής πολιτικής, σε βάρος των ουσιαστικών προβλημάτων, που πράγματι, αντιμετωπίζει η εκπαίδευση, στη χώρα μας. Μιας κανονικότητας, που αποστρέφεται τα δημόσια αγαθά, που δίνει εσκεμμένα χώρο στα ιδιωτικά συμφέροντα και βέβαια, στο όνομα της καινοτομίας και της προοδευτικότητας, όπως την αντιλαμβάνονται οι οπαδοί του νεοφιλελευθερισμού, συνειδητά, υποβαθμίζει τα δημόσια σχολεία και τα πανεπιστήμια.

Στο πλαίσιο, λοιπόν, αυτό ο τίτλος του νομοσχεδίου «Αναβάθμιση του Σχολείου», φαντάζει το λιγότερο ειρωνικός και υποκριτικός, διότι, δυστυχώς, στο σύνολό του και αυτές οι ρυθμίσεις, όπως και οι προηγούμενες, δεν αναβαθμίζουν το σχολείο, αλλά υποβαθμίζουν το δημόσιο εκπαιδευτικό σύστημα.

Ξεκινάω από την πρωτοβάθμια και δευτεροβάθμια εκπαίδευση. Είναι μια νομοθετική πρωτοβουλία, που, δυστυχώς, αναδύει το συντηρητισμό και τον αυταρχισμό. Πώς να σχολιάσει κανείς, άραγε, την ανάγκη αναγραφής της διαγωγής στα απολυτήρια των παιδιών; Μια ρύθμιση, που μπορεί να τα συνοδεύει για όλη τους τη ζωή. Υπάρχει βαριά κοινωνική ιστορική εμπειρία και βλέπουμε να ξαναγυρίζουμε πολλά χρόνια πίσω. Βλέπουμε μια επιλογή ποινικοποίησης και καταστολής και, βέβαια, στο ίδιο μήκος κύματος, η επαναφορά των πολυήμερων αποβολών, αντί για την προσπάθεια της πειθούς και της εγκαθίδρυσης μιας αληθινής δημοκρατίας, μέσα στα σχολειά μας.

Την ίδια στιγμή, βλέπουμε ότι αυξάνουν οι περιορισμοί και οι αποκλεισμοί. Τα σχολεία μετατρέπονται σε διαρκή εξεταστικά κέντρα, προφανώς, σε βάρος της διδασκαλίας και της ζητούμενης από όλους ποιότητας των σπουδών. Επανέρχεται η αποτυχημένη Τράπεζα των Θεμάτων που ήταν και είναι καταγεγραμμένο ότι αύξησε τη σχολική διαρροή στο παρελθόν και είναι και η «χαρά των φροντιστηρίων».

Από την άλλη μεριά, ακούμε πάρα πολλά πράγματα για την πολυδιαφημισμένη αριστεία και τα σχολεία πρότυπα για λίγους. Θα συμφωνήσω με την κυρία Κεφαλίδου ότι πράγματι υπάρχουν παιδιά, που έχουν τη σφραγίδα της δωρεάς και μπορούν να προχωρήσουν. Αυτό είναι το ζητούμενο; Το ζητούμενο είναι τι κάνει κανείς για τη μεγάλη πλειοψηφία των παιδιών, για το δημόσιο σχολείο, για το σχολείο της γειτονιάς. Και, δυστυχώς, η εκτίμησή μας είναι ότι με αυτού του τύπου τις ρυθμίσεις, το θέμα και το πρόβλημα επιδεινώνεται, ακόμη περισσότερο και δημιουργούνται πολύ περισσότερες ανισορροπίες, διαταράσσεται η εκπαιδευτική διαδικασία και η καθημερινότητα εκατοντάδων μαθητών, τα όποια, παιδιά, θα έχουν πολύ λιγότερες δυνατότητες και πιθανότητες να εξασφαλίσουν αυτό, που από κάποιους ονομάστηκε «κοινωνική κινητικότητα». Νομίζω ότι αυτό είναι και η στόχευση της Νέας Δημοκρατίας.

Βεβαίως, άλλες οπισθοδρομικές ρυθμίσεις αφορούν και το κομμάτι, που ονομάζεται, «αξιολόγηση». Φαίνεται να γίνεται μια προσπάθεια χειραγώγησης των εκπαιδευτικών στη βάση της τιμωρίας και των σκληρών ποσοτικών αξιολογήσεων και φυσικά, γι’ αυτό θα χρησιμοποιηθεί η κατηγοριοποίηση των σχολείων.

Θα ήθελα να σχολιάσω αυτή τη μεγάλη συζήτηση, που γίνεται, ότι πάμε να αλλάξουμε τη φιλοσοφία της νηπιακής εκπαίδευσης. Πολλή κουβέντα γίνεται για την ιστορία των εργαστηρίων δεξιοτήτων. Ότι αυτά θέλουμε, για να αποκτήσουν τα παιδιά μας δεξιότητες και όχι πραγματικές ικανότητες και τρόπο του σκέπτεσθαι. Εδώ, ξέρουμε ότι αυτή η τοποθέτηση είναι πολύ μακρά από τις εισηγήσεις των ειδικών. Έχουμε απόψεις της Συνόδου των Προέδρων, των Κοσμητόρων των παιδαγωγικών τμημάτων και σχολών, με εκτενή επιχειρηματολογία και βλέπει κανείς ότι αυτή η προσπάθεια στερείται επιστημονικής τεκμηρίωσης και παραβλέπει βασικές παιδαγωγικές αρχές. Εδώ, όμως, η Υπουργός Παιδείας που διακρίνεται ότι ακούει τους ειδικούς, στη συγκεκριμένη περίπτωση, δεν τους ακούει, δεν υιοθετεί την άποψή της.

Θα ήθελα να κάνω και μια ερώτηση. Τα προβλήματα μας στο νηπιαγωγείο είναι ότι τα παιδιά δεν μαθαίνουν αγγλικά και πληροφορική; Τα μεγάλα προβλήματα των νηπιαγωγείων είναι ότι έχουν την ανάγκη να είναι νηπιαγωγεία συμπερίληψης. Έχουμε ένα πολύ μεγάλο αριθμό παιδιών, με αναπτυξιακά και άλλα προβλήματα, που η υποχρεωτική δίχρονη προσχολική εκπαίδευση μας προσφέρει τη δυνατότητα να μπορέσουμε να κάνουμε πρώιμη διάγνωση και παρέμβαση και έτσι, να οδηγηθούμε, σε ένα σχολείο της συμπερίληψης και πραγματικά να περιγραφούν οι ανάγκες αυτών των παιδιών. Εδώ, θέλω να πω ότι σε αυτό το νομοσχέδιο βλέπουμε ότι δεν υπάρχει ιδιαίτερη έμφαση σ’ αυτό το πολύ κρίσιμο κομμάτι της ειδικής αγωγής και εκπαίδευσης και, βεβαίως, περιμένουμε ακόμη τους προϋπολογισμένους, από το 2019, μόνιμους διορισμούς εκπαιδευτικών. Και θα ήθελα να ρωτήσω τους Υπουργούς πού βρισκόμαστε σε αυτή την κατεύθυνση και εν πάση περιπτώσει, τι γίνεται και με την μεγάλη προκήρυξη των διορισμών για τη γενική αγωγή και εκπαίδευση;

Έχει γίνει αρκετή συζήτηση και για το θέμα της κατάργησης της κοινωνιολογίας και της επαναφοράς των λατινικών, μέσα σε ένα κλίμα θα έλεγα αρχαιολαγνείας και ιδεοληπτικών εμμονών, περί αριστερής επιστήμης. Γυρίζει, δηλαδή, με αυτή τη μεταβολή, δεν φεύγει μόνο η Κοινωνιολογία, καταργούνται και όλα τα μαθήματα κοινωνικών επιστημών στη Β’ Λυκείου. Επομένως, είναι σαν να ξαναγυρίζουμε το ρολόι της Ιστορίας πολλά χρόνια πίσω, στο 1984. Νομίζω, γι’ αυτό υπάρχει αυτή η πολύ μεγάλη επιμονή να μην κληθούν οι κοινωνιολόγοι στην Επιτροπή, για να καταθέσουν τις απόψεις τους.

Θα τελειώσω με το κομμάτι της τριτοβάθμιας εκπαίδευσης. Βλέπουμε, εδώ, συνειδητή οπισθοδρόμηση σε διατάξεις παλαιότερων νόμων, που ταλαιπώρησαν τα πανεπιστήμια, δοκιμάστηκαν και απέτυχαν, δημιούργησαν διοικητικό χάος, στένεψαν τη δημοκρατία και επιβάρυναν το ακαδημαϊκό έργο των πανεπιστημίων.

Είναι ενδιαφέρον το πώς το Υπουργείο αντιλαμβάνεται τη δημόσια διαβούλευση. Ένα από τα άρθρα, κυρία και κύριε Υπουργέ, ήταν που πήρε τα περισσότερα αρνητικά σχόλια, ήταν αυτό, που περιορίζει το εκλογικό σώμα στις πρυτανικές εκλογές και αφαιρεί το δικαίωμα του εκλέγειν και εκλέγεσθαι από τους ΕΔΙΠ, τους ΕΕΠ, τους ΕΤΕΠ, τους διοικητικούς υπαλλήλους, δηλαδή, όλους αυτούς τους εργαζόμενους, με οργανική σχέση, με την καθημερινότητα του πανεπιστημίου, που και σε αυτά τα πολύ δύσκολα χρόνια, που δεν υπήρχαν διορισμοί, στήριξαν, επί της ουσίας και απολύτως αποτελεσματικά, το δημόσιο πανεπιστήμιο. Μετά τη διαβούλευση, βλέπουμε ότι επανέρχεται μία ακόμη χειρότερη ρύθμιση και εκδοχή, που αφαιρεί, τελείως, το δικαίωμα ψήφου και στις εκλογές των Προέδρων των Τμημάτων.

Λέω, λοιπόν, και αυτό ήταν μία δυνατότητα, η οποία υπήρξε το 1984. Γυρίζετε το πανεπιστήμιο 30 χρόνια πίσω, καταργώντας τη δημοκρατία, μέσα στα πανεπιστημιακά ιδρύματα. Κατά τη γνώμη μας, και το ανέδειξε ο Εισηγητής μας, αντιδραστική ρύθμιση είναι η θεσμοθέτηση των ξενόγλωσσων προγραμμάτων σπουδών. Προσπαθεί να στηθεί, και μου κάνει εντύπωση που ο κ. Διγαλάκης μίλησε για αδικία στις μεταγραφές, μα εδώ φτιάχνετε ένα παράλληλο σύστημα σπουδών ανώτατης εκπαίδευσης, σε βάρος του υπάρχοντος, στο οποίο προσβασιμότητα θα έχουν μόνο όσοι μπορούν να πληρώσουν δίδακτρα !

Ξέρετε πολύ καλά, ότι στο επίπεδο της Ευρωπαϊκής Ένωσης υπάρχει η δυνατότητα αυτό να αποτελεί δυνατότητα «από το παράθυρο» να μπούνε και Έλληνες, ιδιαίτερα σχολείων του εξωτερικού, και αυτό να αποτελέσει το «παράθυρο», τη «θύρα», για να υπάρχουν δύο διαφορετικά προπτυχιακά προγράμματα σπουδών, ένα με δίδακτρα και ένα χωρίς δίδακτρα. Αν κάποιος, λοιπόν, αποτυγχάνει στις βασικές εξετάσεις, διότι δεν προβλέπονται ειδικά κριτήρια, για το πώς θα μπαίνει κανείς σε αυτά τα προγράμματα, χωρίς δίδακτρα, θα μπορεί, εάν μπορεί να πληρώσει, να μπει στη σχολή της επιλογής του.

Επομένως, δεν πρόκειται για επιχειρήματα και αναφέρθηκε ο κ. Φίλης, εξωστρέφειας και διεθνοποίησης των ελληνικών πανεπιστημίων, στα οποία και εμείς είχαμε προχωρήσει, στην πραγματικότητα, πρόκειται για ιδιωτικοποίηση μέρους της τριτοβάθμιας και παράκαμψης του άρθρου 16.

Ένα τελευταίο, αναφερθήκατε, κυρίες και κύριοι Υπουργοί, στο brain drain. Εγώ θα ήθελα να μου πείτε, τι έγινε με τις προκηρυγμένες θέσεις; Εμείς είχαμε δώσει 2.000 θέσεις στα πανεπιστήμια, πολλές από αυτές έχουν σταλεί από τα πανεπιστήμια για σας, αλλά δεν έχουν επιστραφεί στα πανεπιστήμια, για να γίνει η ανοιχτή διαδικασία πλήρωσής τους. Επίσης, έχει σταματήσει η δυνατότητα του κανόνα 1 προς 1, την οποία, επίσης είχαμε νομοθετήσει. Με αυτό τον τρόπο, πραγματικά, μπορεί να υπάρχουν αξιόπιστες θέσεις ενίσχυσης του δημόσιου πανεπιστημίου και όσες φορές αυτή η διαδικασία υλοποιήθηκε, ενδυνάμωσε τα δημόσια πανεπιστήμια.

Τα υπόλοιπα, και ευχαριστώ κύριε Πρόεδρε, θα έχουμε τη δυνατότητα να τα συζητήσουμε στις επόμενες μέρες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, κυρίες και κύριοι Υπουργοί, μέσα σε μια μεγάλη παγκόσμια διεθνή κρίση, με πρωτοφανή δημοσιονομική δυσπραγία, έχει μεγάλη σημασία να επιβεβαιώσουμε το θεμέλιο λίθο της κοινωνικής συνοχής. Ποιος είναι αυτός ο θεμέλιος λίθος της κοινωνικής συνοχής; Είναι η εκπαίδευση και να πούμε ότι για όλους μας είναι αδιαπραγμάτευτο δημόσιο αγαθό.

Είπατε, κυρία Υπουργέ, στο κλείσιμο της ομιλίας σας, «Κάντε μας προτάσεις και είμαστε εδώ να τις συζητήσουμε». Με χαρά το ακούσαμε, πολύ καλή η αποστροφή σας, πολύ καλή η πρόταση σας. Ήδη, η Εισηγήτρια μας, η κυρία Κεφαλίδου, πρότεινε και θα προτείνει φυσικά και συζήτηση επί των άρθρων. Μάλιστα, θα ακούσουμε, αύριο, τους φορείς και είμαστε εδώ να επανέλθουμε, με προτάσεις. Βέβαια, αυτό έχει σημασία, αν υπάρχουν και ευήκοα ώτα να ακούσουν. Να σταματήσει, δηλαδή, επιτέλους, η ασυνέχεια στο κράτος. Γι’ αυτό χρειάζεται διαβούλευση, διάλογος και ζύμωση, ώστε να μην πειραματίζεται ο κάθε Υπουργός, κάτι που βιώνουμε, τα τελευταία χρόνια, ιδιαίτερα μετά το 2015.

Να θυμίσω, ένας νόμος, ο νόμος Διαμαντοπούλου, επί Κυβέρνησης του Γιώργου Παπανδρέου – μιλάω για το νόμο Διαμαντοπούλου, τον ν. 4009/2011 – έτυχε της αποδοχής των 4/5 της Βουλής. Αυτός ο νόμος αποδομήθηκε, αρχικώς και στη συνέχεια, καταργήθηκε εν μία νυκτί, από τον ΣΥΡΙΖΑ.

**ΝΙΚΟΛΑΟΣ ΦΙΛΗΣ (Εισηγητής της Μειοψηφίας):** Από τον κ. Αρβανιτόπουλο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Αποδομήθηκεαπό τον κ. Αρβανιτόπουλο, αρχικώς. Το είπα, κύριε συνάδελφε.

Κυρίες και κύριοι συνάδελφοι, αυτό το δημόσιο αγαθό, την εκπαίδευση, εμείς το Κίνημα Αλλαγής, το αντιλαμβανόμαστε, με τη στήριξη και την ενίσχυση της δημόσιας παιδείας, της δημόσιας δωρεάν εκπαίδευσης. Το δημιουργήσαμε, με τις Κυβερνήσεις μας, ως ΠΑ.ΣΟ.Κ., με τις ίσες ευκαιρίες, στη μόρφωση, για όλα τα παιδιά, με την επαγγελματική, οικονομική και επιστημονική αναβάθμιση του εκπαιδευτικού.

Εδώ, λοιπόν, πρέπει να ξαναβρούμε το νήμα και επιτέλους, πρέπει να σταματήσουν τα όσα βιώσαμε, κατά το παρελθόν. Είναι επιτακτική ανάγκη, κυρία Υπουργέ, να μην καταδικάζουμε, όταν βρισκόμαστε στα έδρανα της Αντιπολίτευσης και να κάνουμε ακριβώς τα αντίθετα, όταν γινόμαστε κυβέρνηση.

Γιατί νομοθετείτε, αποσπασματικά; Διότι η δημόσια δωρεάν εκπαίδευση απαιτεί ένα ολοκληρωμένο σχολείο, ένα ολοκληρωμένο σχέδιο για το σχολείο, που απαλλάσσει τον οικογενειακό προϋπολογισμό, από την δαπάνη και τη μέριμνα, για την υποστηρικτική διδασκαλία, για τη διδασκαλία ξένων γλωσσών, για τη διδασκαλία καλλιτεχνικών μαθημάτων και για την ασφαλή προετοιμασία του παιδιού προς την τριτοβάθμια εκπαίδευση.

Κάθε αλλαγή, όμως, κυρία Υπουργέ, απαιτεί διάλογο, διαβούλευση, ζύμωση, όπως είπα και τούτο, μέσα στην εκπαιδευτική κοινότητα. Ωστόσο, οποιαδήποτε ριζοσπαστική τομή, οποιαδήποτε εξέλιξη, οποιαδήποτε πρόοδος, προϋποθέτει συνεργασία του Υπουργείου και της εκπαιδευτικής κοινότητας, με αμοιβαίο σεβασμό και εμπιστοσύνη. Μια διαδικασία, την οποία δεν είδαμε.

Εμείς, το Κίνημα Αλλαγής, το ΠΑ.ΣΟ.Κ., έχουμε στο επίκεντρο της πολιτικής μας το παιδί, το μαθητή, το φοιτητή, την ελληνική οικογένεια. Έχουμε σε προτεραιότητα το διανοητικό κεφάλαιο της χώρας. Πάνω σ΄ αυτό, χτίζουμε και πάνω σε αυτό μπορούμε να οικοδομήσουμε ένα νέο μοντέλο ανάπτυξης και ευημερίας. Αυτή η επιλογή χρειάζεται πόρους, γιατί μόνο έτσι, ενισχύεται το ψηφιακό σχολείο και εκσυγχρονίζεται η σχολική στέγη.

Για εμάς το status του εκπαιδευτικού λειτουργού συνδέεται, με την αξιοπρέπειά του και φυσικά, με το κύρος του. Ο εκπαιδευτικός δίνει, κάθε μέρα, ένα κομμάτι ψυχής, θα έλεγα, ένα κομμάτι της προσωπικότητάς του, στο μάθημα, στο εργαστήριο, στην αυλή του σχολείου, στο σπουδαστήριο, στο πανεπιστήμιο και αξιολογείται, πρωτίστως, από τους μαθητές του.

Άρα, το τρίπτυχο «αξιοπρέπεια, αξιοκρατία και αξιολόγηση» είναι αυτό το τρίπτυχο, μέσα στο οποίο θα πρέπει να κινηθούμε και όταν μιλάμε για αξιολόγηση, πρώτα, πρέπει να ξεκινήσουμε από την αξιολόγηση της εκπαιδευτικής πολιτικής της Κυβέρνησης, την αποτελεσματικότητα των ενεργειών του Υπουργείου Παιδείας και την αξιολόγηση των επιλογών του Υπουργείου Οικονομικών, σε σχέση με την κατανομή των πόρων.

Η εκπαιδευτική μεταρρύθμιση, αγαπητοί συνάδελφοι και κυρία Υπουργέ, δεν είναι αποσπασματικές και εμβόλιμες διευθετήσεις, τις οποίες, κατά κόρον, ακολουθούμε. Είναι τα αναλυτικά προγράμματα, είναι η ριζική αλλαγή τους, είναι μια άλλη αντίληψη για το σχολείο, για την ψηφιακή τάξη, για τα εκπαιδευτικά μέσα, για την κοινωνία της πληροφορίας, για την οικολογική συνείδηση, όπως είπατε και συμφωνώ, για τη βιωματική μάθηση των μαθητών. Είναι το σχολείο, που μαθαίνει στο μαθητή πώς θα μαθαίνει.

Κυρίες και κύριοι συνάδελφοι, η κυρία Υπουργός επικαλέστηκε τη συμμετοχή στη διαβούλευση, ως ενισχυτική παράμετρο, στη διαδικασία του διαλόγου. Ο διάλογος, όμως, θέλει δύο και δεν γίνεται με διαρροές, με κλειστά σχολεία και μέσα σε καλοκαιρινές διακοπές, που έρχονται.

Υποχρεωθήκατε, θα έλεγα, σε άτακτη υποχώρηση, κυρία Υπουργέ, σε άρθρα, στα οποία σας είχαμε καταθέσει, εξαρχής, την πλήρη αντίθεσή μας και καλώς πράξατε. Κυρία Υπουργέ, δεν λέμε όχι στις θεματικές, αλλά σε νέες θεματικές, που θα προέρχονται, μέσα από διαβούλευση, κάτι το οποίο δεν έγινε. Λέμε, όμως, όχι στην αύξηση των μαθητών, ανά τμήμα. Γιατί; Γιατί υποβαθμίζεται η ποιοτική παροχή της εκπαίδευσης στην τάξη. Γιατί έτσι, μειώνεται ο αριθμός των αναπληρωτών. Γιατί έτσι οδηγούνται στις καλένδες οι μαζικοί διορισμοί. Λέμε, όχι στην επανάληψη του ν.4547/2018 της Κυβέρνησης ΣΥΡΙΖΑ – ΑΝΕΛ και του Π.Δ. 152/2013, για την αξιολόγηση και την αυτοαξιολόγηση της σχολικής μονάδας και τη θεσμοθέτηση της εξωτερικής αξιολόγησης, όπως το παρόν σχέδιο νόμου περιγράφει. Άλλωστε, το λέγατε και εσείς αυτό το «όχι», κυρία Υπουργέ, να σας θυμίσω, αλλά το ξεχάσατε, τώρα που γίνατε Κυβέρνηση.

Λέμε «όχι», σε έναν Κανονισμό Λειτουργίας, που παύει να είναι αρμοδιότητα του Συλλόγου Διδασκόντων. Λέμε «όχι» στους δύο εκπαιδευτικούς εμπιστοσύνης, γιατί εμείς εμπιστευόμαστε όλους τους εκπαιδευτικούς, ζητάμε την αρωγή στο έργο από ψυχολόγους και κοινωνικούς λειτουργούς.

Λέμε «όχι» στην υποβάθμιση της ειδικής αγωγής και στην υποστελέχωση τμημάτων ένταξης, όπως «όχι» στην επαναφορά των θεσμών της δεκαετίας του ΄90. Λέμε φυσικά «όχι» στην κατάργηση της τρίτης εξεταστικής περιόδου, για τους μαθητές της Γ΄ Γυμνασίου και φυσικά, ένα πολύ μεγάλο «όχι», στην αναγραφή του χαρακτηρισμού διαγωγής. Πάμε πολύ πίσω, αγαπητοί συνάδελφοι, έτσι. Σε λίγο, θα απουσιάζει μόνο ο επιθεωρητής. Τέλος, λέμε «όχι» στην τιμωρία των αναπληρωτών, που δεν αναλαμβάνουν υπηρεσία.

Κυρία Υπουργέ, θα έπρεπε να έχετε προβλέψει κίνητρα και πριμοδότηση, αντί της τιμωρίας. Η ομηρία των αναπληρωτών, με 120 μήνες, πρέπει, πλέον, να τελειώσει και ο αναπληρωτής, όταν αναλαμβάνει υπηρεσία, δεν είναι δικιά του επιλογή. Άρα, θα πρέπει, δηλαδή, να δούμε τις αδυναμίες, τον τρόπο, που αυτός θα τοποθετηθεί.

Κυρίες και κύριοι συνάδελφοι, το Κίνημα Αλλαγής έχει στο πρόγραμμά του πολύ ψηλά την εκπαίδευση. Άλλωστε, είμαστε το Κόμμα, με τις μεγάλες τομές στην εκπαίδευση.

Το δικό μας πρόγραμμα στοχεύει στις ίσες ευκαιρίες για μόρφωση, για επιστημονική εξέλιξη του εκπαιδευτικού, στο ολοήμερο σχολείο και την πραγματική του στήριξη. Να θυμίσω, όπως έλεγε και ο εκλιπών ο Γιώργος ο Γεννηματάς, «Δεν έχει σημασία που θα πας, εάν δεν ξέρεις ποιον δρόμο θα ακολουθήσεις».

Ο δρόμος, κυρία Υπουργέ, είναι το πρόγραμμα του Κινήματος Αλλαγής και οι μεγάλες τομές των Κυβερνήσεων του ΠΑ.ΣΟ.Κ. και ας στενοχωριούνται κάποιοι με αυτό, που αναφέρω.

Κλείνοντας, θέλω να κάνω μία αναφορά για το θέμα των μεταγραφών. Ακόμα περιμένουμε τη λειτουργία της Επιτροπής, που έφτιαξε ο κ. Γαβρόγλου. Έμεινε στα λόγια αυτή η Επιτροπή. Εμείς είχαμε συμφωνήσει, είχαμε συναινέσει, όπως και εσείς. Επιτέλους, κάντε την εσείς και ελάτε να κάνουμε μια ουσιαστική συζήτηση για το τεράστιο αυτό κοινωνικό πρόβλημα, σε συνδυασμό, πάντα, με την ενίσχυση των περιφερειακών πανεπιστημίων και τη δημιουργία υποδομών.

Αγαπητοί συνάδελφοι, μιλάμε συνεχώς για το δημογραφικό, μιλάμε για το μεγάλο πρόβλημα της Ελλάδος, που είναι η υπογεννητικότητα. Χωρίς τη στήριξη της πολύτεκνης οικογένειας και των τριτέκνων οικογενειών, δεν γίνεται πράξη. Άρα, για να σταματήσει αυτή η ιστορία και να κάνουμε πράξη τη στήριξη της ελληνικής οικογένειας και της πολύτεκνης οικογένειας, θα πρέπει οι πολύτεκνοι και οι τρίτεκνοι να εξαιρούνται, να παίρνουν μεταγραφή απευθείας. Αυτή είναι η άποψή μου. Πάρτε πίσω, λοιπόν, από τη διάταξη τις μεταγραφές και ελάτε να συζητήσουμε από μηδενική βάση και τούτο για να σταματήσει το ράβε – ξήλωνε.

Τέλος, κυρία Υπουργέ και κύριε Διγαλάκη, ως Βουλευτής Αιτωλοακαρνανίας, θα ήθελα μια ενημέρωση για το Τμήμα Διαχείρισης Πολιτισμικού Περιβάλλοντος και Νέων Τεχνολογιών του Αγρινίου, ένα Τμήμα - να θυμίσω - το οποίο καταργήθηκε, εν μία νυκτί, από τον κ. Γαβρόγλου. Ένα Τμήμα, το οποίο έχει 18 μέλη ΔΕΠ, 300 φοιτητές, 700 αποφοίτους και εν πάση περιπτώσει, ένα Τμήμα, το οποίο πρέπει να έχει επαγγελματικά δικαιώματα.

Με επίκαιρη ερώτησή μου, απάντησε ο κ. Υπουργός, ο οποίος απουσιάζει, ότι πράγματι, αναιτιολογήτως, καταργήθηκε και μου ειπώθηκε, ότι πράγματι, εν ευθέτω χρόνω, θα έρθει ξανά προς συζήτηση η επανίδρυσή του.

Περιμένω από τον κ. Διγαλάκη την απάντησή του, φυσικά και αφετέρου, περιμένω να μπει, κυρία Υπουργέ, το Τμήμα Διαχείρισης Πολιτισμικού Περιβάλλοντος, για το οποίο και εσείς, ως Αντιπολίτευση, είχατε διαφωνήσει με την κατάργησή του. Πιστεύω να είναι στο τρέχον μηχανογραφικό και να συμπεριληφθεί σε αυτό. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Φωτήλας.

**ΙΑΣΩΝ ΦΩΤΗΛΑΣ**: Κυρία Υπουργέ, κυρίες και κύριοι συνάδελφοι, η σημερινή συζήτηση του συγκεκριμένου νομοσχεδίου δίνει τη δυνατότητα στην Κυβέρνηση να επιτύχει δύο στόχους. Αφενός βρίσκεται σε πλήρη συμφωνία, με τις προεκλογικές της δεσμεύσεις προς τον ελληνικό λαό, τον Ιούλιο του 2019, για αναβάθμιση όλων των βαθμίδων της εκπαίδευσης, στην πατρίδα μας, αφετέρου και, κατά τη γνώμη μου, ακόμα πιο σημαντικό, προσαρμόζει το δημόσιο σχολείο στις ανάγκες του 21ου αιώνα.

Το πρώτο βήμα, για την προσαρμογή στη νέα εποχή, έγινε, με τη βοήθεια του Υπουργείου και των εκπαιδευτικών, με την τηλεκπαίδευση, λόγω της πανδημίας, τώρα, όμως, πρέπει να γίνουν πιο θαρραλέα βήματα στη νέα εποχή.

Ο πρώτος τρόπος, με τον οποίο επιτυγχάνεται, στο παρόν νομοσχέδιο, η προσαρμογή είναι με την εισαγωγή νέων μορφών γνώσεων.

Όλοι κατανοούμε και συζητείται στο δημόσιο διάλογο, ότι το σχολείο, σήμερα, την εποχή της τέταρτης βιομηχανικής επανάστασης, δεν μπορεί μόνο να μεταβιβάζει τυπικές γνώσεις. Χρειαζόμαστε ένα σύγχρονο σχολείο, που θα δίνει έμφαση και στην καλλιέργεια δεξιοτήτων ζωής και δεξιοτήτων τεχνολογίας και επιστήμης στους μαθητές. Πρόκειται για νέες θεματικές, όπως ο εθελοντισμός, η οδική ασφάλεια, η πρόληψη από εξαρτήσεις, ο αλληλοσεβασμός και η διαφορετικότητα, η ρομποτική, η επιχειρηματικότητα, η σεξουαλική αγωγή. Με κάθε θεματική, να διδάσκεται, αναλόγως με την εκπαιδευτική βαθμίδα και ηλικία των μαθητών. Στόχος είναι η ευρύτερη καλλιέργεια και διαπαιδαγώγηση των μαθητών, ώστε να καλλιεργήσουν τη δημιουργική σκέψη και πρωτοβουλία, σε έναν διαρκώς μεταβαλλόμενο κόσμο. Ταυτόχρονα, ενισχύουμε και την εκπαίδευση στις ανθρωπιστικές σπουδές, λόγω του μεγάλου ιστορικού βάθους του ελληνικού πολιτισμού. Εμπλουτίζουμε τις γενικές γνώσεις στο λύκειο και εισάγουμε τη διδασκαλία των Αγγλικών στο νηπιαγωγείο.

Ο δεύτερος τρόπος, με τον οποίο αναβαθμίζεται το δημόσιο σχολείο, είναι με την επέκταση του θεσμού των προτύπων και πειραματικών σχολείων. Είναι γνωστή, άλλωστε, η διαφωνία μας με την Αξιωματική Αντιπολίτευση για το συγκεκριμένο θεσμό. Όμως, εκτός του ότι αυτή η διαφωνία κρίθηκε στις πρόσφατες εκλογές και καταψηφίστηκε η προηγούμενη Κυβέρνηση γι΄ αυτήν της την πολιτική, η αλήθεια είναι ότι έχουμε περισσότερο ανάγκη από ποτέ καλά δημόσια, ποιοτικά σχολεία, που θα εφαρμόζουν πρακτικές αριστείας και πειραματικών μεθόδων διδασκαλίας. Είναι προς τιμήν της κυρίας Κεραμέως, της Υπουργού και των Υφυπουργών, της κυρίας Ζαχαράκη και του κ. Διγαλάκη και θέλω να τους ευχαριστήσω προσωπικά, με την ευκαιρία, που άκουσαν και τα αιτήματα των γονέων της Αχαΐας, όταν τους τα μετέφερα και έκαναν, κατά τέτοιο τρόπο, τις αλλαγές στο θεσμικό πλαίσιο, ώστε δεν διατάραξαν τη μαθητική ζωή των παιδιών. Είναι η πρώτη φάση, καθώς επίκειται επέκταση του θεσμού. Πιστεύω και νομίζω, ότι είναι στις προθέσεις του Υπουργείου Παιδείας ότι πρέπει να υπάρξει επέκταση του θεσμού και στα επαγγελματικά λύκεια, ώστε να υπάρχουν πρακτικές αριστείας και εκεί. Έστω, με ένα για αρχή, σε κάθε περιφέρεια.

Καμία, βέβαια, από τις παραπάνω αλλαγές δεν μπορεί να γίνει, χωρίς τη βοήθεια των εκπαιδευτικών. Τους θέλουμε σύμμαχους, σε αυτήν την προσπάθεια και είμαι σίγουρος ότι η μεγάλη πλειοψηφία τους κατανοεί την ανάγκη, για την αναβάθμιση του δημόσιου σχολείου. Γι’ αυτό, προχωράμε σε μια μεγάλη πρωτοβουλία επιμόρφωσής των, ώστε να μπορέσουν να ανταποκριθούν στις νέες ανάγκες, αλλά και στην αξιολόγησή τους. Όχι, με κάποια τιμωρητική διάθεση, αλλά με σκοπό, διαρκώς, να εξελίσσονται και να βελτιώνονται.

Τέλος, υπάρχουν και διατάξεις, για την εξωστρέφεια των πανεπιστημίων, μέσω της δυνατότητας ίδρυσης ξενόγλωσσων προπτυχιακών προγραμμάτων από κάθε Ανώτατο Εκπαιδευτικό Ίδρυμα, της θεσμοθέτησης κοινών προγραμμάτων σπουδών, μεταξύ ελληνικών και ξένων ΑΕΙ, καθώς και της θεσμοθέτησης θερινών προγραμμάτων. Έχουμε ένα εξαιρετικό επιστημονικό προσωπικό και φοιτητικό δυναμικό και πρέπει να το αξιοποιήσουμε για το καλό της παιδείας και της οικονομίας μας.

Κλείνω αυτή την τοποθέτησή μου, θέλοντας να επισημάνω το εξής. Υπάρχει, όντως, ανάγκη ουσιαστικού διαλόγου για το δημόσιο σχολείο. Πρέπει να ακουστούν όλες οι απόψεις. Μόνο το γεγονός ότι κατατέθηκαν πάνω από 14.000 σχόλια στη διαβούλευση, δείχνει το σχετικό ενδιαφέρον. Ας μη μείνουμε στα διαδικαστικά, «γιατί ήρθε τώρα το νομοσχέδιο» ή αν βιάστηκε. Το αντίθετο συμβαίνει, στην πραγματικότητα. Η Κυβέρνηση - το είπε και η κυρία Υπουργός - είχε ετοιμάσει το νομοσχέδιο, όχι μόνο πριν τον κορονοϊό, αλλά πριν ακόμα και από τις εκλογές. Θα έλεγα, ότι οι ψηφοφόροι ήξεραν τι θα φέρει η Κυβέρνηση και πιστή στις προεκλογικές εξαγγελίες, αυτά ακριβώς φέρνει. Όμως, οι αλλαγές πρέπει να γίνουν τώρα και χρειάζονται για τη νέα χρονιά. Γιατί αλλάζουν διδασκόμενα μαθήματα και υπάρχουν νέες ρυθμίσεις για τις μεταγραφές. Τις ακούσαμε από τον κ. Διγαλάκη. Αλλά, ας μην μείνουμε μόνο σε αυτά και ας συζητήσουμε για την ουσία.

Στηρίζουμε την ελληνική κοινωνία. Η Κυβέρνηση συνεχίζει το μεταρρυθμιστικό της έργο. Εκσυγχρονίζουμε την εκπαίδευση και ανοίγουμε τη συζήτηση για το σχολείο του 21ου αιώνα. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Φωτήλα. Το λόγο έχει η κυρία Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες Υπουργοί, κύριε Υπουργέ, αν για κάτι μπορώ να δώσω συγχαρητήρια στην Υπουργό, είναι ότι είναι συνεπής με τον εαυτό της, συνεπέστατη με το Πρόγραμμα της Νέας Δημοκρατίας, συνεπέστατη με μία γραμμή, που ξεκίνησε η Άννα Διαμαντοπούλου, το 2011.

Η κυρία Υπουργός, ούσα στην Αξιωματική Αντιπολίτευση, Τομεάρχης Παιδείας, δεν έκανε τίποτα άλλο, παρά να επιδίδεται σ’ ένα στρεβλό και περίεργο, ανένδοτο, κατά του άρθρου 16 του Συντάγματος, αγώνα για την ιδιωτικοποίηση της ανώτατης παιδείας.

Το άρθρο για τα Προπτυχιακά Προγράμματα Σπουδών, τα ξενόγλωσσα, εντάσσεται σε αυτή τη λογική, στην κατ’ άρθρον συζήτηση θα το συζητήσουμε πολύ καλά.

Στη λογική της Νέας Δημοκρατίας, όπως φαίνεται και από τα άλλα νομοσχέδια, που έχει καταθέσει, γιατί δεν πρέπει να δούμε ξεκομμένο το νομοθετικό έργο της Κυβέρνησης, είπατε μία φράση, που μου έμεινε, κυρία Υπουργέ: «Το κράτος εκχωρεί στα πανεπιστήμια εξουσίες». Όπως εκχωρεί το κράτος εξουσίες για το περιβάλλον σε ιδιώτες, όπως εκχωρεί, για τη δημόσια υγεία κ.λπ.. Δεν εκχωρείτε στα πανεπιστήμια, εκχωρείτε σε κάποιους, σε φέουδα μέσα στα πανεπιστήμια και εκεί, κύριε Διγαλάκη, εμείς γνωρίζουμε την πραγματικότητα των πανεπιστημίων. Εάν δεν υπάρχει σύνδεση με το τμήμα, εάν το πρόγραμμα δεν εντάσσεται, μέσα στο πρόγραμμα του τμήματος, πείτε μου με ποια ακαδημαϊκή λογική, ποια πανεπιστημιακή λογική, με την έννοια του πανεπιστημίου, όπως είναι τα δικά μας πανεπιστήμια και όχι μόνο τα ευρωπαϊκά, εντάσσεται ένα ξενόγλωσσο πρόγραμμα σπουδών, το οποίο είναι στον αέρα, στην ακαδημαϊκή φιλοσοφία του ελληνικού και του ευρωπαϊκού πανεπιστημίου; Σε αυτό θα επανέλθω, στην κατ’ άρθρον συζήτηση.

Ακούμε, σήμερα, όλη την ημέρα, το ακούμε, επί πάρα πολύ καιρό, «αξιολόγηση, αριστεία, δεξιότητες» και δεν θυμάμαι τώρα και τι άλλο. Ας ξεκινήσουμε με ένα-ένα, γιατί άκουσα και για αξιοπρέπεια των πανεπιστημίων κ.λπ.. Θα ξεκινήσω με την αξιολόγηση, την αριστεία και τις δεξιότητες.

Καταρχάς, θα παρακαλούσα πάρα πολύ, αν σεβόμαστε την εκπαίδευση και την παιδεία, γενικά, μη λέμε ότι η κριτική σκέψη είναι δεξιότητα. Η κριτική σκέψη αποτελεί το ζητούμενο, από την πρώτη στιγμή, που πάει ένας άνθρωπος στο σχολείο, μέχρι την ώρα, που θα κλείσει τα μάτια του και δεν είναι μία δεξιότητα, είναι σαν να λέμε «Τι βιβλίο έχεις διαβάσει και τα ξέρεις όλα αυτά; Πού τα γράφει όλα μαζί μαζεμένα, να τα μάθουμε, να τελειώνουμε;» Αφήστε, λοιπόν, την κριτική σκέψη απέξω.

Δεξιότητες, λοιπόν. Αυτή η κοινωνία από το 19ο αιώνα, επειδή έχουμε και τα διακόσια χρόνια από την ίδρυση του ελληνικού κράτους, το μεγαλύτερο μετερίζι της, για μάχη για τη δημοκρατία, ήταν το εκπαιδευτικό σύστημα. Πάντα, οι διεκδικήσεις, οι κοινωνικοί αγώνες αποτυπώνονταν στο εκπαιδευτικό σύστημα, το οποίο είχε την τάση να έχει εξωστρέφεια, να έχει αριστεία. Με ποια προϋπόθεση και ποιον όρο; Να ενσωματώνει κοινωνικές ομάδες και όχι να αποκλείει, γιατί εδώ η «αριστεία σας», οι «δεξιότητες σας» και όλα αυτά αποκλείουν κοινωνικές ομάδες.

Θα παραπέμψω και παρακαλώ να τα διαβάζουν αυτά όλοι οι Υπουργοί Παιδείας, όταν πάνε να νομοθετήσουν.

Τι ξέρετε για τον Ελληνικό Φιλολογικό Σύλλογο και πώς καταλάβαινε την εξωστρέφεια και τι έκανε για αυτήν; Θέλω μία απάντηση.

Θέλω μία απάντηση για το τι σήμαινε «αριστεία» και πώς δομήθηκε το εκπαιδευτικό σύστημα, μετά από αγώνες, γι’ αυτό το λόγο;

Τι σήμαιναν «δεξιότητες», για όλο τον κόσμο;

Σας παραπέμπω στον Ελληνικό Φιλολογικό Σύλλογο, γιατί είναι από τους πρώτους και πως εκεί η διάδοση προς τα έξω δε γίνεται, με αυτόν τον τρόπο. Δηλαδή, φτιάχνω κάτι προγράμματα, στα οποία κάνω franchise, πολύ σωστά, το είπε η κυρία Κεφαλίδου, μέσα στα πανεπιστήμια με κάποιους, αλλά πως εγώ βγαίνω προς τα έξω, με ποιους τρόπους, με ποια βάση και πώς, συνέχεια, συμπεριλαμβάνω; Εκεί θα δείτε, για τις δεξιότητες.

Είπε κάτι πάρα πολύ σωστό ο κ. Δελής: «Ψηφιακός, πληροφοριακός γραμματισμός», είπατε. Οι παλιοί, οι πρόγονοί μας, λέγανε πώς θα φτιάξουμε τη εγγράμματη κοινωνία και ο κ. Δελής έθεσε ένα ερώτημα – εάν δεν σας παραφράζω, κύριε Δελή – τι έδειξε η εξ αποστάσεως εκπαίδευση; Έδειξε ότι δεν υπάρχουν οι υποδομές για τον ψηφιακό πληροφοριακό γραμματισμό. Δηλαδή, να έχουν όλα τα παιδιά, να μπορούν να συμμετέχουν και να αποκτήσουν αυτές τις «δεξιότητες» - δεν μου αρέσει καθόλου αυτή η λέξη.

Λέτε, λοιπόν, για αριστεία, δεξιότητες, όλα αυτά, σπάζοντας στην ουσία, διαρρηγνύοντας αυτό, που το κακό εκπαιδευτικό μας σύστημα, με όλες του τις παραλείψεις, με όλα του τα προβλήματα, προσπάθησε να κάνει, μετά από πολλές κοινωνικές διεκδικήσεις.

Καλό είναι να ξέρουμε και την ιστορία και την κοινωνική εξέλιξη αυτού του τόπου, κυρία Κεραμέως, γιατί ιστορία, χωρίς κοινωνία δεν υπάρχει, δεν είναι κάτι υπερβατικό.

Θα ήθελα, λοιπόν, να υπενθυμίσω ότι αριστεία, η οποία δεν δημιουργεί ώσμωση όλων των μαθητών - διαβάστε μαρτυρίες ανθρώπων πολύ σημαντικών της ελληνικής κοινωνίας, καλλιτεχνών, επιστημόνων κ.λπ. - η ώσμωση, μέσα στο σχολείο του άριστου μαθητή, με τον τελευταίο μαθητή, με το μέτριο, η ώσμωση των κοινωνικών τάξεων, η ώσμωση, γενικά, αυτό είναι το κύριο, το ζητούμενο, πάντα, στο σχολείο.

Λέτε για αναβάθμιση των σχολείων και δεν αναφέρονται πουθενά τα ΑμεΑ. Δεν υπάρχει καν, ως λέξη, μέσα στο νομοσχέδιο, εκτός και αν δεν έχω κάτι καταλάβει.

Πότε ιδρύθηκαν τα Πρότυπα Σχολεία, στην Ελλάδα; Το 1936. Πότε καταργήθηκαν; Το 1985. Πότε επανήλθαν, εκτός από τα ιστορικά πρότυπα και έχουμε συμφωνήσει, ότι καταργήθηκαν, το 1985 και επανήλθαν, το 2011, ορμητικά. Κάτι μας λέει αυτό, για να μην ξεχνάμε το τι έχει γίνει σε αυτή την κοινωνία.

Θα ήθελα να πω για τη διαγωγή. Η επαναφορά της διαγωγής, η αναγραφή της στα απολυτήρια δεν είναι ένα απλό πράγμα, δεν είναι απλά ένας αναχρονισμός. Εγώ θα πρότεινα οι Υπουργοί Παιδείας, πάντα, να διαβάζουν τους μεγάλους, τους διεθνείς διανοητές. Πώς συνδέει ένας Μισέλ Φουκώ - επειδή έχετε σπουδάσει και στη Γαλλία - την ταπείνωση του μαθητή, με το εξεταστικό κέντρο, που γίνεται το σχολείο; Είναι μία ενδιαφέρουσα άποψη, όπως ενδιαφέρουσα άποψη είναι ότι η παιδαγωγική επιστήμη βασίστηκε, ακριβώς, στη μάχη κατά του εξεταστικού, πειθαρχικού σχολείου, του τιμωρητικού σχολείου. Γιατί επανέρχεται, τώρα, με την Τράπεζα Θεμάτων, η οποία θα μπορούσε να λειτουργήσει, συμβουλευτικά, ως ένας όγκος πληροφοριών, θεμάτων, που θα μπορούσαν να συμβουλεύονται οι καθηγητές, αν θέλουν κ.λπ.; Αυτό, όμως, η «αντικειμενικοποίηση» της γνώσης, μέσα από έναν αυστηρό κανόνα εξετάσεων, η εκπαιδευτική κοινότητα, η παιδαγωγική επιστήμη, προσπαθεί να το πολεμήσει επί πάρα πολλά χρόνια και εμείς επανερχόμαστε και μιλάμε για «αριστεία και εκσυγχρονισμό».

«Κοινωνιολογία», μία λέξη, που δεν μπορώ να μην την πω. Είναι δυνατόν το ελληνικό κράτος, το 2020, να αποφασίζει, ότι η Κοινωνιολογία είναι μία αριστερή επιστήμη; Πρέπει να την περιθωριοποιήσουμε; Δεν θα αναφέρω τώρα ούτε στοχαστές, ούτε κοινωνιολόγους, ούτε τίποτα, για την κοινωνία μιλάμε. Η εκπαίδευση είναι η ίδια η κοινωνία.

Ένα τελευταίο σημείο. Αξιολόγηση. Αξιολόγηση σχολικών μονάδων και καθηγητών. Το ελληνικό κράτος θα είχε δικαίωμα να δει τι γίνεται με τα σχολεία, γιατί δεν βλέπω να πείτε ότι θα γίνουν τόσοι διορισμοί. Είχε ξεκινήσει από την Κυβέρνηση ΣΥΡΙΖΑ και σε άσχημες περιόδους. Πού είναι αυτοί οι διορισμοί; Μπορεί να μιλάει κανείς για «άριστο σχολείο», για σχολείο της προκοπής, όταν δεν έχουμε διορισμούς μόνιμους από το 2010; Μπορούμε να μιλάμε για αξιολόγηση καθηγητών, όταν οι άνθρωποι έχουν «ρέψει στα πόδια τους», στην κυριολεξία, από 55 χρονών και πάνω και όταν οι αναπληρωτές, επί 10 χρόνια και πάνω, έχουν γυρίσει όλη την Ελλάδα, στην πλήρη ανασφάλεια; Κοροϊδευόμαστε, μεταξύ μας; Και αυτά τα πετάμε, για να γητεύσουμε τον κόσμο;

Είπατε, κύριε Διγαλάκη, ότι θα φέρνετε νέους ανθρώπους, νέους Έλληνες επιστήμονες, για να νικήσετε το brain drain και λοιπά. Επειδή η Κυβέρνησή μας έκανε πάρα πολλά γι΄ αυτό το θέμα, θα υπενθυμίσω μόνο κάτι και μη χρησιμοποιείτε αυτό για το brain drain, θέλει κεντρικό σχεδιασμό από το ίδιο το κράτος και στρατηγική. Να υπενθυμίσω, ότι μέχρι το 2015, οι μόνες υποτροφίες, που είχαν μείνει, ήταν της Siemens, ως αντίδωρο, σε αυτά, που είχαν γίνει και επαναφέραμε τις κρατικές υποτροφίες, γιατί ήταν ταπείνωση για ένα κράτος να μην εξασφαλίζει το στοιχειώδες, που είναι οι κρατικές υποτροφίες;

Θα μιλήσουμε και στην κατ΄ άρθρον για διάφορα θέματα, όπως αυτά των ξενόγλωσσων προπτυχιακών προγραμμάτων, το οποίο για μένα είναι κόλαφος για τα ελληνικά πανεπιστήμια. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, την κυρία Αναγνωστοπούλου.

Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε. Κυρία Υπουργέ, κυρίες και κύριοι Υφυπουργοί, κυρίες και κύριοι συνάδελφοι, η Κυβέρνηση Μητσοτάκη κάνει τις δεσμεύσεις της πράξη, με γνώμονα την ανάπτυξη της πατρίδας και την ενίσχυση της κοινωνικής αλληλεγγύης. Πιστοί στις προεκλογικές μας υποσχέσεις, προχωράμε σε ανασυγκρότηση της παιδείας, με σχέδιο και στόχους, συνιστώντας μια σύγχρονη διακυβέρνηση, η οποία προάγει την αλληλεπίδραση, μεταξύ των εκπαιδευτικών βαθμίδων, από κάτω προς τα πάνω, όπως ακριβώς το είχαμε υποσχεθεί, με σχέδιο και στόχους, χωρίς αποκλεισμούς, με πλουραλισμό και με τη συμμετοχή όλων.

Το παρόν νομοσχέδιο περιλαμβάνει ένα σύνολο ρυθμίσεων, που, με τη συνδρομή των εκπαιδευτικών μας, προσβλέπει στη συνολική αναδόμηση της πρωτοβάθμιας και δευτεροβάθμιας εκπαίδευσης.

Όσον αφορά στα πρότυπα και πειραματικά σχολεία, διαμορφώνεται ένα νέο πλαίσιο, το οποίο εκτιμούμε ότι θα είναι πιο λειτουργικό, ώστε να προταχθούν η αριστεία και η καινοτομία. Αναφέρετε τα σχολεία, που είναι πρότυπα και πειραματικά, κυρία Υπουργέ και ορίζετε ότι τα ενδιαφερόμενα σχολεία πρέπει να καταθέσουν αιτήσεις, προκειμένου να ανακηρυχθούν, με τη σειρά τους, ως πρότυπα και πειραματικά. Θα ήθελα, όμως, να μας δώσετε περισσότερες λεπτομέρειες, για να διασφαλιστεί ο απαραίτητος χρόνος προετοιμασίας.

Εμείς, στη Λάρισα, έχουμε κορυφαίους εκπαιδευτικούς, είχαμε πρότυπο σχολείο και θέλουμε σαν πρωτεύουσα, σαν έδρα της Θεσσαλίας, να αποκτήσουμε ξανά πρότυπο και πειραματικό σχολείο. Γι΄ αυτό θα ήθελα και μια ενημέρωση, για τις ειδικότερες διατάξεις.

Συνεχίζοντας, θα ήθελα να εστιάσω με δύο ζητήματα, που ρυθμίζονται, με το παρόν νομοσχέδιο και είχαμε προετοιμάσει, προαγάγει μαζί, ως συνυπεύθυνοι του τομέα παιδείας της Ν.Δ., όσο ήμασταν στην Αντιπολίτευση.

Καταρχάς, προβλέπεται, σε σταθερή βάση, η έγκαιρη κάλυψη των κενών θέσεων ειδικού εκπαιδευτικού προσωπικού, ειδικού βοηθητικού προσωπικού και παράλληλης στήριξης, ενώ, συγχρόνως, διασφαλίζεται η καλύτερη δυνατή λειτουργία των σχολικών μονάδων ειδικής αγωγής και εκπαίδευσης. Η εκπαίδευση των παιδιών, που έχουν ιδιαίτερες δυνατότητες και ανάγκες, συνιστά ιερά υποχρέωση του κοινωνικού κράτους δικαίου, όπως αναλόγως και η διασφάλιση της ισότιμης πρόσβασης στην εργασία και εν γένει η παροχή ίσων ευκαιριών.

Σήμερα, με αυτό το νομοσχέδιο, διαμορφώνουμε ένα αρτιότερο πλαίσιο εκπαίδευσης, το οποίο, είμαι βέβαιος, πως με τη συνδρομή των εκπαιδευτικών μας, θα αποτελέσει τη βάση για την έμπρακτη στήριξη των μαθητών και των μαθητριών μας, που εντάσσονται στις συγκεκριμένες κατηγορίες. Παράλληλα, στεκόμαστε στις οικογένειες, που αποτελούν πυλώνα για το λαό και το έθνος μας, τους πολύτεκνους και τους τρίτεκνους. Επιτέλους, κυρία Υπουργέ, η πολιτεία πράττει το αυτονόητο και κάνει ένα σημαντικό βήμα μπροστά, στηρίζοντας τις μεταγραφές των παιδιών πολυτέκνων και τριτέκνων οικογενειών, ενώ επικαιροποιεί, συνολικά, τα κοινωνικά και οικονομικά κριτήρια των μεταγραφών. Πιστεύω, ότι οι πολύτεκνοι, δέχονται τις ρυθμίσεις αυτές, με ικανοποίηση και βεβαίως, προσβλέπουν σε ακόμη περισσότερη στήριξη από την Κυβέρνησή μας, την οποία, βεβαίως, είμαι σίγουρος, ότι θα την παράσχουμε. Και δεσμεύομαι, προσωπικά, ότι θα είμαι στο πλευρό τους, όπως έκανα και μέχρι σήμερα.

Ένα ακόμα μεγάλο θέμα των εκπαιδευτικών μας έρχεται, για την ελληνόγλωσση εκπαίδευση του εξωτερικού. Οι σχετικές διατάξεις προορίζονται, για να αναδιοργανώσουν και να στηρίξουν τη μάθηση των ελληνοπαίδων του εξωτερικού. Εντούτοις, οι εκπαιδευτικοί, θέτουν το ζήτημα της επιμήκυνσης του επιμισθίου, σε πενταετή βάση και όχι να περικόπτεται μετά το 4ο έτος. Θεωρώ, ότι εφόσον οι δημοσιονομικές ανάγκες του κράτους το επιτρέπουν, μπορεί να βρεθεί λύση και σε αυτό το θέμα.

Τέλος, επειδή έχουμε και άλλες συνεδριάσεις και δεν θα ήθελα να καθυστερήσω, θα ήθελα να αναφερθώ σε δύο ζητήματα, τα οποία, βεβαίως, θα συζητήσουμε εκ του σύνεγγυς, τις επόμενες μέρες και στην Ολομέλεια. Σε σχέση με τα εργαστήρια δεξιοτήτων, πρέπει να υπάρξουν διασφαλιστικές δικλείδες, ώστε το μάθημα της σεξουαλικής διαπαιδαγώγησης να μην αφορά το νηπιαγωγείο και μικρές ηλικίες και είναι ένα μεγάλο ζήτημα, το οποίο παρακολουθούν πολλοί φορείς και σύλλογοι, σε όλη την Ελλάδα και σας μεταφέρω την ανησυχία τους, σχετικά με το πόσο θα μπορούσαν αυτές οι συγκεκριμένες διατάξεις να παραφθαρούν, στο απώτερο μέλλον και να λειτουργήσουν, τελείως διαφορετικά, από το επιθυμητό, εάν πέσουν σε λάθος χέρια. Κανένας δεν έχει το δικαίωμα να στρεβλώσει την ανάπτυξη της προσωπικότητας του κάθε παιδιού, μπολιάζοντάς το και μάλιστα, σε τρυφερές ηλικίες, με ιδεοληψίες και κατασκευασμένα πρότυπα.

Δεύτερον, θα ήθελα να ρωτήσω την κυρία Υφυπουργό, την κυρία Ζαχαράκη, κυρία Υπουργέ, είχατε τιμήσει με την παρουσία σας την Ειδική Μόνιμη Επιτροπή Οδικής Ασφάλειας στη Βουλή, όπου μας ενημερώσατε, σχετικά με τη δρομολόγηση της ένταξης του μαθήματος Οδικής Ασφάλειας και Κυκλοφοριακής Αγωγής, στο ωρολόγιο πρόγραμμα. Ήμασταν απόλυτα σύμφωνοι, διότι αποτελεί βασικό μέσο, για τη διαμόρφωση οδικής συμπεριφοράς. Θεωρώ, ότι στις επιμέρους θεματικές, στις λέξεις «ασφάλεια και πρόληψη» περιλαμβάνεται αυτή η οδική συμπεριφορά. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κυρίες και κύριε Υπουργοί, σας καλωσορίζω και τους τρεις. Να μη βάλω τη λέξη «Τρόικα». Στο στρατό λέγαμε «στους τρεις φρουραρχείο». Θα επιθυμούσα ότι θα φρουρήσετε την παιδεία, όπως πρέπει. Και για να πάω λίγο στην εποχή μας, θέλουμε μία παιδεία με RNA, δεν θέλουμε μία παραπαιδεία, σε λανθάνουσα μορφή. Τι θέλω να πω. Λέτε, ότι κάνετε κάποιες τομές, αλλά ξέρετε, πολλές φορές το έχω πει, ότι το παρελθόν είναι το μέλλον, που έρχεται από άλλη πόρτα. Αν ξεκινήσουμε από τις αλλαγές, που έχουν γίνει στην παιδεία, τα τελευταία 30 χρόνια, την τελευταία τριακονταετία, έγιναν 10 αλλαγές. Φανταστείτε, ότι το πρώτο Υπουργείο Παιδείας, που έγινε, υπό τον τότε Ιωάννη Καποδίστρια, το 1835, ως Υπουργείο Εκκλησιαστικών Σπουδών, έχει αλλάξει πάνω από 15 φορές όνομα. Μόνο τα τελευταία χρόνια, είχαμε διαφορετικές βαπτίσεις του Υπουργείου, που κόστισαν, αν θέλετε, εργατοώρες και σφραγίδες και κόστισαν αρκετά. Μάλιστα, την τελευταία φορά, που έγινε αλλαγή, κάποιοι μιλούσαν, σε δημοσιογραφικά ρεπορτάζ, ότι πάνω από 800.000 κόστισε αυτό, που τα χρήματα αυτά θα μπορούσαν να μπουν και να πάνε σε έναν άλλο σκοπό, για την αναβάθμιση της εκπαίδευσης. Βγήκε το «δια βίου», βγήκε το «έρευνας», έπαιζε με τις λέξεις, πρώτα «θρησκευμάτων και παιδείας», μετά τούμπαλιν κ.λπ..

Το 1982, είχαμε εξετάσεις. Έχει τη σημασία του να κάνουμε ένα φλας μπακ, επί αείμνηστου Γεωργίου Ράλλη, έρχεται, μετά, ο Απόστολος Κακλαμάνης και κάνει ένα καινούργιο σύστημα, έρχεται ο Γιώργος Παπανδρέου και κάνει, καθαρά αμιγώς το σύστημα, ως εξετάσεις και να μην είναι προαιρετική η προσέλευση. Έρχεται κατόπιν, ο Γιώργος Σουφλιάς, καταργεί τη βάση του 10, καταργείται η ελεύθερη πρόσβαση από τα ΤΕΛ στα ΤΕΙ το 1996, έρχεται, μετά το 2001, ο Γιώργος Σουφλιάς, αλλάζουν πάλι οι εξετάσεις. Έρχεται η κυρία Γιαννάκου καταργεί κάποια μαθήματα, από τα 9, τα πάει 6, αν θυμάμαι καλά, βάζει πάλι τη βάση του 10. Όλο αλλαγές ! Έρχεται η κυρία Διαμαντοπούλου καταργεί τη βάση, έρχεται ο κ. Αρβανιτόπουλος κάνει την Τράπεζα Θεμάτων, μετά έρχεται ο Ανδρέας Λοβέρδος, δεν συμφωνεί με την Τράπεζα Θεμάτων και ούτω καθεξής. Άρα, λοιπόν, αυτά τα πειράματα με την παιδεία, μόνο με τη βαθμολαγνεία, δεν φέρνουν αποτέλεσμα.

Ο όρος «παιδεία» είναι μία ενέργεια πολλών παραγόντων, το ξέρετε όλοι, παιδαγωγικού χαρακτήρα, προκειμένου να διαμορφώσει ένα πνευματικό, μορφωτικό επίπεδο, αλλά να αντιληφθεί το παιδί το ίδιο το νόημα της ζωής. Πρέπει να έχει και αντιδράσεις, αν θέλετε, σε κάποιους μηχανισμούς ετεροκάθαρσης. Εδώ, όμως, πρέπει να υπάρχουν και ηθικοί φραγμοί. Δεν γίνεται να μην έχει ανθρωποκεντρικό χαρακτήρα, γιατί φοβόμαστε να πούμε ότι το παιδί στο σχολείο πρέπει να καλλιεργεί και την εθνική του συνείδηση, τη θρησκευτική του πεποίθηση, που λείπουν από τα τεστ δεξιοτήτων. Είναι καλή η οικολογική συνείδηση, είναι καλή η συμπεριφορά, γενικότερα, για να πλάθει χαρακτήρες, αλλά και σ’ αυτό πρέπει να δώσουμε μια βαρύτητα, ασχέτως διαφορετικών πεποιθήσεων και αντιλήψεων, χρειάζεται και εθνικός μπούσουλας.

Το Ινστιτούτο Εκπαιδευτικής Πολιτικής πρέπει να αλλάξει τα βιβλία. Πώς θα το κάνουμε, δηλαδή, τα βιβλία είναι δυσανάγνωστα. Πολλές φορές, είναι μια απλή και στείρα αποστήθιση, ως παπαγαλία και τίποτα άλλο. Αν θέλουμε να διευρύνουμε την κριτική σκέψη, η οποία είναι στο διάβα του χρόνου, δεν έρχεται μόνο από το σχολείο, παίρνουμε σωστές βάσεις. Η οικογένεια θα παίξει έναν πολύ σημαντικό ρόλο, για να διαπλάσει χαρακτήρες, αλλά εγώ θέλω, σήμερα, το παιδί να γνωρίζει και ποιος ήταν ο Αναστάσιος Πολυζωίδης, ποιος ήταν ο Γιώργος Τσερτσέτης, ποιος ήταν ο Γρηγόρης Δικαίος, ποιος ήταν ο Αντώνης Κυριαζής. Θέλω να τα ξέρει, για να μπορεί, πραγματικά, να βάλει βάσεις. Θέλω, όμως, να έχει και θρησκευτική συνείδηση, ως ορθόδοξος. Θέλω να έχει και εθνική ταυτότητα και να είναι περήφανος, ως Έλλην. Θέλω, λοιπόν, να έχει αντιγόνα - αντισώματα.

Ξέρετε, αυτό που είναι και στις μέρες μας, ο κορωνοϊός, όταν ο ιός προσκολληθεί στο κύτταρο και θέλει να το κάνει κύτταρο - ξενιστή, χρησιμοποιεί έναν μηχανισμό, που λέγεται «αντίστροφη μεταγραφάση», για να ξεγελάσει το κύτταρο. Αυτή την «αντίστροφη μεταγραφάση», που μπορώ να τη θεωρήσω ιό της παραπαιδείας, πρέπει να την μπλοκάρουμε. Γιατί σίγουρα, όπως τα Τ-λεμφοκύτταρα σκοτώνουν και κύτταρα του ίδιου του οργανισμού, θα γίνουν θυσίες για την εκπαίδευση, αλλά το θέμα είναι να διδαχθούμε. Να διδαχθούμε από τα λάθη του παρελθόντος, όπως και από τις προηγούμενες πανδημίες και να κάνουμε αλλαγές προς όφελος της κοινωνίας.

Μιλήσατε, σήμερα και εσείς, κύριε Φίλη, για το ολοήμερο σχολείο, σωστά; Εγώ το θεωρώ παράλογο σήμερα, κύριοι, γιατί να μην ξεκινήσουν τα πανεπιστήμια; Στα πανεπιστήμια, δηλαδή, εκεί μεταδίδεται ο ιός, το RNA, το κάνει DNA και δεν μεταδίδεται στα δημοτικά, στα γυμνάσια, στα λύκεια, στους βρεφονηπιακούς και στα ειδικά; Και πάμε σε ένα σύστημα, σε πανεπιστημιακή εκπαίδευση εξ αποστάσεως, το οποίο θα είναι διαβλητό; Γιατί, να σας πω κάτι, την ώρα που ο φοιτητής δίνει την εξεταστική του, κάθεται δίπλα ένας άλλος και του λέει τα θέματα ή εκείνα, που δεν τα γνωρίζει, λέει, ξαφνικά, έπεσε το σύστημα. Δεν θα τα δούμε αυτά; Πώς μπορούμε να μιλάμε για αναβάθμιση του πανεπιστημίου, όταν αυτή τη στιγμή, στο νομοσχέδιο, που είχαμε, για την αναβάθμιση της παιδείας, οι επιστημονικές έρευνες είναι υποχρεωτικά στο φως, για να υπάρχει ομαδικό πνεύμα, να υπάρχει συνέργεια στους φοιτητές. Καλό το ενιαίο ψηφοδέλτιο από τη μία, αλλά από την άλλη, εγώ σας είπα και τότε, ως Ελληνική Λύση, φέρτε ένα σύστημα, όπως είναι σε πολλές χώρες του εξωτερικού, όπου ο ίδιος ο φοιτητής, μέσω μιας ηλεκτρονικής πλατφόρμας, θα ασκεί κριτική στον ίδιο του τον καθηγητή πανεπιστημίου. Με αυτό, δίνει εχέγγυα στον καθηγητή να βελτιωθεί, αλλά και στο φοιτητή δίνει πραγματικά τη χαρά της προσωπικότητας και της οντότητας, μέσα στο πανεπιστημιακό ίδρυμα.

Αγγλικά από 6 ετών, λέτε, κυρία Υπουργέ, και φέρατε, ως παράδειγμα, αρκετές χώρες. Διίστανται οι απόψεις. Κάποιοι επιστήμονες λένε από 8 ετών και μετά, διότι μέχρι τότε, αποκρυσταλλώνει τη μητρική του γλώσσα. Βέβαια, συναντά κάποιες δυσκολίες στην προφορά, αλλά δεν σημαίνει ότι δεν θα τη μάθει. Γιατί αυτή η σπουδή από τον προθάλαμο, όπως είναι το νηπιαγωγείο; Ένα παιδί μπορεί να στεναχωριέται, αν δεν το κατανοεί, γιατί μπορεί να είναι και δυσλεκτικό και να το ανακαλύψουν μετά. Ύστερα, τα παιδιά σε προσχολική ηλικία, δένονται με τη νηπιαγωγό. Τα διαφορετικά πρόσωπα μπορεί να τα ζαλίσουν τα παιδιά. Ο προθάλαμος είναι πολύ σημαντικός, γιατί αν κουραστείς στον προθάλαμο ή αν δεν σ’ αρέσει ο προθάλαμος, μετά δεν σου αρέσει και ο κυρίως θάλαμος. Άρα, βαρύτητα, πραγματικά, στο σχολείο. Θα τα συζητήσουμε, βέβαια, εκτενέστερα και κατ’ άρθρον από την κυρία Ασημακοπούλου, που είναι η Ειδική Αγορήτρια.

Όσον αφορά στα πειραματικά, σήμερα, δεν πρέπει να μιλάμε για πειραματικά, πρέπει να μιλάμε για πειραματιζόμενα. Ο σωστός τίτλος είναι το «πειραματιζόμενο». Ξέρετε, είναι μετοχή προσπάθειας. Άλλο λύνω την άσκηση τώρα και άλλο προσπαθώ και λύνω την άσκηση επί μια ώρα. Είναι η ίδια μετοχή προσπάθειας. Αυτός ο αποπειρατικός ενεστώτας στο πειραματιζόμενο, είναι το σχολείο του μέλλοντος. Μπείτε και δείτε, μιας και είναι και της ημέρας αυτό, το Space X του Elon Musk, ο οποίος έκανε ένα σχολείο του μέλλοντος, στην Αμερική, μέχρι παιδιά ηλικίας 14 ετών, που έδωσε μια βαρύτητα στο know how - δεν μπορεί μετά τα 14 - και θα ήταν ευκαιρία κάποια πειραματιζόμενα σχολεία και από την Ελλάδα, με τους καθηγητές τους, να μπουν σ΄ αυτό το παγκόσμιο δίκτυο. Διότι το πειραματικό είναι ένα αγκυλωμένο θεσμοθετημένο σχολείο, δύσκαμπτο. Το πειραματιζόμενο δεν έχει το άγχος του βαθμού.

Κλείνοντας, θα ήθελα να κάνω μια πρόταση. Θα μπορούσαμε να εκμεταλλευθούμε τη νέα τεχνολογία και κάθε μήνα τα παιδιά, χωρίς το άγχος του βαθμού, από Α΄ Γυμνασίου σε τρία βασικά μαθήματα 20 λεπτών, με την Τράπεζα Θεμάτων, να δίνουν ένα διαγώνισμα. Αυτό σημαίνει 3 μαθήματα, το μήνα, επί 9 μήνες, θα δώσουν 27 μαθήματα, στο σύνολο του σχολικού έτους. Ξέρετε, όμως, ότι θα πάνε στην Γ΄ Λυκείου στις πανελλήνιες ή πανελλαδικές και δεν θα έχουν άγχος, διότι θα είναι σωστά προετοιμασμένα; Είναι σαν να κάνουμε θερμομέτρηση σε έναν ασθενή. Αυτή τη θερμομέτρηση, που μπορεί να σημαίνει εκγύμναση του μυαλού, μπορούμε να την κάνουμε και σε αυτό το σημείο. Είναι κάποιες προτάσεις, τις οποίες θα τις δούμε διεξοδικά, συζητώντας αυτό το νομοσχέδιο, το οποίο θέλει πολύ μεγάλη προσοχή. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ**: Η Κυβέρνηση, με το παρόν νομοσχέδιο, ως προς το περιεχόμενο του, αλλά και ως προς τη χρονική στιγμή, που το καταθέτει για ψήφιση, στη Βουλή, δίνει το στίγμα της, ότι το αντιλαϊκό της έργο, όχι μόνο δεν αναστέλλεται, αλλά κλιμακώνεται την περίοδο της πανδημίας. Έχει δίκιο η κυρία Υπουργός, όταν ανακοίνωνε το νομοσχέδιο, ότι το κράτος έχει συνέχεια. Η κυβερνητική πολιτική συνεχίζεται, εν μέσω πανδημίας, αλλά και μετά από αυτήν. Μάλιστα, το φέρνει αυτήν την περίοδο, προσδοκώντας να πιάσει στον ύπνο μαθητές, εκπαιδευτικούς και γονείς. Δεν σας βγήκε, όμως. Χιλιάδες ήταν αυτοί, που διαδήλωσαν, στην Αθήνα, σε όλες τις πόλεις της χώρας, ενάντια σε αυτό το έκτρωμα, αυτό το αντιεκπαιδευτικό νομοσχέδιο. Θα συνεχίσουν, δεν το βάζουν κάτω. Την Τρίτη, στις 9 του Ιούνη, ξανά στους δρόμους όλοι, προκειμένου στην πράξη να ακυρωθεί αυτό το αντιεκπαιδευτικό νομοσχέδιο. Η Κυβέρνηση το φέρνει, μάλιστα, σε μια στιγμή, που δεν έχει πάρει κανένα ουσιαστικό μέτρο για την ενίσχυση των σχολικών υποδομών, σε εργαστήρια, τεχνολογικά μέσα, εποπτικό υλικό, για την αντισεισμική θωράκιση των σχολείων.

Φρόντισε, όμως, να φέρει την κατάπτυστη και επικίνδυνη τροπολογία για την ηλεκτρονική αναμετάδοση του μαθήματος από τις σχολικές τάξεις, που δεν πατάει σε κανένα παιδαγωγικό κριτήριο, ένα μέτρο, που δεν έχει καμία απολύτως σχέση με την εξ αποστάσεως εκπαίδευση, ασύγχρονη και σύγχρονη.

Βρήκε χρόνο, επίσης, να δυσκολέψει το εκπαιδευτικό έργο με την αύξηση του ελάχιστου αριθμού μαθητών, ανά τμήμα, στα δημοτικά και τα νηπιαγωγεία και μάλιστα εν μέσω πανδημίας, ενώ θα έπρεπε να γίνει το εντελώς αντίθετο.

Το περιεχόμενο του νομοσχεδίου φανερώνει το πόσο ταξικό, οπισθοδρομικό και άδικο είναι για τους μαθητές, τις λαϊκές οικογένειες και τους εκπαιδευτικούς. Ένα λύκειο, κυριολεκτικά, εξεταστική αρένα, που χειροτερεύει, ακόμα περισσότερο, τους όρους πρόσβασης στα ΑΕΙ, κομμένο και ραμμένο στις υποδείξεις της Ευρωπαϊκής Ένωσης, στις εκθέσεις του ΟΟΣΑ και των απαιτήσεων του Συνδέσμου Ελλήνων Βιομηχάνων, στις αναγκαίες προσαρμογές της δομής του περιεχομένου και της λειτουργίας των σχολείων της ανώτατης εκπαίδευσης και της έρευνας, στις ανάγκες της αγοράς, της ανταγωνιστικότητας και της κερδοφορίας του κεφαλαίου.

Αυξάνει τα εμπόδια και τους φραγμούς στα μορφωτικά δικαιώματα των παιδιών, βαθαίνει τον έλεγχο της έρευνας από τους επιχειρηματικούς ομίλους και κάνει ένα βήμα παραπέρα στην εφαρμογή της Μπολόνια, με τον ενιαίο χώρο της ανώτατης εκπαίδευσης και το πανεπιστήμιο- ανώνυμη εταιρεία.

Από τούτο εδώ το βήμα, σας καταγγέλλουμε για τη μεθόδευση αποκλεισμού από την ακρόαση των φορέων του Συντονιστικού των μαθητών, που είναι οι πρώτοι, που θα υποστούν αυτές τις συνέπειες, αλλά και την προσπάθεια, που κάνατε και απέτυχε να αποκλείσετε και την Ανώτατη Συνομοσπονδία Γονέων Μαθητών Ελλάδας, το ανώτατο συνδικαλιστικό όργανο των γονέων, δηλαδή, εκείνους τους φορείς, που κατεξοχήν αφορά αυτό το νομοσχέδιο.

Ο λόγος προφανής. Να μην ακουστεί άλλη φωνή, όλων εκείνων, που δεν μπορούν να ανασάνουν από την αντιλαϊκή σας πολιτική. Η Κυβέρνηση της Ν.Δ. δίνει συνέχεια των αντιδραστικών αλλαγών, που νομοθέτησε ο ΣΥΡΙΖΑ και το πάει, ακόμα πιο πέρα. Εισάγει τις δεξιότητες, με βάση το διαγωνισμό της Πίζα και τις κατευθύνσεις του ΟΟΣΑ, για τη δια βίου μάθηση, την ενίσχυση της καινοτομίας, που παραπέμπει στη σύνδεση της γνώσης, με την επιχειρηματικότητα για τις ανάγκες των επιχειρηματικών ομίλων, δεξιότητες, τις οποίες αποθεώνει και τις εμφανίζει, σαν κάτι καινοτόμο, κάτι ανώτερο και πιο συμφέρον από την πραγματική γνώση, η οποία σκόπιμα απαξιώνεται.

Οι δεξιότητες αυτές δεν έχουν καμία σχέση με την καλλιέργεια των κλίσεων του κάθε νέου. Η καλλιέργεια των δεξιοτήτων, που συνολικά μορφώνουν τον άνθρωπο, που τον εξοπλίζουν και ανταπεξέρχεται στην κοινωνία, που αναπτύσσεται μαζί και γύρω του, γίνεται από τη διδασκαλία μαθημάτων, πάνω στις αρχές του αντίστοιχου επιστημονικού κλάδου και μέσω της ιστορίας του, ακονίζοντας και καλλιεργώντας τις κλίσεις και τα ενδιαφέροντα του κάθε μαθητή. Αντί να ενισχυθεί η σύγχρονη γενική παιδεία και μόρφωση για όλα τα παιδιά, τελικά, ενισχύονται όλα εκείνα τα στοιχεία, που μεγαλώνουν τα αδιέξοδα του σημερινού σχολείου.

Το σχέδιο νόμου θίγει και άλλο ζήτημα. Αυτό της αντικατάστασης της Κοινωνιολογίας από τα Λατινικά, ως μάθημα πανελλαδικώς εξεταζόμενο, από το σχολικό έτος 2021 – 2022. Φτάνει στο σημείο, με προκλητικό, αντιδημοκρατικό και ανοίκειο τρόπο, να αποκλείσει από την ακρόαση των φορέων και τον Σύλλογο Ελλήνων Κοινωνιολόγων. Δεν είναι η πρώτη φορά, που η Κυβέρνηση επιχειρεί να παίξει ένα άθλιο παιχνίδι στην πλάτη μαθητών, κλείνοντας το μάτι σε μία ειδικότητα εκπαιδευτικών και στρέφεται ενάντια σε μια άλλη. Έγινε, επί ΣΥΡΙΖΑ, με τον νόμο Γαβρόγλου, αφαιρώντας τα Λατινικά, με το επιχείρημα ότι δεν είναι χρήσιμα. Το ίδιο κάνει και η Ν.Δ., με το παρόν σχέδιο νόμου, επαναφέροντας τα Λατινικά και αφαιρώντας την Κοινωνιολογία και σε αντιπαράθεση με αυτήν, με την αιτιολογία, ότι πρόκειται για αριστερή επιστήμη, αποκρύπτοντας – γιατί δεν είναι χαζοί – ότι σε μια ταξική κοινωνία, μια κοινωνική επιστήμη δεν μπορεί παρά να έχει ταξικό περιεχόμενο. Τόσο η Ν.Δ. όσο και ο ΣΥΡΙΖΑ, επιχειρούν να προσδώσουν ένα ψευδεπίγραφο ιδεολογικό στίγμα, στη μεταξύ τους κόντρα, ενώ το νομοσχέδιο της Ν.Δ. κινείται στις ίδιες ράγες, με εκείνες του ΣΥΡΙΖΑ, του νόμου Γαβρόγλου.

Είναι μόνιμη τακτική των κυβερνήσεων, με το «διαίρει και βασίλευε», ανάμεσα σε ειδικότητες, εκπαιδευτικούς, κατηγορίες Αναπληρωτών, να αποπροσανατολίζουν από την ουσία του σχεδίου νόμου και τις βασικές επιδιώξεις του. Τελικά, ο μόνιμος χαμένος είναι οι μαθητές, αλλά και οι εκπαιδευτικοί, που, στην ουσία, βγαίνουν αποδυναμωμένοι από εσωτερικές διαμάχες. Οι εκπαιδευτικοί δεν πρέπει να παγιδευτούν, σε αυτή την ψεύτικη αντιπαράθεση. Το ζητούμενο είναι να βγουν με αρραγές μέτωπο, πιο δυνατοί, απέναντι στις αντιεκπαιδευτικές, αντιλαϊκές, κυβερνητικές πολιτικές.

Από αυτήν την άποψη, είναι λανθασμένη η πρακτική για το ποιο μάθημα θα εξοστρακιστεί ή θα ευνοηθεί έναντι του άλλου. Και οι δύο επιστήμες και τα δύο αντικείμενα είναι απαραίτητα και χρήσιμα. Η χρησιμότητα ενός μαθήματος δεν κρίνεται, μονάχα από το αν εξετάζεται ή όχι, στις πανελλαδικές εξετάσεις. Ούτε η Κοινωνιολογία, ούτε τα Λατινικά. Η αξία και η χρησιμότητά τους μπορούν να βρουν την πραγματική θέση, που τους αξίζει, σε ένα σύστημα, με υποβαθμισμένες και ληξιπρόθεσμες γνώσεις, υποταγμένες στις ανάγκες της αγοράς, σε ένα σύστημα, που όλα ανάγονται στο Γολγοθά των πανελλαδικών εξετάσεων. Η διδασκαλία των δύο αυτών μαθημάτων θα μπορούσε να συμβάλλει στην ολόπλευρη ανάπτυξη και της προσωπικότητας του μαθητή, σε ένα σχολείο, που θα παρέχει ουσιαστική ολοκληρωμένη μόρφωση και η σύνδεσή του, με τις σύγχρονες λαϊκές κοινωνικές ανάγκες.

Πρόκειται για δύο επιστήμες, που στη διεπιστημονική σχέση και προσέγγισή τους συμβάλλουν, όχι μόνο στο να εξηγήσουμε τον κόσμο, αλλά, κυρίως, στο πώς θα τον αλλάξουμε. Γι’ αυτό και αρνείστε, με σθένος, να θέσετε τις ανθρωπιστικές επιστήμες, την επιστήμη, γενικότερα, στην υπηρεσία της κοινωνικής προόδου. Το ζητούμενο, λοιπόν, είναι η συνεργασία, η διεπιστημονική σχέση και προσέγγισή τους και όχι η αντιπαράθεση, ανάμεσα στις επιστήμες. Η αξία ενός μαθήματος δεν μπορεί να κρίνεται από το αν αυτό είναι εξεταζόμενο ή όχι, αλλά από την προσφορά του στις γνώσεις και τη γενικότερη συγκρότηση του μαθητή. Όλα αυτά μπορούν να εξασφαλιστούν, αν στο επίκεντρο του ενδιαφέροντος βρεθεί η συγκρότηση ενός σχολείου, που θα επιδιώκει να δώσει ευρύ μορφωτικό υπόβαθρο στους μαθητές.

Αυτό, λοιπόν, φοβάται η Κυβέρνηση, όπως «ο διάολος το λιβάνι» και φυσικά και ο ΣΥΡΙΖΑ, που αξιοποιεί αυτήν την αντιπαραθετική λογική, με το νόμο Γαβρόγλου. Φοβούνται την προσέγγιση των Λατινικών, όχι, ως παπαγαλία, αλλά επί της ουσίας, με γνώση των ιστορικών πολιτισμικών συνθηκών, μέσα στις οποίες, ευδοκίμησε το λατινικό κείμενο, που εξετάζεται κάθε φορά. Φοβούνται ότι μια τέτοια προσέγγιση οδηγεί στην ανάγκη παράλληλης προσέγγισης της Κοινωνιολογίας, ως επιστήμης, που μπορεί, υπό προϋποθέσεις, όμως, να συμβάλει στην εξήγηση των κοινωνικών φαινομένων, των νομοτελειών της κοινωνικής εξέλιξης, σε ένα σύστημα ιστορικά καθοριζόμενων και αλληλοσυνδεόμενων ανθρώπινων σχέσεων, οικονομικών, πολιτικών, νομικών, ηθικών. Το πώς αλλάζει η κοινωνία, ποιες είναι οι κοινωνικές δυνάμεις, που συγκροτούν κάθε ιστορικό σχηματισμό. Πως στο έδαφος αυτού του κοινωνικού σχηματισμού αναδύονται μορφές συνείδησης, τρόπος σκέψης, νοοτροπίες, κουλτούρες. Όμως, αυτή η προσέγγιση δεν είναι και δεν θα μπορούσε να είναι ο στόχος του σημερινού σχολείου. Αν η Κυβέρνηση ήθελε να λύσει το πρόβλημα, πραγματικά, που δημιουργεί η ρύθμιση, που λανθασμένα εξοστρακίζει την Κοινωνιολογία, θα μπορούσε να το κάνει, με τον απλούστερο τρόπο. Να ενταχθεί το μάθημα της Κοινωνιολογίας, ως πανελλαδικά εξεταζόμενο μάθημα, ανάλογα με το τμήμα ή τη σχολή, που επιλέγει ο μαθητής και αντίστοιχα, έτσι να είναι και το μάθημα των Λατινικών. Αυτή είναι η θέση μας και είναι μια δίκαιη ρύθμιση. Εσείς επιλέγετε την τιμωρία τους. Είστε εχθροί της κοινωνικής προόδου, της κίνησης προς τα μπρος. Εχθροί ενός σχολείου, με κριτική σκέψη του νέου. Νέους, που να μπορούν να εξηγούν τους φυσικούς και κοινωνικούς νόμους. Ας βγάλουν, φυσικά, τα συμπεράσματά τους όλοι. Εκπαιδευτικοί, μαθητές, γονείς, ο λαός. Σε κάθε περίπτωση, αυτό το νομοσχέδιο, στο σύνολό του, είναι απορριπτέο και καταδικασμένο, στη συνείδηση της εκπαιδευτικής κοινότητας, του λαού μας, συνολικότερα. Εδώ και τώρα, κατά την άποψή μας, αυτό το νομοσχέδιο να αποσυρθεί. Εδώ και τώρα, να αποσυρθεί η επικίνδυνη και αντιπαιδαγωγική τροπολογία για την on-line μετάδοση των μαθημάτων, μέσα από τις σχολικές τάξεις. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα κάνω μία ανακοίνωση, για να μην υπάρξει παρανόηση. Η Συνομοσπονδία Γονέων Ελλάδος είναι στους φορείς, που θα συμμετέχουν, καθώς και οι γονείς από τα Ιστορικά Πρότυπα Σχολεία.

Το λόγο έχει η κυρία Ξενογιαννακοπούλου.

**ΜΑΡΙΑ ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και συνάδελφοι, κυρίες Υπουργοί, κύριε Υπουργέ. Σε όλες τις ευρωπαϊκές χώρες, όταν δρομολογείται μία αλλαγή στο εκπαιδευτικό σύστημα, μια μεγάλη μεταρρύθμιση, έχει πάντα προηγηθεί μία βαθιά επιστημονική μελέτη, πολλές φορές και ετών και σίγουρα, έχει προηγηθεί ένας πλατύς επιστημονικός εκπαιδευτικός και κοινωνικός διάλογος.

Εδώ, βλέπουμε να έρχεται το παρόν σχέδιο νόμου, το οποίο έρχεται να φέρει μεγάλες αλλαγές στο εκπαιδευτικό σύστημα, σε όλες τις βαθμίδες και όχι μόνο να μην έχει γίνει ο στοιχειώδης αυτός διάλογος ή η μελέτη – την οποία, τουλάχιστον, η κυρία Υπουργός δεν μας την παρουσίασε και θα μας ενδιαφέρει, αν υπάρχει κάτι τέτοιο – αλλά μπήκε αιφνιδιαστικά, σε ένα δίμηνο, που η χώρα είχε, κυριολεκτικά, lock down, σε όλες τις δραστηριότητες, οικονομικές και κοινωνικές, με κλειστά σχολεία, κλειστά πανεπιστήμια, με την ακαδημαϊκή κοινότητα και το εκπαιδευτικό κίνημα, συνολικά, να αιφνιδιάζεται και βέβαια, δεν μπορεί κανείς να πει – επειδή άκουσα την κυρία Υπουργό, που είπε αυτό το επιχείρημα – ότι δεν μπορούμε να μιλάμε για αιφνιδιασμό, καθώς, ορισμένα από αυτά τα μέτρα ή και όλα υπήρχαν στο πρόγραμμα το εκλογικό της Ν.Δ..

Κυρία Υπουργέ, καταλαβαίνω ότι το επιχείρημα αυτό είναι πολιτικό επιχείρημα, δεν αφορά τη λειτουργία της Βουλής και την κοινοβουλευτική διαδικασία της καλής νομοθέτησης, που υποτίθεται ότι με το επιτελικό κράτος, εσείς δώσατε τόση μεγάλη έμφαση τους προηγούμενους μήνες, αλλά, τελικά, το επιτελικό κράτος αποδείχθηκε ότι κάθε άλλο παρά καλή νομοθέτηση σημαίνει. Διότι, είναι άλλο ένα πολιτικό πρόγραμμα ενός Κόμματος και άλλο ένα σχέδιο νόμου, το οποίο πρέπει να «μπει στη βάσανο» ενός ευρύτερου κοινωνικού και στη συγκεκριμένη περίπτωση και εκπαιδευτικού διαλόγου. Αυτό που σίγουρα έχετε ένα δίκιο και είσαστε συνεπείς είναι ότι είναι στο πνεύμα του προγράμματός σας, δηλαδή, μια αντίληψη για την εκπαίδευση, μια αντίληψη όσον αφορά, συνολικά, τη λειτουργία της παιδείας, συντηρητική και με νεοφιλελεύθερο πρίσμα.

Ποιες είναι οι βασικές κατευθύνσεις, που βλέπουμε, στο παρόν σχέδιο νόμου. Ειπώθηκε από πάρα πολλούς, προηγουμένως, συναδέλφους και ο κ. Φίλης, ο Εισηγητής μας, έκανε και μία αναλυτική τοποθέτηση, γύρω από αυτά τα θέματα. Θα έλεγα ότι έχει τρεις μεγάλες κατευθύνσεις, τρία χαρακτηριστικά. Πρώτα απ’ όλα, έχει σε πάρα πολλά σημεία μια συντηρητική οπισθοδρόμηση και θα αναφερθώ και πιο αναλυτικά και αύριο στην κατ’ άρθρον συζήτηση.

Το δεύτερο είναι ότι δεν έρχεται να στηρίξει, με συγκεκριμένα μέτρα, με συγκεκριμένες προβλέψεις, την αναβάθμιση του δημοσίου σχολείου, σε όλες τις βαθμίδες, αλλά ίσα- ίσα, έρχεται να διευρύνει τις ανισότητες και να δημιουργήσει, επιπλέον καινούργια προβλήματα.

Και το τρίτο, όσον αφορά στα πανεπιστήμια, είναι σε συνέχεια όλων των τροπολογιών και κυρίως, του νόμου, που φέρατε, πριν από μερικούς μήνες, για τα κολέγια στην ίδια ακριβώς λογική: Εμπορευματοποίηση, ανισότητες μέσα στα Α.Ε.Ι. και ιδιωτικοποίηση.

Πιο συγκεκριμένα. Όσον αφορά στην οπισθοδρόμηση: Δεν μπορεί να θεωρήσει κανείς ότι σήμερα, το 2020, το να επαναφέρουμε τη διαγωγή, στο απολυτήριο του Λυκείου, είναι αυτό, το οποίο είναι ζητούμενο, σήμερα, στο δημόσιο σχολείο. Είναι σαν να μην έχουμε καταλάβει τη συνολική εξέλιξη της ελληνικής κοινωνίας, βάζοντας ένα στίγμα, όπως το είπε, πολύ σωστά, ο κ. Φίλης, πριν, για ένα θέμα, το οποίο ούτε καν μπορεί να εξηγηθεί, στο μέλλον, στην εξέλιξη των νέων παιδιών. Δεν έχει δικαιολογία, κυρία Υπουργέ, αυτό.

Το δεύτερο θέμα, που έγινε μεγάλη συζήτηση και άκουσα πριν και τον συνάδελφο του Κομμουνιστικού Κόμματος και συμμερίζομαι απόλυτα και την πρόταση, που έκανε, είναι το θέμα της Κοινωνιολογίας. Είναι δυνατόν, αυτήν την περίοδο, που η τάση παντού, σε όλο τον κόσμο, είναι να εμβαθύνει στην κριτική σκέψη, που εσείς αναφέρατε, είναι δυνατόν να θεωρείτε ότι η Κοινωνιολογία δεν χρειάζεται; Υπάρχει μεγαλύτερο βάθος, στην κριτική σκέψη των νέων ανθρώπων, από το να συνειδητοποιούν, να έχουν εκείνα τα αναλυτικά εργαλεία και να έχουν αντίληψη για την κοινωνία, για τα προβλήματα και την εξέλιξη των κοινωνικών σχέσεων, δομών, εξελίξεων; Όχι, βέβαια. Άρα, λοιπόν, η πρόταση, που ειπώθηκε, είναι πάρα πολύ σωστή, ότι θα μπορούσε να υπάρχει ένας συνδυασμός και για τα Λατινικά που εγώ, τουλάχιστον, επειδή και τα Αρχαία αγαπάω και τα Λατινικά, νομική παιδεία έχω, θεωρώ ότι πρέπει οι ανθρωπιστικές επιστήμες να υπάρχουν, αλλά, φυσικά, να υπάρχει και Κοινωνιολογία και μπορεί να υπάρξει και ένας συνδυασμός.

Όσον αφορά στη στήριξη του δημόσιου σχολείου. Δεν ακούσαμε κάτι για την Ειδική Αγωγή. Δεν ακούσαμε κάτι για τα άτομα με αναπηρία. Αύριο, είμαι σίγουρη, στους φορείς, αυτά θα είναι θέματα, που θα τεθούν κατά κόρον.

Όσον αφορά στο ζήτημα των μεταγραφών και το ζήτημα του αριθμού των παιδιών στην τάξη. Κυρία Υπουργέ, διαλέγετε μια στιγμή, που η χώρα μας βυθίζεται στην ύφεση και σε πολύ μεγάλα οικονομικά και κοινωνικά προβλήματα και ερχόσαστε να καταργήσετε το κοινωνικό κριτήριο από τις μεταγραφές ή να αυξήσετε τον αριθμό των παιδιών, ενώ, υποτίθεται, έχετε πάρει όλα τα μέτρα όσον αφορά στην προστασία τους και που, ενδεχομένως, περιμένετε και νέο κύμα πανδημίας, όπως ο κ. Τσιόδρας λέει. Δεν το λέμε εμείς μόνο ή δεν ακούμε, γενικώς, αντιπολιτευτικές φωνές, αλλά οι ίδιοι που η Κυβέρνηση ακολουθούσε, ως τώρα. Μήπως, όμως, πίσω από αυτό κρύβεται ότι δεν θέλετε να προχωρήσετε στους μόνιμους διορισμούς και στις προσλήψεις; Αυτό είναι το θέμα. Γιατί, δεν ακούσαμε εδώ ούτε για τις προσλήψεις ούτε για την αναγκαία στήριξη των υποδομών και θα συμφωνήσω απόλυτα και μέσα στο πνεύμα όλων των τοποθετήσεων, που έγιναν σήμερα και το ζήτημα το ψηφιακό, το ζήτημα των νέων τεχνολογιών, με όρους, όμως, όχι που θα δημιουργούν νέες ανισότητες, μεταξύ των παιδιών και μεταξύ των μεγάλων πόλεων και της περιφέρειας, αλλά, πραγματικά, με όρους που η Πολιτεία θα θέσει, για να εξασφαλίσει αυτή την ψηφιακή ισότητα μέσα στο σχολείο.

Για τα ΕΠΑ.Λ. το «πήρατε πίσω», κάτω από την κατακραυγή και την πίεση. Θέλουμε μια δέσμευση ότι δεν θα επανέλθει σε κάποιο άσχετο νομοσχέδιο, το επόμενο διάστημα, με κάποια τροπολογία. Πρέπει να μας πείτε ποια είναι η άποψή σας, για την τεχνική παιδεία, όχι, φυσικά, η στήριξη των ιδιωτικών Κ.Ε.Κ.. Είναι κάτι, που θα θέλαμε και από την τοποθέτησή σας, σήμερα και στην Ολομέλεια, να πάρετε μια πολύ πιο δεσμευτική και σαφή θέση.

Και κλείνω, κύριε Πρόεδρε, με το θέμα των πανεπιστημίων. Δύο παρατηρήσεις. Αναφέρθηκαν πάρα πολλοί συνάδελφοι, προηγουμένως, στο θέμα των ξενόγλωσσων σχολών. Είναι φανερό ότι ο τρόπος, που το εισάγετε, έρχεται να δημιουργήσει θύλακες, οι οποίοι δεν εντάσσονται, μέσα στο πλαίσιο της συνολικής λειτουργίας. Εγώ θεωρώ ότι θα έπρεπε, οπωσδήποτε, να υπάρχει πρόταση από τα Ανώτατα Εκπαιδευτικά Ιδρύματα, αλλά θα πρέπει να υπάρχει και μια αντίληψη συντονισμού, με διάφορα κριτήρια. Δεν μπορεί, δηλαδή, ένα πανεπιστήμιο να έχει πέντε ξενόγλωσσες σχολές και κάποια άλλα πανεπιστήμια να μην έχουν και πολύ περισσότερο, όταν εσείς έχετε φέρει, με προηγούμενο νόμο, τον περίφημο ανταγωνισμό, μεταξύ των πανεπιστημίων του κέντρου και της περιφέρειας για τους πόρους. Τι θα σημάνει αυτό, σε αυτόν τον ανταγωνισμό; Εκεί, πραγματικά, θα ήθελα να ξέρω, σας έχει απασχολήσει αυτό; Δηλαδή, θα δούμε μια «διόγκωση» και έναν «υδροκεφαλισμό», πάλι στο κέντρο και ανεξέλεγκτο όσον αφορά, πέραν των ιδιωτικοποιήσεων και τις εμπορευματοποιήσεις, που φέρνει; Ναι, λοιπόν, στα ξενόγλωσσα τμήματα, αλλά με όρους, με προϋποθέσεις, ενδεχομένως, μέσα σε μια συνολική ακαδημαϊκή λογική.

Και όσον αφορά στις εκλογές για τα όργανα τα πανεπιστημιακά, η συνάδελφος, η κυρία Τζούφη, έκανε μια πλήρη τοποθέτηση. Εγώ θα ήθελα να πω εδώ ότι ερχόσαστε και περιορίζετε το εκλεκτορικό σώμα, εισάγετε ηλεκτρονική ψηφοφορία, η οποία δεν μπορεί να εγγυηθεί, φυσικά, τη μυστικότητα της ψηφοφορίας - τα ξέρουμε πάρα πολύ καλά αυτά - και στην ουσία, τι κάνετε, κυρία Υπουργέ; Μικραίνετε το σώμα, σε πιο ελεγχόμενα σχήματα και δημιουργείτε ή ενθαρρύνετε, γιατί εγώ δεν θέλω να σας αποδώσω πρόθεση, αλλά ενθαρρύνετε πελατειακές σχέσεις, την ώρα που θα γίνονται οι εκλογές για τα όργανα των πανεπιστημίων, αφού, πλέον θα είναι ελεγχόμενη και θα μπορεί να διαπιστωθεί η ψηφοφορία.

Γι΄ αυτά τα θέματα, θα επανέλθουμε και πιστεύουμε ότι είναι σειρά από ζητήματα, που θα πρέπει να τα ξαναδείτε, οπωσδήποτε, πριν φτάσουμε στη δεύτερη ανάγνωση. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ**: Κυρίες και κύριοι συνάδελφοι, ξεκινάμε, σήμερα, μια συζήτηση για το σχέδιο νόμου, με τίτλο «αναβάθμιση σχολείου» και διαβάζοντάς το, δυστυχώς, αισθανόμαστε τη μυρωδιά της μούχλας, τη μυρωδιά του παρελθόντος να αναδύεται, μέσα από τα άρθρα του. Θα γίνω πολύ συγκεκριμένη. Πώς αλλιώς να χαρακτηρίσουμε την αύξηση των μαθητών, ανά τάξη, αν όχι επιστροφή στο παρελθόν; Γιατί δεν τους κάνετε 30, 35; Γιατί δεν τους αυξάνετε κι άλλο; Πιο πολλή οικονομία θα έχετε, αφού αυτός είναι και ο κύριος λόγος και το πραγματικό κίνητρο, πίσω από αυτή τη νομοθέτηση. Πώς αλλιώς να χαρακτηρίσουμε την επαναφορά της διαγωγής στα απολυτήρια της δευτεροβάθμιας, αν όχι «επιστροφή στο παρελθόν»; Στον φαντασιακό κόσμο του συντηρητισμού, που διατρέχει όλο αυτό το νομοσχέδιο, η διαγωγή, σίγουρα, αποτελεί όπλο συμμόρφωσης. Γιατί, λοιπόν, δεν επαναφέρετε και τη βίτσα; Γιατί δεν επαναφέρετε και την ποδιά; Γιατί δεν επαναφέρετε και τη βέργα; Αυτή, σύμφωνα με τις αντιλήψεις, που θέλετε να μας δείξετε, προφανώς, αποτελεί κατάλληλο όπλο πειθαρχίας. Ξέρετε, όμως, η βέργα στο σώμα ενός μαθητή, στο σώμα μιας μαθήτριας, με τα χρόνια φεύγει. Το στίγμα, όμως, που αφήνει η διαγωγή και ο χαρακτηρισμός στο απολυτήριο του, θα τον ακολουθεί μια ολόκληρη ζωή και δεν θα φύγει ποτέ.

Τρίτον, πώς αλλιώς να χαρακτηρίσουμε, από επιστροφή στο παρελθόν, την επαναφορά της Τράπεζας Θεμάτων; Ένα αποτυχημένο, ξαναζεσταμένο φαγητό, το οποίο όταν το εφαρμόσατε, πετύχατε επίσημη αύξηση των φροντιστηρίων στην Α΄ Λυκείου, κατά 15%, που, στην πραγματικότητα, η αύξηση αυτή ήταν πολύ μεγαλύτερη και πετύχατε και αύξηση των μετεξεταστέων, κατά 24%. Αυτό θεωρείτε πετυχημένο παρελθόν; Επίσης, δεν αντιλαμβάνεστε ότι η Τράπεζα Θεμάτων, μαζί με την αύξηση του αριθμού των εξεταζόμενων μαθημάτων, χωρίς κανένα μέτρο ενίσχυσης των αδύναμων μαθητών, χωρίς καμία πολιτική άμβλυνσης των μορφωτικών ανισοτήτων, οδηγεί αναπόφευκτα στη σχολική διαρροή; Οδηγεί, δηλαδή, στην αγκαλιά των ιδιωτικών κέντρων μαθητείας όσους αβοήθητους σπρώχνει η πολιτική σας στον πάτο του βαρελιού; Πώς αλλιώς να χαρακτηρίσουμε την επαναφορά της εξεταστικής του Σεπτεμβρίου, για τους μετεξεταστέους των γυμνασίων και των λυκείων και την κατάργηση της εξεταστικής του Ιουνίου, που είχε νομοθετήσει ο ΣΥΡΙΖΑ, με παράλληλη ενισχυτική διδασκαλία, αν όχι επιστροφή στο πιο αποτυχημένο παρελθόν; Τι λέτε σε αυτούς μαθητές; Πηγαίνετε, το Σεπτέμβριο να δώσετε εξετάσεις και για να δώσετε εξετάσεις, πρέπει να περάσετε από φροντιστήρια και αν δεν έχετε χρήματα, δεν μας ενδιαφέρει. Πώς, αλλιώς, να χαρακτηρίσουμε τη λατρεία, που δείχνετε, στη δημιουργία σχολείων πολλών ταχυτήτων, με τον πολλαπλασιασμό και τον ασφυκτικά ιδεολογικό έλεγχο των πρότυπων σχολείων, που σχεδιάζετε; Τελικά, το Μαράσλειο είναι στα ιστορικά πρότυπα; Εμείς ξέρουμε ότι είναι πειραματικό. Ακούστηκαν οι αριθμοί 24 και 36, 28 και 34, αν δεν κάνω λάθος. Αλλά επίσημη λίστα στη δημοσιότητα δεν δόθηκε. Ποια είναι αυτά τα σχολεία; Δεν έχουμε ακούσει, μέχρι στιγμής. Επομένως, μέχρι να μας δώσετε τη σαφή λίστα, μπορούμε να πούμε ότι καταργείτε τα πειραματικά και στη θέση τους βάζετε παντού πρότυπα, κλείνοντας το μάτι στους γονείς των παιδιών, που ενδιαφέρονται για το μορφωτικό κεφάλαιο των παιδιών τους. Και τους λέτε ότι «το κάνω για σας» ! «Για να μην στέλνετε τα παιδιά σας στα ιδιωτικά σχολεία». Τους το λέτε, ευθαρσώς. Τι κρύβουν αυτά τα λόγια; Πρώτον, ότι τα παιδιά σε αυτά τα σχολεία θα καταδυναστεύουν την εφηβεία τους, καθώς θα επιδοθούν σε μια συνεχή προσπάθεια να επιβεβαιώνουν ότι ανήκουν στους προνομιούχους και στους πειθαρχημένους, κυρίως, προνομιούχους.

Δεύτερον, τους λέτε ότι τα υπόλοιπα σχολεία, με κρατική, αυτή τη φορά, επίσημη σφραγίδα θα είναι σχολεία β΄ διαλογής. Σχολεία, χωρίς χρηματοδότηση, σχολεία, χωρίς επαρκείς κτηριακές και υλικοτεχνικές υποδομές, σχολεία, χωρίς καθόλου καθηγητές ή με καθηγητές, που έρχονται, τον Ιανουάριο και ακόμα περιμένουμε, κυρία Υπουργέ, τους διορισμούς των εκπαιδευτικών. Σχολεία, χωρίς τους απαραίτητους δυο - τρεις καλούς μαθητές, που λειτουργούν, ως ατμομηχανή για όλο το υπόλοιπο τμήμα, σχολεία, που το παιδαγωγικό τους φως θα αναρτάται στις ιστοσελίδες, δήθεν, στο όνομα της διαφάνειας, ενώ στην πραγματικότητα είναι στο όνομα της ανθρωποφαγίας, μεταθέτοντας απλά στους ώμους των εκπαιδευτικών, τις ανεπάρκειες και τις σχεδιασμένες στρεβλώσεις του εκπαιδευτικού συστήματος.

Κυρίες και κύριοι συνάδελφοι, διαβάζοντας το σχέδιο νόμου και, ήδη, από τις 10 του Μαΐου, ήρθαν πολλά υπομνήματα, πρώτη φορά, στην Επιτροπή Μορφωτικών Υποθέσεων, βλέπουμε τόσα πολλά υπομνήματα από φορείς, πρώτη φορά.

Αντί να συζητάμε, παραδείγματος χάρη, για τους μαθητές και τους φοιτητές, με ειδικές μαθησιακές και εκπαιδευτικές ανάγκες, τόσες σελίδες νομοσχέδιο, ούτε μία κουβέντα, το λέει χαρακτηριστικά ο Ελληνικός Σύλλογος για το Σύνδρομο Άσπεργκερ, ήδη από τις 10 του Μαΐου.

Αντί να συζητάμε για αύξηση των ωρών μουσικής, αύξηση εικαστικών, θεατρικού παιχνιδιού, γενικότερα της καλλιτεχνικής παιδείας, στο δημοτικό και στη δευτεροβάθμια, αντί για κάποια στιγμή, επιτέλους, να μιλήσουμε για τη σεξουαλική αγωγή, στα σχολεία μας και για μια σειρά από θέματα, που βασανίζουν τα αναλυτικά προγράμματα, όπως για παράδειγμα, ο όγκος της ύλης, εσείς τι κάνετε; Φέρνετε τα αγγλικά στο νηπιαγωγείο και τα Λατινικά, άλλο ένα άλμα στο παρελθόν, στη θέση της Κοινωνιολογίας.

Γιατί τόση επίθεση σ’ αυτόν τον κλάδο των κοινωνιολόγων, γιατί τόση υποβάθμιση;. Γιατί θεωρείτε ότι δεν είναι χρήσιμες οι κοινωνικές επιστήμες; Δεν λέμε και για τις ανθρωπιστικές και φυσικά και τα Λατινικά, είναι πάρα πολύ χρήσιμα και για τις νομικές επιστήμες κ.λπ. αλλά, ακόμα και μέσω πανδημίας, πόσες φορές ακούστηκε η φράση «μέτρα κοινωνικής αποστασιοποίησης»; Γιατί να μην το ξέρει, δηλαδή, αυτό ένας νέος άνθρωπος;

Κυρίες και κύριοι συνάδελφοι, θα το ακούσετε και από πολλούς φορείς και θα τα πούμε και αναλυτικότερα, στη συζήτηση κατ’ άρθρον, στις άλλες συνεδριάσεις της Επιτροπής και στην Ολομέλεια. Δεν χρειάζεται, φυσικά, να διευκρινισθεί ότι είμαστε σε εντελώς αντίθετη κατεύθυνση στο 100% των ρυθμίσεων και το μόνο πραγματικά θετικό, που αναδεικνύει, αυτό εδώ το νομοσχέδιο, είναι το τεράστιο χάσμα, που υπάρχει ανάμεσα σ’ αυτό, που εκπροσωπείτε εσείς, με τόση οπισθοδρομική συντήρηση και στο τι υπηρετούμε εμείς, υπακούοντας μόνο στο κοινωνικό συμφέρον.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κωτσός.

**ΓΕΩΡΓΙΟΣ ΚΩΤΣΟΣ:** Κύριε Πρόεδρε, κυρία Υπουργέ, κύριε Υπουργέ, αγαπητές και αγαπητοί συνάδελφοι, άκουσα πριν συνάδελφο της Αντιπολίτευσης να μέμφεται την Υπουργό ότι είναι συνεπής με τον εαυτό της και συνεπής με το πρόγραμμα της Νέας Δημοκρατίας.

Εγώ θα έλεγα ότι είναι άξια συγχαρητηρίων, αξιέπαινη, που έχει και συνέπεια, με τον εαυτό της, που έχει και συνέπεια, με το προεκλογικό μας πρόγραμμα, αλλά, κυρίως, που είναι συνεπής, με την εντολή, που έδωσε ο λαός, η κοινωνία, στη Νέα Δημοκρατία, ακούγοντας το προεκλογικό της πρόγραμμα. Αν μη τι άλλο, αυτό δεν είναι η πεμπτουσία της πολιτικής πλέον, ο σύγχρονος πολιτικός λόγος, που έχει συνέπεια προεκλογικών δεσμεύσεων και μετεκλογικής πρακτικής στο πεδίο; Θέλουμε τον πολιτικό, άλλα να λέει, προεκλογικά και μετά από κυβιστήσεις να κάνει άλλα μετεκλογικά;

Εξάλλου, η περίοδος της πανδημίας, ποια δύο μεγάλα κέρδη είχε για την πατρίδα μας; Πρώτον, ότι αποκατέστησε τη φήμη και την αξιοπιστία της, διεθνώς, μέσα από μία στιβαρή, αξιοπρόσεκτη και αξιοσέβαστη αντιμετώπιση του φαινομένου και κατά δεύτερον, κατόρθωσε το πολιτικό σύστημα της χώρας μας να κερδίσει την εμπιστοσύνη των συμπολιτών μας, να εμπιστεύεται, δηλαδή, ο Έλληνας και η Ελληνίδα τους διοικούντες. Και αυτό δεν έγινε τυχαία. Έγινε μέσα από αξιοπιστία, από σοβαρότητα, από συνέπεια και κυρίως, επειδή υπήρχε και σοβαρή ενημέρωση.

Είναι αλήθεια ότι την περίοδο, που περάσαμε, ποικίλες προκλήσεις, ως προς τη λειτουργία της δημόσιας διοίκησης και της δημόσιας παιδείας αντιμετωπίσαμε. Η πανδημία και, στη συνέχεια, το lockdown επιτάχυναν διαδικασίες, που άπτονται της λειτουργίας και του δημόσιου βίου και του δημόσιου σχολείου.

Και νομίζω ότι είναι κοινός τόπος, πως κάθε νέος και κάθε νέα, από την εισαγωγή του στο νηπιαγωγείο, μέχρι και το τέλος της μαθητικής του σταδιοδρομίας στο λύκειο, πέρα από το γνωστικό κομμάτι της εκπαίδευσης, είναι σημαντικό να γαλουχηθεί, με ιδέες, με αξίες, με ιδανικά, να αποκτήσει ευαισθησίες και ερεθίσματα, που θα ολοκληρώσουν την προσωπικότητα του, αλλά και ταυτόχρονα, να αποκτήσει μια σειρά από δεξιότητες, που θα του είναι εξαιρετικά χρήσιμες, μετέπειτα, στη ζωή του.

Αυτό μπορεί να επιτευχθεί, με την εισαγωγή των εργαστηρίων, που επιδιώκεται πλέον με το σχέδιο νόμου, δεξιοτήτων, που θέλουμε να ενταχθούν στο πρόγραμμα των νηπιαγωγείων, των δημοτικών και των γυμνασίων. Έτσι, από το νέο σχολικό έτος, θα μπορέσει να γίνει ξεκάθαρη η στροφή της υποχρεωτικής εκπαίδευσης, σε ένα σύγχρονο σχολείο, που θα δίνει έμφαση στην καλλιέργεια ήπιων δεξιοτήτων, δεξιοτήτων ζωής και δεξιοτήτων τεχνολογίας και επιστήμης στους μαθητές. Νέες θεματικές ενότητες, όπως ο εθελοντισμός, η οδική ασφάλεια – το είπε πριν και ο Πρόεδρος της αντίστοιχης Επιτροπής, συγχαίροντας την Υφυπουργό, που ήταν κοντά στην Επιτροπή και περνάει αυτό το μήνυμα και στη μαθητική νεολαία, δεδομένου ότι τα ζητήματα των τροχαίων ατυχημάτων και δυστυχημάτων μας απασχολούν πάρα πολύ – η πρόληψη από εξαρτήσεις, ο αλληλοσεβασμός, ο σεβασμός στη διαφορετικότητα, η ρομποτική, η επιχειρηματικότητα, σε συνδυασμό, πάντα με την ανάγκη για ομαλή ένταξη, στο ευρύτερο κοινωνικό σύνολο, να αποτελούν πυλώνες, που θα σταθμίσουν την εξέλιξη του παραδοσιακού σχολείου, σε ένα σχολείο, που θα συμβαδίζει, με τις απαιτήσεις, με τις προκλήσεις της νέας ψηφιακής εποχής, που διανύουμε.

Διανοίγεται μπροστά μας μια δεκαετία, που οι νέοι μας, που θα ενταχθούν στον κοινωνικό ιστό της χώρας και θα στελεχώσουν όλες τις βαθμίδες του παραγωγικού μηχανισμού, για να ξεχωρίσουν και να πετύχουν, πρέπει, εκτός από την εκπαιδευτική τους δεινότητα, από τα εξειδικευμένα προσόντα τους, να αποκτήσουν και να εμφυσήσουν στον ίδιο τους τον εαυτό την ανάγκη πως πρέπει να είναι πολυσχιδείς και πολυμήχανοι, πως δεν αρκεί - και νομίζω το καταλαβαίνουμε όλοι μας - ένα πτυχίο, για να πετύχει κάποιος στη ζωή του, αλλά απαιτείται συνολική ενσωμάτωση και ενδυνάμωση της προσωπικότητας του.

Για τους λόγους αυτούς, βλέπουμε πως στο εν λόγω νομοσχέδιο ενισχύονται μαθήματα, όπως της πληροφορικής, των κλασικών γραμμάτων, της φυσικής αγωγής, που είχε ατονήσει, τα προηγούμενα χρόνια. Ενισχύεται, πλέον, το μάθημα με επιπλέον ώρες των ξένων γλωσσών, όπως, επίσης, διευρύνονται και οι μέθοδοι αποτίμησης της προόδου των μαθητών. Με αυτόν τον τρόπο, θεσμοθετείται ένα συνεκτικό πλαίσιο για την αξιολόγηση της σχολικής μονάδας και του εκπαιδευτικού έργου, βασιζόμενο στο τρίπτυχο «προγραμματισμός, αυτοαξιολόγηση, εξωτερική αξιολόγηση».

Να κάνω και μια ιδιαίτερη μνεία στο φαινόμενο του μπούλινγκ, της ενδοσχολικής βίας, που είτε όλοι μας έχουμε γίνει μάρτυρες, είτε το έχουμε δει να απασχολεί, κατά καιρούς, τα μέσα μαζικής ενημέρωσης. Ένα εξαιρετικά δυσάρεστο φαινόμενο, που λειτουργεί αρνητικά σε μαθητές, αρνητικά στην κοινωνία και που έρχεται μέσα από την θέσπιση του εκπαιδευτικού, του Συμβούλου σχολικής ζωής, να δώσει απάντηση, να απαλύνει όλη αυτή την υπόθεση και να γίνει το σχολείο μια ζεστή αγκαλιά για όλα τα παιδιά.

Να κάνω μια ιδιαίτερη αναφορά στα ξενόγλωσσα τμήματα των πανεπιστημίων, με την ελπίδα, κυρία Υπουργέ, να είναι ο προπομπός, για να καταστεί η χώρα μας πνευματικός και ακαδημαϊκός φάρος, όχι μόνο της περιοχής μας, των Βαλκανίων, της ευρύτερης Μεσογείου, αλλά όλου του κόσμου, διότι, αρκετά μέχρι τώρα, να κάνουμε εξαγωγή φοιτητών στις γειτονικές χώρες. Είναι ώρα να προσελκύσουμε φοιτητές, από όλο τον κόσμο, αξιοποιώντας την πνευματική μας, την πολιτιστική μας παράδοση, αλλά και το αξιόμαχο και το αξιόπιστο των πανεπιστημίων.

Ειλικρινά θεωρώ ότι είναι προς τη σωστή κατεύθυνση το να αφήνεται αυτή η διαδικασία στα ίδια τα Πανεπιστήμια, ενισχύοντας έτσι και το αυτοδιοίκητό τους.

Θα ήθελα και εγώ, με τη σειρά μου, να συνηγορήσω σε αυτό, που είπε πριν και ο κ. Κέλλας, αναφορικά με τους εκπαιδευτικούς, που κρατούν όρθιο τον Ελληνισμό, σε όλο τον κόσμο.

Θεωρώ, κυρία Υπουργέ, ότι θα πρέπει να αξιοποιήσουμε κάθε πρόσφορο μέσο και να επιμηκύνουμε, για πέμπτη περίοδο, το επιμίσθιο αυτών των ανθρώπων, που δουλεύουν εκεί. Θέλω να πιστεύω ότι θα βρούμε το δημοσιονομικό χώρο, διότι έτσι θα τονίσουμε, ξαναλέω, τον Ελληνισμό, απανταχού της γης.

Να αναφέρω και δύο συγκεκριμένα σημεία. Θα έλεγα, κύριε Υφυπουργέ, κατ΄ αναλογία της επιμήκυνσης του χρόνου των πρυτανικών αρχών, να αντιμετωπίσετε και τους Διευθυντές των Τομέων, που, σήμερα, εκλέγονται από τα μέλη ΔΕΠ για 1+1 χρόνο και δεν προλαβαίνουν, επί της ουσίας, να επιτελέσουν το έργο τους και να διαμορφώσουν τη δική τους αντίληψη, να δούμε τη δυνατότητα να επεκταθεί στα 2+2 χρόνια.

Νομίζω ότι μεγάλη βαρύτητα θα πρέπει να δώσουμε στην προώθηση της ενισχυτικής διδασκαλίας, για να αποφύγουμε την κριτική, που γίνεται, από την πλευρά του ΣΥΡΙΖΑ, ότι ωθούμε τα παιδιά στα φροντιστήρια ή τα ωθούμε στο να ξοδεύουν περισσότερο, στην ενισχυτική διδασκαλία, μέσα στο σχολείο, για τους μαθητές, που το έχουν ανάγκη, όπως επίσης και για τους καθηγητές, που θέλουν μια διαρκή, συνεχή επιμόρφωση, πάνω στα νέα δεδομένα, που δημιουργούνται, διαρκώς, γιατί είναι μια δυναμική διαδικασία και η εκπαιδευτική διαδικασία.

Τέλος, θεωρώ ότι θα πρέπει να αρθεί η αδικία, που με το νόμο Γαβρόγλου δημιουργήθηκε, όσον αφορά τη μετεξέλιξη του ΤΕΙ Θεσσαλίας και Λαμίας, όπου οι θέσεις ΔΕΠ του ΤΕΙ έχουν μετεξελιχθεί, όχι σε μόνιμες θέσεις, αλλά σε προσωποπαγείς θέσεις.

Πιστεύω ότι στο πρότυπο, όπως έχει γίνει, στην Αθήνα, όπως έχει γίνει και στην Ήπειρο, μπορούμε να βρούμε τη λύση και σε αυτόν τον τομέα, κύριε Υφυπουργέ. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ**: Ευχαριστώ πολύ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, συζητάμε, σήμερα, ένα πολύ σημαντικό νομοσχέδιο, σε έναν πολύ σημαντικό τομέα της κοινωνίας μας, ένα νομοσχέδιο, όμως, που απορρυθμίζει και υποβαθμίζει το σύνολο της δημόσιας εκπαίδευσης.

Ωστόσο, η νομοθέτηση αυτή δεν γίνεται εν κενώ. Κατατέθηκε εν μέσω πανδημίας, χωρίς τη δυνατότητα καμίας διαβούλευσης. Ο κόσμος ήταν κλεισμένος στα σπίτια, τα σχολεία, τα πανεπιστήμια, οι εκπαιδευτικοί ήταν όλοι μέσα στα σπίτια.

Δεν πρωτοτυπείτε, βέβαια, με αυτό, διότι είναι πάγια τακτική σας να περνάτε νομοθετήματα στα κρυφά, περνώντας κάτω από τα ραντάρ της κοινωνίας.

Προφανώς, πιστεύουμε ότι έχετε πολλά να κρύψετε, πίσω από αυτά τα νομοθετήματα, γι’ αυτό και δεν μας φέρατε και καμιά επιστημονική ανάλυση ή μελέτη, δεν έγινε ανοικτή διαβούλευση και μάλιστα, σε έναν πολύ σημαντικό τομέα, αυτόν της παιδείας. Σε έναν τομέα της παιδείας, που, ουσιαστικά, διαμορφώνει πολίτες, διαμορφώνει χαρακτήρες, διαμορφώνει την κοινωνία μας.

Βέβαια, ακόμη και αν κατατέθηκε το νομοσχέδιο εν μέσω πανδημίας, καταφέρατε να συσπειρώσετε το σύνολο, σχεδόν, των κοινωνικών φορέων και, κυρίως, των εκπαιδευτικών, απέναντι στο νομοσχέδιο αυτό, προχωρώντας οι ίδιοι εν μέσω πανδημίας, σε μαζικές διαδηλώσεις.

Μετά την πρόσφατη, λοιπόν, επικίνδυνη «επιτυχία» του Υπουργείου Παιδείας, με την εισαγωγή των καμερών στα σχολεία, μετά τη διαρροή προσωπικών δεδομένων χιλιάδων μαθητών και εκπαιδευτικών, όπως αποκαλύφθηκε, πρόσφατα, συζητάμε το παρόν νομοσχέδιο, το οποίο μας μεταφέρει, πολλές δεκαετίες πίσω. Θα έλεγα ότι κάνουμε μια απότομη βουτιά στο παρελθόν.

Είναι ένα νομοσχέδιο αντιεπιστημονικό, αναχρονιστικό, συντηρητικό, άκρως νεοφιλελεύθερο, που υποβαθμίζει το σχολείο και εξυπηρετεί πολύ συγκεκριμένα συμφέροντα.

Ένα νομοσχέδιο, που κάνει το σχολείο πολύ πιο ακριβό για τις οικογένειες, αλλά και πολύ ασφυκτικό για τα παιδιά, δημιουργεί ανισότητες και ανταγωνισμούς, προωθεί τον ελιτισμό, προωθεί την εντατικοποίηση, τους αποκλεισμούς των μαθητών, από την εκπαίδευση, την ιδιωτικοποίηση της παιδείας, την τιμωριτική αξιολόγηση τόσο για τα παιδιά όσο και για τους ίδιους τους εκπαιδευτικούς.

Βέβαια, οι οπισθοδρομικές παρεμβάσεις της Νέας Δημοκρατίας δεν ξεκινούν σήμερα. Δεν είναι ούτε αυτή μία πρωτοτυπία. Να θυμίσουμε ότι η Κυβέρνηση της Νέας Δημοκρατίας έχει ήδη ακυρώσει την ίδρυση νέων πανεπιστημιακών τμημάτων, αλλά και των διετών προγραμμάτων επαγγελματικής εκπαίδευσης, θεωρώντας πως τα παιδιά από την επαγγελματική εκπαίδευση είναι μιας άλλης κατηγορίας και δεν έχουν ίση δυνατότητα πρόσβασης στην πανεπιστημιακή εκπαίδευση. Εξίσωσε τα πτυχία των κολεγίων, με αυτά των πανεπιστημίων, κατήργησε το πανεπιστημιακό άσυλο, έκοψε το 20% της χρηματοδότησης, κυρίως, από τα περιφερειακά πανεπιστήμια, μείωσε, όμως και συνολικά τη χρηματοδότηση για την παιδεία. Πάγωσε όλες τις προσλήψεις, σε γενική και ειδική αγωγή, που είχε προετοιμάσει και δρομολογήσει ο ΣΥΡΙΖΑ.

Αλήθεια, κυρία Υπουργέ, θα θέλαμε να δεσμευτείτε και να ενημερώσετε τη Βουλή, αλλά και την ελληνική κοινωνία πότε, επιτέλους, θα προχωρήσετε στις αναγκαίες προσλήψεις των εκπαιδευτικών. Γνωρίζουμε ότι τα κενά είναι πάρα πολλά και θα με συγχωρήσετε, αλλά θα πω και θα εκφράσω την ανησυχία μου. Πιστεύω ότι τον Σεπτέμβριο ή τον Οκτώβριο, μπορεί να μας φέρετε και μία ρύθμιση, η οποία πλέον θα μονιμοποιεί και θα νομιμοποιεί τη τηλεκπαίδευση, σε ακριτικές περιοχές, οι οποίες δεν θα καλύπτονται από εκπαιδευτικούς. Με φοβίζει και με ανησυχεί, ακριβώς, γιατί, δεν προχωράτε στις αναγκαίες προσλήψεις εκπαιδευτικών και νομίζω πως πρέπει να μας δώσετε μία ενημέρωση και μία απάντηση, σήμερα γι’ αυτό το θέμα. Άλλωστε, σχεδόν όλα ήταν έτοιμα από την προηγούμενη Κυβέρνηση.

Κυρίες και κύριοι συνάδελφοι, σε ό,τι αφορά το περιεχόμενο του νομοσχεδίου. Ένα νομοσχέδιο, από το οποίο λείπει, παντελώς, η ειδική αγωγή. Λείπει η αναφορά σε άτομα, με αναπηρία, λείπουν διατάξεις, που αφορούν σε παιδιά, με μαθησιακές ιδιαιτερότητες, μαθησιακές δυσκολίες και αυτό είναι ιδιαίτερα χαρακτηριστικό για τη συνολική πολιτική, που ασκείται. Ωστόσο, το νομοσχέδιο, μεταξύ πολλών άλλων, επαναφέρει την Τράπεζα Θεμάτων σε όλους τους τύπους του λυκείου και υπενθυμίζω και εγώ όπως και άλλοι συνάδελφοί μου το κάνανε, ότι στην πρώτη εφαρμογή της Τράπεζας Θεμάτων, το έτος 2013 - 2014, οδήγησε στον εξαπλασιασμό των μετεξεταστέων, σε γιγάντωση της παραπαιδείας, σε ένα κυνήγι ύλης, ουσιαστικά, εις βάρος του παιδαγωγικού έργου. Αυξάνει επίσης εξετάσεις, δημιουργώντας ένα απάνθρωπο εξετασιοκεντρικό σύστημα και βλέπουμε, για άλλη μια φορά, σε ένα ακόμη σημείο αυτού του νομοσχεδίου, ο διδακτικός χρόνος να μειώνεται εις βάρος του εξεταστικού. Αντιλαμβανόμαστε όλοι τι σημαίνει για την ψυχολογία των παιδιών και για την υπόσταση της προσωπικότητας, που διαμορφώνεται, μέσα στα σχολεία για τα παιδιά.

Το νομοσχέδιο, επίσης, επαναφέρει τη διαγωγή στο απολυτήριο. Βουτιά κάθετη στο παρελθόν. Βουτιά, κατευθείαν σε αναχρονιστική αντίληψη. Επαναφέρει, όμως και την τιμωρία και τις πολυήμερες αποβολές των μαθητών, αδιαφορώντας για τις ιδιαίτερες ανάγκες της εφηβικής ηλικίας, αλλά και τον παιδαγωγικό ρόλο του εκπαιδευτικού, αλλά και του σχολείου. Εισάγει, ουσιαστικά, το στιγματισμό πολιτών, εφ΄ όρου ζωής και δεν καταλαβαίνουμε πού μπορεί να ωφελήσει έναν πολίτη αυτός ο στιγματισμός, είτε θετικός, είτε αρνητικός.

Προβλέπει, επίσης, το διετή αποκλεισμό από τους πίνακες όσων αναπληρωτών δεν καταφέρνουν να αναλάβουν υπηρεσία ή οδηγούνται για άλλους λόγους σε παραιτήσεις. Την ίδια στιγμή, με το άρθρο 43, το σημερινό νομοσχέδιο αφαιρεί και κλέβει προϋπηρεσία από χιλιάδες αναπληρωτές.

Επίσης, κατηγοριοποιεί και δημιουργεί σχολεία δύο ταχυτήτων, πριμοδοτώντας τη δήθεν αριστεία των λίγων, υπονομεύοντας, όμως, την ίδια στιγμή, το σχολείο της γειτονιάς, της περιφέρειας, το σχολείο ουσιαστικά των αναγκών της λαϊκής οικογένειας, των αναγκών των δικών μας παιδιών.

Καταργεί, με έναν αυταρχικό και βαθιά αντιεπιστημονικό τρόπο, το μάθημα της Κοινωνιολογίας. Συγγνώμη, κυρία Υπουργέ, αλλά σαν να έχετε μία αλλεργία σε διαδικασίες προβληματισμού των νέων, γνώσης του κοινωνικού και πολιτικού περιβάλλοντος, στο οποίο ζουν και δραστηριοποιούνται, καθημερινά. Έχετε αλλεργία στην αμφισβήτηση και στη δυναμική, που έχουν οι νέοι άνθρωποι. Φοβάστε τους νέους; Θέλετε να περιορίσετε τη σκέψη τους; Γιατί δεν θέλουμε οι νέοι να γνωρίζουν σε ποιο περιβάλλον ζουν; Να αμφισβητούν, να σκέφτονται, να κριτικάρουν; Να κάνουν κριτική και σε μας, να προτείνουν.

Tέλος, το νομοσχέδιο αυτό, με επίφαση την αξιολόγηση, επαναφέρει στο προσκήνιο και την εφαρμογή σκληρών μορφών χειραγώγησης των εκπαιδευτικών και στο τέλος της μέρας, θα ξαναδούμε - όπως είδαμε από προηγούμενη Κυβέρνηση της Νέας Δημοκρατίας- διαθεσιμότητες και απολύσεις.

Κύριοι Υπουργοί, με βάση όλα τα παραπάνω, αναρωτιέμαι, αν επιμένετε πως ο κατάλληλος τίτλος για το νομοσχέδιο αυτό είναι «αναβάθμιση του σχολείου» ή μήπως μιλάμε για αντιδραστικές αναχρονιστικές ρυθμίσεις, που επιτίθενται και υποβαθμίζουν το δημόσιο σχολείο, υποκρύπτοντας, τελικά, εμμονές και ιδεοληψίες;

Εμείς από την πλευρά μας, θα συνεχίσουμε να διεκδικούμε και να παλεύουμε, για ένα σχολείο χαρούμενο, ένα σχολείο δημιουργικό, ένα σχολείο λαϊκό - που θα τους χωράει όλους, γιατί η κοινωνία μας χωράει όλους - ένα σχολείο παραγωγικό και ένα σχολείο, το οποίο θα δημιουργεί πολίτες για την επόμενη μέρα. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εμείς σας ευχαριστούμε.

Το λόγο έχει ο κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Σας ευχαριστώ πολύ, κύριε Πρόεδρε. Κυρίες και κύριοι Υπουργοί, κυρίες και κύριοι συνάδελφοι, συζητούμε σήμερα το νομοσχέδιο, με τίτλο «Αναβάθμιση του Σχολείου και άλλες διατάξεις».

Είναι απορίας άξιο, αν μπορούσε κανείς να ενημερωθεί από την ηγεσία του Υπουργείου Παιδείας, ποιο είναι γενικά το συνολικό αφήγημα, που μπορεί να έχουν στα σχέδιά τους. Ήρθε καταμεσής του καλοκαιριού, επειγόντως, ένα νομοσχέδιο για την Παιδεία, με διατάξεις για το άσυλο και τα λοιπά. Έρχεται, τώρα, ένα δεύτερο νομοσχέδιο, προαλείφεται ένα τρίτο νομοσχέδιο, το Σεπτέμβριο. Δηλαδή, κυρία Υπουργέ, έχετε ένα συνολικό πλάνο στο μυαλό σας, έστω και με αυτή - θα έλεγα - την αντιδραστική πολιτική άποψη που έχετε; Ή είστε, βλέποντας και κάνοντας; Γιατί, κάθε έξι μήνες, έχουμε και ένα νομοσχέδιο;

Ας έρθουμε τώρα σε μια πρώτη κριτική θεώρηση. Δεν υπάρχει αμφιβολία ότι η εκπαίδευση οφείλει και έχει σκοπό να υπηρετήσει την πρόοδο, την κοινωνική συνοχή και την οικονομική ανάπτυξη.

Η αντιπαράθεση, που έχουμε, σήμερα, εδώ και έξω από τη Βουλή, είναι μια αντιπαράθεση, η οποία έχει ξεκινήσει, από το 19ο αιώνα. Είναι μια αντιπαράθεση, που λέει, μια οπτική, που βλέπει τη διαδικασία την εκπαιδευτική, σαν μια ολιστική διαδικασία οικοδόμησης ενός πλήρους - με την έννοια της παιδείας - ανθρώπου και η άλλη άποψη, που είναι αυτή, που τον βλέπει, σαν ένα τεχνικό εργαλείο. Και βεβαίως, οι τεχνολογικές εξελίξεις της τελευταίας εικοσαετίας δίνουν ώθηση σ’ αυτές τις απόψεις.

Εδώ, όμως, πρέπει να κρατηθεί ένα ανάχωμα σ’ αυτή την εργαλειοποίηση.

Σας καλώ να δείτε την ταινία «Τhe wall» που είναι μουσική επένδυση των Pink Floyd, τέτοια στρατιωτάκια θέλετε να δημιουργήσετε !

Εμείς, επιγραμματικά, θα ήθελα να σας πω το τι κάναμε. Προσπαθήσαμε, σε πολύ δύσκολες συνθήκες, να έχουμε ένα σχολείο και πανεπιστήμιο, που να λειτουργεί δημοκρατικά, να έχει γνώση σφαιρική και ολιστική, να προασπίζεται τη δημόσια παιδεία και να δημιουργεί μια διαπαιδαγώγηση των νέων ανθρώπων και των πολιτών. Δεν θέλαμε να τους βλέπουμε σαν εργαλεία. Δεν θέλαμε να τους βλέπουμε ότι είναι αποτιμίσιμες οικονομικές μονάδες.

Δεν θέλαμε να θεωρούμε ότι η εκπαίδευση είναι ζήτημα των επιχειρηματιών, αλλά πρέπει να είναι ζήτημα της κοινωνίας, μέσα στην οποία υπάρχει και η επιχειρηματική δραστηριότητα. Και τέλος μείναμε πιστοί στις προσταγές του Ευρωπαϊκού Διαφωτισμού, τις οποίες εγκαταλείπετε.

Τι κάνετε κύριοι Υπουργοί; Καταρχήν, έχετε μια τεχνοκρατική θεώρηση των πραγμάτων, με κυρίαρχο, τον αγοραίο οικονομισμό. Ευθυγραμμίζετε τις σπουδές, με την συγκυρία της αγοραίας ζήτησης. Και ξέρετε, δεν είμαστε Ηνωμένες Πολιτείες. Αυτό το επιχείρημα, ακόμα και μέσα στην ίδια σας τη λογική, είναι ατελέσφορο και αυτός ο προσανατολισμός. Ερχόμαστε, τώρα, σε κάποιες ψηφίδες, που δίνουν το κλίμα, στην άποψή σας.

Σχετικά σχόλια με την Κοινωνιολογία ακούστηκαν από τους προηγούμενους και δεν θέλω να σας επαναλάβω τα ίδια, διότι θα μας δοθεί η ευκαιρία σε επόμενες συνεδριάσεις, σεβόμενος το χρόνο. Εκείνο που θέλω να πω, είναι, ότι η πατρίδα του Αριστοτέλη και του Πλάτωνα εξοβελίζει την Κοινωνιολογία και τις ανθρωπιστικές επιστήμες. Αυτό είναι ντροπή.

Έχουμε δεύτερη ψηφίδα την Τράπεζα Θεμάτων. Τι θέλετε να κάνετε; Είναι τόσο δύσκολο να πιστέψει κανείς ότι θέλετε να διώξετε τα παιδιά από τα σχολεία, διότι τα νούμερα είναι αδήριτα. Το 25% και μετά το 30% έμειναν επανεξεταστέοι για τον Σεπτέμβρη, το 15% προσέφυγε στην αγορά για τα φροντιστήρια, που σημαίνει κίνητρα, για να φύγουν από τα σχολεία οι μαθητές. Είναι πάρα πολύ, ακόμα και για σας, να σκέφτω ότι αυτό είναι το σκεπτικό σας.

Τέλος, εκεί, που πραγματικά το τελειώνετε, είναι με τη διαγωγή. Θα ήθελα να ήξερα, κάποια στιγμή, ποιος διαστρεμμένος εγκέφαλος σας το εισηγήθηκε; Τι θέλετε να υπηρετήσετε; Να δώσετε μια αίσθηση στους κοινωνικούς αυτοματισμούς ότι φτιάχνετε μια πειθαρχημένη, σιδερένια κοινωνία, η οποία, πλέον, θα λειτουργεί με κανόνες και οι παραβάτες θα τιμωρούνται; Ποιοι; Οι έφηβοι θα τιμωρούνται και μετά θα τους κυνηγά δια βίου το θέμα της διαγωγής; Αδιαφορείτε, τελείως, για τα ατομικά και τα προσωπικά δικαιώματα. Σας ενημερώνω και υποθέτω ότι το ξέρετε, ότι στο στρατό παίρνουν απολυτήριο διάφορα άτομα για άλλους λόγους και δεν υπηρετούν, στο απολυτήριο δεν γράφεται, γιατί πήραν Ι3, Ι4, αλλά γράφουν ότι είναι «ελεύθερος υποχρεώσεων, με νόμιμο τρόπο», γιατί σέβονται τα προσωπικά δικαιώματα. Εσείς δεν τα σέβεστε.

Τέλος, έρχομαι στην τελευταία ψηφίδα, στα Ανώτατα Εκπαιδευτικά Ιδρύματα και στην ηλεκτρονική ψηφοφορία. Θα μπορούσε να πει κανείς, με μία ευρύτητα πνεύματος, ότι στην τεχνολογική εξέλιξη, στην ηλεκτρονική ψηφοφορία, δεν πρέπει κανείς να είναι αντίθετος εξ ορισμού. Να το δούμε. Έχουμε, όμως και εμπειρία, αλλά έχουμε και δεδομένα. Η ηλεκτρονική ψηφοφορία, αγαπητοί, κύριοι Υπουργοί, δεν διασφαλίζει το αδιάβλητο της εκλογικής διαδικασίας. Υπάρχει περιφερειακό πανεπιστήμιο, στο οποίο έγιναν προσφυγές, όταν στο παρελθόν, έγιναν εκλογές, με ηλεκτρονική ψηφοφορία. Υπάρχουν δεδομένα, που κατέγραψαν ότι από έναν και μόνο υπολογιστή έφυγαν 50 κωδικοί, που ψήφισαν. Υπάρχει το δεδομένο ότι η εφορευτική επιτροπή, η οποία έλεγχε τις ηλεκτρονικές ψηφοφορίες, δεν έλεγχε τη διαδικασία, απλώς έλεγχε, κάθε μία ώρα, πόσοι είχαν ψηφίσει και ένας κεντρικός server, απρόσωπος, ήταν αυτός, που είχε όλη την ευθύνη. Αυτό είναι πυριτιδαποθήκη για το αδιάβλητο της διαδικασίας.

Επίσης, και κάτι άλλο προς τους πανεπιστημιακούς, όπως ο κ. Διγαλάκης.

Ξέρετε την ευθύνη και τον ρόλο, που παίζει η εκλογή του κάθε μέλους ΔΕΠ, απέναντι στον προϊστάμενό του; Ξέρετε την εξάρτηση, που πολλά μέλη ΔΕΠ μπορεί να έχουν, στη βαθμίδα του Λέκτορα, του Επίκουρου, παντού, απέναντι στον τακτικό Καθηγητή, όσον αφορά στην εξέλιξή τους; Ξέρετε ότι αυτό μπορεί να σημαίνει ότι, μπροστά στον υπολογιστή του, ο επίκουρος καθηγητής, υπό την εποπτεία του τακτικού καθηγητή, θα ψηφίσει αυτό, που θέλει ο τακτικός Καθηγητής; Αυτό είναι δημοκρατία; Αυτό είναι τέλεια υπονόμευση της δημοκρατίας.

Τελειώνω, με το εξής: Σας αρέσει να αναφέρεστε και στα διεθνή πρότυπα. Πείτε μου μία χώρα της Ευρώπης, στην οποία δεν ψηφίζουν τα υπόλοιπα μέλη της πανεπιστημιακής κοινότητας για την εκλογή των πρυτανικών αρχών. Όχι πολλές, αλλά μία. Σας πληροφορώ δεν υπάρχει καμία, γιατί οι πρυτανικές αρχές, πέρα από το θέμα της δημοκρατίας, δεν είναι μόνο ακαδημαϊκές, κύριε Υπουργέ, έχουν και διοικητικές ευθύνες, για παράδειγμα, όπως το πανεπιστήμιο της Πάτρας, το οποίο έχει 750 μέλη ΔΕΠ, διοικούν άλλα 3.000 άτομα, που είναι υπάλληλοι, επιστήμονες κ.λπ.. Είναι υπονόμευση στη δουλειά τους.

Κλείνω με αυτά και θα τα πούμε και τις άλλες φορές, κύριε Υπουργέ. Μπορείτε μήπως, αν έχετε πληροφορηθεί, από την τελευταία φορά, που ρωτηθήκατε, ποιο είναι το ποσοστό του Α.Ε.Π. που καταναλώνεται για την παιδεία; Γιατί την τελευταία φορά, δεν το είχατε πρόχειρο. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε.

Τον λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ πολύ, κύριοι συνάδελφοι.

Ξεκινώ με θέματα διαδικασίας. Είπε η κυρία Γκαρά ότι φέραμε το νομοσχέδιο «στα κρυφά». Αυτό το νομοσχέδιο, πέραν του ότι ήταν στο πρόγραμμα της Ν.Δ., πράγματι είναι ένα πολιτικό επιχείρημα αυτό, παρουσιάστηκε στο δημόσιο διάλογο, τον Φεβρουάριο. Παρουσιάστηκε στο Υπουργικό Συμβούλιο και εν συνεχεία, ακολούθησε ένα εκτενές δελτίο τύπου, με όλες τις πτυχές του νομοσχεδίου. Ήταν έτοιμο προς κατάθεση, τον Μάρτιο. Ξέσπασε, όμως, η πανδημία και εξαιτίας ακριβώς της πανδημίας, επελέγη η καθυστέρηση της κατάθεσης του νομοσχεδίου. ΄Ήρθε σε δημόσια ηλεκτρονική διαβούλευση, στις 22 Απριλίου. Δύο πλήρεις εβδομάδες, όπως προβλέπεται, από τις 22 Απριλίου, έως τις 6 Μαΐου. Μία πλήρης περίοδος δύο εβδομάδων, που, λόγω περιοριστικών μέτρων, εξασφάλισε ιδεώδεις συνθήκες για ηλεκτρονική διαβούλευση. Θυμίζω η διαβούλευση είναι ηλεκτρονική. Ο κόσμος ήταν σπίτι του, είχε πολύ περισσότερο χρόνο, πράγμα το οποίο αποτυπώθηκε και στο πλήθος των σχολίων, που συγκέντρωσε. Ακολούθησε διαβούλευση, με θεσμικούς φορείς και δια ζώσης και μέσω τηλεδιάσκεψης. «Στα κρυφά», δεν νομίζω να το λες ένα νομοσχέδιο, που είναι στο δημόσιο διάλογο, για τόσους μήνες.

Έρχομαι, τώρα, σε αυτά, που ειπώθηκαν. Ξεκινώ με το ΣΥΡΙΖΑ. Είπε ο κ. Φίλης: «Αλλάξαμε, λέει, πολύ λίγα και επουσιώδη.» Όμως, είχε βγάλει ένα δελτίο τύπου στις 18/05, όπου έλεγε, επί λέξει: «Η Κυβέρνηση αποσύρει κρίσιμες διατάξεις του πολυνομοσχεδίου».

Τι ισχύει, τελικά, κ. Φίλη; «Επουσιώδη και λίγα» ή «Κρίσιμες διατάξεις του πολυνομοσχεδίου»; Προφανώς, ό,τι ταιριάζει στον αντιπολιτευτικό λόγο, τη συγκεκριμένη στιγμή.

Δίχρονη προσχολική εκπαίδευση. Θέλω να θυμίσω, ότι όταν αναλάβαμε την ηγεσία του Υπουργείου Παιδείας, το καλοκαίρι πέρσι, μας ενημέρωσαν οι υπηρεσίες, μόλις φτάσαμε στο Υπουργείο, ότι από τους 116 δήμους, κύριε Φίλη, οι 52 δεν ήταν σε θέση να εφαρμόσουν το πρόγραμμα της δίχρονης προσχολικής εκπαίδευσης. Και χάρη στις τεράστιες προσπάθειες της Υφυπουργού, της κυρίας Ζαχαράκη, της κυρίας Γενικής, της κυρίας Γκίκα, χάρη σε αυτές τις τεράστιες προσπάθειες, καταφέραμε και μειώσαμε αυτόν τον αριθμό, σε μόλις 13 δήμους, οι οποίοι δεν μπόρεσαν να ξεκινήσουν τη δίχρονη προσχολική εκπαίδευση.

Τράπεζα Θεμάτων. Για μετεξεταστέους, εσείς είπατε 24%, κ. Φίλη, ο κ. Μάρκου 30%. Φαντάζομαι κάπου τα στοιχεία σας, ίσως, έχουν ένα θέμα, αλλά, γιατί δεν λέτε την πραγματικότητα; Ότι ήταν η πρώτη χρονιά, που εφαρμόστηκε η βάση του 10, σε όλα τα μαθήματα και ότι με αυτό συνδέθηκε, ακριβώς, το μεγαλύτερο ποσοστό αποτυχίας; Γιατί δεν δίνετε την πλήρη εικόνα, την οποία αναγνωρίζει σύσσωμη η εκπαιδευτική κοινότητα;

Νηπιαγωγεία - δραστηριότητες στα αγγλικά. Λέτε που το βρήκαμε αυτό. Θα το επαναλάβω: Δεκατρείς χώρες της Ευρωπαϊκής Ένωσης, Βέλγιο, Εσθονία, Ισπανία, Κύπρος, Κροατία, Λουξεμβούργο, Πορτογαλία, Φιλανδία, το εκπαιδευτικό σύστημα, στο οποίο εσείς οι ίδιοι έχετε αναφερθεί, κάνουν αγγλικά από τα 3. Συγκεκριμένα στοιχεία.

Πρότυπα - Πειραματικά Σχολεία. Νομίζω είναι σαφές ότι διαφωνούμε, δεν υπάρχει καμία αμφιβολία επ΄ αυτού, εσείς τα καταργήσαμε, εμείς τα επαναφέρουμε και τα επεκτείνουμε.

Εσείς λέτε και σημείωσα από Βουλευτή του ΣΥΡΙΖΑ, ότι θα «καταδυναστεύσουν την εφηβεία». Έχουμε μια επαναφορά στο 2015, στο «η αριστεία είναι ρετσινιά» και ούτω καθεξής.

Η κυρία Χρηστίδου ρώτησε ποια είναι τα πρότυπα και πειραματικά σχολεία, την παραπέμπω, είναι στις σελίδες 181 με 187 του νομοσχεδίου, υπάρχει αναλυτική λίστα με όλα τα σχολεία.

Είναι, επίσης, σαφές ότι διαφωνείτε με την αξιολόγηση. Εσείς, κύριοι του ΣΥΡΙΖΑ, καταργήσατε την αξιολόγηση, παντού. Για εμάς, είναι πυλώνας βελτίωσης του εκπαιδευτικού έργου.

Θεματική εβδομάδα. Μία εβδομάδα προαιρετική, χωρίς σχέδιο, χωρίς πρόγραμμα, χωρίς επιμόρφωση, χωρίς επιστημονική κατάρτιση. Αλλά, για να καταλάβω, για σας οι δεξιότητες είναι μόνο μία εβδομάδα το χρόνο; Είναι μία εβδομάδα το χρόνο; Εμείς τις βάζουμε, μέσα στο υποχρεωτικό ωρολόγιο πρόγραμμα. Από το νηπιαγωγείο, μέχρι και το γυμνάσιο. Να γίνουν τρόπος ζωής. Να εμπεδωθούν, ακριβώς, αυτές οι δεξιότητες, δεξιότητες ζωής, δεξιότητες τεχνολογίας, ήπιες δεξιότητες στους νέους μας.

Λατινικά και Κοινωνιολογία. Η Κοινωνιολογία παραμένει βασικό μάθημα στο σχολείο. Και θέλω να απαντήσω, σε ένα εύλογο ερώτημα, που τέθηκε, νομίζω, από το Κ.Κ.Ε., σχετικά με το γιατί δεν μπορούσαμε να κρατήσουμε ή το ένα ή το άλλο. Το διερευνήσαμε, για να δούμε κατά πόσο θα μπορούσε να υπάρχει επιλογή. Δεν γίνεται, συνταγματικά. Δεν μπορείς να οδηγηθείς στο ίδιο τμήμα, από δύο διαφορετικές οδούς. Άρα, λοιπόν, θεωρήσαμε ότι για συγκεκριμένες σχολές, όπως είχαμε επίσης πει προεκλογικά, για συγκεκριμένες σχολές, όπως είναι η Φιλοσοφική, όπως είναι η Νομική, ότι είναι περισσότερο χρήσιμο το μάθημα των Λατινικών. Βεβαίως, το μάθημα της Κοινωνιολογίας παραμένει βασικό μάθημα στο κορμό του σχολείου.

Όσον αφορά στην κυρία Ξενογιαννακοπούλου, βλέπω, δυστυχώς, έφυγε, εγώ, πραγματικά, έχω ειλικρινή απορία, ήταν Υπουργός του ΠΑ.ΣΟ.Κ., όταν η Άννα Διαμαντοπούλου έκανε μια μεγάλη προσπάθεια, το 2011, με τα πρότυπα σχολεία. Ήταν Υπουργός εκείνης της Κυβέρνησης. Θα απαντήσει, φαντάζομαι αύριο, αλλά τελικά, όταν πάμε και επεκτείνουμε, ενισχύουμε αυτήν τη προσπάθεια, δεν ξέρω τι άποψη έχει επ΄ αυτού, θα με ενδιέφερε πάρα πολύ να ακούσω, συγκεκριμένα.

Επίσης, για την ηλεκτρονική ψηφοφορία, θα απαντήσουμε αύριο και θα απαντήσει και ο κ. Υφυπουργός, αύριο, αναλυτικά. είναι σαφές, ότι και εκεί διαφωνούμε. Εσείς, δεν θέλετε ηλεκτρονική ψηφοφορία, εμείς, σαφώς θεωρούμε ότι αυτό μας πάει μπροστά, θεωρούμε αυτονόητη την ηλεκτρονική ψηφοφορία, γι’ αυτό και την εισηγούμαστε στη Βουλή των Ελλήνων.

Είπατε ότι ενισχύουμε πελατειακές σχέσεις στους πρυτάνεις. Πως ακριβώς, όταν προβλέπουμε μόνο μία θητεία, μόνο μία θητεία, ακριβώς, προκειμένου να καταπολεμήσουμε τυχόν πελατειακές σχέσεις; Μία θητεία ακριβώς γι’ αυτό το λόγο.

Ξενόγλωσσα προγράμματα. Είπατε, κύριε Φίλη, ότι εσείς τα είχατε, με τη συνδρομή του Διεθνούς Πανεπιστημίου, γιατί πράγματι, με βάση το νομοθέτημα, που είχε φέρει, νομίζω, ο πρώην Υπουργός Παιδείας, ο κύριος Γαβρόγλου, ήταν υποχρεωτική η σύμπραξη με το Διεθνές Πανεπιστήμιο. Νομίζω, πολύ εύστοχα, σας ρώτησε ο κ. Υφυπουργός και τελικά, πόσα ξενόγλωσσα δημιουργήθηκαν, με αυτή τη διάταξη; Πόσα ξενόγλωσσα προγράμματα δημιουργήθηκαν, με αυτήν τη διάταξη; Είπατε, όμως, ότι είναι «μπίζνα», η λέξη σας, «διαστροφή», το να τα αφήνεις σε αυτά τα πανεπιστήμια. Εμείς, κύριοι του ΣΥ.ΡΙΖ.Α, εμπιστευόμαστε τα ελληνικά πανεπιστήμια. Εμπιστευόμαστε το ελληνικό ανώτατο εκπαιδευτικό ίδρυμα και γι’ αυτόν ακριβώς το λόγο τους δίνουμε τις εξουσίες, που οφείλουν να έχουν και θα έπρεπε να έχουν εδώ και χρόνια.

Είπατε, το ανέφερα και προηγουμένως, ότι οι Έλληνες θα πληρώνουν δίδακτρα. Κύριε Φίλη, θερμή παράκληση, να μένουμε στις διατάξεις, όπως τις προτείνουμε, το λέει ρητά, επί λέξει, απευθύνεται, αποκλειστικά, σε αλλοδαπούς πολίτες.

Προσλήψεις, ειδική αγωγή. Είπε η κυρία Αναγνωστοπούλου ότι είχαν ξεκινήσει, επί ημερών σας. Πρώτα απ' όλα, αναρωτιέμαι, αφού είναι έτσι, γιατί ο ΣΥ.ΡΙΖ.Α καταψήφισε τις εν λόγω προσλήψεις; Θυμίζω, στον προϋπολογισμό, που είχε μέσα τις προσλήψεις, ο ΣΥ.ΡΙΖ.Α. επέλεξε να καταψηφίσει. Σας ενημερώνω ότι οι προσλήψεις προχωρούν, παρά τις αντίξοες συνθήκες και θα είμαστε στην πολύ ευχάριστη θέση να υπογράψουμε και άλλες προσλήψεις και άλλους διορισμούς. Για να είμαι ακριβής, έχουμε ήδη υπογράψει 1.040, αν θυμάμαι καλά και θα υπογράψουμε και άλλους, το αμέσως επόμενο διάστημα.

Άκουσα, με μεγάλο ενδιαφέρον, την κυρία Χρηστίδου, η οποία είπε ότι ο ΣΥ.ΡΙΖ.Α. είναι 100% κατά των διατάξεων του νομοσχεδίου αυτού. Άρα, συμπεραίνω ότι ο ΣΥ.ΡΙΖ.Α. είναι κατά της μείωσης της διάρκειας των πινάκων, από 3 χρόνια σε 2, είναι κατά της σεξουαλικής αγωγής στα σχολεία, είναι κατά των θεματικών για τον αλληλοσεβασμό και τη διαφορετικότητα, είναι κατά των ερευνητικών εργασιών, είναι κατά των ρυθμίσεων για την καταπολέμηση του σχολικού εκφοβισμού.

Επίσης, επειδή τέθηκε θέμα με την επαναλειτουργία, σήμερα, της πρωτοβάθμιας εκπαίδευσης, σας ενημερώνω ότι με βάση τα στοιχεία, που έρχονται, διαρκώς και με βάση τα στοιχεία, που έχουν έρθει, μέχρι τώρα, έχουμε μία συμμετοχή 80%.

Έρχομαι στο ΚΙΝ.ΑΛ. και στην κυρία Κεφαλίδου. Είπε η κυρία Κεφαλίδου να μη φέρνουμε επιμέρους αποσπασματικές ρυθμίσεις και να τις φέρουμε συνολικά. Τις φέρνουμε συνολικά και μας λέτε, ότι κακώς τις φέρνουμε, διότι υπάρχει η επιδημία. Δεν βγάζουμε άκρη, κυρία Κεφαλίδου. Πάντως, επειδή ρωτήσατε για επαγγελματική εκπαίδευση, θα σας πω, ότι έρχεται συνολικό νομοθέτημα, για την επαγγελματική εκπαίδευση, ένα πλήρες νομοθέτημα, που αφορά, συνολικά, ακριβώς επαγγελματική εκπαίδευση και κατάρτιση.

Ρωτήσατε για αλλαγές στο σχολείο. Συμφωνώ με πολλά από όσα είπατε και η αλήθεια είναι ότι πολλές αλλαγές, στο σχολείο, με βάση το πλαίσιο, όπως είναι της εκπαίδευσης, έρχονται, μέσω υπουργικών αποφάσεων, εγκυκλίων, μέσω του ΙΕΠ και ούτω καθ’ εξής. Παράδειγμα, το ωρολόγιο πρόγραμμα, στο γυμνάσιο και στο λύκειο, προβλέπεται ότι αλλάζει, μέσω υπουργικής απόφασης. Εμείς, παρόλα αυτά, φέραμε εδώ βασικές προτάσεις, που έχουμε, που θα ενσωματωθούν, που σκοπεύουμε να ενσωματωθούν στις υπουργικές αποφάσεις. Ακριβώς σε μία πρωτοβουλία της πλήρους διαφάνειας, αναφορικά με τις προθέσεις μας.

Πρωτοβουλίες, όπως η επιμόρφωση, έχει ήδη ξεκινήσει από το ΙΕΠ, δεν χρειάζεται νόμος γι’ αυτό. Το πολλαπλό βιβλίο, αλλαγές στο ωρολόγιο πρόγραμμα, όλα αυτά γίνονται και δρομολογούνται, ήδη. Έχουν, ήδη, ξεκινήσει, για παράδειγμα, η επιμόρφωση και οι πρωτοβουλίες για το πολλαπλό βιβλίο.

Πρότυπα - πειραματικά. Κυρία Κεφαλίδου, χτίζουμε πάνω στην εμπειρία του 2011, χτίζουμε, πάνω σε αυτό, που ξεκίνησε η κυρία Διαμαντοπούλου, χτίζουμε, πάνω σε μια σημαντική προσπάθεια, που έγινε και το 2012 – 2014, χτίζουμε ακριβώς, προκειμένου να ενισχύσουμε αυτό το δίκτυο σχολείων και το ανοίγουμε, σε όλη τη χώρα. Θα βγει, αναλυτικά, υπουργική απόφαση και θα προβλέπει ότι κάθε δημόσιο σχολείο θα μπορεί να αιτηθεί τη μετατροπή του σε πρότυπο ή πειραματικό σχολείο.

Κρατικό πιστοποιητικό πληροφορικής, έχει ήδη ψηφιστεί. Θα μιλήσει και η Υφυπουργός, αναλυτικότερα, σχετικά με το κρατικό πιστοποιητικό πληροφορικής. Έχει, ήδη, ψηφιστεί, κυρία Κεφαλίδου, εδώ και μήνες.

Σχολικοί σύμβουλοι, το έχουμε πει, θα επανέλθουν και εκεί συνολικός νόμος για τα στελέχη.

Μετεγγραφές. Καταλαβαίνω ότι είστε αντίθετη. Το ακαδημαϊκό κριτήριο, με προβληματίζει, άρα, είστε σύμφωνη με το ακαδημαϊκό κριτήριο; Χαίρομαι πολύ, αν είστε σύμφωνη, θέλω να πιστεύω ότι είστε σύμφωνη με το ακαδημαϊκό κριτήριο και ότι συμφωνείτε ότι είναι άδικο κάποιος, ο οποίος έχει γράψει 9 στα 20, να μπαίνει σε μία σχολή, στην οποία οι βάσεις εισαγωγής είναι 19 στα 20.

Ξενόγλωσσα. Επιτρέψτε μου, είπατε ότι δεν έγινε καμία διαβούλευση. Το συζητάμε από πέρσι. Από το 2019, διάβασε, νομίζω και ο κύριος Υφυπουργός συγκεκριμένες ανακοινώσεις της Συνόδου Πρυτάνεων, αναφορικά με τα ξενόγλωσσα και την υποστήριξη, συνολικά, της Συνόδου Πρυτάνεων για τα ξενόγλωσσα προγράμματα.

Για το Κ.Κ.Ε., ο κ. Δελής μίλησε για το άνοιγμα σχολείων και αναφέρθηκε συγκεκριμένα για τις ελλείψεις καθαριότητας. Έχετε δίκιο σε αυτό, που είπατε, ότι μέχρι τώρα, με την επαναλειτουργία γυμνασίων και λυκείων, πράγματι, οι δήμοι χρησιμοποιούσαν προσωπικό από μη λειτουργούσες δομές, δηλαδή, τα δημοτικά, τα νηπιαγωγεία, τα ΚΑΠΗ, τους παιδικούς σταθμούς. Επειδή αυτές οι δομές, με εξαίρεση τα ΚΑΠΗ, επαναλειτουργούν, δόθηκαν νέα εργαλεία, δόθηκαν επιπλέον κονδύλια, για να γίνει τροποποίηση των υφιστάμενων συμβάσεων, από το Υπουργείο Εσωτερικών, προκειμένου να μπορέσουν να επεκταθούν οι συμβάσεις, με περισσότερα χρήματα για το προσωπικό καθαριότητας, ακόμα δόθηκε επιπλέον η δυνατότητα, για πρόσληψη περαιτέρω προσωπικού καθαριότητας. Το Υπουργείο Εσωτερικών έχει δώσει μια βεντάλια από εργαλεία στους δήμους, για ακριβώς αυτές τις ανάγκες, όπως αυτές έχουν υπαγορευθεί από τους ειδικούς.

Εξοπλισμός στα σχολεία. Θέλω να πω, ενδεικτικά, ότι παραλάβαμε 4.500 φορητές συσκευές στα σχολεία. Στο τέλος Ιουνίου του 2019, υπήρχαν 4.500 φορητές συσκευές, στα σχολεία. Εμείς δρομολογήσαμε, μέσω δωρεών, 20.000 επιπλέον τέτοιες συσκευές και έχουμε αιτηθεί, όπως είπα και την προηγούμενη εβδομάδα, μέσω κατεπείγοντος προγράμματος ΕΣΠΑ, πάνω από 48.000 επιπλέον φορητές συσκευές για τα σχολεία μας.

Είπατε ότι σπρώχνουμε μαθητές εκτός σχολείων, επειδή υπάρχει αυτή η δυνατότητα για τη δήλωση. Κοιτάξτε, κύριε Δελή, ακολουθήσαμε αυστηρά τις οδηγίες των ειδικών. Οι ειδικοί θέλανε στη βάση απλής δήλωσης γονέα – κηδεμόνα να μπορεί ένας μαθητής να μείνει σπίτι, εάν στο οικογενειακό περιβάλλον υπήρχε κάποιο άτομο, που ανήκε σε ομάδα αυξημένου κινδύνου ή που νοσούσε. Ήταν οι ξεκάθαρες οδηγίες των ειδικών και αυτές ακολουθήσαμε, κατά γράμμα, όπως έχουμε κάνει, από την αρχή αυτής της πρωτοφανούς κρίσης.

Από την Ελληνική Λύση, μιλήσατε για τον αριθμό των μαθητών. Σε σχέση με το νομοσχέδιο στη διαβούλευση, μειώθηκε και ο απώτατος αριθμός και ο ελάχιστος. Ο ελάχιστος, ενδεικτικά, από 20 σε 15. Κατά τα λοιπά, είναι ο ίδιος αριθμός, σε όλες τις τάξεις του δημοτικού. Ήδη και σήμερα, είναι 25, στην 1η, στη 2α στην 3η, στην 4η, στην 5η και στην 6η δημοτικού.

Ειδική αγωγή. Όπως είπα και προηγουμένως, θα ακολουθήσει ξεχωριστή πρωτοβουλία και για την επαγγελματική εκπαίδευση.

Αναφορικά με τις διαφορές μεταξύ πρότυπων και πειραματικών αναλύονται, αλλά με μεγάλη χαρά, να συζητήσουμε, εκτενέστερα, πώς αντιλαμβανόμαστε ακριβώς τη διαφορετική φιλοσοφία των δύο σχολείων, τα οποία, όμως, συνθέτουν ένα κοινό δίκτυο.

Έρχομαι λίγο και στο ΜέΡΑ25, που μίλησε για την ενίσχυση της φυσικής αγωγής. Εγκαθίσταται το δίωρο σε όλο το λύκειο και δίνεται έμφαση στη φυσική αγωγή και από το νηπιαγωγείο, μέσω προγραμμάτων.

Ενίσχυση ψυχολόγων και κοινωνικών λειτουργών. Συμφωνούμε, απολύτως, γι’ αυτόν ακριβώς το λόγο έχουμε αιτηθεί ένα τεράστιο πακέτο ΕΣΠΑ, ύψους 46 εκατομμυρίων ευρώ, ακριβώς, για ψυχολόγους και κοινωνικούς λειτουργούς.

Για τον κύριο Κέλλα, ο οποίος ρώτησε ποια διαδικασία θα ακολουθηθεί για τη μετατροπή δημοσίων σχολείων σε πρότυπα, θα ακολουθήσει υπουργική απόφαση, που θα εξειδικεύει, ακριβώς, τα κριτήρια μετατροπής δημοσίων σχολείων, σε πρότυπα και σε πειραματικά.

Για τον κύριο Μπούμπα, ο οποίος ρώτησε για τα νέα βιβλία. Ετοιμάζονται από το Ινστιτούτο Εκπαιδευτικής Πολιτικής νέα βιβλία και νέα προγράμματα σπουδών, πάντοτε, ακολουθώντας αυτή τη γραμμή της κριτικής σκέψης, της βιωματικής μάθησης, της καλλιέργειας δεξιοτήτων. Πάντως, ετοιμάζονται νέα βιβλία και νέα προγράμματα σπουδών, τα οποία δεν έχουν ανανεωθεί, για χρόνια, για να μην πω δεκαετίες, σε ορισμένες περιπτώσεις.

Θα αναμένουμε, αύριο, με ενδιαφέρον αναλυτικές προτάσεις, στη συζήτηση επί των άρθρων.

Θα ήθελα να ευχαριστήσω εκ νέου πάρα πολύ τους συναδέλφους και είμαι στη διάθεσή σας και εκτός δημοσίου διαλόγου, για οποιεσδήποτε προτάσεις μπορεί να έχετε - και αύριο στην Επιτροπή, αλλά και εκτός, ανά πάσα στιγμή - για να βελτιώσουμε το νομοσχέδιο. Ευχαριστούμε πολύ και πάλι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ την κυρία Υπουργό. Ολοκληρώθηκε η συνεδρίαση της Επιτροπής μας, αφού συμπληρώσαμε 6 ώρες συνεδρίασης. Ανανεώνουμε τη συνάντησή μας, για αύριο, το πρωί, στις 11.00΄, στην Αίθουσα της Γερουσίας, με τηλεδιάσκεψη και το απόγευμα, στις 18.00΄, στην Αίθουσα της Ολομέλειας.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Τσαβδαρίδης Λάζαρος, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Στύλιος Γεώργιος, Ταραντίλης Χρήστος, Τζηκαλάγιας Ζήσης, Φωτήλας Ιάσων, Χειμάρας Θεμιστοκλής (Θέμης), Αναγνωστοπούλου Αθανασία (Σία), Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Κεγκέρογλου Βασίλειος, Παπανδρέου Γεώργιος (Γιώργος), Δελής Ιωάννης, Στολτίδης Λεωνίδας, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**